
CUVÂNT ÎNAINTE 


A fost odată un profesor de limba şi literatura 
engleză la Oxford... un profesor care a trăit mulţi, mulţi 
ani şi care s-a ocupat de limba de azi a englezilor şi de 
limba lor de ieri... cea a străbunilor. Dar, acest profesor 
a mai făcut ceva. Un lucru pe care nu-l fac prea des 
filologii, adică cei care se ocupă de studiul limbii şi 
literaturii... A scris poveşti! Poveşti cu zâne şi pitici, cu 
zmei şi iele. 

Se spune că John R. R. Tolkien (1892-1974) a scris O 
poveste cu un hobbit pentru că a vrut să o distreze pe 
fetiţa lui. Nu ştiu dacă-i adevărat, pentru că, citindu-i 
biografia, am aflat că, de fapt, eroul poveştii - hobbitul 
Bilbo Baggins - a existat în mintea creatorului său încă 
de pe vremea când acesta era mic. Tot enciclopediile 
spun că Tolkien a fost un mare iubitor de limbă, de 
cuvinte, de istoria cuvintelor, de muzicalitatea lor şi că 
„imaginaţia i-a fost aţâţată de către pasiunea lui 
filologică”. 

Că iubea limba engleză şi vechea limbă anglo- 
saxonă se poate vedea din faptul că a scris poezii în 
limba şi ritmul secolului al Vil-lea, precum şi din 
studiile lui critice asupra marelui povestitor al sec. XIV- 
XV Geoffrey Chaucer (Chaucer ca filolog, 1934), asupra 
vechiului poem englez din secolul al Vil-lea Beowulf şi 
asupra poveştilor cu zâne (1946), după care începe el 
însuşi să scrie romane cu personaje, decor şi 
întâmplări din domeniul fantasticului: O poveste cu un 
hobbit (1937), urmată de trilogia Domnul Ielelor (1954) 
şi Aventurile lui Tom-bombadil (1962). 

Limba şi folclorul au fost întotdeauna marea iubire a 
lui Tolkien. O poveste cu un hobbit conţine, de 
exemplu, o serie de ghicitori (în episodul întâlnirii 
dintre Bilbo şi Gollum) care-şi au originea în tezaurul 
vechilor ghicitori populare. Numele făpturilor şi 
locurilor din poveştile lui se bazează de asemenea pe 
cunoştinţele filologice ale autorului, atunci când nu 
sunt nume cu rezonanţă efectiv muzicală, cum ar fi 
numele piticilor: Ori, Nori, Dori, Bofur, Bombur, Oin şi 
Gloin. 

Poveştile lui Tolkien se referă în esenţă, ca orice 
basm „care se respectă”, la lupta dintre bine şi rău. 
Dar eroii lui (vrăjitori, spiriduşi, pitici) sunt puţin altfel 
decât cei din basmele obişnuite. Nu sunt pitici „clasici” 
şi nici vrăjitori „clasici”. Spre deosebire de basmele 
clasice în care personajele sunt fie albe, fie negre, fie 
total bune, fie total rele, la Tolkien ele sunt umane, 
adică nuanţate şi privite cu umor. Piticii, de exemplu, 
au calităţi, dar şi păcate - sunt cam zgârciţi, cam 
ingraţi şi uneori chiar avizi. Dar ceea ce e important e 
că binele, generozitatea, loialitatea triumfă 
întotdeauna. 

Bine, dar ce e cu eroul principal, hobbitul Bilbo 
Baggins? Bilbo ar putea fi asemuit cu personajele 
filmelor americane din ultimii ani, în care eroul nu mai 
e măreț, viteaz, îndemânatic şi mai ales frumos, ci e 
un „anti-erou”, aşa cum e de pildă... Columbo, 
detectivul cu aparenţă timidă, zăpăcit, neîndemânatic 
şi... urâţel. Bilbo e şi el destul de timid, urâţel şi cât se 
poate de puţin dornic de aventuri - se pare chiar că 
părinţii lui l-au învăţat de mic să se ţină cât mai 
departe de asemenea lucruri, să stea cuminte acasă, 
să-şi vadă de treabă şi, ca orice bun englez, să nu uite 
să-şi bea ceaiul fix la ora cinci. Şi mai e, bietul Bilbo, şi 
cam fricos, şi cam comod, şi destul de lipsit de ambiţii 

aventuroase. Cu alte cuvinte, e „un hobbit ca toţi 
hobbiţii”. (Ce e un hobbit? O să aflaţi chiar din primele 
pagini ale cărţii.) Şi totuşi, când e vorba să lupte 
pentru o cauză generoasă, dreaptă, când e vorba să-şi 
salveze prietenii sau să împiedice un măcel absurd, dă 
dovadă şi de curaj, şi de inteligenţă, şi de imaginaţie. 

Succesul lui Bilbo Baggins a fost foarte mare în 
lumea anglo-saxonă, hobbitul fiind iubit de mari şi 
mici, apoi, prin traduceri, a devenit o vedetă în lumea 
întreagă. Criticii, domnii aceia care se ocupă să 
clasifice şi să analizeze, l-au trecut pe micul hobbit în 
rândul eroilor binecunoscuţi ai lumii, ca Alice, cea din 
Tara Minunilor, sau Pinocchio. 

Cărţile fantastice ale lui Tolkien vorbesc de noblețea 
sufletului şi de bucuria vieţii, de triumful binelui asupra 
răului, şi reafirmă speranţa că, orice ar fi, spiritul de 
dreptate şi nu forţa e cel care învinge. 

Şi toate acestea povestite cu mult umor... 


CATINCA RALEA 


Capitolul | 
MUSAFIRI NEPOFTIŢI 


A FOST ODATĂ UN „HOBBIT” care locuia într-o gaură 
în pământ. Nu era o vizuină din acelea antipatice, 
murdare sau umede, pline de capete sau cozi de 
viermi şi cu miros de mâl; nu era nici nisipoasă sau 
lipsită de apă, sau o vizuină în care să n-ai pe ce să te 
aşezi sau pe ce să mănânci; era o vizuină de hobbit, şi 
asta înseamnă confort. 

Avea o uşă rotundă ca un hublou, vopsită în verde, 
şi drept în mijlocul ei era o clanţă ca un buton de 
alamă, galbenă şi lucioasă. Uşa dădea pe un culoar în 
formă de tub, ca un tunel; dar un tunel cât se poate de 
confor-tabil, fără fum, cu pereţii căptuşiţi cu lemn, cu 
dale pe jos şi cu covor, cu scaune lustruite şi multe, 
multe cuiere pentru haine şi pălării - pentru că 
hobbitul era întotdeauna bucuros de oaspeţi. Tunelul 
şerpuia şi tot şerpuia, pătrunzând pe ocolite până în 
inima Dealului - „Dealul”, aşa îi spunea toată lumea, 
cale de mai mulţi kilometri în jur. Tunelul avea multe 
uşi mici şi rotunde, întâi pe o parte, apoi pe cealaltă. 
Etaj nu exista. Aşa e la hobbiţi. Dormitoarele, băile, 
beciurile, cămările (multe cămări!), dulapurile (avea 
încăperi întregi pentru haine!), bucătăriile, sufrageriile, 
toate erau la acelaşi nivel şi dădeau pe acelaşi culoar. 
Cele mai bune încăperi erau cele de pe partea stângă 
(îndată după intrare); erau singurele care aveau 
ferestre, ferestre rotunde, îngropate adânc în perete; 
dădeau în grădina lui şi în pajiştile care se întindeau 


9 


dincolo de grădină, coborând până la râu. 

Hobbitul de care vă vorbesc era un hobbit cu stare şi 
numele lui era Baggins. Familia Baggins trăia pe lângă 
Deal de când lumea şi toţi o considerau foarte respec- 
tabilă, nu numai pentru că cei mai mulţi dintre membrii 
ei erau buni gospodari, dar şi pentru că nu se 
amesteca-seră niciodată în aventuri şi nu făcuseră 
niciodată nimic neaşteptat; ştiai perfect ce va spune 
un Baggins despre o problemă sau alta, fără să-ţi mai 
baţi capul să-l întrebi. Povestea de faţă este despre un 
membru al familiei Baggins care s-a trezit antrenat 
într-o aventură, făcând şi spunând lucruri cu totul 
neaşteptate, cu care ocazie şi-a pierdut respectul 
vecinilor şi în schimb a câştigat... ei, o să vedeţi dacă 
până la urmă a câştigat ceva. 

Mama acestui hobbit al nostru... Dar, de fapt, ce 
este un hobbit? Eu cred că astăzi hobbiţii au nevoie de 
descriere pentru că s-au rărit şi au devenit cam sfioşi 
în faţa Oamenilor Mari, cum ne spun ei nouă. Sunt (sau 
au fost) mici de stat, cam jumătate cât noi şi mai mici 
decât Piticii bărboşi. Hobbiţii nu au barbă. Fac vrăji 
puţine, sau chiar deloc, în afară de cele obişnuite, de 
fiecare zi - care îi ajută să dispară repede şi pe 
nesimţite când oamenii voluminoşi şi neghiobi ca noi 
apar poticnindu-se şi fac zgomot ca de elefant, care se 
aude la un kilometru. Sunt cam burtoşi, se îmbracă în 
culori stridente (mai ales verde şi galben); nu poartă 
pantofi pentru că le cresc tălpi naturale şi o blană de 
păr des, călduros şi negru pe picioare, ca părul de pe 
cap (care e buclat); au degete lungi, negre şi 
îndemânatice, o faţă binevoitoare şi un râs gros şi 
gălăgios (mai ales după masa pe care o iau de două ori 
pe zi atunci când reuşesc s-o obţină). Acum ştiţi destul 
ca să aveţi o bază de pornire. Deci, după cum 
spuneam, mama hobbitului nostru, adică a lui Bilbo 

Baggins, a fost celebra Belladonna Took, una dintre 
cele trei fiice remarcabile ale Bătrânului Took, 
căpetenia hobbiţilor, care locuia pe cealaltă parte a 
Apei - râuleţul care curge la picioarele Dealului. Se 
spunea adesea (în alte familii) că odată, de mult, unul 
dintre strămoşii Took şi-ar fi luat drept nevastă o zână. 
Asta era, fireşte, absurd, dar era clar că, faţă de 
trăsăturile hobbiţilor, clanul Took avea ceva neobişnuit 
şi, din când în când, câte unul dintre ei trăia o 
aventură extraordinară. Dispărea discret şi familia 
ţinea totul în secret; dar ce mai era clar e că familia 
Took nu era chiar atât de respectabilă ca familia 
Baggins, cu toate că era, fără doar şi poate, mai cu 
stare. 

Nu cumva să credeţi că Belladonna Took a trăit vreo 
aventură neobişnuită după ce a devenit doamna 
Bungo Baggins. Bungo - adică tatăl lui Bilbo - i-a 
construit (în parte cu banii ei) cea mai luxoasă vizuină 
de hobbit din câte au existat vreodată, atât sub Deal 
cât şi deasupra Dealului sau pe celălalt mal al Apei. Şi 
acolo au rămas toată viaţa. Totuşi, e probabil că Bilbo, 
singurul ei fiu, cu toate că arăta şi se purta de parcă ar 
fi fost a doua ediţie a tatălui său, solid şi demn de 
încredere, avea un „ce“ ciudat, care-i venea de la 
familia Took şi care abia aştepta să iasă la iveală. 
Ocazia nu s-a ivit, însă, decât după ce a crescut mare, 
pe la 50 de ani, când locuia în vizuina frumoasă 
construită de tatăl lui, pe care v-am descris-o mai 
devreme, şi după ce s-a stabilit, după câte se părea, 
acolo pentru totdeauna. 

Printr-o întâmplare ciudată, într-o dimineaţă de de- 
mult, în liniştea lumii, pe vremea când zgomotul era 
mai mic şi verdeaţa mai abundentă, iar numărul 
hobbiţilor şi prosperitatea lor erau încă destul de mari, 
în timp ce Bilbo Baggins stătea în uşa casei lui, după 

ceaiul de dimineaţă, trăgând dintr-o pipă uriaşă de 
lemn care îi ajungea până aproape de degetele de la 
picioare, acoperite cu păr (frumos periat), trecu pe 
acolo Gandalf. Gandalf! Dacă aţi fi auzit doar un sfert 
din ce am auzit eu despre el, iar eu am auzit doar o 
parte foarte mică din tot ce s-ar putea auzi, aţi fi fost 
pregătiţi să ascultați poveştile cele mai fantastice. Ori 
pe unde trecea, răsăreau în mod neaşteptat fel de fel 
de istorii şi de aventuri. Nu mai trecuse de ani de zile 
pe aici, pe la umbra Dealului; de fapt, de când murise 
prietenul lui, Bătrânul Took - aşa că hobbiţii aproape 
că-i uitaseră înfăţişarea. Fusese plecat dincolo de Deal, 
dincolo de Apă, cu treburi de-ale lui, încă de pe vremea 
când erau cu toţii nişte hobbiţei şi hobbitele mici. 

Singurul lucru pe care l-a văzut în dimineaţa aceea 
încrezătorul Bilbo a fost un bătrân cu baston. Avea o 
pălărie albastră, înaltă şi ascuţită, o pelerină lungă, 
cenuşie, o eşarfă de mătase, peste care atârna barba 
lui albă şi lungă până dincolo de brâu, şi nişte cizme 
negre, uriaşe. 

— Bună dimineaţa! spuse Bilbo. „Şi chiar că e bună“, 
se gândi el. Soarele strălucea şi iarba era foarte verde. 
Dar Gandalf se uită la el pe sub sprâncenele lungi şi 
stufoase care-i ieşeau de sub borul pălăriei umbroase. 

— Cum adică? spuse. Imi urezi o dimineaţă bună, 
sau vrei să spui că dimineaţa e bună, fie că vreau eu 
sau nu; sau vrei să spui că te simţi bine azi, de 
dimineaţă; sau că e o dimineaţă care te face să vrei să 
fii bun? 

— Toate laolaltă, spuse Bilbo. Şi mai e şi o dimineaţă 
foarte bună ca să fumezi o pipă la aer curat. Dacă 
aveţi o pipă la dumneavoastră, vă rog să luaţi loc şi să 
vă serviţi din tutunul meu. Nu vă grăbiţi, căci avem 
toată ziua în faţa noastră. După care Bilbo se aşeză 
într-un fotoliu lângă uşă, încrucişă picioarele şi suflă un 

inel de fum, frumos şi cenuşiu, care urcă, zburând, fără 
să se destrame şi se depărtă, plutind, peste Deal. 

— Foarte frumos, spuse Gandalf. Dar eu, azi, n-am 
timp să fac rotocoale de fum. Caut pe cineva cu care 
să pornesc într-o expediţie pe care o pregătesc, dar e 
foarte greu de găsit un amator. 

— Cred şi eu. Prin părţile astea! Noi suntem cuminţi 
şi linistiti şi nu ne plac aventurile. Nuuuuu! Sunt 
nesuferite, incomode, îţi strică liniştea şi te fac să 
întârzii la masă. Nu ştiu ce-or fi găsind unii la ele, 
spuse hobbitul nostru, domnul Bilbo Baggins, şi 
vârându-şi degetele mari pe după bretele, scoase un 
rotocol de fum şi mai grozav ca primul. 


Îşi luă apoi corespondenţa de dimineaţă şi începu să 
citească, prefăcându-se că nu-l mai bagă în seamă pe 
bătrân. Hotărâse că nu era de soiul lui şi ar fi dorit să-l 

vadă plecând. Bătrânul, însă, nici vorbă să se mişte. 
Stătea sprijinit în baston, fixându-l pe Bilbo, fără să 
scoată o vorbă, până când hobbitul începu să se simtă 
stânjenit, ba chiar se şi supără puţin. 

— Ziua bună, spuse hobbitul, în cele din urmă. Noi 
nu vrem niciun fel de aventuri pe aici, mulţumesc. 
Incercaţi-vă norocul în cealaltă parte a Dealului sau 
dincolo de Apă. 

Asta însemna, de fapt, că discuţia luase sfârşit. 

— La dumneata ZIUA BUNA are mai multe înţelesuri, 
spuse Gandalf. Şi de data asta înseamnă că vrei să 
scapi de mine şi că ziua n-o să fie bună decât dacă 
plec! 

— Nici pomeneală, domnul meu, nici pomeneală!... 
Dar, staţi puţin, mi se pare că vă cunosc numele! 

— Ba da, dragul meu domn, ba da. Şi să ştii că şi eu 
îl cunosc pe al dumitale: domnul Bilbo Baggins. Îmi ştii 
numele, cu toate că nu-ţi aminteşti că e vorba despre 
mine. Eu sunt Gandalf, şi „Gandalf” e totuna cu 
subsemnatul. Când te gândeşti că am trăit să-l văd pe 
fiul Belladonnei Took să mă ia cu „Ziua bună“, de 
parcă aş fi venit la uşa lui să vând nasturi. 

— Gandalf! Gandalf! Doamne, dumnezeule! Nu 
cumva e vorba de vrăjitorul călător care i-a dat 
Bătrânului Took o pereche de butoni cu diamant 
fermecaţi, care se prindeau şi nu se mai desprindeau 
decât la poruncă? Nu cumva sunteţi cel care spunea la 
petreceri poveşti minunate cu balauri şi spiriduşi, şi 
uriaşi, şi prințese salvate, şi norocul neaşteptat al unor 
fii de văduvă? Sau cel care făcea focuri de artificii 
deosebit de frumoase? Mi-aduc şi acum aminte de ele! 
Le aprindea bunicul Took în ajunul solstițiului de vară. 
Erau grozave! Se ridicau ca nişte lalele mari de foc sau 
flori de gura leului sau de salcâm galben şi pluteau 
peste întuneric toată seara. (Cred că v-aţi dat seama 

că domnul Baggins nu era chiar atât de prozaic cât îi 
plăcea lui să-şi închipuie şi că în plus îi mai plăceau şi 
florile.) Doamne, Dumnezeule, continuă el. Nu cumva 
sunteţi acela care a împins atâţia băieţi şi fete cuminţi 
să plece în lumea largă, să se vâre în aventuri 
nesăbuite? Să se caţăre în pomi, să se ducă în vizită la 
spiriduşi - sau să navigheze pe vapoare, spre ţărmuri 
îndepărtate? Doamne, ce viaţă intere... adică, vreau să 
spun că pe vremuri aţi cam încurcat lucrurile pe aici. 
Chiar destul de rău, aş zice. Vă rog să mă iertaţi, dar 
credeam că v-ati retras din afaceri. 

— Şi cu ce să mă ocup? spuse vrăjitorul. Ei, dar, 
oricum, mă bucur că îţi mai aminteşti de mine. Şi că 
măcar de focurile mele de artificii îţi aminteşti cu 
simpatie. Asta îmi dă oarecare speranţe. De aceea, de 
dragul bunicului tău, Bătrânul Took, şi al bietei 
Belladonna, o să-ţi dau ceea ce ai cerut. 

— Ce vreţi să spuneţi? Eu n-am cerut nimic! 

— Ba da. Ba da. Şi încă de două ori. Te rog să mă 
ierţi. Dar am să mă achit. De fapt, am să merg până 
într-acolo încât să te fac să participi la aventura de 
care-ţi spuneam, foarte nostimă pentru mine, foarte 
bună pentru tine - şi, dacă reuşeşti s-o duci până la 
capăt, probabil şi foarte folositoare. 

— Regret, dar nu vreau aventuri de niciun fel, 
mulţumesc. Nu azi! La revedere! Darvă rog să veniţi la 
ceai, oricând doriţi. Uite, de exemplu, mâine! Da, 
mâine. La revedere! 

Şi cu asta, domnul Baggins s-a întors şi a intrat 
grăbit pe uşa lui rotundă şi verde, închizând-o cât a 
îndrăznit el de iute, ca să nu pară nepoliticos. Căci, la 
urma urmei, nu e bine să-ţi aprinzi vrăjitori în cap. 

„Ce mi-o fi venit să-l invit la ceai?“ îşi spuse Bilbo 
îndreptându-se către cămară. Abia îşi luase masa de 
dimineaţă, dar se gândea că o prăjiturică-două şi ceva 

de băut l-ar mai linişti după spaima pe care o trăsese. 

Intre timp, Gandalf continua să stea în faţa porii, 
râzând îndelung, dar fără zgomot. După un timp, însă, 
se apropie şi zgârie cu cuiul bastonului un semn ciudat 
pe uşa frumoasă şi verde a hobbitului. Apoi plecă, pe 
când Bilbo îşi termina a doua prăjitură şi se gândea că 
reuşise foarte bine să scape de aventuri. 

A doua zi uitase aproape cu totul de Gandalf. Nu 
prea avea ţinere de minte. Dacă nu însemna lucrurile 
în agendă, le uita. Ar fi trebuit să scrie aşa: GANDALF, 
CEAI, MIERCURI. Dar în ajun fusese prea enervat ca să 
mai însemne ceva. 

Tocmai când să se facă ora ceaiului, auzi pe cineva 
sunând insistent la uşa de la intrare - şi atunci îşi 
aminti totul! Alergă să pună ceainicul pe foc, să aşeze 
încă o ceaşcă şi o linguriţă pe masă, să mai scoată o 
prăjitură-două, apoi se repezi la uşă. 

Tocmai era să spună: „îmi pare foarte rău că v-am 
făcut să aşteptaţi” când văzu că nu era câtuşi de puţin 
vorba de Gandalf. La uşă se afla un pitic cu o barbă 
albastră, îndesată într-un brâu auriu, şi cu ochii extrem 
de strălucitori sub o scufie verde-închis. De îndată ce 
se deschise uşa, piticul intră în casă de parcă ar fi fost 
într-adevăr invitat. 

Işi atârnă pelerina şi scufia pe primul cuier şi spuse, 
închinându-se adânc: 

— Sluga dumitale, Dwalin. 

— Şi eu a dumitale, Bilbo Baggins, răspunse 
hobbitul, prea uimit ca să pună deocamdată vreo 
întrebare. Dar când tăcerea care urmă deveni 
stânjenitoare, adăugă: Tocmai voiam să iau ceaiul; vă 
rog să-mi faceţi onoarea să beţi şi dumneavoastră o 
ceaşcă cu mine. 

Poate fusese cam ţeapăn, dar intenţiile lui erau 
bune. De fapt, dumneavoastră ce aţi face dacă un pitic 

nepoftit ar veni să-şi atârne lucrurile în vestibulul 
dumnea-voastră, fără să vă dea nicio explicaţie? 

N-apucară bine să se aşeze la masă, de fapt 
ajunseseră abia la a treia prăjitură, când se auzi din 
nou soneria, de astă dată şi mai puternic. 

— Vă rog să mă iertaţi o clipă, spuse hobbitul şi se 
îndreptă către uşă. 

„Până la urmă tot aţi venit”, asta voia el să-i spună 
lui Gandalf. Dar nu era Gandalf. In locul lui, pe trepte, 
se afla un pitic cu barbă albă şi scufie stacojie, care 
părea foarte bătrân. Intră şi el, ţopăind într-un picior de 
cum se deschise uşa, cu aerul omului care a fost poftit. 

— Văd că au şi început să sosească, spuse el, zărind 
scufia verde a lui Dwalin, atârnată în cui. Şi o atârnă pe 
a lui, cea stacojie, lângă ea. Sluga dumitale, Balin! 
spuse, cu mâna pe inimă. 

— Mulţumesc, răspunse Bilbo suspinând. A 

Nu era exact ce trebuia să spună, dar acest AU IN- 
CEPUT SA SOSEASCA îl neliniştise îngrozitor. 

Îl plăceau musafirii, dar prefera să-i cunoască înainte 
să-i vină în casă, şi eventual să fie poftiţi de el. li trecu 
prin minte gândul înfiorător că s-ar putea să nu ajungă 
prăjiturelele şi atunci el, ca gazdă (îşi cunoştea datoria 
şi o respecta oricât i-ar fi venit de greu), ar fi trebuit să 
renunţe să mai mănânce. 

— Veniti, intrati să beţi o ceaşcă de ceai, reuşi el să 
spună după ce trase adânc aer în piept. 

— Dacă nu vă e cu supărare, eu aş prefera puţină 
bere, domnul meu, spuse Balin, cel cu barba albă. Dar 
n-am nimic împotrivă să mănânc prăjituri - prăjituri cu 
grăunţe, dacă aveţi. 

— Am berechet! se trezi Bilbo spunând, spre propria 
lui mirare. Şi se trezi şi alergând la beci să umple o 
halbă de jumătate de litru, apoi la cămară să ia două 
turte frumoase de grăunţe, pe care le copsese chiar în 

după-amiaza aceea, să aibă ce lua ca gustare între 
mese. 

La întoarcere îi găsi pe Balin şi pe Dwalin stând de 
vorbă la masă ca nişte vechi prieteni. (De fapt, erau 
fraţi.) Bilbo trânti halba şi prăjitura în faţa lor, apoi se 
auzi din nou soneria, puternic, şi apoi încă o dată. 

„De data asta e sigur Gandalf!“ îşi spuse în timp ce 
alerga gâfâind de-a lungul coridorului. Dar nici vorbă! 
Erau alţi doi pitici, amândoi cu scufii albastre, 
cordoane argintii şi bărbi galbene; şi fiecare dintre ei 
avea câte un sac cu unelte şi o lopată. Şi iarăşi, nici n- 
apucă să se deschidă bine uşa că şi intrară ţopăind. 
Bilbo nici nu se mai mira. 

— Cu ce vă pot fi de folos, piticii mei? spuse. 

— Sluga dumneavoastră, Kili, spuse unul. 

— Şi Fili, adăugă celălalt. 

Şi amândoi îşi scoaseră scufiile albastre făcând câte 
o plecăciune. 

— Sluga dumneavoastră, răspunse Bilbo, amintindu- 
şi la timp de bunele maniere. 

— A, văd că Dwalin şi Balin au şi venit, spuse Kili. Să 
ne alăturăm mulţimii! 

„MULŢIME, gândi domnul Baggins. Nu prea-mi place 
cum sună asta. Ar trebui să mă aşez o clipă, să-mi vin 
în fire şi să beau ceva“. Dar n-apucă să ia decât o în- 
ghiţitură, într-un colţ, în timp ce cei patru pitici stăteau 
în jurul mesei şi vorbeau despre mine, subterane şi 
aur, şi despre problemele pe care le aveau cu gnomii, 
şi jafurile pe care le comiteau zmeii, şi multe alte 
lucruri pe care nu le înţelegea şi nici nu voia să le 
înţeleagă, căci păreau mult prea aventuroase, când 
deodată DING-DONG LING-DANG, se auzi iar soneria de 
la uşă, de parcă s-ar fi străduit un hobbiţel obraznic s-o 
strice. 

— E cineva la uşă, spuse, clipind. 

— După sunet, par să fie vreo patru, spuse Fili. De 
altfel, i-am văzut venind la oarecare distanţă în urma 
noastră. 

Bietul nostru hobbit se aşeză în hol, sprijinindu-şi 
capul în palme, şi se întrebă ce se întâmplase şi ce se 
va întâmpla, şi dacă vor rămâne cu toţii la cină? Apoi 
se auzi din nou soneria, mai tare ca oricând, şi fu 
nevoit să alerge să deschidă. De fapt nu erau patru, ci 
cinci. Mai venise încă un pitic în timp ce Bilbo se tot 
frământa singur la intrare. Nici n-apucă să întoarcă 
clanţa şi se treziră cu toţii înăuntru, plecându-se şi 
spunând, „sluga dumitale” unul după altul. li chema 
Dori, Nori, Ori, Oin şi Gloin. Şi într-o clipă apărură în 
cuier două scufii roşii, una cenuşie, una cafenie şi una 
albă, iar ei o porniră, cu mâinile lor mari vârâte în 
brâiele de aur sau de argint, să se alăture celorlalţi. 
Aproape că se putea spune că „mulţimea” era formată. 
Unii cerură bere blondă, alţii bere brună englezească, 
unul ceru cafea şi toţi cerură prăjiturele; aşa că un 
timp hobbitul a fost foarte ocupat. 

Tocmai aşezase pe plită o cană mare cu cafea - se 
terminaseră turtele de grăunţe şi piticii se porniseră să 
mănânce biscuiţi cu unt - când se auzi o bătaie 
puternică în uşă. Nu soneria, ci un „poc-poc“ puternic 
în uşa lui Bilbo cea verde şi frumoasă. Cineva bătea cu 
bastonul. 

Bilbo alergă de-a lungul coridorului, foarte supărat şi 
complet zăpăcit - era cea mai penibilă miercuri din 
câte şi-amintea să fi trăit vreodată. Deschise uşa cu o 
smucitură şi căzură cu toţii înăuntru, unul peste altul! 
Alţi pitici! Alţi patru! Şi în urma lor Gandalf, care stătea 
sprijinit în baston şi râdea. Lăsase o grămadă de urme 
pe uşa cea frumoasă; de altfel, fiindcă tot veni vorba, 
loviturile şterseseră şi semnul tainic pe care-l făcuse 
pe uşă în dimineaţa din ajun. 

— Uşurel, uşurel, dragă Bilbo, spuse. Nu-ţi prea 
seamănă să-ţi laşi prietenii în prag şi apoi să deschizi 
uşa cu un pocnet de puşcă cu aer comprimat. Dă-mi 
voie să-ţi prezint pe Bifur, Bofur şi Bombur, şi mai ales 
pe Thorin! 

— Sluga! spuseră Bifur, Bofur şi Bombur pe rând, 
stând în şir. Apoi atârnară în cuier două scufii galbene 
şi una verde-deschis şi pe urmă şi una azurie, cu un 

ciucure lung de argint. Aceasta din urmă fiind a lui 
Thorin, un pitic nemaipomenit de însemnat, de fapt 
însuşi marele Thorin Scut-de-Stejar, care nu fusese 
câtuşi de puţin încântat să pice în nas pe preşul lui 
Bilbo şi să-i vadă pe Bifur, Bofur şi Bombur căzând 
peste el. Mai ales că Bombur era foarte gras şi greu. 
Thorin, fiind foarte înfumurat, nici nu se gândi să 

spună „sluga“. Dar bietul domn Baggins spuse de 
atâtea ori că-i pare rău, încât până la urmă mormăi 
totuşi: „Lasă, nu-i nimic!“ şi-şi descreţi fruntea. 

— Acum suntem toţi aici! spuse Gandalf, uitându-se 
la şirul de treisprezece scufii - cele mai minunate sculfii 
de sărbătoare - şi la propria lui pălărie, atârnate toate 
în cui. O adunare foarte veselă! Sper că a mai rămas 
ceva de mâncare şi de băut pentru cei întârziaţi. Ce-i 
asta? Ceai! Nu, mulţumesc! Mie să-mi dai puţin vin 
roşu. 

— Şi mie la fel, spuse Thorin. 

— Şi marmeladă de zmeură şi tartă cu mere, spuse 
Bifur. 

— Şi pateuri cu carne şi brânză, spuse Bofur. 

— Şi răcituri de porc cu salată, spuse Bombur. 

— Şi mai multe prăjituri, şi bere, şi cafea, dacă nu te 
superi, strigară ceilalţi pitici prin uşă. 

— Şi fii băiat bun şi mai pune şi nişte ouă, strigă 
Gandalf, în timp ce hobbitul pleca, şontâc-şontăc, spre 
cămări. Şi între timp scoate friptura rece de pui şi mu- 
răturile. 

„S-ar zice că ştie tot atât de bine ca mine ce provizii 
am în cămară“, se gândi domnul Baggins, care era 
com-plet înnebunit şi începuse să se întrebe dacă nu-i 
pătrunsese o aventură, dintr-acelea fioroase, drept în 
casă. Când isprăvi de pus toate sticlele şi farfuriile şi 
cuţitele, şi furculiţele şi paharele, şi mâncărurile şi 
lingurile şi tot restul pe nişte tăvi mari, se încălzise de 
tot; îi ardeau obrajii şi era foarte enervat. 

— Blestemaţii pitici, ducă-s-ar naibii! spuse el cu 
glas tare. Nici măcar nu vin să-mi dea o mână de 
ajutor! 

Şi ce să vezi! în uşa bucătăriei stăteau Balin şi 
Dwalin, şi în spatele lor Fili şi Kili, şi cât ai zice „peşte“ 
înşfăcară tăvile şi câteva măsuţe şi le duseră în salon, 

unde aşternură din nou masa. 

Gandalf şedea în capul mesei, cu cei treisprezece 
pitici aşezaţi în jur; Bilbo şedea într-un fotoliu, lângă 
foc, ronţăind un biscuit (Îi trecuse toată pofta de 
mâncare) şi încercând să dea impresia că tot ce se 
întâmpla era cât se poate de obişnuit şi nicidecum o 
aventură. Piticii au mâncat şi au tot mâncat, şi au 
vorbit şi au tot vorbit, şi uite aşa a trecut timpul. În 
cele din urmă s-au sculat de la masă şi Bilbo a făcut o 
mişcare să strângă paharele şi farfuriile. 

— Îmi închipui că rămâneţi cu toţii la cină? spuse el 
cu tonul cel mai politicos şi nestăruitor. 

— Bineînţeles, zise Thorin. Şi după cină; că n-o să 
isprăvim treaba decât târziu şi trebuie întâi să 
ascultăm nişte muzică. Dar mai întâi strângeţi masa. 

La care cei doisprezece pitici - nu Thorin, că el era 
prea însemnt şi rămăsese să stea de vorbă cu Gandalf 
- săriră în picioare şi aşezară toate lucrurile în grămezi 
mari. Apoi ieşiră fără să mai aştepte tăvile, legănând 
într-o mână vrafuri de farfurii, fiecare dintre vrafuri cu 
o sticlă în vârf, în timp ce Bilbo alerga după ei, chiţăind 
speriat: „Vă rog să aveţi grijă!“ Şi: „Vă rog să nu vă 
deranjaţi, că mă descurc eu!“ Dar piticii nici nu-l băgau 
în seamă. În schimb cântau: 


Să crapi farfurii, pahare să ciobeşti 
Să-ndoi furculițe, cuțite să bonțeşti 

Lui Bilbo Baggins nu-i place; 

Să spargi sticle-n lume nu se face, 

Pe podea s-arunci lapte, 

Să tai postavul, şi alte fapte 

Ca: grăsimea-ntinsă pe covor, 

Vase aruncate-n dormitor, 

Să-mproşti cu vin în capul oricui, 

Să bati cu parul în castroane câte un cui, 

ȘI de-a rămas ceva întreg, să-l dai de-a dura, 
Să urli să se oprească, cât te ţine gura. 
Să nu vă bateti joc de farfurii, 
Că pentru Bilbo Baggins 
Nu sunt jucării! * 


N-au făcut bineînţeles niciunul dintre aceste lucruri 
îngrozitoare. Au curăţat şi au pus totul frumos la loc, 
cât ai clipi din ochi, în timp ce hobbitul se tot învârtea 
în mijlocul bucătăriei, încercând să vadă ce fac. Apoi s- 
au întors şi l-au găsit pe Thorin cu picioarele pe grilajul 
din faţa sobei, trăgând din pipă. Scotea uriaşe 
rotocoale de fum, şi, de câte ori le poruncea să plece, 
plecau - urcau pe horn sau se duceau în dosul 
orologiului de pe poliţa căminului, sau sub masă, sau 
de jur împrejurul tavanului; dar nu se mişcau destul de 
iute ca să scape de Gandalf! 

Puf! Scotea câte un rotocol mai mic din pipa lui 
scurtă de lut, şi-l trimitea drept prin rotocoalele lui 
Thorin. Apoi rotocolul lui Gandalf se înverzea şi se 
întorcea să plutească deasupra vrăjitorului. Se şi 
strânsese în jurul lui un nor întreg de rotocoale, şi în 
lumina slabă îi dădea un aer ciudat şi magic. Bilbo 
rămase nemişcat să se uite - îi plăceau rotocoalele de 
fum la nebunie - apoi roşi gândindu-se cât fusese de 
mândru, în ajun, de rotocoalele de fum pe care le 
trimisese cu vântul dincolo de Deal. 

— Şi acum, putină muzică, spuse Thorin. Scoateţi 
instrumentele. 

Kili şi Fili alergară la sacii lor şi se întoarseră cu nişte 
viori mici; Dori, Nori şi Ori scoaseră flauturi de undeva 
din buzunare. Bombur aduse o tobă din hol; Bifur şi 
Bofur ieşiră şi ei şi se întoarseră cu clarinetele pe care 


* Versurile din acest volum au fost traduse de Leon Leviţchi 


23 


le lăsaseră printre bastoane. Dwalin şi Balin spuseră: 
„Scuzati-ne, noi le-am lăsat pe ale noastre pe balcon!“ 
„Adu-o şi pe a mea de afară“, spuse Thorin. Se 
întoarseră cu nişte viole cât ei de mari şi cu harfa lui 
Thorin înfăşurată într-o pânză verde. Era o harfă 
frumoasă de aur, şi când o atinse Thorin muzica 
izbucni atât de brusc şi de armonios, încât Bilbo uită de 
tot restul şi se lăsă dus spre locuri misterioase, sub 
stele ciudate, departe de Apă şi foarte departe de 
vizuina lui de sub Deal. 

Întunericul pătrunse în încăpere prin ferestruica ce 
dădea într-o parte a Dealului. Focul pâlpâia în sobă - 
era aprilie - iar ei continuată să cânte, în timp ce 
umbra bărbii lui Gandalf se agita pe perete. 

Întunericul umpluse toată camera, focul se stinsese, 
umbrele se risipiseră, şi ei continuau să cânte. ŞI 
deodată, întâi unul, apoi altul, începură să cânte şi din 
gură, cântecul cu voce joasă al piticilor, în subteranele 
adânci ale vechilor lor locuinţe; iată un fragment al 
cântecului lor, dacă poate fi cântec fără muzică: 


Departe, peste muntii fumurii, 
Spre hrube vechi şi ocne adâncate, 
În zori pleca-vom spre a scormoni 
Comorile de aur fermecate. 


Pe vremuri, vrăji făceau piticii, 

Cu dangăt greu ciocanul a căzut 

În scorburi unde dorm făpturi ceţoase, 
În peşteri de sub dealurile de lut. 


Pentru-mpărați şi regi de iele 

Au strâns acolo frumuseți grămadă, 
Au făurit, au meşterit şi, pân-la urmă, 
Au prins lumina-n piatra de pe spadă. 

Pe salba de argint au înşirat 
Steluțe mii, au împletit cunună 
Din flăcări de balaur, şi-au țesut 
Năvod din fir de soare şi de lună. 


Departe, peste muntii fumurii, 

Spre hrube vechi şi ocne adâncate, 
Vom merge-n zori şi ne vom lua-ndărăt 
Comorile de-atât amar de vremi uitate. 


Aici, au modelat ei cupe aurii 

ȘI harfe; acolo unde nu se-avântă om 
Au poposit - şi au cântat cântări 

Ce nu le-aude muritor sau gnom. 


Se incovoiau pe munte brazii, 

În noapte gemea vântul prin pustii, 
Se-mprăştiau văpăi şi flăcări, iară pomii 
Ardeau precum nepământeşti făclii. 

În vale clopotul bătea şi toți 

Priveau spre cer cu chipurile trase; 

Ca focul mai cumplită, ura balei 

Ardea clopotnițele zvelte, ardea case. 


Sub luna albă, munții fumegau; 
văzând piticii că nu e a bună, 

Din hrube au plecat spre zmeul rău, 
Și-au fost striviți sub talpa lui, sub lună. 


Departe, peste muntii fumurii, 

Spre scorburi stăpânite de balaur, 

În zori noi vom porni spre a-i smulge 
Potirele şi harfele de aur! 


În timp ce cântau, hobbitul se simţi pătruns de 
dragoste pentru fel de fel de lucruri frumoase făcute 

de mână, cu pricepere şi cu farmec, o dragoste aprigă 
şi geloasă, care există în orice inimă de pitic. Apoi 
instinctele neamului Took se treziră în el, şi se simţi 
atras de munţii cei înalţi şi de murmurul pinilor şi al 
cascadelor; simţi nevoia să exploreze peşterile şi să 
poarte sabie în loc de baston. Se uită pe fereastră: 
stelele apăruseră pe cerul negru, deasupra copacilor. 
Se gândi la giuvaerurile piticilor, strălucind în peşteri 
întunecoase. Deodată, în pădurea din spatele Apei, se 
ridică o flacără - probabil că era cineva care încerca să 
aprindă un foc de tabără - şi se gândi la zmeii 
cotropitori care s-ar putea stabili pe Dealul lui liniştit şi 
i-ar putea da foc, şi se cutremură; apoi, după o clipă, 
deveni din nou domnul Baggins - doar atât - din Bag- 
End, de sub Deal. 

Se ridică tremurând. Pe de o parte se gândea să se 
ducă să ia lampa, dar nu-i prea venea, şi pe de altă 
parte, să se facă doar că o ia şi să se ducă să se 
ascundă în spatele butoaielor de bere din beci, şi să nu 
mai iasă decât după ce vor fi plecat toţi piticii. Deodată 
îşi dădu seama că muzica şi cântecele se opriseră şi că 
se uitau toţi la el, cu ochii strălucind în întuneric. 

— Încotro? spuse Thorin, pe un ton care voia parcă 
să-i arate hobbitului că-i ghicise gândurile. 

— Ce-ar fi să fac puţină lumină? spuse Bilbo, vrând 
parcă să se scuze. 

— Ne place întunericul, spuseră toţi piticii, întuneric 
pentru treburi întunecate. Mai sunt încă multe ceasuri 
până în zori. 

— Da, e adevărat, spuse Bilbo, aşezându-se în 
grabă. 

Nimeri alături de scaun în grilajul din faţa sobei, 
răsturnând cu zgomot lopăţica şi vătraiul. 

— Ssst! spuse Gandalf. Să-l lăsăm pe Thorin să 
vorbească. 

Şi Thorin începu astfel: 

— Gandalf, pitici, domnule Baggins! Ne-am întâlnit 
cu toţii în casa prietenului nostru şi tovarăş întru 
conspirație, acest hobbit minunat şi cutezător - fie ca 
părul de pe degetele lui de la picioare să nu-i cadă 
niciodată şi toate laudele pentru vinul şi berea lui! 

Se opri să-şi tragă sufletul şi să audă o remarcă 
politicoasă din partea hobbitului, dar complimentele 
făcute bietului Bilbo Baggins erau orz pe gâşte; şi în 
semn de protest că fusese numit „cutezător” şi, ce e 
mai rău, „tovarăş întru conspirație”, îşi tot mişca 
buzele, dar, de uluit ce era, nu-i ieşea niciun sunet din 
gâtlej. Aşa că Thorin continuă: 

— Ne-am întâlnit aici ca să ne discutăm planurile, 
metodele, mijloacele, tacticile şi schemele. Curând, 
înainte de ivitul zorilor, vom porni în lunga noastră 
călătorie, o călătorie din care unii dintre noi, sau poate 
că toţi (cu excepţia prietenului şi sfătuitorului nostru, 
iscusitul vrăjitor Gandalf) s-ar putea să nu se mai 
întoarcă. Ne aflăm într-o clipă solemnă. După câte ştiu, 
ne cunoaştem bine scopul, cu toţii. Doar respectabilul 
domn Baggins şi unul sau doi dintre piticii mai tineri 
(cred că nu mă înşel dacă mă refer, de exemplu, la Kili 
şi Fili) au poate nevoie de oarecare mici precizări în 
legătură cu situaţia exactă din clipa de faţă. 

Ăsta era stilul lui Thorin. Era un pitic însemnat. Dacă 
ar fi fost lăsat, ar fi continuat, probabil, tot aşa, până 
şi-ar fi pierdut suflul, fără să spună celor de faţă vreun 
lucru pe care nu-l ştiau. Dar a fost întrerupt cu bruta- 
litate. Bietul Bilbo nu mai putea suporta. La vorbele „s- 
ar putea să nu ne mai întoarcem”, începuse să simtă 
că i se urcă un țipăt din piept şi în clipa următoare 
izbucni ca şuierul unei locomotive care iese dintr-un 
tunel. Toţi piticii săriră în picioare, răsturnând masa. 
Gandalf făcu să scapere o lumină albastră la capătul 

nuielei sale fermecate şi, în lumina aceea de foc de 
artificii, bietul hobbit,  mititel cum era, apăru 
îngenunchind pe covorul din faţa căminului, tremurând 
ca un jeleu care se topeşte. Apoi căzu întins pe podea, 
strigând fără încetare: „Lovit de trăsnet, lovit de 
trăsnet!“ Multă vreme nu reuşiră să scoată nimic 
altceva de la el. Aşa că l-au luat, l-au dus în salon şi l- 
au întins pe canapea cu un pahar la îndemână, după 
care s-au întors la treburile lor tainice. 

— Emotiv, băiatu'! spuse Gandalf, pe când îşi reluau 
locurile. Are câteodată nişte crize cam ciudate, cam 
ne-obişnuite, dar e unul dintre cei mai buni, dintre cei 
mai buni - năprasnic ca un zmeu strâns cu uşa. 

Dacă aţi văzut vreodată un zmeu strâns cu uşa, vă 
puteţi da seama că asta, aplicat la un hobbit, era doar 
o figură de stil, chiar dacă ar fi fost vorba de răs-răs- 
un-chiul Bătrânului Took, Răget-de-Taur, care era atât 
de uriaş (pentru un hobbit), încât putea chiar şi să 
călă-rească pe un cal. Acesta a atacat rândurile 
gnomilor muntelui Gram, în bătălia de la Câmpiile 
Verzi, şi a retezat capul regelui lor, Golfimbul, dintr-o 
lovitură, cu un băț de lemn. Capul a zburat o sută de 
metri prin aer şi a căzut într-o vizuină de iepure; aşa a 
fost câştigată bătălia, şi în aceeaşi clipă inventat jocul 
numit Golf. 

Între timp, însă, urmaşul mai paşnic al lui Răget-de- 
Taur îşi revenea în salon. După un timp şi după un 
pahar de alcool, se târî enervat până la uşă. Şi iată ce 
auzi. Vorbea Gloin: 

— Hm! făcu el (într-un fel care aducea, mai mult sau 
mai puţin, a sforăit). Credeţi că e bun? E minunat ca 
Gandalf să ne spună cât de fioros e acest hobbit, dar 
încă un țipăt ca cel de adineauri, într-o clipă de emoție, 
şi-l va trezi pe zmeu, împreună cu toate neamurile lui, 
şi ne va ucide pe toţi. Mie mi s-a părut că a sunat mai 

mult a strigăt de spaimă decât de emoție! De fapt, 
dacă n-ar fi fost semnul de pe uşă, aş fi fost convins că 
am greşit casa! Când am dat cu ochii de mititelul ăsta 
care se legăna şi pufăia în prag, am început să am 
îndoieli. Arată mai degrabă a băcan decât a specialist 
în uşi şi broaşte. 

În clipa aceea domnul Baggins apăsă pe clanţă şi 
intră în cameră. Sângele Took fusese mai puternic. 
Simţise brusc că s-ar fi lipsit de pat, şi chiar de micul 
dejun, doar-doar să fie socotit fioros. Cât despre 
„mititelul care se legăna în prag”, asta mai-mai că l-a 
făcut să devină într-adevăr „fioros”. Ulterior i s-a 
întâmplat de multe ori ca „partea Baggins” a fiinţei lui 
să regrete ceea ce făcuse acum, şi să-şi spună: „Bilbo, 
ai fost un prost, ai călcat cu picioarele în străchini”. 

— lertaţi-mă, spuse, dacă din greşeală am auzit 
nişte cuvinte pe care le-aţi rostit. Nu pretind să vă 
înţeleg spusele sau referirile la specialiştii în uşi şi 
broaşte, dar cred că nu greşesc (asta era ceea ce 
numea el a fi „demn”) când îmi închipui că socotiți că 
nu-s bun de nimic. Lasă că v-arăt eu! N-am niciun 
semn pe uşă - a fost vopsită acum o săptămână - şi 
sunt convins că aţi greşit casa. De îndată ce v-am 
văzut feţele caraghioase în prag, am început să am 
îndoieli. Dar hai să zicem că asta e casa pe care o 
căutaţi. Spuneti-mi ce vreţi să fac şi am să încerc să vă 
mulţumesc, chiar de o fi să merg de aici până la 
răsăritul-răsăritului şi să mă lupt cu zmeii-vampiri care 
locuiesc în Pustiul cel din urmă. Am avut cândva un 
stră-stră-stră-stră-unchi pe care-l chema Răget-de-Taur 
Took şi... 

— Da, da, dar el a trăit de mult, spuse Gloin. Eu vor- 
beam de DUMNEATA. Şi te asigur că pe uşa dumitale e 
un semn - semnul obişnuit în meserie - şi nu cred că s- 
a schimbat. Spărgător caută slujbă burtă, emoții tari, 

remunerare onorabilă. Asta spunea de obicei semnul. 
Dacă vrei, poţi spune şi Expert în descoperirea 
comorilor. 

Unii îi zic şi aşa. Nouă ne e totuna. Gandalf ne-a spus 
că există pe aici o asemenea persoană, care caută 
urgent de lucru. Şi că a aranjat să ne întâlnim aici, 
miercurea asta la ora ceaiului. 

— Sigur că există un semn, spuse Gandalf. Doar l- 
am făcut eu. Şi din motive foarte serioase. Mi-aţi cerut 
să găsesc pe cel care va fi al paisprezecelea membru 
al expediției voastre şi eu l-am ales pe domnul 
Baggins. Şi să nu îndrăznească cineva să afirme că n- 
am ales omul potrivit sau casa potrivită, că vă las să 
rămâneţi treisprezece, cu toate consecinţele, sau să vă 
întoarceţi să scoateţi cărbuni din mină. 

Se răstise atât de furios la Gloin, încât piticul se 
ghemuise iar pe scaun, şi când Bilbo încercă să 
deschidă gura ca să pună şi el o întrebare, se întoarse 
şi se încruntă la el, zburlindu-şi sprâncenele stufoase şi 
făcându-l pe Bilbo să-şi închidă gura cu un clămpănit. 

— Aşa, vezi! spuse Gandalf. Hai să nu mai discutăm. 
Eu l-am ales pe domnul Baggins şi deci n-ar trebui să 
mai discutaţi. Dacă spun eu că e bun, e bun, sau va fi, 
când va veni vremea. Să ştiţi că are calităţi infinit mai 
mari decât vă închipuiţi voi şi chiar mai mari decât îşi 
închipuie el. S-ar putea, nu e exclus, să-mi mulţumiţi 
cu toţii într-o zi... Şi acum, Bilbo, fiule, adu lampa să 
luminăm puţin lucrurile. 

Întinse pe masă, la lumina unei lămpi mari cu abajur 
roşu, o bucată de pergament care semăna a hartă. 

— Asta a făcut-o Thror, bunicul lui Thorin, spuse el 
drept răspuns la întrebările curioase ale piticilor. E un 
Plan al Muntelui. 

— Nu prea cred că o să ne folosească, spuse Thorin, 
decepţionat, după ce-i aruncă o privire. Imi amintesc 

destul de bine de Munte şi de locurile de prin jur. Și 
ştiu unde e Pădurea Întunecată şi Pământurile Ofilite, 
unde cresc zmeii cei mari. 

— Pe Munte, e un zmeu însemnat cu roşu, spuse 
Balin, dar, dacă ajungem vreodată acolo, îl găsim noi şi 
fără asta. 

— Există un punct pe care nu l-aţi observat, spuse 
vrăjitorul, şi anume, intrarea secretă. Vedeţi runat 
aceea în partea dinspre apus şi mâna care arată spre 
ea, dinspre celelalte rune? Asta înseamnă că e vorba 
de o trecere tainică spre Sălile de Jos. 

— Poate că a fost odată tainică, spuse Thorin, dar de 
unde ştim că mai e şi acum? Bătrânul Smaug trăieşte 
de mult acolo şi a avut destul timp ca să descopere tot 
ce se putea descoperi în legătură cu peşterile de jos. 

— Aşa o fi, dar cred că n-a mai folosit-o de ani de 
zile. 

— De ce? 

— Fiindcă e prea mică. Uşa e înaltă de cinci picioare 
şi pot intra câte trei în flanc, aşa spun runele, dar 
Smaug n-ar fi putut să se strecoare printr-o gaură ca 
asta, nici măcar când era zmeu tânăr, cu atât mai 
puţin după ce a înfulecat atâţia pitici şi oameni din 
Dale. 

— Mie mi se pare o gaură foarte mare, chităi Bilbo 
(care nu avea nicio experienţă în materie de zmei, ci 
doar în materie de vizuini de hobbit). | se trezise din 
nou interesul şi curiozitatea, şi de aceea uită să-şi ţină 
gura. Îi plăceau hărţile la nebunie, şi în holul lui era 
atârnată o hartă mare a împrejurimilor, pe care îşi 
însemnase plimbările favorite cu cerneală roşie. Cum 
de s-a putut păstra taina unei uşi atât de mari faţă de 
toată lumea, în afară de zmeu? adăugă el. Dar nu 
uitaţi că era doar un hobbit mic, mititel. 

— În multe feluri, spuse Gandalf. Dar cum s-a păs- 
trat secretul acestei uşi anume, n-o să ştim decât dacă 
ne ducem să vedem. După câte arată harta, aş crede 
că e vorba de o uşă închisă, făcută să arate întocmai 
ca stânca muntelui. Asta-i metoda obişnuită a piticilor. 
Nu mă înşel, nu-i aşa? 

— Nu, răspunse Thorin. 

— Şi, continuă Gandalf, am uitat să vă spun că în 
afară de hartă mai există şi o cheie, mică şi ciudată. 
Uitaţi, asta e! şi îi întinse lui Thorin o cheie lungă, cu 
crestături complicate de argint. Ţine-o bine! 

— Nicio grijă, îl linişti Thorin prinzând-o de un lanţ 
subţire pe care-l purta la gât, sub jachetă. Lucrurile 
încep să pară mai promițătoare. Această ştire le 
schimbă mult în bine. Deocamdată nu prea ştim exact 
ce să facem. Ne-am gândit s-o luăm spre răsărit, în 
linişte şi cu grijă, până ajungem la Lacul Lung. După 
asta vor începe necazurile... 

— Mult înainte, după câte ştiu eu despre drumurile 
de răsărit, îl întrerupse Gandalf. 

— De acolo am putea să urcăm de-a lungul Râului 
Grăbit, continuă Thorin, fără să-l ia în seamă, şi tot aşa 
până la ruinele oraşului Dale - vechiul oraş din valea 
aceea, de la umbra Muntelui. Dar nu ne-ar plăcea nici 
unuia dintre noi ideea cu Poarta Principală. Pe acolo 
iese râul, prin stânca cea mare din partea de sud a 
Muntelui, şi tot pe acolo iese şi zmeul - mult prea des, 
dacă nu şi-a schimbat obiceiurile. 

— Deci pe-acolo nu e bine, spuse vrăjitorul, dacă n- 
avem un Războinic viteaz sau chiar un Erou. Eu am 
încercat să găsesc unul; dar războinicii sunt ocupați să 
se lupte între ei, pe meleaguri depărtate, iar eroii sunt 
rari prin locurile astea, sau pur şi simplu nu pot fi gă- 
siţi. Pe aici, săbiile sunt aproape toate tocite, topoarele 
se folosesc la doborâtul copacilor; scuturile au fost 

transformate în leagăne pentru copii sau capace de 
cratiţă; iar zmeii se află la o distanţă confortabilă (şi de 
aceea legendară). lată de ce, până la urmă, m-am 
gândit la „efractiune“ - mai ales după ce mi-am adus 
aminte de existenţa unei uşi laterale. Şi deci, iată-l pe 
micul nostru 
Bilbo Baggins, „lăcătuşul”, cel asupra căruia m-am 
oprit; şi acum, hai să facem câteva planuri. 

— Foarte bine, spuse Thorin. Ce-ar fi dacă expertul- 
spărgător ne-ar da câteva idei sau sugestii. Şi se 
întoarse cu o politeţe batjocoritoare către Bilbo. 

— În primul rând, aş dori să ştiu mai multe despre 
toate astea, spuse acesta, cam uluit şi tremurând în 
sinea lui, dar hotărât deocamdată să meargă înainte 
ca un adevărat Took ce se afla. Vreau să zic, în 
legătură cu zmeul şi aurul, şi tot restul, şi cum a ajuns 
acolo, şi cui îi aparţine, şi aşa mai departe, şi mai 
departe. 

— Ce Dumnezeu! se miră Thorin. N-ai o hartă? Şi nu 
ne-ai auzit cântecul? Şi n-am vorbit despre asta ore 
întregi? 

— Ba da, dar totuşi aş vrea să mi se explice totul 
clar şi precis, spuse Bilbo cu încăpățânare, luând aerul 
omului care tratează o afacere (aerul pe care-l adopta 
de obicei când încerca cineva să-i ceară bani cu 
împrumut) şi străduindu-se să pară înţelept, chibzuit şi 
priceput şi să corespundă recomandărilor lui Gandalf. 
Vreau să ştiu şi care sunt riscurile, cât va trebui să 
cheltuiesc din buzunar, cât timp durează, care e 
remuneraţia şi aşa mai departe - ceea ce însemna de 
fapt: „Cu ce mă aleg eu din toate astea? Şi am să mă 
întorc oare viu acasă?“ 

— Bine, bine, spuse Thorin. Pe vremuri, când trăia 
bunicul Thror, neamul nostru a fost izgonit de acolo, 
din nordul îndepărtat, şi s-a întors cu toate avuţiile şi 

toate uneltele la Muntele de pe hartă. Muntele fusese 
desco-perit de un străbun îndepărtat, Thrain Bătrânul, 
dar după ce s-au întors ai mei, au început să sape, să 
facă tuneluri şi săli mai vaste şi ateliere mai mari - în 
plus, mi se pare că au mai găsit şi o grămadă de aur şi 
de giuvaeruri. In orice caz, au devenit nemaipomenit 
de bogaţi şi de renumiţi, şi bunicul meu a fost din nou 
făcut Regele Tărâmurilor de sub Munte, şi oamenii 
muritori, care trăiau mai la miazăzi şi-şi întindeau 
încet, încet, aşezările urcând spre izvorul Râului Grăbit, 
de-a lungul văii de la umbra Muntelui, îi purtau mare 
respect. In zilele acelea clădiseră ei şi veselul oraş 
Dale. Regii obişnuiau să trimită după fierarii noştri şi îi 
răsplăteau cât se poate de frumos, chiar şi pe cei mai 
puţin pricepuţi. Taţii ne rugau din suflet să le luăm fiii 
drept ucenici şi ne plăteau bine, mai ales cu de-ale 
gurii, pe care nu ne băteam niciodată capul să le 
producem sau să le găsim singuri. În general, au fost 
zile bune pentru noi şi chiar şi cei mai sărmani aveau 
bani de cheltuială, şi mai aveau şi din ce să dea cu 
împrumut, şi timp să facă lucruri frumoase pentru 
plăcerea sufletului lor, ca să nu mai vorbim de jucăriile 
minunate şi fermecate, care nu-şi mai găsesc astăzi 
seamăn în lume. Aşa că sălile bunicului se umpluseră 
încet, încet, cu armuri şi giuvaeruri, şi sculpturi, şi 
potire, iar piaţa de jucării din Dale era mândria 
Nordului. Fără îndoială că asta e ce a atras şi zmeul. 
Zmeii fură, după cum ştiţi, aur şi giuvaeruri de la 
oameni şi iele şi pitici, de câte ori le găsesc, şi-şi 
păzesc bunurile jefuite cât trăiesc (ceea ce înseamnă 
aproape veşnic, dacă nu sunt răpuşi de careva), dar nu 
se bucură de nimic din ce fură. De fapt, nici nu prea 
ştiu să deosebească o treabă bine făcută de una rea, 
cu toate că, în mod obişnuit, cunosc foarte bine 
valorile curente ale pieţii; şi nu sunt în stare de nicio 

treabă gospodărească, nici măcar să-şi cârpească un 
solz desprins din armură. Pe vremea aceea erau o 
grămadă de zmei în nordul îndepărtat, şi aurul probabil 
că începuse să se mai rărească pe acolo, din pricina 
piticilor care fugeau spre Munte sau erau ucişi; aşa că 
toate distrugerile şi nenorocirile produse în general de 
zmei deveneau din ce în ce mai cumplite. Exista o 
reptilă deosebit de lacomă, de puternică şi de rea, pe 
care-o chema Smaug. Intr-o zi s-a ridicat în aer şi a 
zburat spre Munte. Primul lucru pe care l-am auzit a 
fost un zgomot ca de uragan venind dinspre 
miazănoapte, în timp ce pinii de pe Munte au început 
să scârţâie şi să trosnească în bătaia vântului. Câţiva 
pitici care se aflau din întâmplare plecaţi - printre ei 
eram din fericire şi eu, pe vremea aceea tânăr şi 
cutezător, şi veşnic pe drumuri, lucru care mi-a salvat, 
în ziua aceea, viaţa - l-am văzut, deci, pe zmeu, de la o 
distanţă bună, cum se instalează pe Muntele nostru 
într-o izbucnire de flăcări. Apoi a coborât povârnişurile 
şi când a ajuns la pădure, copacii s-au prefăcut toţi în 
vâlvătaie. Intre timp, la Dale începuseră să bată 
clopotele şi războinicii să-şi pregătească armele. Piticii 
s-au repezit să iasă pe Poarta Principală; dar zmeul era 
acolo, şi-i aştepta. Şi n-a scăpat niciunul din cei care 
au ieşit pe acolo. Apele râului s-au ridicat în aburi şi un 
fel de ceaţă a cuprins tot oraşul Dale. Zmeul a înaintat, 
furişându-se prin ceaţă, şi a nimicit aproape toţi 
războinicii - obişnuita poveste tristă, care în zilele 
acelea se petrecea mult prea des. Apoi s-a întors, s-a 
strecurat pe Poarta Principală şi a scotocit toate sălile, 
şi trecerile, şi tunelurile, culoarele, beciurile, locuinţele 
şi pasajele. După asta n-a mai rămas acolo niciun pitic 
în viaţă şi zmeul şi-a însuşit toate bunurile lor. Probabil 
că le-a adunat toate într-o grămadă mare, cât mai 
departe în inima Muntelui, şi acum doarme pe ea 

folosind-o drept saltea. Aşa sunt apucăturile zmeilor. 
Mai târziu a început să iasă noaptea, pe Poarta 
Principală, şi să vină pe furiş până la Dale să răpească 
oameni, mai ales fecioare pe care apoi le mânca; şi 
aşa a devastat tot oraşul; oamenii au murit sau au 
plecat. Nu mai ştiu bine ce se petrece acum acolo, dar 
îmi închipui că nimeni nu mai îndrăzneşte să se mai 
apropie de Munte, să locuiască mai aproape de malul 
cel mai depărtat al Lacului Lung. Cei câţiva dintre noi, 
care fusesem plecaţi departe, am stat şi am plâns în 
ascunzişurile noastre şi l-am blestemat pe Smaug; 
acolo au apărut într-o zi, pe neaşteptate, şi tata, şi 
bunicul, cu bărbile pârjolite. Arătau fioros şi au vorbit 
foarte puţin. Când i-am întrebat cum de reuşiseră să 
scape, mi-au spus să-mi ţin gura, dar că într-o zi, când 
va veni vremea, voi afla. După asta am plecat care 
încotro, să ne câştigăm pâinea cum ne-am priceput, 
ici-colo, ajungând de multe ori să facem treaba grea de 
potcovari sau să săpăm în minele de cărbune. N-am 
uitat însă niciodată de tezaurul pe care ni l-a furat 
zmeul. Şi chiar şi acum, când recunosc că mai avem şi 
noi câte ceva pus deoparte şi n-o ducem chiar atât de 
prost - şi spunând asta Thorin îşi mângâie lanţul de aur 
din jurul gâtului - tot vrem să ne luăm înapoi ce e al 
nostru şi, dacă putem, să-l pedepsim pe Smaug. M-am 
întrebat de multe ori cum scăpaseră tata şi bunicul. 
Acum îmi dau seama că trebuie să fi existat o uşă 
laterală, secretă, de care nu ştiau decât ei. Se pare 
însă că au făcut o hartă şi tare aş dori să ştiu cum a 
pus Gandalf mâna pe ea şi cum de n-a ajuns la mine, 
care sunt moştenitorul ei legal. 

— N-am „pus mâna pe ea“. Mi s-a dat, spuse vrăji- 
torul. Bunicul tău Thror a fost ucis, dacă-ti aminteşti, în 
minele de la Moria, de către gnomul Azog. 

— Da, blestemat să-i fie numele, spuse Thorin. 

— lar Thrain, tatăl tău, a plecat la 21 aprilie - joia 
trecută s-au împlinit o sută de ani - şi de atunci nu l-ai 
mai văzut niciodată... 

— Asta aşa e, spuse Thorin. 

— Ei bine, tatăl tău mi-a dat asta să ţi-o dau ţie; şi 
dacă am ales eu momentul şi locul în care să ţi-o dau, 
nu cred că trebuie să te superi, dacă te gândeşti cât de 
greu mi-a fost să te găsesc. Când mi-a dat hârtia asta, 
tatăl tău nu-şi mai amintea nici cum îl cheamă. lar 
numele tău nu mi l-a spus niciodată. Aşa că, una peste 
alta, ar trebui să-mi mulţumeşti şi să mă proslăveşti. 
Uite, asta el spuse întinzându-i harta lui Thorin. 

— Nu înţeleg, spuse Thorin, şi Bilbo simţi că acelaşi 
lucru ar fi vrut să-l spună şi el. Explicaţia nu părea 
destul de explicativă. 

— Înainte să plece la minele Moria, rosti vrăjitorul 
încet şi încruntat, bunicul tău i-a dat harta fiului său, ca 
să fie în siguranţă. După ce a fost ucis bunicul tău, 
taică-tu a plecat cu harta să-şi încerce norocul; şi a 
avut o grămadă de aventuri, una mai neplăcută ca 
alta, dar n-a ajuns nici măcar în preajma Muntelui. Eu l- 
am găsit prizonier în temniţele Necromantului, deşi nu 
ştiu cum a nimerit acolo. 

— Dar dumneata ce căutai în temnițe? întrebă 
Thorin cutremurându-se, şi toţi piticii se înfiorară. 

— Lasă asta! Descopeream nişte lucruri, ca de 
obicei; a fost, de altfel, o treabă foarte nesuferită şi 
peri-culoasă. Până şi eu, Gandalf, abia dacă am scăpat. 
Am încercat să-l salvez pe taică-tu, dar era prea târziu. 
Îşi pierduse minţile şi spunea vrute şi nevrute şi uitase 
aproape totul în afară de hartă şi de cheie. 

— Pe gnomii de la Moria i-am făcut de mult să 
plătească, spuse Thorin, acu' trebuie să ne gândim 
puţin şi la Necromant. 

— Nu fi prost! E un duşman mult mai puternic decât 

toţi piticii la un loc, dacă ar putea fi iar adunaţi din cele 
patru colţuri ale lumii. Singurul lucru pe care-l dorea 
tatăl tău era ca fiul lui să descifreze harta şi să folo- 
sească cheia. Şi aşa zmeul şi Muntele sunt mai mult 
decât îţi trebuie. 

— l-auziţi! spuse Bilbo, şi din întâmplare o spuse cu 
voce tare. 

— Ce să auzim? întrebară toţi întorcându-se brusc 
către el, şi Bilbo fu atât de tulburat încât răspunse: 
Ceea ce am eu de spus. 

— Şi ce ai de spus? întrebară. 

— Eu cred că ar trebui s-o luaţi spre răsărit, să 
vedeţi cum stau lucrurile. La urma urmei, uşa aceea 
laterală există şi pe urmă probabil că zmeii mai dorm 
şi ei uneori. Dacă vă aşezaţi în prag şi staţi mai multă 
vreme, nu se poate să nu vă vină o idee. Şi acum, aş 
îndrăzni să spun că am vorbit destul pentru o seară, 
nu-i aşa? Ce-aţi zice să ne culcăm, ca să vă treziţi în 
zori? Eu am să vă pregătesc nişte lucruri bune, să nu 
plecaţi cu stomacul gol. 

— Vrei să spui, să nu plecăm, făcu Thorin. Nu eşti 
dumneata specialistul în broaşte? Nu e oare speciali- 
tatea dumitale să te aşezi în pragul uşii, ca să nu mai 
vorbim de pătrunsul dincolo de uşă? Dar sunt de acord 
să ne culcăm şi-mi place şi ideea cu masa de 
dimineaţă. Mie, înainte de a porni la drum, îmi place să 
mănânc şuncă cu şase ochiuri: prăjite, nu fierte. Și 
bagă de seamă să nu le spargi. 

După ce toţi ceilalţi comandară la rândul lor ce voiau 
să mănânce, fără să spună măcar „te rog“ (ceea ce îl 
supără foarte tare pe Bilbo), se ridicară. Hobbitul a 
trebuit să găsească loc să-i culce pe toţi; a umplut 
toate camerele goale, a făcut paturi pe scaune şi 
divane, şi în cele din urmă a reuşit să-i cazeze, după 
care s-a băgat în patul lui mic, obosit la culme şi nu 

cine ştie ce fericit. Hotări totuşi un lucru şi anume să 
nu se chinuiască să se scoale prea devreme ca să le 
pregătească masa aceea nenorocită. Apucăturile 
caracteristice familiei Took începuseră să se mai 
estompeze şi nu mai era chiar atât de sigur că va pleca 
în călătorie a doua zi de dimineaţă. 

Stătea întins în pat şi-l auzea pe Thorin fredonând 
singur în dormitorul alăturat, cel mai bun dormitor din 
toată casa: 


Departe, peste muntii fumurii 
Sub hrube vechi şi ocne adâncate 
În zori pleca-vom spre a scormoni 
Comorile de aur fermecate. 


Bilbo adormi cu melodia în urechi, ceea ce-l făcu să 
viseze foarte urât. Când se trezi, trecuseră de mult 
zorile. 


Capitolul Il 
BERBEC FRIPT 


BILBO SĂRI ÎN PICIOARE ŞI, punându-şi halatul, intră 
în sufragerie. Acolo nu era nimeni; în schimb găsi 
urmele unei mese copioase, dar luate în grabă. In 
cameră era o dezordine îngrozitoare, iar în bucătărie 
vrafuri de vase nespălate. Absolut toate oalele şi 
tigăile lui păreau să fi fost folosite. Vasele astea, care 
trebuiau spălate, erau o crudă realitate, care îl făcu să- 
şi dea seama că petrecerea din ajun nu fusese un vis 
urât, aşa cum sperase. Dar, oricum, se simţi uşurat la 
gândul că plecaseră toţi fără el şi fără să-şi mai bată 

capul să-l trezească. („Dar şi fără să spună măcar o 
dată mulțumesc”, se gândi el.) Totuşi, într-un fel, fără 
voia lui, se simţea puţin decepţionat. Şi asta îl uimi. 

„Nu fi prost, Bilbo Baggins! îşi spuse; Auzi, la vârsta 
ta să te gândeşti la zmei şi la fel de fel de poveşti 
fantastice de pe alte meleaguri!“ îşi puse deci un 
şorţuleţ dinainte, aprinse focurile, puse apa la fiert şi 
spălă totul. Apoi îşi pregăti o masă bună, în bucătărie, 
înainte de a face curăţenie mare în sufragerie. Între 
timp, soarele începuse să strălucească; iar uşa de la 
intrare era deschisă, poftind parcă în casă adierea 
caldă a primăverii. Bilbo începu să fluiere de zor, 
uitând de seara din ajun. Dar, tocmai când să se aşeze 
în sufragerie, lângă fereastra deschisă, să ia un al 
doilea rând de cafea cu lapte cu tot restul, cine ziceţi 
că apare? Gandalf! 

— Dragul meu, spuse el, când ai de gând să vii? 
Cum rămâne cu „sculatul în zori“? Stai liniştit şi-ţi iei 
micul dejun, sau cum vrei dumneata să-i spui, la ora 
zece şi jumătate! Ţi-au lăsat biletul fiindcă nu te-au 
mai putut aştepta. 

— Care bilet? spuse bietul domn Baggins, tulburat la 
culme. 

— Sfinţii-mei-elefanţi, spuse Gandalf, nu ştiu ce ai 
azi, n-ai şters polita căminului de praf? 

— Ce legătură are una cu alta? Am avut şi aşa des- 
tulă treabă, să curăţ după paisprezece inşi! 

— Dacă ai fi şters praful de pe poliţa căminului, ai fi 
găsit asta chiar sub ceas, spuse Gandalf, întinzându-i o 
notă (scrisă, fireşte, chiar pe hârtia lui). Şi iată ce scria: 


Thorin şi Compania îl salută pe Specialistul Bilbo. 
Cele mai sincere mulțumiri pentru găzduire; cât 
priveşte oferta dumisale de ajutor profesional, 
acceptăm plini de recunoştinţă. Condiţiile: bani peşin 


40 


la livrare, până la şi fără să depăşească a paisprezecea 
parte din profiturile totale (dacă există); toate 
cheltuielile de transport garantate în orice situatie; 
cheltuielile de înmormântare acoperite de noi sau 
reprezentanții noştri, dacă e cazul şi lucrurile nu se pot 
aranja altfel. 

Considerând că nu e necesar să-ți tulburăm odihna 
bine-meritată, am procedat dinainte la o serie de 
pregătiri indispensabile şi vom aştepta, stimabile 
domn, la HANUL DRAGONULUI VERDE, /a Bywater, fix 
la 11 dimineaţa. Fiind convinşi că veţi fi PUNCTUAL,  . 

AVEM ONOAREA SĂ RĂMÂNEM Al DUMNEA-VOASTRĂ 
CU CELE MAI ADÂNCI SENTIMENTE, 

THORIN ŞI COMPANIA. 


— Asta înseamnă că mai ai zece minute. Va trebui 
să alergi, îl înştiintă Gandalf. 

— Bine, dar... protestă Bilbo. 

— Nu mai ai timp, spuse vrăjitorul. 

— Dar... făcu Bilbo din nou. 

— Nici pentru asta! Hai, pleacă! 

Bilbo n-a reuşit niciodată să-şi amintească cum de s- 
a trezit afară, fără pălărie, baston, bani sau alte lucruri 
pe care le lua el de obicei când pleca de acasă; 
lăsându-şi a doua cafea cu lapte nebăută, complet 
nespălat, vâri cheile în mâna lui Gandalf şi începu să 
alerge cât de repede îl duceau picioarele acoperite cu 
blană, coborând aleea, trecând de Moara cea mare, 
peste Apă, şi conti-nuându-şi apoi drumul doi kilometri 
sau chiar mai mult. 

Când ajunse la Bywater, aproape de ora 11, gâfâia 
cumplit şi pe deasupra descoperise şi că venise fără 
batistă asortată la cravată. 

— Bravo! spuse Balin, care stătea în uşa hanului şi-l 
aştepta. 

Tocmai atunci apărură şi ceilalţi dintr-o cotitură pe 
care o făcea drumul către sat. Erau călare pe ponei, şi 
pe fiecare ponei erau încărcate bagaje, pachete, 
pache-ţele şi tot felul de boarfe. Mai era şi un ponei 
foarte mic, destinat, după câte se părea, lui Bilbo. 

— Sus, amândoi, şi gata, plecăm! spuse Thorin. 

— Îmi pare extrem de rău, spuse Bilbo, dar am venit 
fără pălărie şi mi-am lăsat batista de la buzunarul 
hainei acasă, şi n-am niciun ban. De fapt, ca să fiu 
exact, n-am primit nota dumneavoastră decât după 
10:45. 

— Nu fi exact, spuse Dwalin, şi nu te mai frământa. 
În expediţia asta va trebui să te descurci fără batistă şi 
fără multe altele. Cât despre pălărie, am eu în bagaje o 
manta şi o glugă de rezervă. 

Şi aşa, într-o dimineaţă senină, în prag de luna mai, 
au părăsit cu toţii hanul, zdruncinându-se pe căluţii 
încărcaţi; Bilbo purta o glugă verde-închis (puţin deco- 
lorată de ploaie şi de vânt) şi o manta verde-închis, 
împrumutate de la Dwalin. Erau cam mari pentru el şi îl 
făceau să pară puţin caraghios. Nici nu îndrăznesc să 
mă gândesc ce-ar fi spus Bungo, tatăl lui, dacă l-ar fi 
văzut. Singura lui mulţumire era că nu putea fi 
confundat cu un pitic, că n-avea barbă. 

Călătoreau de puţină vreme, când apăru şi Gandalf, 
măreț pe calul lui alb. Adusese o grămadă de batiste şi 
pipa lui Bilbo, şi tutun. O porniră deci cu toţii, foarte 
veseli, mai departe, spunând poveşti sau cântând. 
Merseră aşa toată ziua, oprindu-se, fireşte, doar la 
orele de masă. Mesele nu erau chiar atât de frecvente 
cât ar fi dorit Bilbo, dar totuşi începu să simtă că 
aventurile nu erau la urma urmei un lucru chiar atât de 
rău. 

La început călătoriseră pe pământurile hobbiţilor, o 
regiune întinsă şi respectabilă, locuită de fiinţe 

cumsecade, cu drumuri bune, un han-două, şi ici-colo 
câte un pitic sau un fermier care treceau pe lângă ei 
agale, în drum spre treburile lor. Apoi dădură de 
regiuni unde oamenii vorbeau ciudat şi cântau cântece 
pe care Bilbo nu le auzise niciodată. Apoi pătrunseră 
pe Meleagurile Singurătăţii, unde nu mai erau nici 
oameni, nici hanuri şi unde drumurile erau din ce în ce 
mai proaste. În faţa lor, nu prea departe, se înălţau din 
ce în ce mai sus nişte dealuri mohorâte, acoperite de 
copaci negri. Pe unele dintre ele erau castele vechi 
care păreau amenințătoare, de parcă ar fi fost clădite 
de oameni răi. Totul părea posomorât, mai ales că în 
Ziua aceea se cam stricase şi vremea. In general, 
vremea fusese cât poate fi ea de bună în mai, chiar şi 
în poveştile vesele, dar acum se făcuse frig şi umed 
de-a binelea. Pe Meleagurile Singurătăţii poposiseră pe 
unde se nimerise, dar la început măcar fusese uscat. 

— Când te gândeşti că în curând va fi iunie, mormăi 
Bilbo, stropind în dreapta şi în stânga pe când înainta 
anevoios în spatele celorlalţi, pe un drum desfundat şi 
plin de noroi. Trecuse de ora ceaiului; ploua cu 
găleata; plouase toată ziua; apa îi picura de pe 
glugă în ochi, 

mantaua era udă leoarcă; căluţul obosise şi se tot 
împiedica de pietre; iar ceilalţi, enervaţi la culme, nu 
mai scoteau nicio vorbă. „Şi sunt convins că ploaia a 
pătruns în hainele uscate şi în sacii cu merinde, îşi 
spuse Bilbo. Blestemate să fie toate porţile şi 
broaştele, şi tot ce are de-a face cu ele! Tot ce-aş vrea 
eu acum ar fi să fiu acasă, în vizuina mea frumoasă, la 
gura sobei, cu ceainicul gata, gata să fiarbă!“ Şi nu era 
ultima dată când avea să-şi dorească acest lucru. 

Dar piticii îşi continuau înaintarea zdruncinată, fără 
să se întoarcă sau să-l bage în seamă pe Bilbo. Undeva 
în spatele norilor cenuşii apusese probabil soarele, căci 
în timp ce coborau în valea adâncă în care curgea un 
râu, începu să se întunece. Se stârnise vântul şi sălciile 
de pe mal se plecau oftând. Din fericire, drumul trecea 
peste un pod vechi de piatră, căci râul, umflat de ploi, 
cobora furios de pe dealurile şi munţii de la 
miazănoapte. 

Când au ajuns pe partea cealaltă, era aproape 
noapte. Vântul destrămase norii cenușii şi sus, printre 
zdrenţele care pluteau deasupra dealurilor, apăru luna 
călătoare. Se opriră cu toţii şi Thorin mormăi ceva 
despre cină şi spuse „unde-o să găsim oare un petic 
uscat pe care să dormim?“ 

Abia atunci îşi dădură seama că Gandalf lipsea. Până 
atunci făcuse drumul cu ei, fără să le spună însă dacă 
participă la aventură sau le ţine doar de urât, o bucată 
de vreme. Mâncase cel mai mult, vorbise cel mai mult 
şi se distrase cel mai bine. Dar acum dispăruse cu 
totul. 

— Tocmai când ar fi fost util să avem un vrăjitor, 
mormăiră Dori şi Nori (care împărtăşeau punctul de 
vedere al hobbitului în legătură cu orele regulate de 
masă, cu frecvenţa şi belşugul lor). 

In cele din urmă hotărâră că n-aveau ce să facă, 

trebuiau să poposească unde se găseau! Se apropiară 
de un pâlc de copaci, şi cu toate că era mai uscat 
acolo, vântul scutura frunzele de ploaie şi „pic-pic“-ul 
era cât se poate de supărător. Şi pe urmă, mai era 
ceva: parcă intrase blestemul în foc. Piticii pot face foc 
aproape oriunde, cu aproape orice, fie că e sau nu e 
vânt; dar în seara aceea n-au fost în stare să-l aprindă 
nici măcar Oin şi Gloin, care erau deosebit de pricepuţi 
în treaba asta. 

Apoi, unul dintre căluţi se sperie din senin şi o luă la 
goană. Ajunse în râu înainte să poată fi prins; şi până 
reuşiră să-l scoată din nou, Fili şi Kili aproape că s-au 
înecat, iar bagajul pe care-l ducea căluţul în spate a 
fost luat de apă. Bagajul era bineînţeles aproape tot 
numai mâncare, ceea ce făcu să le rămână foarte 
puţin pentru cină şi mai puţin încă pentru micul dejun. 

Şi aşa stătură mohorâţi şi uzi, bodogănind, în timp 
ce Oin şi Gloin continuau să încerce să aprindă focul şi 
să se certe între ei din pricina asta. Bilbo tocmai se 
gândea cu tristeţe că aventură nu înseamnă numai 
plimbări călare sub soarele de mai, când Balin, care 
era cel ce stătea întotdeauna la pândă, spuse: „Uite 
acolo o lumină!“ La oarecare distanţă se afla un deal 
acoperit cu arbori, care ici-colo formau câte un grup 
destul de compact. Şi în mijlocul desişului negru se 
vedea strălucind o lumină, o lumină roşietică şi 
liniştitoare, care semăna a foc sau a făclii care pâlpâie. 

După ce se uitară un timp la ea, începură să se 
certe. Unii spuneau că nu e foc, alţii spuneau că „da“. 
Unii spuneau că n-au decât să se ducă să vadă şi că 
orice e mai bine decât o cină sărăcăcioasă, o masă de 
dimineaţă şi mai sărăcăcioasă şi haine ude toată 
noaptea. 

Alţii spuseră: „Locurile astea sunt cam necunoscute 
şi cam prea aproape de munţi. Călătorii se abat rareori 

pe aici. Hărțile vechi nu ne folosesc la nimic: lucrurile 
s-au înrăutățit şi nimeni nu mai păzeşte drumul. Pe aici 
abia dacă au auzit de rege şi, pe măsură ce înaintezi, 
cu cât eşti mai puţin curios cu atât rişti mai puţin să 
dai de bucluc“. Unii spuseră: „La urma urmei, suntem 
paisprezece”. Alţii se mirară: „Dar unde o fi Gandalf?“ 
După care repetară cu toţii întrebarea. Apoi ploaia se 
porni şi mai tare şi Oin începu să se bată cu Gloin. 

Asta rezolvă lucrurile. „La urma urmei avem un 
SPARGATOR cu noi“, spuseră şi astfel plecară, îndrep- 
tându-şi căluţii (cu toată grija cuvenită) în direcţia 
luminii. Ajunseră în dreptul dealului şi, puţin mai târziu, 
în pădure. Începură să urce; dar nu se vedea nicio 
cărare adevărată, din acelea care ar putea duce la o 
casă sau o fermă; şi făcând şi ei ce puteau, stârniră 
foşnet şi trosnet şi scârţâit (tot mormăind şi înjurând), 
în timp ce înaintau printre copaci, în întunericul ca de 
catran. 

Deodată, lumina roşie străluci puternic printre 
trunchiurile de copaci, la o distanţă destul de mică. 
„Acum e rândul Spărgătorului”, spuseră, referindu-se 
la Bilbo. 

— Trebuie să mergi mai departe să descoperi ce e 
cu lumina şi de ce au aprins-o, dacă e vreo primejdie 
sau e totul în regulă, îi spuse Thorin hobbitului. Hai, du- 
te fuga şi, dacă totul e în ordine, întoarce-te îndată. 
Dacă nu, întoarce-te cum poţi. Şi dacă nu poţi, ţipă de 
două ori ca o bufniţă şi o dată ca o strigă, şi o să facem 
noi ce putem. 

Bilbo a fost deci silit s-o pornească, fără să apuce să 
le explice că nu se pricepea să ţipe nici măcar o dată 
ca bufnita şi nici să zboare ca liliecii. Dar, în orice caz, 
hobbiţii ştiu să se mişte fără zgomot prin pădure, 
absolut fără niciun zgomot. De altfel se mândresc cu 
asta, şi de-a lungul călătoriei Bilbo strâmbase de multe 

ori din nas faţă de ceea ce numea el „larma 
piticească”, cu toate că nu cred că dumneavoastră sau 
eu am fi auzit ceva pe o noapte cu vânt, nici dacă 
toată cavalcada ar fi trecut la doi metri de noi. Cât 
despre Bilbo, strâmbând din nas, înaintă spre lumina 
roşie, şi nu cred să fi făcut nici măcar o nevăstuică să- 
şi mişte vreun fir de mustață la trecerea lui. Aşa că a 
ajuns, fireşte, chiar lângă foc - căci despre foc era 
vorba - fără să atragă atenţia nimănui. Şi iată ce a 
văzut. 

Trei făpturi foarte mari şi grase stăteau în jurul unui 
rug uriaş, din buşteni de fag. Frigeau carne de berbec 
pe frigări lungi de lemn şi îşi lingeau sosul de pe 
degete. Mirosul era îmbietor. Mai aveau lângă ei şi un 
butoiaş cu băutură bună, pe care o beau din ulcioare. 
Dar erau troli. Se vedeau cât de colo că asta erau. 
Până şi Bilbo, care avusese o viaţă ferită de rele, îşi 
dădu seama de asta: după feţele lor mari şi greoaie, 
după volumul lor şi după forma picioarelor, ca să nu 
mai vorbim de felul în care se exprimau, care nu era 
deloc civilizat, nu, absolut deloc! 

— Berbec ieri, berbec azi şi sa fiu al naibii dacă nu s- 
arată că tot berbec mâncăm şi mâine, spuse unul din 
troli. 

— Nici nu mai ştiu de când n-am avut parte de o fă- 
râmiţă lucioasă de carne de om, spuse al doilea. Măi 
William, să fiu al naibii dacă înţeleg ce te-o fi apucat să 
ne aduci aici! Şi se mai duce şi pileala, spuse, dându-i 
una peste cot lui William, care tocmai bea din ulcior. 

William se înecă. 

— Taci naibii din gură! spuse după ce-şi recăpăta 
suflul. Doar nu crezi c-o să se oprească oamenii aici, 
numai ca să-i mănânci tu sau Bert. De când am 
coborât din munţi, aţi halit un sat jumate. Ce vă mai 
trebuie? Au fost zile când aţi fi spus „Săru'mâna, Bill“ 

pentru o ciozvârtă bună de berbec gras din vale... Uite, 
ca asta, zise şi muşcă dintr-un picior de oaie care se 
frigea la foc, şi-şi şterse gura cu mâneca. 

Da. Mă tem că aşa se poartă trolii, chiar şi cei care 
n-au decât un singur cap. Auzind toate astea, Bilbo 
simţi că ar fi trebuit să întreprindă ceva cât mai 
repede. Fie să se întoarcă, fără zgomot, să-şi prevină 
prietenii că dăduse de trei troli măricei foarte prost 
dispuşi care, ca să-şi varieze mâncarea, nu s-ar fi dat 
în lături să guste pitici sau chiar ponei la frigare; fie să 
le arate uriaşilor de ce e în stare. Un aventurier 
legendar, de mare clasă, ar fi trebuit să le golească 
uriaşilor buzunarele - lucru pe care merită aproape 
întotdeauna să-l faci dacă reuşeşti - apoi să fure 
carnea de berbec, cu frigare cu tot, şi berea şi s-o 
şteargă fără ca trolii să fi observat nimic. Alţii, mai 
practici, dar cu mai puţin orgoliu profesional, ar fi înfipt 
poate câte un pumnal în fiecare trol, înainte ca aceştia 
să-şi fi dat seama de ce se petrece. După care ar fi 
benchetuit cu toţii, toată noaptea. 

Bilbo ştia toate astea. Erau multe lucruri pe care nu 
le văzuse sau le făcuse vreodată, dar despre care 
citise! Era foarte îngrijorat şi în acelaşi timp dezgustat; 
ar fi dorit să se afle la o sută de mile distanţă şi 
totuşi... totuşi nu se putea hotărî să se întoarcă 
alergând la Thorin şi Compania cu mâinile goale. Aşa 
că rămase pe loc, şovăind în întuneric. Dintre diferitele 
îndeletniciri spărgătoriceşti de care auzise, cea mai 
uşoară i se păru totuşi să le şterpelească uriaşilor 
lucrurile din buzunare. Aşa că, în cele din urmă, se 
strecură după un copac, chiar în spatele lui William. 

Bert şi Tom se duseră la butoi. William bău o nouă 
cană. Atunci Bilbo îşi făcu curaj şi vâri mânuţa în buzu- 
narul uriaş al lui William. În buzunar se afla o pungă cu 
bani, care pentru Bilbo era cât un geamantan. „Aha, se 

gândi el, animându-se la ideea acţiunii pe care avea s- 
o întreprindă, în timp ce ridica punga cu grijă s-o 
scoată din buzunar, oricum e un început!“ 

Şi chiar a şi fost! Pungile troiilor sunt date naibii, şi 
asta nu era excepţie. „Hei, cine eşti?“. Scânci ea pără- 
sind buzunarul. William se întoarse într-o clipă şi-l 
apucă pe Bilbo de ceafă, înainte ca acesta să se poată 
ascunde după copac. 

— Hei drăcie, Bert, ia vino-ncoa', să vezi ce-am 
prins! spuse William. 

— Ce? întrebară ceilalţi apropiindu-se. 

— Să mor dacă ştiu! Ce eşti, bă? 

— Bilbo Baggins, un aventurhobbit, spuse bietul 
Bilbo, tremurând din cap până-n picioare şi gândindu- 
se cum să scoată ţipetele acelea de bufniţă înainte să-l 
strângă trolii de gât. 

— Un aventurhobbit? spuseră ei puţin uluiţi. Trolii 
sunt înceţi la minte şi tare bănuitori când văd un lucru 
nou. 
— Şi, mă rog, ce caută un aventurhobbit în 
buzunarul meu? spuse William. 

— Se poate găti? întrebă Tom. 

— Se poate încerca, spuse Bert, luând o frigăruie de 
pe jos. 

— Da’ nu e mai mult de o înghiţitură, spuse William, 
care mâncase foarte bine şi era sătul. După ce-l jupoi 
şi-i scoţi oasele, nu mai rămâne nimic. 

— Poate că găsim mai mulţi pe-aici prin împrejurimi 
şi facem o plăcintă, spuse Bert. Hei, urâtule, mai sunt 
d-ăştia ca tine ascunşi pe-aici prin pădure, iepure 
prăpădit şi nemernic, spuse, uitându-se la blana de pe 
picioarele hobbitului; apoi îl ridică de degetele de la 
picioare şi-l scutură. 

— Da, mulţi, spuse Bilbo, înainte de a-şi aminti că nu 
trebuie să-şi trădeze prietenii. Nu, niciunul, nici măcar 

unul! se grăbi el să adauge. 

— Cum vine asta? spuse Bert ţinându-l foarte sus, 
dar de astă dată de păr. 

— Cum spuneam, făcu Bilbo pierzându-şi suflul, şi vă 
rog să nu mă gătiţi, domnii mei milostivi! Sunt şi eu 
bucătar, şi încă bun. E mai bine să vă gătesc eu ceva 
decât să mă gătiţi dumneavoastră pe mine. Zău! Am 
să vă fac mâncăruri minunate, un dejun cu totul şi cu 
totul minunat, dacă nu mă mâncaţi la cină! 

— Biata stârpitură! spuse William. Mâncase până se 
săturase şi mai băuse şi o grămadă de bere. Biata 
stârpitură! Daţi-i drumul! 


SI 

— Nu-i dau până nu ne spune ce înseamnă „mulţi şi 
niciunul“, făcu Bert. Nu vreau să mă înjunghie nimeni 
în somn. Bagă-i labele în foc până vorbeşte. 

— Nu vă dau voie, spuse William. Oricum, e al meu, 
eu l-am prins. 

— Eşti un prost mare şi gras, William, făcu Bert, 
După cum ţi-am mai spus o dată, astă-seară. 

— Şi tu eşti un mitocan. 

— Mitocan, ai? Unde te trezeşti, Bill Huggins, spuse 
Bert, arzându-i lui William un pumn în ochi. 

Urmă o încăierare de toată frumuseţea. Lui Bilbo, 
când îl scăpă Bert pe jos, îi mai rămăsese exact atâta 
minte cât s-o şteargă dintre picioarele lor înainte să se 
încaiere ca nişte câini şi să-şi adreseze urlând fel de fel 
de insulte, cât se poate de adevărate şi de potrivite. 
Nu trecu mult şi se treziră încleştaţi unul în braţele 
celuilalt, rostogolindu-se până aproape de foc, lovindu- 
se cu picioarele şi înghiontindu-se, în timp ce Tom îi 
plesnea pe amândoi cu o creangă să-i potolească, ceea 
ce bineînţeles că îi înfuria şi mai tare. 

Ăsta ar fi fost momentul în care Bilbo să dispară. Dar 
bietele lui picioruşe fuseseră rău storcoşite de laba 
mare a lui Bert şi nu mai avea aer în plămâni, iar în 
jurul lui se-nvârtea totul; aşa că a rămas un timp 
culcat, gâfâind, chiar lângă cercul de lumină al focului. 

Tocmai când era bătaia în toi, apăru şi Balin. Piticii 
auziseră zgomot de la distanţă şi, după ce-l 
aşteptaseră un timp pe Bilbo să se întoarcă sau să ţipe 
ca bufnița, începură unul câte unul să se furişeze către 
lumină, încercând să facă cât mai puţin zgomot. 
Văzându-l pe Balin, Tom scoase un urlet. Trolii urăsc 
piticii (când nu sunt fripţi sau fierţi). Bert şi Bill se 
opriră îndată din încăierare, spunând: „Un sac, Tom, 
repede!“ Şi înainte ca Balin să-şi dea seama de ce se 
întâmplă, în timp ce se întreba unde o fi Bilbo în toată 

această agitaţie, se trezi cu un sac în cap şi doborât la 
pământ. 

— Tre’ să mai vină şi alţii, zise Tom. Să nu-mi spui 
mie pe nume dacă n-o fi aşa. „Mulţi şi niciunul“ asta e. 
Şi nu aventurhobbiţi, ci o grămadă de pitici ca ăsta. 
Aşa se arată! 

— Eu zic că ai dreptate, spuse Bert, dar să ne dăm 
deoparte din lumină. 

Zis şi făcut. Se aşezară la pândă în întuneric, ţinând 
în mână saci pe care îi foloseau de obicei să care 
carnea de berbec sau alte prăzi. Pe măsură ce apărea 
câte un pitic şi se uita la foc, la ulcioarele răsturnate şi 
la resturile de berbec, hop! se trezea din senin cu un 
sac infect şi puturos în cap, şi doborât la pământ. 
Curând Dwalin zăcu lângă Balin, şi Fili şi Kili, împreună, 
şi Dori şi Nori şi Ori, toţi grămadă, şi Oin şi Gloin, şi 
Bifur şi Bofur şi Bombur, îngrămădiţi ca vai de ei, lângă 
foc. 

— Asta să le fie învăţătură de minte, spuse Tom. 

Căci Bifur şi Bombur le dăduseră mare bătaie de cap 
şi se luptaseră ca nebunii, aşa cum fac piticii când sunt 
strânsi cu usa. 

Thorin a apărut ultimul - şi pe el nu l-au luat prin 
surprindere. A venit bănuind că o să dea de necaz. ŞI 
n-a fost nevoie să vadă picioarele prietenilor lui ieşind 
din saci, ca să-şi dea seama că lucrurile stau cam rău. 
Rămase la oarecare distanţă în umbră şi spuse: 

— Ce s-a întâmplat? Cine mi-a maltratat oamenii? 

— Trolii! răspunse Bilbo din spatele unui copac. Pe el 
îl uitaseră cu totul. Stau la pândă cu sacul în tufişuri. 

— Zău? Spuse Thorin. 

Şi sări către foc, înainte ca uriaşii să se poată repezi 
asupra lui. Ridică o cracă mare, aprinsă la un capăt, şi 
Bert se trezi cu capătul acela în ochi, înainte să poată 
să se dea la o parte. Asta îl scoase pentru o vreme din 

luptă. Bilbo încercă să facă şi el ce putea. L-a apucat 
pe Tom de picior - cum s-a priceput el mai bine, că era 
gros ca un trunchi tânăr de copac - dar a fost trimis 
învârtindu-se în vârful unor tufişuri, în timp ce Tom 
arunca scântei în ochii lui Thorin. 

Drept răspuns, Tom se trezi cu craca proiectată în 
dinţi şi pierdu unul din faţă. Asta, vă rog să mă credeţi 
că-l făcu să urle serios. Dar tocmai atunci veni şi 
William pe la spate şi-l acoperi brusc pe Thorin cu un 
sac, din cap până-n picioare. Şi aşa se sfârşi bătălia. 
Dăduseră toţi de mare necaz: erau legaţi frumos în 
saci, lângă trei uriaşi furioşi (doi cu arsuri şi lovituri 
drept amintire), care discutau dacă să-i prăjească la 
foc mic, să-i taie feliuţe subţiri şi să-i fiarbă, sau pur şi 
simplu să se aşeze unul câte unul pe ei şi să-i 
strivească până-i fac marmeladă; iar Bilbo stătea sus 
în tufiş, cu hainele şi pielea sfâşiată, neîndrăznind să 
se mişte, de frică să nu fie auzit. 

xxx 


Tocmai atunci s-a întors şi Gandalf. Dar nu l-a văzut 
nimeni. Uriaşii tocmai hotărâseră să frigă piticii imediat 
şi să-i mănânce mai târziu - asta fusese de fapt ideea 
lui Bert, dar, după discuţii lungi, căzuseră cu toţii de 
acord. 

— Nu, nu-i bine să-i frigem acum, că ţine toată 
noaptea, spuse o voce care lui Bert i se păru a fi a lui 
William. 

— Nu mai începe iar discuţia, Bill, spuse, că atunci 
chiar că ţine toată noaptea. 

— Cine  di-discută? spuse William, care avea 
impresia că vorbise Bert. 

— Tu, făcu Bert. 

— Eşti un mincinos, spuse William, şi astfel discuţia 
porni iar de la început. În cele din urmă hotărâră să-i 

toace mărunt şi să-i fiarbă. Luară deci o oală mare, 
neagră şi-şi scoaseră cuţitele la iveală. 

— Nu e bine să-i fierbem. N-avem apă şi pân'la fân- 
tână e departe, spuse o voce. Bert şi William îşi 
închipuiră că e Tom. 

— Taci! spuseră. Sau nu mai isprăvim în vecii 
vecilor. Şi dacă mai spui ceva, te duci singur s-aduci 
apa. 

— Ba tu să taci! spuse Tom, căruia i se păruse că e 
vocea lui William. Cine discută, mă rog? Cine în afară 
de tine? 

— Eşti un nătărău! făcu William. 

— Cine spune ăla el zise Tom. 

Şi astfel discuţia începu din nou, toţi înfierbântându- 
se mai tare ca niciodată, până când în cele din urmă 
hotărâră să se aşeze pe saci, cu rândul, să-i strivească 
şi să-i fiarbă mai târziu. 

— Pe cine ne aşezăm întâi? spuse vocea. 

— Cel mai bine pe ultimul, spuse Bert, care avea ce 
avea cu Thorin că-i nenorocise ochiul. Avusese 
impresia că auzise vocea lui Tom. 

— Nu mai vorbi de unul singur, spuse Tom. Dacă vrei 
să te aşezi pe ultimul, n-ai decât. Care e? 

— Cel cu ciorapii galbeni, spuse Bert. 

— Aiurea, cel cu ciorapii cenuşii, spuse o voce care 
semăna cu a lui William. 

— Eu m-am uitat bine, sunt galbeni, spuse Bert. 

— Da, galbeni, spuse William. 

— Atunci de ce-ai spus că sunt cenușii, făcu Bert? 

— Eu? Nici gând! Ăla a fost Tom. 

— Eu? Aiurea! făcu Tom. Tu ai spus. 

— Doi contra unu, aşa că ţine-ţi gura! spuse Bert. 

— Cu cine vo-vorbeşti? întrebă William. 

— Gura! spuseră Tom şi Bert, în acelaşi timp. Acugşi 
trece noaptea; zorile s-arată devreme. Hai să-i dăm 

drumul! 

— Să vă prindă pe toţi zorile şi să vă facă stane de 
piatră, spuse o voce care suna ca a lui William. Dar nu 
era a lui. Căci chiar în clipa aceea apăru o geană de 
lumină de după deal şi din ramuri se ridică un ciripit 
puternic. William nu vorbise, căci fusese transformat în 
stană de piatră, aşa cum se aplecase; iar Bert şi Tom 
se transformaseră în stânci, aşa cum stăteau şi se 
uitau la el. Şi aşa au rămas până azi, singuri-singurei, 
doar cu câte o pasăre care se aşază uneori pe capul 
sau pe umerii lor; căci trolii, după cum ştiţi probabil şi 
dumneavoastră, trebuie să se vâre sub pământ până 
să-i afle zorile, că de nu, se transformă iar în substanţa 
muntelui din care au fost zămisliţi şi rămân nemişcaţi 
pe vecie. Aşa s-a întâmplat şi cu Bert, şi cu Tom, şi cu 
William. 

— Minunat! spuse Gandalf ieşind de după un copac 
şi ajutându-l pe Bilbo să coboare din tufişul de 
mărăcini. Abia acum înţelese Bilbo: vocea care îi 
făcuse pe uriaşi să se contrazică şi să se certe, până 
când veniseră zorile şi îi sfârşiseră, fusese vocea 
vrăjitorului. 

Acum trebuiau să dezlege sacii şi să-i elibereze pe 
pitici, care erau aproape asfixiaţi şi foarte enervaţi: nu 
le plăcuse deloc să-i audă pe uriaşi cum făceau planuri 
să-i frigă, să-i facă terci sau să-i taie felii. Şi nu se 
liniştiră decât după ce-l ascultară de două ori pe Bilbo 
povestin-du-le ce i se întâmplase. 

— Tâmpit moment ţi-ai ales să faci exerciţii de ciupit 
prin buzunare, spuse Bombur, când, de fapt, ceea ce 
voiam noi era foc şi merinde! 

— Şi ăsta e ultimul lucru pe care l-aţi fi obţinut de la 
ei; în orice caz nu fără luptă, spuse Gandalf. Dar de ce 
vă pierdeţi timpul? Nu vă daţi seama că trolii trebuie 
să aibă o peşteră sau o văgăună săpată pe undeva 

peaproape unde să se ascundă de soare? Trebuie să 
aruncăm şi noi o privire pe-acolo. 

Începură să caute în jur şi curând descoperiră 
urmele cizmelor de piatră ale uriaşilor, pierzându-se 
printre co-paci. Se luară după urme, urcând dealul, 
până când în cele din urmă descoperiră o uşă mare de 
piatră, ascunsă de tufişuri, care dădea într-o peşteră. 
Dar nu reuşiră s-o deschidă, cu toate că o împinseră cu 
toţii, în timp ce Gandalf rostea diverse formule magice. 

— Credeţi că asta vă poate fi de folos? întrebă Bilbo, 
când începuseră să obosească şi să se înfurie de-a 
bine-lea. Am găsit-o pe jos, în locul unde s-au bătut 
uriaşii. Şi le întinse o cheie mărişoară, care lui William 
însă trebuie să i se fi părut foarte mică şi tainică. Îi 
căzuse probabil din buzunar, din fericire, înainte să se 
facă stană de piatră. 

— De ce dumnezeu n-ai spus nimic până acum? 
ţipară toţi. Gandalf o apucă şi o potrivi în broască şi, 
după o apăsare mai puternică, uşa de piatră se 
deschise şi pătrunseră cu toţii înăuntru. Pe jos erau 
oase şi aerul duhnea tare urât, dar au găsit o grămadă 
de alimente aşezate de-a valma şi fără grijă pe rafturi 
şi pe jos, gră-mezi împrăştiate de prăzi de tot felul, de 
la nasturi de alamă până la vase pline cu monede de 
aur, aşezate într-un colţ. Mai erau şi o mulţime de 
haine agăţate pe perete, prea mici pentru uriaşi - mă 
tem că aparținuseră unor victime - şi printre ele, mai 
multe săbii de fabrica-ţie, forme şi mărimi diferite. Le 
atraseră atentia mai ales două dintre ele, din pricina 
tecilor frumoase şi a  plăse-lelor acoperite cu 
giuvaeruri. 

Gandalf şi Thorin luară fiecare câte una, iar Bilbo îşi 
alese un cuţit într-o teacă de piele. Pentru troli ar fi 
fost cât un briceag, dar pentru un hobbit era ca o sabie 
mai scurtă. 

— Par să fie lame bune, spuse vrăjitorul, scoţându-le 
pe jumătate din teacă şi privindu-le cu curiozitate. N- 
au fost făcute de troli şi nici de vreun fierar dintre cei 
care trăiesc acum pe aici, dar vom afla mai multe când 
vom putea citi runele de pe ele. 

— Hai să ieşim din duhoarea asta îngrozitoare, spuse 
Fili. Aşa că ieşiră, luând cu ei vasele cu galbeni şi acele 
alimente care nu fuseseră alterate şi păreau bune de 
mâncat, şi mai luară şi un butoi cu bere, încă plin. 
Când terminară, simţiră nevoia să-şi ia micul dejun şi, 
fiindu-le foarte foame, nu strâmbară din nas în faţa 
merindelor luate din cămara uriaşilor. Proviziile lor 
proprii începuseră să se împuţineze simţitor. Acum 
aveau pâine şi brânză şi multă bere, şi slănină pe care 
puteau s-o prăjească pe tăciunii aprinşi. 

După asta se culcară, căci avuseseră o noapte 
agitată; şi dormiră până după-amiază. Apoi aduseră 
căluţii sus şi cărară vasele cu galbeni îngropându-le în 
taină, lângă poteca din apropierea râului, făcând o 
grămadă de semne deasupra lor, pentru cazul în care 
s-ar întoarce vreodată să le reia. Apoi încălecară din 
nou şi porniră încet, zdruncinaţi de cai, pe potecă, 
înspre răsărit. 

— Unde fuserăţi, dacă-mi daţi voie să-ntreb? făcu 
Thorin către Gandalf, pe când înaintau călare. 

— Să văd ce avem în faţă, spuse el. 

— Şi ce v-a adus înapoi tocmai la timp? 

— O privire în urmă, spuse. 

— Exact, spuse Thorin, dar n-aţi putea fi mai clar? 

— M-am dus să cercetez cu atenţie drumul pe care-l 
avem de făcut. In curând va deveni greu şi periculos. 
Şi doream să refac micul nostru stoc de provizii. Dar n- 
am apucat să ajung prea departe când am întâlnit doi 
prieteni de-ai mei de la Rivendell. 

— Asta unde mai e? întrebă Bilbo. 


58 


— Nu mă întrerupe! spuse Gandalf. Dacă avem 
noroc, în câteva zile ajungeţi acolo şi aflaţi tot ce doriţi. 
Deci, după cum spuneam, m-am întâlnit cu doi dintre 
oamenii lui Elrond. Fugeau de frica trolilor. Ei au fost 
aceia care mi-au spus că trei dintre uriaşi coborâseră 
din munţi şi se stabiliseră în pădure, destul de aproape 
de drum; îi băgaseră în sperieţi pe toţi cei de prin 
împre-jurimi, care o luaseră la sănătoasa, şi acum îi 
atrăgeau în cursă pe străini. Şi atunci am simţit că 
trebuie să mă întorc. Uitându-mă în urma mea, am 
văzut un foc în depărtare şi m-am îndreptat către el. 
Restul îl ştiţi. Pe viitor vă rog să fiţi mai atenţi, că altfel 
nu mai ajungem nicăieri. 

— Mulţumesc, spuse Thorin. 


Capitolul II 
O SCURTA ODIHNA 


ÎN ZIUA ACEEA n-au cântat şi nici n-au spus poveşti, 
cu toate că se făcuse vreme frumoasă. Şi nici a doua 
Zi, şi nici a treia. Incepuseră să simtă pericolul 
apropiindu-se din toate părţile. Dormeau sub cerul 
liber, cât despre hrană mai mult mâncau caii decât ei, 
căci iarbă era din belşug, iar traistele lor erau aproape 
goale, cu toate me-rindele pe care le luaseră de la 
uriaşi. Intr-o dimineaţă trecură apa unui râu printr-un 
loc mai larg - nu era prea adânc, dar plin de zgomotul 
spumei şi al apei care se lovea de pietre. Malul celălalt 
era abrupt şi lunecos. Când ajunseră sus, ducându-şi 
căluţii, văzură că munţii cei înalţi coborâseră până 
foarte aproape de ei. Li se părea că nu au în faţa lor 

mai mult de o zi de călătorie uşoară până la picioarele 
primului munte. Acesta părea întunecat şi mohorât, cu 
toate că mai erau şi pete de soare pe coastele lui 
cafenii, iar în spatele coamelor lui luceau vârfurile 
acoperite de zăpadă. 

— E chiar MUNTELE acela? întrebă Bilbo cu o voce 
plină de respect, uitându-se la el cu ochii mari. Nu 
văzuse niciodată un lucru atât de uriaş. 

— Bineînţeles că nu! spuse Balin. Asta-i doar primul 
dintre Munţii Ceţoşi, şi trebuie să trecem cumva prin ei 
sau peste ei, sau pe sub ei, ca să ajungem în Ţinutul 
Sălbatic din partea cealaltă. Şi chiar de acolo mai e 
încă o cale bună până la Muntele Singuratic, unde stă 
Smaug aşezat pe comoara noastră. 

— Aha! făcu Bilbo şi chiar în clipa aceea se simţi mai 
obosit decât şi-amintea el să se fi simţit vreodată. Se 
gândi încă o dată la fotoliul lui confortabil de la gura 
sobei, în camera care-i plăcea cel mai mult în vizuina 
lui de hobbit, şi la ceainicul care şuiera. Şi asta nu era 
ultima oară când avea să se gândească la ele! 


xxx 


Acum îi conducea Gandalf. 

— Nu trebuie să pierdem drumul, că altfel e vai de 
noi, spuse. În primul rând că avem nevoie de hrană şi 
de odihnă, într-un loc mai mult sau mai puţin sigur, 
apoi e foarte bine să faceţi cunoştinţă cu Munţii Ceţoşi 
mergând pe cărarea potrivită, că altfel vă rătăciţi şi 
trebuie să vă întoarceţi şi s-o luaţi iar de la început 
(dacă reuşiţi să vă mai întoarceţi). 

L-au întrebat unde îi ducea şi le-a răspuns: 

— Unii dintre dumneavoastră ştiţi probabil că am 
ajuns la marginea Ţinutului Sălbatic. Undeva în faţa 
noastră se află ascunsă frumoasa vale Rivendell, unde 
trăieşte Elrond în Ultima Casă Îmbietoare. l-am trimis 

vorbă prin prietenii mei şi ne aşteaptă. 

Ceea ce le spunea suna frumos şi mângâietor, dar 
nu ajunseseră încă acolo şi nu era chiar atât de uşor să 
găseşti Ultima Casă Imbietoare, din stânga munţilor. 
Părea să nu existe nici copaci, nici văi, nici dealuri care 
să spargă întinderea din faţa lor - doar o pantă largă 
care urca şi tot urca lin până se întâlnea cu poalele 
primului munte, o regiune întinsă de culoarea ierbii 
negre şi a stâncilor fărâmicioase, cu pete şi crestături 
verzi ca iarba şi ca muşchiul, arătând unde ar putea să 
fie apă. 

Trecu dimineaţa, veni după-amiaza, dar în tot 
deşertul tăcut nu găsiră nici urmă de aşezare 
omenească. Începuseră să se simtă îngrijoraţi; îşi 
dădeau seama că locuinţa putea fi ascunsă aproape 
oriunde între ei şi începutul munţilor. Dădură peste văi 
neaşteptate, înguste, cu maluri abrupte care se 
deschideau brusc la picioarele lor, şi se uitară în jos, 
uimiţi să vadă arbori şi ape curgătoare în fundul văii. 
Dădură de viroage peste care aproape că ar fi putut 
sări, dar erau foarte adinci şi aveau cascade. Dădură 
de râpe întunecate peste care nu se putea sări şi în 
care nu se putea pătrunde. Dădură de mlaştini, unele 
dintre ele verzi şi plăcute la vedere, cu flori care 
creşteau strălucitoare şi înalte; dar dacă un căluţ s-ar fi 
încumetat să treacă pe acolo cu o încărcătură în spate, 
n-ar mai fi ieşit niciodată. 

Intinderea de la vad şi până la munţi era într-adevăr 
mult mai lungă decât ar fi putut să-şi închipuie ei vreo- 
dată. Bilbo era uimit. Singura cărare pe care au găsit-o 
era însemnată cu pietre albe, unele mici, altele pe 
jumă-tate acoperite cu muşchi şi buruieni. De fapt era 
destul de greu de urmat, deşi erau conduşi de Gandalf 
care părea să cunoască destul de bine calea. Îşi agita 
capul şi barba încoace şi încolo, în timp ce se uita după 


61 


pietre, iar ei îl urmau; dar când începu să se întunece, 
îşi dădură seama că nu prea păreau să se fi apropiat 
de sfârşitul căutărilor. Trecuse de mult ora ceaiului şi 
îşi spuseră că probabil aveau să sară şi peste cină. În 
jurul lor zburau fluturi de noapte şi era foarte întuneric, 
pentru că nu răsărise luna. Căluţul lui Bilbo începu să 
se împiedice de rădăcini şi pietre. Şi deodată, ajunseră 
în dreptul unui povârniş abrupt, atât de brusc încât 
calul lui Gandalf aproape că lunecă la vale. 

— In sfârşit, am ajuns! strigă el, şi ceilalţi se strân- 
seră în jurul lui şi se uitară peste mal. Departe, la 
picioarele lor, văzură o vale. De jos venea zgomotul 
unei ape care curgea grăbită în albia ei de stâncă; în 
aer plutea mireasma pomilor şi dincolo de apă, pe 
coasta văii, se zărea o lumină. 

Bilbo n-a uitat niciodată cum au lunecat şi s-au 
rostogolit în întuneric, pe cărarea abruptă, în zigzag, 
coborând în tainica vale din Rivendell. Coborând, aerul 
devenea tot mai cald, iar mirosul de pini îl ameţise atât 
de tare încât din când în când se pomenea moţăind, 
gata să cadă de pe cal, sau se lovea cu nasul de 
coama lui. Pe măsură ce coborau, simțeau că le revine 
buna dispoziţie. Copacii erau acum fagi şi stejari, iar 
lumina de amurg crea o atmosferă de tihnă. Ultimele 
tonuri de verde ale ierbii aproape că se topiseră când 
ajunseră în sfârşit la o poiană deschisă, nu prea sus 
deasupra malurilor apei. 

„Hm, miroase a spiriduşi“, îşi spuse Bilbo şi ridică 
ochii spre stele. Ardeau strălucitoare şi albastre. 
Tocmai atunci izbucniră printre copaci sunetele unui 
cântec, ce semăna a hohote de râs: 


Hei, voi, ce faceţi? 
Şi unde vă duceţi? 
Căluţii noştri au nevoie de potcoave, 

Râul curge-n cale 
Aici jos, în vale, 
Tra-la-la şi tra-la-la, 
Aici jos, în vale. 


Hei, voi, ce căutaţi! 

Şi-ncotro vă-ndreptaţi? 

Braţul de vreascuri arde pe foc 
În timp ce turtele se coc. 
Valea e plină de veselie 


Oh, tri-li-li, tri-li-li 
Şi ce mai bucurie! 
Ha! Ha! 


Hei, voi, nu se ştie nicicum 

Unde vă duceţi acum, 

Cu barba în vânt fluturând? 
Domnule Baggins şi Balin şi Dwalin! 
În linie... 

Nu ştiu de ce alergaţi tropăind 

Pe căldură de iunie. 

Căutaţi ceva, 

Aici, în vâlcea? 

Ha! Ha! 


Oh, căluţii zburdă 

În pădurea surdă! 

Voi vreţi să zburati, 

Pe cai încălecaţi, 

Sau vreţi să staţi în pădurea mare 
În care ziua se stinge şi moare? 
să fugiţi ar fi o nebunie, 

Rămâneţi şi-n noapte va fi veselie. 
Mai staţi şi-ascultaţi-ne cântecul 
Până se stinge-ntunericul! 

Da! Da! 

Aşa râdeau şi cântau ei, căţăraţi în copaci; şi îmi 
închipui că tot acest cântec trebuie să vi se pară o 
mare aiureală; lucru de care lor însă nici nu le-ar păsa; 
ba, chiar ar râde şi mai tare dacă le-aţi spune-o. Erau, 
fireşte, spiriduşi. Nu trecu mult şi, pe măsură ce 
întunericul se înteţea, Bilbo începu să-i zărească. i 
plăceau mult, deşi îi întâlnea rar; dar îi era şi puţin 
frică de ei. Piticii nu fac casă bună cu ei. Chiar şi piticii 
mai cumsecade, ca Thorin şi prietenii lui, îi consideră 
nesăbuiţi (ceea ce e o idee foarte nesăbuită) sau se 
enervează când îi văd. Căci unii spiriduşi îi sâcâie şi 
râd de ei, şi mai ales de barba lor. 

— Ei bravo! spuse o voce. la priviţi! Hobbitul Bilbo, 
călare pe cal! Bravo! Nu-i minunat? 

— Minunea cea mai uimitoare! 

Şi se porniră pe un cântec tot atât de caraghios ca 
cel pe care l-am notat înainte. În cele din urmă, un 
spiriduş tânăr şi înalt ieşi dintre copaci şi se aplecă în 
faţa lui Gandalf şi a lui Thorin. 

— Bine aţi venit în valea noastră! spuse. 

— vă mulţumesc, răspunse Thorin cam acru, dar 
Gandalf se şi dăduse jos de pe cal în mijlocul 
spiriduşilor şi vorbea vesel cu ei. 

— Aţi cam pierdut drumul, spuse spiriduşul, vreau să 
spun, în cazul în care vă îndreptaţi către singura cărare 
care trece peste apă şi duce până la casa din partea 
cealaltă. Vă arătăm noi pe unde trebuie să mergeţi, 
dar e mai bine s-o luaţi pe jos până treceţi podul. Vreţi 
să staţi să cântaţi puţin cu noi, sau vă continuaţi 
drumul? Acolo se pregăteşte cina, spuse. Simt mirosul 
focului de lemne la care se găteşte. 

Aşa obosit cum era, Bilbo simţea că ar fi vrut să mai 
rămână. Cântecele spiriduşilor în luna iunie, la lumina 
stelelor, e un lucru care nu trebuie pierdut, dacă eşti 

amator de aşa ceva. l-ar fi plăcut să mai stea şi puţin 
de vorbă între patru ochi cu aceste fiinţe care păreau 
că-i ştiu numele şi totul despre el, deşi până atunci nu 
le văzuse niciodată. | se părea că ideile lor despre 
aventura în care se angajase ar putea fi interesante. 
Spiriduşii ştiu multe şi sunt grozav de informaţi; află 
tot ce se petrece la toate neamurile de pe acolo, cât ai 
clipi din ochi sau chiar mai iute. 

Dar piticii ţineau cu tot dinadinsul să mănânce cât 
mai repede, aşa că nu mai voiau să rămână. Au pornit- 
o deci cu toţii ducându-şi caii de căpăstru până au dat 
de o cărare bună, şi astfel, în cele din urmă, au ajuns 
la malul râului. Curgea repede şi zgomotos, aşa cum 
curg pâraiele de munte în serile de vară, după ce 
soarele a mângâiat toată ziua zăpada care se află sus, 
departe. Peste apă trecea doar un pod îngust de 
piatră, fără parapet, atât de îngust cât să poată trece 
un căluţ; peste acest pod au trebuit să treacă şi ei, 
încet şi cu grijă, unul câte unul, ducându-şi fiecare 
căluţul de căpăstru. Spiriduşii aduseseră felinare 
luminoase la mal şi începuseră să cânte o melodie 
veselă, care-i însoţi pe pitici pe când treceau de 
cealaltă parte a apei. 

— Vezi să nu-ţi moi barba în spumă, tăticule! îi 
strigară ei lui Thorin, care se aplecase atât de tare 
încât aproape că ajunsese în patru labe. A crescut 
destul, nu-i nevoie s-o mai uzi. 

— Băgaţi de seamă să nu mănânce Bilbo toate 
prăjiturile, strigară. E şi aşa prea gras ca să mai treacă 
prin gaura cheii. 

— Ssst! Sst, oameni buni! Şi noapte bună! spuse 
Gandalf, care trecu ultimul. Văile au urechi, şi unii 
spiriduşi au limba prea veselă şi slobodă. Noapte bună! 

Şi astfel, ajunseră în sfârşit la Ultima Casă 
Îmbietoare şi au găsit-o cu uşile deschise larg. 

xxx 


E ciudat, dar lucrurile plăcute şi zilele fericite se 
povestesc într-o clipă şi nu prea merită să asculţi 
vorbindu-se despre ele; pe când lucrurile care te 
supără, care sunt pasionante sau te înspăimântă pot 
alcătui o poveste bună sau în orice caz cer oarecare 
timp pentru a fi povestite. 

Au rămas multă vreme în casa aceea primitoare; cel 
puţin paisprezece zile; li se părea greu să mai plece. 
Bilbo ar fi rămas bucuros acolo pentru totdeauna - 
chiar dacă o dorinţă ar fi putut să-l întoarcă fără niciun 
necaz în vizuina lui de hobbit. Totuşi, despre timpul pe 
care l-au petrecut acolo nu prea e mare lucru de 
povestit. 

Stăpânul casei era un prieten al spiriduşilor - unul 
dintre oamenii aceia ai căror străbuni aparţin 
poveştilor ciudate, dinainte de începutul Istoriei 
războaielor dintre gnomii cei răi şi iele şi primii oameni 
ai Nordului. În zilele în care se petrece povestea 
noastră, mai existau încă oameni care se trăgeau din 
iele şi din eroii Nordului, iar Elrond, stăpânul casei, era 
conducătorul lor. 

Era nobil şi frumos la chip ca un stăpân al ielelor, 
viteaz ca un războinic, înţelept ca un mag, venerabil ca 
un rege al piticilor şi blând ca vara. Poveşti cu el sunt 
multe, dar rolul lui în marea aventură a lui Bilbo e mic, 
deşi important, după cum veţi vedea dacă ajungem la 
sfârşitul ei. Casa lui era desăvârşită, fie că voiai să 
mănânci, să dormi sau să munceşti, să spui poveşti, să 
cânţi, sau pur şi simplu să stai să te gândeşti la lucruri 
bune, sau o combinaţie plăcută a tuturor acestor 
îndeletniciri. În valea aceea relele nu pătrundeau 
niciodată. 

Tare aş fi vrut să am timp să vă spun măcar câteva 

dintre poveştile pe care le-au auzit în casa aceea, sau 
două-trei cântece. După câteva zile petrecute acolo, 
toţi, inclusiv căluţii, s-au simţit învioraţi şi puternici. Li 
s-au dres hainele şi  zgârieturile, dispoziţia şi 
speranţele. Li s-au umplut raniţele cu merinde uşor de 
transportat, dar dătătoare de putere, ca să poată trece 
peste defileurile munţilor. Şi li s-au dat cele mai bune 
sfaturi care să le îmbunătăţească planurile. Şi aşa s-au 
trezit în ajunul solstițiului de vară. In dimineaţa 
solstițiului, la mijitul zorilor, trebuiau să plece din nou. 

Elrond cunoştea runele de orice fel. În ziua aceea se 
uită la săbiile pe care le aduseseră din vizuina trolilor 
şi spuse: 

— Pe-astea nu le-a făcut mână de trol. Sunt săbii 
vechi, foarte vechi, şi-au aparţinut lelelor însemnate de 
la soare-apune, neamuri de-ale mele. Au fost făcute la 
Gondolin pentru războaiele cu gnomii. Trebuie să fi 
zăcut în tezaurul vreunui zmeu sau printre prăzile 
gnomilor, căci oraşul a fost distrus pe vremuri de zmei 
şi gnomi. Sabia asta, Thorin, e numită în rune 
ORCRIST, ceea ce în vechea limbă din Gondolin 
înseamnă Spintecătorul-de-gnomi; e renumită. lar asta, 
Gandalf, e GLAMDRING, Ghioaga-care-ucide-inamici, 
pe care a purtat-o cândva regele din Gondolin. 
Păstraţi-le bine! 

— Dar, mă întreb, de unde le-or fi luat trolii? spuse 
Thorin uitându-se la sabia lui cu un nou interes. 

— N-aş putea să-ţi spun, zise Elrond, dar eu cred că 
trolii voştri au jefuit alţi jefuitori sau au dat peste 
rămăşiţele unor vechi tâlhării, în vreo peşteră din 
munţi. Am auzit că în puţurile părăsite ale minelor din 
Moria se mai găsesc şi azi comori uitate de pe vremea 
războiului dintre gnomi şi pitici. 

La auzul acestor cuvinte, Thorin rămase o clipă pe 
gânduri. 

— Am să păstrez sabia cu respect, spuse. Fie ca ea 
să spintece iarăşi gnomi, cât de curând. 

— O dorinţă care probabil că în munţi ţi se va împlini 
mai repede decât îţi închipui. Dar acum arătaţi-mi 
harta! 

O luă şi o studie îndelung, după care dădu din cap; 
căci chiar dacă nu-i aproba întru totul pe pitici şi 
dragostea lor pentru aur, ura zmeii şi răutatea lor plină 
de cruzime şi îl durea când îşi aducea aminte de 
distrugerea oraşului Dale şi a clopotelor lui voioase, şi 
de malurile Râului Grăbit care fuseseră cândva atât de 
vesele şi astăzi erau pârjolite. Luna, un semicerc mare 
de argint,strălucea deasupra lor. Ridică harta şi lumina 
albă trecu prin ea. _ 

— Ce e asta? întrebă. In afară de runele simple, văd 
aici nişte litere ale lunii, care spun: Înălțimea uşii, cinci 
picioare, pot înainta câte trei, unul lângă altul. 

— Ce sunt literele lunii? întrebă hobbitul, foarte 
interesat. 

După cum v-am mai spus, îi plăceau foarte mult 
hărţile; şi îi plăceau şi runele şi literele şi scrisul 
caligrafic, cu toate că scrisul lui era subţirel şi foarte 
mărunt. 

— Literele lunii sunt de fapt rune, dar nu le poţi 
vedea, spuse Elrond, în orice caz, nu când te uiţi direct 
la ele. Nu se pot vedea decât când străluceşte luna în 
spatele lor, şi, mai mult încă, pentru cele mai 
măiestrite trebuie să fie o lună cu aceeaşi formă şi din 
acelaşi anotimp ca cea din ziua când au fost scrise. 
După cum ţi-o pot spune şi prietenii tăi, ele au fost 
inventate de pitici, care le-au scris cu peniţe de argint. 
Astea de aici trebuie să fi fost scrise în ajunul 
solstițiului de vară, în ultimul pătrar al lunii, acum 
multă, multă vreme. 

— Şi ce spun literele? întrebară Gandalf şi Thorin în 

acelaşi timp, poate puţin enervaţi că până şi Elrond 
descoperise asta înaintea lor, cu toate că până atunci 
nu avuseseră nicio ocazie şi nici n-ar fi avut până cine 
ştie când. 

— Stati lângă piatra cenuşie când o ciocăni sturzul, 
citi Elrond, şi soarele apunând va lumina cu ultimele 
licăriri ale zilei lui Durin gaura cheii. 

— Durin, Durin, spuse Thorin. A fost strămoşul 
strămoşilor celui mai vechi neam piticesc, neamul 
Barbă-lungă, şi primul meu străbun; eu sunt urmaşul 
lui. 

— Şi atunci, ce înseamnă „ziua lui Durin“? întrebă 
Elrond. 

— Prima zi a Anului nou piticesc, spuse Thorin, este, 
după cum ar trebui să ştie toată lumea, prima zi a 
ultimei luni pline a toamnei, în pragul iernii. Noi mai 
spunem şi azi că e ziua lui Durin atunci când ultima 
lună plină a toamnei şi soarele se află în acelaşi timp 
pe cer. Dar mă tem că asta n-o să ne ajute totuşi prea 
mult, căci azi nu ne mai pricepem să ghicim când va 
veni iarăşi ziua aceea. 

— Asta rămâne de văzut, spuse Gandalf. Dar mai 
scrie ceva acolo? 

— Nimic care să se vadă la lumina acestei luni, 
spuse Elrond şi îi dădu harta înapoi lui Thorin; după 
care coborâră până la apă să vadă spiriduşi dansând în 
ajunul solstițiului de vară. 

A doua zi a fost o dimineaţă de solstiţiu senină şi 
răcoroasă, ca-n vis: un cer albastru, nici urmă de nori 
şi un soare care dansa pe luciul apei. S-au depărtat, 
călare, în sunetul cântecelor de bun-rămas şi drumeţie, 
cu sufletul deschis spre noi aventuri şi cunoscând 
acum drumul pe care vor trebui să-l urmeze peste 
Munţii Ceţoşi, până în ţinuturile din partea cealaltă. 

Capitolul IV 
PE DEAL ŞI PE SUB DEAL 


EXISTAU MULTE POTECI care urcau spre munţii aceia 
şi multe defileuri care treceau peste ei. Dar cele mai 
multe poteci erau false, înşelătoare, nu duceau nicăieri 
sau spre locuri duşmănoase; iar în cele mai multe 
defileuri te pândeau necazuri şi pericole 
înspăimântătoare. Ajutaţi de sfaturile înțelepte ale lui 
Elrond şi de cunoştinţele şi memoria lui Gandalf, piticii 
şi hobbitul o luară pe poteca cea bună care ducea la 
defileul potrivit. 

Multă vreme după ce părăsiseră valea şi lăsaseră 
Ultima Casă Îmbietoare la kilometri întregi în urma lor, 
urcară sus, şi tot mai sus, şi mai sus. Era un drum 
anevoios, periculos, o potecă plină de cotituri, 
nesfârşită şi singuratică. Se puteau uita acum în urma 
lor la locurile pe care le părăsiseră, care se întindeau în 
spatele lor, jos, departe. Şi Bilbo ştia că şi mai departe, 
spre apus, unde totul era albastru şi estompat, se 
întindea propria lui patrie, unde totul era sigur şi 
confortabil şi unde se afla mica lui vizuină. Incepu să 
dârdâie. Se lăsase un frig năprasnic, aicea sus, şi 
vântul înainta pătrunzător printre stânci. Din când în 
când se rostogoleau bolovani în galop, coborând pe 
coamele munţilor, eliberaţi de soarele de amiază 
aţintit asupra zăpezii - trecând printre ei (ceea ce era 
un noroc) sau peste capul lor (ceea ce era îngrijorător). 
Nopțile erau reci şi neprietenoase. Nu îndrăzneau să 
cânte sau să vorbească tare, căci ecoul suna nefiresc, 
iar tăcerea părea că nu vrea să fie întreruptă decât de 
zgomotul apei, de vaietele vântului şi de trosnetul 
pietrelor. 

„Vara continuă acolo jos, se gândi Bilbo, se încarcă 
fânul cosit şi oamenii ies la iarbă verde. Dacă mergem 
tot în ritmul ăsta, au să ajungă să-şi strângă recolta 
sau murele înainte ca noi să fi început măcar să 
coborâm pe partea cealaltă.” 

Ceilalţi rumegau gânduri tot atât de negre, deşi, 
când îşi luaseră rămas bun de la Elrond, plini de 
speranţa unei dimineţi din miez de vară, discutaseră 
cu voie bună cum vor trece munţii şi cum vor goni apoi 
călare peste ţinuturile din partea cealaltă. Se 
gândiseră că vor ajunge la intrarea cea tainică a 
Muntelui Singuratic, poate chiar în primul pătrar al lunii 
de toamnă, şi că vor avea poate parte şi de ziua lui 
Durin, de care vorbiseră. Numai Gandalf dăduse din 
cap, fără să scoată o vorbă. Piticii nu mai fuseseră pe 
meleagurile astea de ani de zile; în schimb Gandalf 
fusese şi ştia cât de tare crescuseră şi se 
înrădăcinaseră răul şi primejdia în Ţinutul Sălbatic, de 
când zmeii goniseră oamenii de acolo şi locurile 
rămăseseră în stăpânirea gnomilor, care se stabiliseră 
în taină şi înfloriseră după bătălia de la minele Moria. 
Chiar şi planurile bune ale vrăjitorilor înţelepţi ca 
Gandalf şi ale prietenilor buni ca Elrond se încurcă 
uneori, atunci când  porneşti într-o expediție 
periculoasă, dincolo de hotarele Ţinutului Sălbatic; şi 
Gandalf era un vrăjitor destul de înţelept ca să ştie 
toate astea. 

Ştia că putea să se întâmple ceva neaşteptat şi nu 
îndrăznea câtuşi de puţin să spere că vor trece fără 
aventuri înspăimântătoare peste munţii înalţi, uriaşi, 
cu vârfuri singuratice şi văi unde nu domnea niciun 
rege. Şi nici nu trecură. Totul a mers bine până într-o zi 
în care i-a prins o vijelie - chiar mai mult decât o 
vijelie, un adevărat război de tunete şi fulgere. Ştiţi cât 
de înspăimântătoare poate fi o vijelie mare, atunci 

când are loc în câmpie sau într-o vale cu un râu; şi mai 
mult încă dacă se întâlnesc două vijelii puternice şi se 
înfruntă. Dar şi mai înspăimântătoare sunt tunetele şi 
fulgerele noaptea în munţi, când o furtună vine dinspre 
soare-răsare şi alta dinspre soare-apune şi încep să se 
încaiere. Fulgerele se despică pe piscuri, stâncile se 
sfarmă şi bubuiturile mari sparg aerul şi se reped 
rostogolindu-se în toate peşterile sau văgăunile; în 
timp ce în întuneric se îngrămădesc zgomote 
distrugătoare şi lumini neaşteptate. 

Bilbo nu văzuse niciodată aşa ceva şi nici nu-şi 
închipuise că putea să existe. Se aflau sus, pe munte, 
într-un loc îngust, cu o prăpastie înfricoşătoare într-o 
parte, care dădea într-o vale neagră. Se adăpostiseră 
pentru noapte sub o stâncă suspendată şi Bilbo zăcea 
sub pătură tremurând din cap până în picioare. 
Aruncând, totuşi, de sub pătură, o privire asupra 
fulgerelor scânteietoare, văzu, de cealaltă parte a văii, 
pe uriaşii munţilor care ieşiseră la aer şi se jucau 
aruncându-şi stânci unii altora, prinzându-le şi 
azvârlindu-le apoi în valea întunecată, unde jos, 
departe, se izbeau de copaci sau se făceau bucățele cu 
un bubuit puternic. Au urmat apoi vântul şi ploaia; 
vântul plimba ploaia şi grindina în toate direcţiile, aşa 
că stânca suspendată nu le-a mai servit drept adăpost. 
In scurtă vreme se treziră muiaţi până la os; căluţii 
stăteau cu capul plecat şi cu cozile între picioare, unii 
dintre ei gemând chiar de frică. Auzeau uriaşii 
hohotind şi strigând pe toate povârnişurile. 

— Aşa nu merge, spuse Thorin. Dacă nu ne ia vântul, 
dacă nu ne înecăm sau nu ne loveşte trăsnetul, ne 
culege un uriaş şi, luându-ne drept mingi de fotbal, ne 
dă un picior şi zburăm până la cer. 

— Dacă ştii vreun loc mai bun, n-ai decât să ne duci 
acolo! spuse Gandalf enervat, nefiind nici el prea fericit 

de prezenţa uriaşilor. 

În cele din urmă trimiseră pe Fili şi pe Kili să caute 
un adăpost mai bun. Aveau ochi foarte pătrunzători şi, 
fiind cu vreo 50 de ani mai tineri decât ceilalţi pitici, li 
se  încredinţau întotdeauna asemenea însărcinări 
(toată lumea îşi dădea seama că nu servea absolut la 
nimic să-l trimită pe Bilbo). Dacă vrei să găseşti ceva, 
cel mai bun lucru e să-l cauţi (sau cel puţin aşa le-a 
spus Thorin piticilor celor tineri). Sigur că, de obicei, 
dacă te apuci să cauţi, găseşti ceva, dar nu 
întotdeauna tocmai ce-ai căutat. Aşa s-a întâmplat şi 
acum. 

Fili şi Kili se întoarseră repede, târându-se şi 
ţinându-se de stânci în bătaia vântului. 

— Am găsit o peşteră uscată, spuseră. Nu e prea de- 
parte, după primul colţ; putem intra cu ponei cu tot. 

— Aţi explorat-o BINE? întrebă vrăjitorul, care ştia că 
peşterile din munţi sunt rareori neocupate. 

— Da, da, spuseră piticii, deşi toată lumea ştia că nu 
prea avuseseră timp să se uite. Se întorseseră prea 
repede. Nu e chiar atât de mare şi nu pătrunde prea 
adânc în inima muntelui. 

Ăsta este, fireşte, lucrul cel mai periculos când e 
vorba de peşteri; nu ştii cât de departe pot merge în 
inima muntelui, unde poate duce o galerie secundară 
sau ce te aşteaptă înăuntru. De data asta însă ştirile 
aduse de Fili şi Kili păreau bune. Aşa că se ridicară cu 
toţii, gata s-o pornească. Vântul urla şi tunetul 
continua să bubuie; era foarte greu pentru ei să 
înainteze, mai ales că erau şi căluţii. Dar n-au avut de 
mers prea departe şi câteva clipe mai târziu s-au trezit 
în faţa unei stânci mari, ieşită în afară în mijlocul 
cărării. În spatele ei era o boltă joasă, tăiată drept în 
coasta muntelui. Dar abia au avut loc pe unde să 
treacă poneii, înghesuindu-se unul câte unul, după ce li 

se scoseseră şeile şi încărcătura. Trecând pe sub boltă, 
se bucurară să audă vântul şi ploaia afară, în loc să le 
audă în jurul lor, şi să se simtă la adăpost de uriaşii cu 
stâncile. Dar vrăjitorul nu voia să rişte nimic, îşi 
aprinse bagheta aşa cum făcuse, dacă vă amintiţi, în 
sufrageria lui Bilbo, în ziua aceea care părea acum atât 
de depărtată, şi la lumina ei cercetară peştera de la un 
capăt la altul. 

Părea să fie destul spaţiu; dar nu exagerat de mult, 
şi nu avea nimic misterios. Avea podeaua uscată şi 
nişte văgăuni comode. La capăt era un loc pentru cai; 
de altfel, acolo şi stăteau (tare bucuroşi de schimbare) 
scoțând aburi pe nări şi rumegând ce aveau în traiste. 
Oin şi Gloin voiau să aprindă un foc la intrare ca să-şi 
usuce hainele, dar Gandalf nici n-a vrut să audă de 
asta. Aşa că şi-au întins lucrurile ude pe jos şi şi-au 
scos unele uscate din boccele; apoi şi-au aşezat 
păturile cât mai comod, şi-au luat pipele şi au început 
să scoată inele de fum cărora Gandalf, ca să-i distreze, 
le dădea diferite culori şi le trimitea să danseze în 
tavan. Şi s-au pus pe taclale, şi au vorbit, şi au tot 
vorbit, uitând de furtună, povestind fiecare ce va face 
cu partea lui din comoară (când vor pune mâna pe ea, 
ceea ce la ora aceea nu părea chiar imposibil); şi astfel 
adormiră unul după altul. A fost ultima dată când au 
mai folosit poneii, boccelele, traistele, uneltele şi tot 
calabalăcul pe care-l căraseră cu ei. 

In noaptea aceea s-a dovedit a fi totuşi un lucru bun 
că-l aduseseră pe micul Bilbo cu ei. Căci, nu ştiu din ce 
pricină, n-a reuşit multă vreme să adoarmă; şi când în 
cele din urmă a reuşit, a avut nişte vise foarte 
urâcioase. Se făcea că în peretele din fundul peşterii se 
deschide o spărtură care se face tot mai mare, tot mai 
largă. lar el, deşi era foarte speriat, nu reuşea să strige 
şi să facă niciun gest; nu putea decât să zacă şi să 

asculte. Apoi a visat că podeaua peşterii cedează şi că 
el alunecă şi începe să cadă, jos, tot mai jos, până 
dumnezeu ştie unde. 

In punctul acela se deşteptă sărind în sus şi 
descoperi că o parte din visul lui era adevărat. În 
fundul peşterii se deschisese într-adevăr o spărtură, 
care se şi transformase într-o trecere largă. Abia avu 
timp să vadă cozile ultimilor căluţi dispărând pe acolo. 
Scoase, bineînţeles, un răcnet puternic, cât îi stă unui 
hobbit în putere, ceea ce oricum era uimitor pentru 
dimensiunile lui. 

Şi deodată, înainte să poţi spune ROCA şi COCA, 
apărură sărind prin crăpătura aceea deschisă nişte 
gnomi, gnomi mari şi hidoşi, gnomi mulţi, foarte mulţi. 
Erau cel puţin câte şase de fiecare pitic şi chiar doi 
pentru Bilbo. 

Îi înşfăcară pe toţi şi îi împinseră prin crăpătură, fără 
ca ei să apuce măcar să zică PEŞTE. li luară pe toţi, în 
afară de Gandalf. Cu răcnetul lui, Bilbo reuşise totuşi 
să facă ceva: să-l trezească pe Gandalf într-o secundă, 
aşa că, în clipa în care gnomii veniră să-l înşface, se 
ridică în peşteră o lumină puternică ca un fulger, se 
împrăştie un miros ca de praf de puşcă şi mai mulţi 
dintre ei căzură morţi. 

Crăpătura se închise la loc, ca acționată de un 
resort, şi Bilbo cu piticii se treziră de partea cea rea a 
zidului. Unde era Gandalf? Habar n-aveau nici ei, nici 
gnomii, care de altfel n-au aşteptat să se lămurească; 
i-au îmbrâncit pe Bilbo şi pe pitici silindu-i să se 

grăbească. Era un întuneric adânc şi negru, un 
întuneric în care nu pot vedea decât gnomii care 
trăiesc de mult în inima muntelui. Galeriile erau 
încrucişate şi încâlcite în toate direcţiile, dar gnomii 
ştiau drumul aşa cum îi ştiţi dumneavoastră pe cel 
care vă duce la Oficiul poştal din colţ; drumul cobora 
tot mai jos şi aerul era înăbuşitor. Gnomii erau foarte 
grosolani, ciupeau fără milă, chicoteau şi râdeau cu 
voci îngrozitoare şi reci ca de piatră; Bilbo se simţea 
chiar mai nefericit decât atunci când îl apucase trolul 
de degetele de la picioare. Şi i se făcu iarăşi dor, şi 
încă ce dor! de frumoasa şi strălucitoarea lui vizuină. Și 
nu era ultima dată când avea să-i fie dor. 

În faţa lor apărură acum licăririle unei lumini roşii. 
Gnomii începură să cânte, sau mai bine zis să 
croncăne, bătând tactul cu picioarele lor plate pe care 
le plesneau de piatră, scuturându-şi între timp 
prizonierii. 

Zarang! se-nchide crăpătura neagră. 
Hat! ciupeşte şi-apucă şi trage. 

Și în jos, tot mai jos, în oraşul de gnomi, 
Vă ducem pe toți ca pe un singur om! 
Plici! Placi! Bing, Bang! 

Ciocane şi cleşti, pe toți să-i ciupeşti! 
Roc! Poc! sub pământ e loc, 

Ha, ha, ha! jos, tot mai jos. 


Șfichi! Pleosc! Biciul pe loc 
Bate şi loveşte, geme şi jeleşte. 
Trage, hai, munceşte, nu te-opri, trudeşte! 


Cât stăm noi şi dăm pe gât, 
Voi vă duceti tot mai jos 
Sub pământ, jos, foarte jos. 

Suna într-adevăr înfricoşător. Pereţii făceau să 
răsune ecoul lui „Plici, placi!“ al lui „Bing, Bang!“ şi al 
râsului lor hidos când spuneau „Ha, ha, ha! jos, tot mai 
jos”. Inţelesul general al cântecului era din păcate 
foarte clar; căci gnomii scoseseră nişte bice şi 
începuseră să-i plesnească - „Şfichi! Pleosc!“ 
făcându-i să alerge cât mai repede, drept înainte; 
piticii se smiorcăiau şi se văitau de mama focului, 
când, tot poticnindu-se, dădură de o grotă mare. 

Era luminată de un foc roşu, uriaş, care ardea drept 
în mijloc, şi de făclii de-a lungul pereţilor, şi era plină 
de gnomi d-ăia răi. Râseră cu toţii şi bătură din 
picioare şi din palme când piticii (cu micul Bilbo, 
săracul, în spatele lor şi cel mai aproape de bici) 
intrară alergând, în timp ce gnomii supraveghetori îi 
mânau de la spate răcnind şi pocnind din bici. Căluţii 
erau deja acolo, înghesuiți într-un colţ; şi toate 
traistele şi boccelele zăceau rupte şi desfăcute, 
cotrobăite de gnomi, mirosite de gnomi, pipăite de 
gnomi - motiv de ceartă între gnomi. 

Mă tem că asta a fost ultima dată când au mai văzut 
căluţii aceia minunaţi, printre care se afla şi unul alb, 
voinic şi vioi, pe care Elrond îl împrumutase lui 
Gandalf, calul lui nefiind bun pentru cărările de munte. 
Gnomii se hrănesc cu cai şi ponei şi măgari (sau alte 
lucruri mult mai cumplite) şi erau veşnic înfometați. 
Dar în clipa aceea prizonierii se gândeau numai la ei 
înşişi. Gnomii le prinseseră mâinile la spate cu lanţuri 
şi îi legaseră pe toţi unul de altul în şir, după care îi 
târâseră în celălalt capăt al peşterii, cu micul Bilbo 
smucindu-se la capătul şirului. 

Acolo, în umbră, aşezat pe o piatră mare şi netedă, 
era un gnom înspăimântător cu un cap uriaş, iar în 
jurul lui stăteau gnomi înarmaţi cu securile şi săbiile 
încovoiate pe care le folosesc ei de obicei. Să ştiţi că 

gnomii sunt cruzi, primejdioşi şi răi la suflet. Nu fac 
niciodată lucruri frumoase. În schimb, fac multe lucruri 
ingenioase. Când vor, ştiu să sape tuneluri şi să 
extragă minereuri, tot atât de bine ca oricare altul, în 
afară de piticii cei mai iscusiţi; dar de obicei sunt 
neglijenţi şi murdari. Se pricep foarte bine să facă 
ciocane, securi, săbii, pumnale, târnăcoape, cleşti şi, 
de asemeni, instrumente de tortură; sau îi pun pe alţii 
să le facă după desenele lor - prizonieri şi sclavi care 
muncesc până mor din lipsă de aer şi de lumină. Se 
prea poate ca ei să fi fost cei care au născocit unele 
dintre maşinăriile care de atunci au tot necăjit 
omenirea, mai ales dispozitivele ingenioase care 
servesc la uciderea unui mare număr de oameni dintr- 
un singur foc, fiindcă ei au fost întotdeauna fascinaţi 
de roţi, motoare şi explozii şi i-a încântat întotdeauna 
ideea să nu muncească mai mult decât e absolut 
necesar; dar pe vremea aceea şi prin locurile acelea 
sălbatice nu prea progresaseră (parcă aşa se spune). 
N-aveau o ură specială faţă de pitici; în orice caz nu-i 
urau mai tare decât urau restul lumii şi mai ales pe cei 
ordonaţi şi prosperi; erau unele locuri unde nişte pitici 
răi încheiaseră chiar alianţe cu ei. Pe oamenii lui Thorin 
însă aveau o pică deosebită din pricina războiului de 
care am mai pomenit, dar care nu face parte din 
această poveste; şi, oricum, gnomilor nu le pasă pe 
cine prind, dacă o fac prompt şi tainic şi prizonierii nu 
se pot apăra. 

— Cine sunt aceste făpturi jalnice? întrebă Marele 
Gnom. 

— Nişte pitici, şi „ăsta“! spuse unul dintre cei care-i 
mânau, trăgând de lanţul lui Bilbo şi făcându-l astfel să 
cadă în genunchi. l-am găsit adăpostindu-se în Tinda 
noastră de la intrare. 

— Ce înseamnă asta? făcu Marele Gnom întorcându- 

se către Thorin. Pot pune mâna în foc că sunt puşi pe 
rele, c-au vrut să-mi spioneze oamenii şi treburile lor; 
nu m-ar mira să descopăr că sunt hoţi, şi mai mult ca 
sigur asasini şi prieteni de-ai ielelor. Ei, ce ai de spus? 

— Thorin piticul, sluga dumneavoastră! răspunse el. 
(Era doar o formulă gratuită de politeţe.) Habar n-am 
avut de toate lucrurile pe care le bănuiţi sau vi le 
închipuiţi. Ne-am adăpostit de furtună, în ceea ce ni s- 
a părut o peşteră potrivită şi nefolosită; departe de noi 
gândul să necăjim gnomii în vreun fel sau altul. Şi asta 
era chiar adevărat! 

— Hm, făcu Marele Gnom. Asta o spui tu! Pot să 
întreb ce căutaţi în general pe munte, de unde veniţi şi 
unde vă duceţi? De fapt aş dori să ştiu totul despre voi, 
nu că v-ar folosi la ceva, Thorin Scut-de-Stejar. Ştiu şi 
aşa prea multe despre ai tăi; dar vreau adevărul, că de 
nu, am să vă pregătesc ceva deosebit de neplăcut. 

— Ne duceam în vizită la nişte rude, nepoți, nepoate, 
veri primari şi de-al doilea şi de-al treilea, şi alţi urmaşi 
ai bunicilor noştri, care locuiesc pe partea dinspre 
răsărit a acestor munţi deosebit de primitori, spuse 
Thorin, care nu prea ştia ce să spună aşa deodată, într- 
un moment în care era clar că adevărul adevărat nu 
era deloc ceea ce trebuia spus. 

— E un mincinos, o, Marele nostru Gnom! spuse unul 
dintre supraveghetori. Mai mulţi dintre ai noştri au fost 
loviți de trăsnet în peşteră, când am poftit făpturile 
astea să coboare, şi sunt morţi şi ţepeni ca piatra. ŞI 
nici n-a explicat ce înseamnă asta! spuse, întinzând 
sabia pe care o purtase Thorin, sabie găsită în bârlogul 
trolilor. 

Uitându-se la ea, Marele Gnom scoase un răcnet 
fioros şi toţi soldaţii lui scrâşniră din dinţi, zăngăniră 
din scuturi şi bătură din picioare. Recunoscuseră sabia 
dintr-o privire. Ucisese la vremea ei sute de gnomi, 

atunci când ielele frumoase din Gondolin îi hăituiseră 
pe dealuri sau se războiseră cu ei în faţa zidurilor lor. 
Numiseră sabia ORCRIST, Spintecătorul-de-gnomi, dar 
gnomii îi spuneau pur şi simplu Străpungătorul. O urau 
şi urau şi mai tare pe oricine o purta. 

— Ucigaşi şi iubitori de iele! strigă Marele Gnom. 
Biciuiţi-i! Băteţi-i! Muşcaţi-i! Zdrobiţi-i! Luaţi-i şi duceţi-i 
în văgăuni întunecate, pline de şerpi, şi nu-i mai lăsaţi 
să vadă niciodată lumina soarelui! 

Era atât de furios, încât sări de pe scaun şi se repezi 
el însuşi la Thorin, cu gura deschisă. 

Dar în clipa aceea se stinseră toate luminile din 
peşteră, iar focul uriaş explodă făcând „puf!“, şi o 
coloană de fum albastru, strălucitor, se ridică până la 
tavan, împrăştiind scântei albe, arzătoare, printre 
gnomi. 

Răcnetele şi vaietele, bombănelile, bolboroselile, 
urletele, mârâielile, înjurăturile şi ţipetele care au 
urmat nici nu se pot descrie. Sute de pisici sălbatice şi 
de lupi fripţi în acelaşi timp, încet şi de vii, ar fi făcut 
mult mai puţină larmă. Scânteile îi ardeau pe gnomi 
lăsând găuri oriunde îi atingeau, şi fumul care cădea 
acum din tavan îmbâăcsea în aşa hal aerul, încât nu-l 
puteau străpunge cu privirea nici chiar ei. Nu trecu 
mult şi începură să cadă unii peste alţii, şi aşa, în 
grămezi, să se rostogolească pe podea, muşcând, 
dând din picioare şi luptându-se de parcă şi-ar fi 
pierdut cu toţii minţile. 

Deodată o sabie luci din propria ei lumină. Bilbo o 
văzu străpungându-l pe Marele Gnom care stătea 
împietrit de furie. Căzu mort şi gnomii soldaţi, văzând 
sabia, o luară la fugă urlând în întuneric. 

Sabia se întoarse în teacă. 

— Urmaţi-mă repede! spuse o voce poruncitoare, 
dar calmă şi înainte ca Bilbo să priceapă ce se 

întâmplase, se trezi alergând din nou la trap, cât putea 
de repede, la capătul şirului, coborând noi galerii 
întunecate, în timp ce răcnetele din sala mare a 
gnomilor se pierdeau în urma lui. Înaintau conduşi de o 
lumină palidă din faţa lor. 

— Mai repede, mai repede, spuse vocea, că într-o 
clipă se aprind iar făcliile. 

— Un minut! făcu Dori, care se afla în spate, chiar 
lângă Bilbo, şi care era un tip cumsecade. Îl ajută pe 
hobbit să se caţăre pe umerii lui, cât putea el de bine 
având mâinile legate, apoi o porniră cu toţii alergând, 
în clinchetul de lanţuri şi cu mii de poticneli, pentru că 
n-aveau mâinile libere cu care să se sprijine. Îşi 
continuară aşa multă vreme drumul şi când în sfârşit 
se opriră, trebuie să se fi aflat jos de tot, chiar în inima 
muntelui. 

Atunci Gandalf îşi aprinse bagheta. Căci bineînţeles 
că era Gandalf; dar în clipa aceea erau prea ocupați 
să-l întrebe cum ajunsese acolo. Işi scoase din nou 
sabia din teacă şi din nou luci în întuneric, de una 
singură. Ardea cu o furie care o făcea să scapere ori de 
câte ori se apropia vreun gnom; acum strălucea ca o 
flacără albastră, de bucurie că-l ucisese pe Marele 
Stăpân al peşterii. Fără nicio greutate tăie lanţurile cu 
care-i legaseră gnomii pe prizonieri şi-i eliberă pe toţi 
într-o clipă. Poate că v-amintiţi că numele acestei săbii 
era GLAMDRING, Ghioaga-care-ucide-inamici. Gnomii îi 
spuneau pur şi simplu Trăsnitorul şi, dacă se poate 
spune, o urau mai mult decât pe Străpungătorul; Sabia 
ORCRIST fusese şi ea salvată; căci Gandalf o smulsese 
din mâinile unei santinele îngrozite şi o adusese cu el. 
Gandalf se gândea aproape la toate, şi, deşi nu putea 
face totul, putea face foarte mult pentru prietenii lui 
când se aflau la ananghie. 

— Suntem toţi aici? spuse înapoindu-i sabia lui 

Thorin, cu o plecăciune. la să vedem: unu - ăsta-i 
Thorin; doi, trei, patru, cinci, şase, şapte, opt, nouă, 
zece, unsprezece. Unde sunt Fili şi Kili? A, aici! 
Doisprezece, treisprezece - şi iată-l şi pe domnul 
Baggins, paisprezece! Eh, ar putea fi şi mai rău, dar, 
pe de altă parte, ar putea fi şi mult mai bine. Ponei nu, 
mâncare nu, exact unde suntem nu ştim şi, chiar în 
spatele nostru, vin hoarde de gnomi înfuriaţi. Deci, 
înainte! 

Au mers, deci, înainte. Gandalf avea dreptate: 
începură să audă zgomot de gnomi şi strigăte 
înfiorătoare departe, în urma lor, în galeriile prin care 
trecuseră. Asta îi făcu să grăbească şi mai tare pasul, 
şi cum bietul Bilbo nu putea nici pe departe să se ţină 
de ei fiindcă, vă rog să mă credeţi că, atunci când e 
nevoie, piticii pot înainta rostogolindu-se cu o viteză 
uluitoare - hotăriră să-l care în spate, cu rândul. 

Totuşi gnomii se mişcă mai repede decât piticii, şi 
gnomii de care e vorba aici mai cunoşteau şi drumul 
(că doar ei îl săpaseră) şi erau nebuni de furie; şi 
astfel, deşi făceau tot ce puteau, piticii auziră şi 
tipetele, şi răcnetele apropiindu-se din ce în ce. Curând 
auziră chiar şi plescăitul picioarelor de gnomi, multe, 
multe picioare care păreau că se află chiar după colţ. 
In tunelul în care înaintau acum, vedeau în spate 
sclipiri de făclii roşii; şi începuseră să obosească 
cumplit. 

— De ce, ah! de ce oi fi părăsit eu vizuina mea cea 
bună? se tânguia bietul domn Baggins, săltând în cârca 
lui Bombur. 

— De ce, ah! de ce om fi luat cu noi un hobbit mic şi 
prăpădit, într-o expediţie atât de grea? spunea bietul 
Bombur, care era gras şi se clătina înaintând, în timp 
ce, de groază şi de căldură, îi curgea năduşeala pe 
nas. 

În clipa aceea Gandalf rămase în urmă cu Thorin. 
Tocmai o cotiseră brusc. 

— Stânga-mprejur! strigă el. Thorin, scoate sabia! 

Nici nu era altceva de făcut; iar gnomilor treaba asta 
nu le-a plăcut deloc. Veneau în goană de după colţ, 
răcnind cât îi ţinea gura, şi au dat de Spintecătorul-de- 
gnomi şi de Ghioaga-care-ucide-inamici, lucind reci, cu 
mii de reflexe, drept în ochii lor miraţi. Cei din faţă 
scăpară făcliile din mână şi scoaseră un singur răcnet 
înainte de a fi răpuşi. Cei din urma lor răcniră mai tare 
şi săriră înapoi, răsturnându-i pe cei care veneau 
alergând în spatele lor.  „Străpungătorul!“ şi 
„Trăsnitorul!“ ţipară ei; şi, o clipă mai târziu, începu 
învălmăşeala, cei mai mulţi îmbrâncindu-se să se 
întoarcă pe unde veniseră. 

Trecu destul de mult timp înainte ca vreunul dintre 
ei să mai îndrăznească să apară de după colţ. Intre 
timp, piticii o porniseră din nou şi făcuseră cale lungă 
în tunelurile întunecate ale împărăției gnomilor. Când 
descoperiră acest lucru, gnomii îşi stinseră făcliile, 
puseră pantofi moi şi aleseră pe alergătorii lor cei mai 
buni, pe cei cu văzul şi auzul cel mai pătrunzător. 
Aceştia înaintau, alergând iute ca nevăstuicile pe 
întuneric, şi făceau zgomot cam cât fac liliecii. 

lată de ce nici Bilbo, nici piticii şi nici măcar Gandalf 
nu i-au auzit venind. Şi nici nu i-au văzut. În schimb 
gnomii, care alergau fără zgomot în urma lor, îi 
vedeau, cu atât mai mult cu cât bagheta lui Gandalf 
emana o lumină slabă, ca să le arate piticilor calea. 

Deodată Dori, care se afla din nou în urmă, cărându- 
| pe Bilbo, fu înhăţat pe la spate, în întuneric. Ţipă şi 
căzu; şi hobbitul se rostogoli de pe umerii lui, în beznă, 
se lovi cu capul de o stâncă tare, şi uită! de tot şi de 
toate. 

Capitolul V 
CIMILITURI IN INTUNERIC 


CÂND DESCHISE DIN NOU OCHII, Bilbo se întrebă 
dacă într-adevăr îi deschisese; căci era atât de 
întuneric că nu vedea nimic. Şi nicăieri, lângă el, nu 
era nimeni. Vă închipuiţi ce spaimă l-a cuprins! Nu 
auzea nimic, nu vedea nimic şi nu simţea nimic decât 
piatra de pe jos. 

Se ridică foarte încet şi bâjbâi în patru labe prin 
întuneric, până atinse peretele galeriei; dar nu reuşi să 
descopere nimic pe perete, nici sus, nici jos; chiar 
nimic, nici urmă de gnomi, nici urmă de pitici. | se 
învârtea capul şi n-avea idee nici măcar de direcţia în 
care mergeau când căzuse. Incercă să ghicească şi se 
târî o bună bucată de drum, până când, deodată, dădu 
cu mâna de ceea ce simţi a fi un mic inel de metal 
rece, care zăcea pe jos. Asta avea să însemne o 
cotitură în cariera lui, dar atunci n-o ştia. Puse inelul în 
buzunar, aproape fără să-şi dea seama ce face. Sigur 
că pe moment nu i se părea c-ar putea să-i fie de 
vreun folos. Nu mai înaintă mult şi se aşeză pe 
podeaua rece, şi multă vreme rămase aşa, copleşit de 
o jale cumplită. Se gândi ce frumos ar fi să se afle în 
bucătăria lui de acasă să-şi gătească ochiuri cu şuncă - 
căci stomacul lui simţea că trecuse de mult vremea 
prânzului sau a cinei; dar gândurile astea nu făcură 
altceva decât să-l amărască şi mai rău. 

Nu ştia deloc ce să facă; şi nici nu reuşea să-şi dea 
seama ce se întâmplase; sau de ce fusese părăsit de 
ceilalţi; sau de ce, dacă fusese părăsit, nu-l prinseseră 
gnomii; sau măcar de ce-l durea atât de tare capul. 
Adevărul e că zăcuse multă vreme în tăcere, într-un 

colţ foarte întunecat, departe de privirea şi atenţia 
tuturor. 

După un timp îşi căută, bâjbâind, pipa. Nu se 
spărsese şi ăsta era un lucru bun. Îşi căută apoi, tot 
bâjbâind, punga cu tutun şi descoperi că nu era 
complet goală. Asta era şi mai bine. Apoi, tot bâjbâind, 
îşi căută chibriturile fără să reuşească să găsească nici 
măcar unul, ceea ce îi nărui toate speranţele. Dar tot 
răul spre bine, recunoscu el gândindu-se încă o dată. 
Cine ştie ce s-ar fi năpustit asupra lui ieşind din găurile 
negre, în locul acela îngrozitor, dacă ar fi aprins 
chibriturile sau ar fi împrăştiat miros de tutun. Totuşi, 
în clipa aceea era tare amărât. Apoi, tot plesnindu-se 
peste buzunare şi pipăind toate locurile din jurul lui în 
căutarea chibriturilor, dădu cu mâna de plăselele 
săbiei lui mititele - micul pumnal pe care-l luase de la 
troli şi de care uitase cu totul; din fericire nu-l 
observaseră nici gnomii, căci îl purta ascuns în 
pantalonii lui bufanţi. 

Îl scoase. Luci palid şi vag în fata ochilor. „Deci şi 
asta e tot lamă de spiriduşi, se gândi el; cred că gnomii 
nu sunt prea aproape, şi totuşi nici destul de departe 
nu sunt.“ 

Dar, oricum, se simţi mai liniştit. Era o fericire să 
poţi purta o sabie făcută la Gondolin pentru războaiele 
cu gnomii, despre care se cântaseră atâtea cântece; şi 
mai observase şi că asemenea arme făceau mare 
impresie asupra gnomilor care dădeau brusc de ele. 

„Să mă-ntorc? se gândi el. Nu foloseşte la nimic. S-o 
iau într-o parte? Imposibil! Să merg înainte? E singurul 
lucru de făcut. Aşa că, înainte!“ Se ridică şi o porni în 
pas săltat, ţinând sabia în faţa lui şi pipăind cu o mână 
peretele, în timp ce inima lui bătea să se spargă. 

E clar că Bilbo se afla, cum s-ar zice, la strâmtoare. 
Dar gândiţi-vă că pentru el strâmtoarea nu era chiar 
atât de mare cât ar fi fost pentru mine sau pentru 
dumneavoastră. Hobbiţii nu sunt chiar ca oamenii 
obişnuiţi. Şi, la urma urmei, dacă bârlogul lor e un loc 
frumos, vesel şi bine aerisit, cu totul diferit de galeriile 
gnomilor, sunt totuşi mai obişnuiţi cu viaţa în tunel 
decât noi şi nu-şi prea pierd simţul de orientare când 
se află sub pământ - mai ales după ce-şi revin dintr-o 
lovitură primită în cap. Şi mai e ceva! Se mişcă fără 
zgomot, se ascund uşor, îşi revin foarte uşor după 
căzături şi contuzii şi au rezerve mari de înţelepciune 
şi de zicale înțelepte, pe care majoritatea oamenilor fie 
că nu le-au auzit niciodată, fie că le-au uitat de mult. 

Totuşi, nu mi-ar fi plăcut să mă aflu în locul 
domnului Baggins. Tunelul părea fără de sfârşit. Tot ce 
ştia era că mergea încontinuu la vale şi în aceeaşi 
direcţie, chiar dacă din când în când dădea de câte o 
cotitură. Ici-colo era câte un pasaj lateral, de care îşi 
dădea seama după lucirea săbiei sau pipăind peretele 
cu mâna. Dar nu le lua în seamă, numai că se grăbea 
când trecea pe lângă ele, de teamă să nu ţâşnească de 
acolo vreun gnom sau vreo făptură a întunericului, pe 
jumătate născocită de mintea lui. Işi continuă drumul, 
mereu înainte, mereu la vale; şi continua să nu audă 
niciun sunet, în afară de fâlfâitul pe care îl făcea câte 
un liliac care trecea când şi când pe lângă urechea lui. 
La început îl speriaseră, apoi se făcuseră prea mulţi ca 
să-i mai ia în seamă. Nu ştiu cât a mers aşa, îngrozit 
să-şi continue drumul, neîndrăznind să se oprească, 
înainte, tot înainte, simțindu-se din ce în ce mai obosit. 
| se părea că făcuse tot drumul până la capătul lumii, 
şi chiar că mersese şi mai departe. 

Deodată, fără să ştie, nimeri, plici! în apă. Brrr! Era 
rece ca gheaţa. Asta îl opri brusc. Nu ştia dacă era 

doar o băltoacă în mijlocul drumului sau marginea unui 
izvor subteran, care curgea de-a curmezişul tunelului, 
sau malul unui lac în inima muntelui, adânc şi negru. 
Sabia abia dacă mai lucea. Se opri. Dacă se străduia 
tare, putea auzi picături, făcând pic-pic-pic! pe când 
cădeau dintr-un tavan nevăzut în apa de jos; alt 
zgomot însă nu părea să mai fie. 

„Deci e o baltă sau un lac, dar nu un râu subteran”, 
îşi spuse. Totuşi nu îndrăzni să pătrundă în apa neagră. 
Nu ştia să înoate; şi se mai gândi şi la nişte făpturi 
scârboase şi vâscoase, cu ochi mari, bulbucaţi, lipsiţi 
de vedere, care s-ar fi putut furişa prin apă. În bălțile şi 
lacurile din inima muntelui trăiesc fel de fel de făpturi 
ciudate: peşti ai căror străbuni veniseră înot, 
dumnezeu ştie cu câţi ani în urmă, şi nu mai plecaseră 
niciodată, în timp ce ochii lor creşteau mari, pe măsură 
ce încercau să străpungă întunericul; şi mai existau şi 
alte făpturi mai vâscoase decât peştii. Chiar şi în 
galeriile şi peşterile pe care puseseră stăpânire gnomii 
mai trăiau şi alte făpturi, neştiute de ei, care se 
furişaseră de afară, ca să zacă aici în întuneric. Pe de 
altă parte, unele dintre aceste peşteri se născuseră 
mult înainte de existenţa gnomilor, care nu făcuseră 
altceva decât să le lărgească şi să le unească prin 
galerii, în timp ce proprietarii lor iniţiali continuaseră să 
se afle acolo, prin unghere neaşteptate, furişându-se şi 
adulmecând în dreapta şi în stânga. 

Aici jos, în adâncuri, lângă apa cea neagră, trăia 
bătrânul Gollum, o făptură mică şi vâscoasă. Nu ştiu de 
unde venea, nici cine sau ce era. Era Gollum - negru 
ca întunericul, în afară de cei doi ochi mari, rotunzi şi 
spălăciţi de pe faţa lui subţire. Avea o bărcuţă şi se 
plimba vâslind în linişte pe lac, căci lac era, mare şi 
adânc, şi ucigător de rece. Vâslea cu tălpile lui mari, 
care se bălăbăneau peste marginea bărcii, dar nu 

făceau nici cea mai mică încreţitură. Nu, nu! Se uita cu 
ochii lui palizi, aparent neputincioşi, după peşti orbi, pe 
care-i înhăţa cu degetele lui lungi cât ai clipi din ochi. 
Dar îi plăcea şi carnea. Gnomii erau buni şi ei când 
reuşea să-i înhaţe. Dar avea mare grijă să nu fie 
descoperit. Îi sugruma pe la spate, dacă se apropiau 
singuri de malul apei atunci când umbla el după pradă. 
De fapt veneau foarte rar, căci simțeau ei că acolo jos, 
chiar la rădăcina muntelui, îi pândeşte ceva rău. 
Dăduseră de lac, odată, de mult, când săpau galeriile 
la vale, şi descoperiseră că nu pot merge mai depare; 
aşa că drumul lor se oprise acolo şi nu aveau niciun 
motiv să mai meargă vreodată în direcţia aceea, decât 
dacă îi trimitea Marele Gnom. Din când în când i se 
făcea poftă de peşte din lac, şi uneori nu mai vedea 
nici gnomul, nici peştele. 

De fapt, Gollum, locuia pe o insulă vâscoasă de 
stâncă în mijlocul lacului. Acum îl privea pe Bilbo de la 
distanţă cu ochii lui spălăciţi, ca nişte telescoape. Bilbo 
nu-l vedea, el în schimb îşi punea o grămadă de 
întrebări despre Bilbo, căci îşi dădea bine seama că nu 
e deloc vorba de un gnom. 

Gollum se urcă în barcă şi o porni ca din puşcă, în 
timp ce Bilbo stătea pe mal, complet buimăcit, la 
capătul drumului şi al puterilor. Deodată, apăru 
Gollum, care îi spuse şoptind şi sâsâind: 

— Ce noroc pe noi, bălăcine-am sufletul, sscumpule! 
Ce massă aleasssă! Ssau măcar o bucăţică gustoasă, 
Gollum! Şi spunând GOLLUM, făcu un zgomot 
îngrozitor, de parcă ar fi înghiţit ceva. De acolo îi 
venea şi numele, cu toate că el îşi spunea întotdeauna 
„Ssscumpule”. 

Hobbitul aproape că-şi sări din piele când auzi 
sâsâitul acela la ureche şi văzu, deodată, ochii spălăciţi 
care se holbau la el. 

— Cine sunteţi dumneavoastră? spuse, împingând 
pumnalul înainte. 


— Da’ ăssta cine-o fi, sscumpule? şopti Gollum (care 
vorbea întotdeauna cu el însuşi, pentru că nu avea pe 
nimeni altcineva cu care să vorbească). Asta voia să şi 
descopere; nu era prea flămând, era doar curios; altfel 
ar fi înhăţat întâi şi ar fi şoptit pe urmă. 

— Eu sunt domnul Bilbo Baggins. M-am rătăcit de 
pitici şi de vrăjitor şi nu ştiu unde mă aflu; şi nici nu 
vreau să ştiu, vreau numai să ies de aici. 

— Ce o fi având în mânussă? spuse Gollum uitându- 
se la sabie, care nu-i prea plăcea. 

— O sabie, o lamă din Gondolin. 

— Sssss! spuse Gollum şi deveni foarte politicos. 
Poate sstai aici şi sschimbi două-trei vorbulisse cu el, 
sscumpule. Îi plac ghicitorile? Poate că-i plac! Îi plac? 

Dorea să pară prietenos, cel puţin deocamdată, 
până afla mai multe despre sabie şi despre hobbit: 
dacă era într-adevăr singur, dacă era bun de mâncat, 
şi dacă lui îi era într-adevăr foame. Ghicitorile erau 
singurul lucru care îi venise în minte. Să spună ghicitori 
şi uneori să le ghicească, fusese singurul joc pe care-l 
jucase vreodată cu făpturile ciudate care locuiau în 
văgăuni, odată, demult, înainte să-şi fi pierdut toţi 
prietenii, să fi fost gonit, singur, şi să nu fi coborât 
furişându-se jos, tot mai jos, în întunericul de sub 
munţi. 

— Foarte bine, spuse Bilbo, care nu dorea deloc să-l 
contrazică până nu afla ceva mai mult despre făptură: 
dacă era singură, dacă era fioroasă sau înfometată şi 
dacă era prietenă cu gnomii. Întrebaţi dumneavoastră 
întâi, spuse, fiindcă nu avusese timp să se gândească 
la o ghicitoare. 

Aşa că Gollum sâsâi: 


— Ce are rădăcini, dar nimeni nu le vede, 
E mai înalt, cu mult, ca orişicare 

Și urcă ssuss, şi tot mai ssuss, sspre sstele, 
EI nu creşte nicicum, şi totuşi el e mare! 


— Asta-i uşor! spuse Bilbo. Probabil că muntele! 

— Ghiceşte oare aşa uşor? Trebuie să se ia la între- 
cere cu noi, sscumpule! Dacă sscumpul întreabă şi el 
nu răspunde, îl mănâncă! Dacă ne întreabă pe noi şi 
nu răspundem, atunci noi facem ce vrea, sss! Îi arătăm 
pe unde să iassă, bine? 

— Da, spuse Bilbo, care nu îndrăznea să-l contrazică 
şi care îşi storcea creierii să găsească ghicitori care să- 
| scape de făptura care voia să-l mănânce. 


Treizeci de cai albi, pe-un deal roş, 
Intâi rumegă, 

Pe urmă spumegă, 
Pe-urmă stau pe loc, 
Nemişcați. 


Ăsta a fost singurul lucru care i-a venit în minte - era 
cam obsedat de ideea mâncării. Era şi o ghicitoare 
cam veche şi Gollum ştia răspunsul tot atât de bine ca 
dumneavoastră. 

— Răssuflată, răssuflată! sâsâi el. Dinţii! Dinţii! 
Sscumpule! Ssscumpul are doar şase! Apoi întrebă el, 
a doua ghicitoare: 


Strigă fără voce, 
Zboară fără aripi, 
Muşcă fără dinte, 
Mormăie fără gură. 


— O clipiţică, strigă Bilbo, care tot se mai gândea cu 
un sentiment penibil la mâncare. Din fericire mai 
auzise odată ceva asemănător şi, adunându-şi minţile, 
găsi răspunsul. „Vântul, sigur că vântul!“ spuse şi fu 
atât de mulţumit încât ticlui o ghicitoare chiar atunci, 
pe loc. „Asta o s-o-ncurce pe făptura subpământeamă, 
mică şi scârboasă“, se gândi el. 


Un ochi pe-o față albastră 
Vede un ochi pe-o față verde. 
„Ochiul ăla e ca mine, 

Spune ochiu'ntăi. 

Da, numai că eu sunt sus 
Iară el e jos.” 


— Ss, ss, ss, făcu Gollum. Trăise prea mult sub 
pământ. Incepuse să uite lucrurile astea. Dar tocmai 
când Bilbo începea să spere că spurcăciunea nu va mai 
fi în stare să răspundă, Gollum răscoli amintiri foarte, 
foarte vechi, de pe vremea când trăia cu bunica lui 

într-o gaură, pe malul unui râu. Ss, ss, sscumpule! 
spuse. Ilnseamnă soarele strălucind pe părăluţele din 
câmp, assta înseamnă! 

Dar aceste cimilituri obişnuite, cotidiene, de 
deasupra pământului, îl oboseau. Şi îi aminteau de 
vremuri când fusese mai puţin singur, mai puţin ticălos 
şi scârbos. Şi asta îl scoase din sărite. In plus, îi mai 
deschisese şi pofta de mâncare; aşa că de data asta 
încercă ceva puţin mai greu şi mai neplăcut: 


— Nu poate fi văzut, şi nici simţit, 
Nici auzit, nici mirosit, 

Zace dincolo de stele, 

Zace pe sub dealuri grele, 

Umple goluri, goale toate, 
Vine-ntăi, vine pe urmă, 

Viata o sfârşeşte, 

Râsu-l nimiceşte. 


Din păcate pentru Gollum, Bilbo mai auzise cimili- 
tura; în orice caz, răspunsul îl învăluia din toate părţile. 

— intunericul! spuse, fără măcar să se scarpine-n 
cap sau să-şi pună căciuliţa gânditoare. 


O cutie fără balamale, cheie sau capac, 
Comoară de aur închide ca-ntr-un sac, 


întrebă el, ca să câştige timp, până găsea una într- 
adevăr grea. | se părea o ghicitoare foarte uşoară şi 
răsuflată, cu toate că nu folosise cuvintele obişnuite 
pentru această ghicitoare. Dar pentru Gollum se 
dovedi a fi o încuietoare periculoasă. Sâsâi către el 
însuşi şi nu găsi niciun răspuns; şuşoti şi mormăi 
cuvinte nedesluşite. 

După un timp, Bilbo îşi pierdu răbdarea. 

— Ei, ce e? întrebă. Răspunsul nu e „o oală care dă 

în foc“, cum s-ar părea că gândeşti, după zgomotul pe 
care îl faci. 

— Mai dă-ne puţin timp, hai ssă ne mai dea puţin 
timp, sscumpule, ss, ss, ss. 

— Ei, făcu Bilbo, după ce-l lăsă un timp destul de 
lung, care-i răspunsul? 

Şi deodată, Gollum îşi aminti cum, cândva, demult, 
prăda cuiburile de păsări şi cum stătea sub malul 
râului şi-şi învăţa bunica să bea... 

— Oussoare, sâsâi el, oussoare, ăssta e răsspunsuul. 
Apoi întrebă: 


— Viu, fără suflare, 
Rece, ca şi mort, 
Sete nu-i e niciodată 
Bea şi când înoată, 
Poartă zală argintată, 
Nu s-aude niciodată. 


Şi el, la rândul lui, se gândi că e o ghicitoare foarte 
uşoară, fiindcă răspunsul era un lucru la care el se 
gândea mereu. Dar în clipa aceea nu reuşise să 
găsească ceva mai bun, fiindcă fusese foarte enervat 
de chestiunea cu ouăle. Totuşi se dovedi a fi o 
încuietoare pentru bietul Bilbo, care, dacă nu era silit, 
n-avea niciodată nimic de-a face cu apa. Cred că ştiţi 
răspunsul, sau, în orice caz, sunt sigur că vă e uşor să-l 
ghiciţi cât ai clipi din ochi, pentru că staţi liniştiţi acasă 
şi pericolul de a fi mâncaţi nu vă întunecă judecata. 
Bilbo îşi drese de vreo două, trei ori glasul, dar nu reuşi 
să găsească niciun răspuns. 

După un timp, Gollum începu să sâsâie de plăcere, 
spunându-şi: 

— Ssă fie bun, sscumpule? Ssă fie fraged? Ssă fie 
bun de ronţăit, cranţ, crant? Şi începu să-l fixeze pe 
Bilbo în întuneric. 

— O  clipitică, spuse hobbitul, tremurând. Aducţi 
aminte că te-am lăsat să te gândeşti o grămadă, 
adineauri. 

— Trebuie ssă sse grăbeasscă ss, ss, spuse Gollum, 
încercând să coboare din barcă şi să-l înhaţe pe Bilbo 
care se afla pe mal. Dar, când băgă piciorul lung şi 
palmat în apă, un peşte speriat sări pe uscat şi căzu pe 
degetele picioarelor lui Bilbo. 

— Îi! spuse, e rece şi umed - şi astfel ghici. Peştele, 
peştele! strigă el. Asta-i răspunsul! 

Gollum era cumplit de dezamăgit; dar Bilbo spuse 
repede o nouă ghicitoare, aşa că Gollum trebui să se 
întoarcă în barca lui, să se gândească. 


— Fără de picioare, zace pe un picior, 
două picioare stau alături pe trei picioare, 
iar patru picioare capătă şi ele câte ceva. 


Nu era timpul cel mai potrivit pentru ghicitoarea 
asta, dar Bilbo se grăbea. Gollum ar fi găsit greu 
răspunsul dacă ar fi fost întrebat cu altă ocazie. Dar 
acum, când se vorbise despre peşte „fără de picioare”, 
nu era chiar atât de greu de ghicit, şi odată ce ştiai 
asta, restul era uşor. „Un peşte pe o masă mică, un om 
stă pe scaun la masă, iar oasele le capătă pisica”, ăsta 
era bineînţeles răspunsul şi Gollum îl dădu destul de 
repede. Apoi se gândi că venise vremea să întrebe 
ceva greu şi îngrozitor. Aşa că spuse: 


Înghite lacom tot şi toate, 
Păsări, fiare, nestemate, 
Roade fierul, muşcă oţelul, 
Macină şi piatra tare, 
Răzuie şi-un munte mare, 
Oraşe astăzi luminează 

Și mâine, el le ruinează. 

Și pe regi îi nimiceşte, 
Chiar nimic nu ocoleşte. 


Bietul Bilbo stătea în întuneric gândindu-se la 
numele înfiorătoare ale tuturor uriaşilor şi căpcăunilor 
de care auzise în poveşti, dar niciunul dintre ei nu 
făcuse vreodată tot ce spunea ghicitoarea. Simţea că 
răspunsul trebuie să fie cu totul altul şi că ar trebui să-l 
ştie, dar nu-i venea în minte. Începu să-i fie frică. Şi 
asta nu te-ajută deloc când trebuie să te gândeşti. 
Gollum cobori din barcă. Făcu, pleosc! în apă şi vâsli 
înaintând către mal; Bilbo îi vedea ochii apropiindu-se. 
Limba părea să i se fi lipit în gură; ar fi vrut să strige: 
„Mai dă-mi puţin timp! Nu, n-a trecut timpul!“ Dar din 
gâtul lui nu ieşi brusc decât un țipăt: 

— Timpul! Timpul! 

Bilbo fu salvat din pură întâmplare. Căci „timpul” 
era, bineînţeles, răspunsul la ghicitoare. 

Gollum se simţi încă o dată dezamăgit; şi în plus 
începuse să se înfurie şi să se sature de joc, care-i 
aţâţase foarte tare pofta de mâncare. De astă dată nu 
se mai întoarse în barcă. Se aşeză în întuneric lângă 
Bilbo. Asta îl făcu pe hobbit să se simtă îngrozitor de 
rău şi îi întunecă minţile. 

— Trebuie să ne mai pună o întrebare, sscumpule, 
assa, assa, assa. Incă una singură, assa, spuse Gollum. 

Dar Bilbo nu se mai putea gândi la nimic, cu făptura 
aceea scârboasă, rece şi udă stând lângă el, pipăindu-l 
cu labele şi înghiontindu-l; se scărpină, se ciupi, dar 
nu-i veni nicio idee. 

— Întreabă-ne! întreabă-ne, făcu Gollum. 

Bilbo se ciupi şi se pălmui; îşi ţinu sabia strâns cu o 
mână şi cu cealaltă se scotoci în buzunare. Acolo găsi 
inelul pe care-l ridicase de pe jos din galerie şi de care 
uitase. 

— Ce am în buzunar? spuse el cu voce tare. 

De fapt, spusese asta pentru el, dar Gollum a crezut 
că e o ghicitoare şi s-a simţit foarte neliniştit. 

— Nu-i sinstit, nu-i sinstit, sâsâi el, nu-i sinstit, 
sscumpule, să ne întrebe ce are în bussunărelele lui 
scârboase! 

Bilbo, văzând ce s-a întâmplat şi negăsind nimic mai 
bun să-l întrebe, se menţinu ferm pe poziţie. 

— Ce am în buzunar? spuse el şi mai tare. 

— S-s-s-s-s, sâsâi Gollum. Trebuie ssă ne dea dreptul 
la trei răspunsuri, sscumpule, trei. 

— Bine, bine, hai, ghiceşte! spuse Bilbo. 

— Mânussele! spuse Gollum. 

— Greşit, spuse Bilbo, care din fericire tocmai îşi 
scosese din nou mâna din buzunar. Mai ghiceşte o 
dată. 

— S-s-s-s-s! spuse Gollum, mai necăjit ca oricând. Se 
gândi la toate lucrurile pe care le ţinea el în buzunar: 
oase de peşte, dinţi de gnom, scoici ude, o bucăţică 
dintr-o aripă de liliac, o piatră ascuţită ca să-şi ascută 
colții şi alte lucruri la fel de urâcioase. Incercă să se 
gândească la ce aveau alţii în buzunare. 

— Cussit! spuse el, în cele din urmă. 

— Greşit! făcu Bilbo, care-l pierduse pe al-lui, cu 
câtăva vreme în urmă. Ultimul răspuns! 

Gollum era acum într-o stare mult mai proastă decât 
atunci când îi pusese Bilbo întrebarea cu ouăle. Sâsâi 
şi bolborosi, se legănă înainte şi înapoi, plesni cu 
tălpile de podea, se zvârcoli şi se suci; dar totuşi nu 
îndrăzni să-şi irosească ultimul răspuns. 

— Hai, făcu Bilbo, că aştept! încerca să pară curajos 
şi vesel, dar nu ştia deloc cum se va isprăvi jocul, 
indiferent dacă Gollum ghicea sau nu. 

— A trecut timpul, gata, spuse. 

— Ssfoară ssau nimic, strigă Gollum, ceea ce nu 

prea era cinstit, căci strecurase două răspunsuri 
deodată. 

— Greşit şi una, şi alta, strigă Bilbo, foarte uşurat. 

Sări îndată în picioare, se lipi cu spatele de primul 
perete şi întinse sabia lui cea mică. Ştia, fireşte, că 
jocul ghicitorilor era sfânt şi foarte vechi, şi până şi 
făpturile cele mai fioroase se temeau să înşele când îl 
jucau. Dar simţea că nu poate avea încredere că 
făptura asta vâscoasă, strânsă cu uşa, îşi va ţine 
făgăduiala. Va folosi orice scuză, să scape. Şi de fapt, 
după legile vechi, ultima întrebare nu fusese chiar 
ghicitoare adevărată. 

In orice caz, Gollum nu-l atacă imediat. Văzu sabia în 
mâna lui Bilbo şi rămase nemişcat, tremurând şi 
mormăind în şoaptă. În cele din urmă Bilbo simţi că nu 
mai poate aştepta. 

— Ei, spuse, cum rămâne cu făgăduiala pe care mi- 
ai făcut-o? Vreau să plec. Trebuie să-mi arăţi calea. 

— Ssă fi sspus noi asta, sscumpule? Să-i arătăm 
micului Baggins, sscârbosul, pe unde să iasă, assa, 
assa! Dar ce-o fi având în busunare? Nici ssfoară, 
sscumpule, nici nimic. Vai, vai, Gollum! 

— Lasă asta, spuse Bilbo, făgăduiala-i făgăduială. 

— Vai de mine, ce nerăbdător e, sscumpule, sâsâi 
Gollum. Dar trebuie ssă mai aştepte, da, trebuie. Nu 
putem urca tunelul assa de repede. Trebuie întâi să 
mergem să luăm nisste lucrussoare, da, lucrussoare de 
care avem nevoie. 

— Bine, dar grăbeşte-te! spuse Bilbo, simțindu-se 
uşurat la gândul că Gollum se va depărta. Probabil că 
voia să găsească un pretext să plece şi să nu se mai 
întoarcă. Ce tot spunea Gollum? Ce lucru folositor 
păstra el oare pe lacul cel negru? 

De altfel, Bilbo se înşelase. Gollum avea intenţia să 
se întoarcă. Era furios acum şi i se făcuse foame. Şi era 

o lepădătură păcătoasă, care-şi mai şi făcuse un plan. 

Insula lui, despre care Bilbo nu ştia nimic, se afla 
destul de aproape şi acolo, în ascunzătoarea lui, 
Gollum păstra câteva vechituri nenorocite şi un lucru 
foarte frumos, foarte frumos şi magic. Un inel, un inel 
de aur, un inel preţios. 

— Un dar căpătat de ziua noastră de naştere! spuse 
către sine, în şoaptă, aşa cum făcuse adesea în zilele 
întunericului fără de sfârşit. Assta-i ce vrem noi acum, 
da, da, assta vrem! 

Îl voia, fiindcă era un inel cu puteri miraculoase; 
când îl puneai în deget, te făceai nevăzut; nu puteai fi 
văzut decât în lumina soarelui, şi chiar şi atunci doar 
pentru că ţi se zărea umbra, care era şi ea slabă şi 
instabilă. 

— Darul meu! L-am primit de ziua noastră de 
naştere, sscumpule! 

Asta era povestea pe care şi-o spusese el 
întotdeauna. Dar cine ştie cum dăduse de acel dar, în 
vremurile de demult, când asemenea inele mai erau 
răspândite prin lume? Poate nici chiar Stăpânul care 
domnea peste ele n-ar fi ştiut să spună. La început 
Gollum îl purtase încontinuu, până când se săturase de 
el; pe urmă îl păstrase într-un săculeţ lipit de piele, 
până începuse să-l roadă; acum îl ascundea pe insula 
lui, într-o gaură de stâncă, şi se ducea mereau să se 
uite la el. Totuşi uneori îl mai punea în deget, când nu 
mai putea îndura să stea despărţit de el sau când îi era 
foarte, foarte foame şi se sătura de peşte. Atunci se 
furişa de-a lungul galeriilor întunecate, în căutare de 
gnomi rătăciţi. Se aventura chiar uneori până în locuri 
cu făclii aprinse, care-l făceau să clipească şi-l supărau 
la ochi; dar, având inelul, era în siguranţă. Absolut în 
siguranţă. Nu-l vedea nimeni, nu-l observa nimeni, 
decât când se trezeau cu degetele lui în jurul gâtului. 

Tocmai îl purtase cu câteva ore înainte, când prinsese 
un gnomişor! Vai, ce mai chiţăise. Îi mai rămăsese, de 
altfel, un os sau două de ros, dar acum voia ceva mai 
fraged. 

— Abssolut în ssiguranţă, da, şopti el către sine. N-o 
să ne vadă, nu-i aşa, scumpule? Nu, n-o să vadă, şi 
ssabia lui mică şi scârboasă nu-i va folosi la nimic, la 
nimic! 

La asta se gândea cu mintea lui ticăloasă când 
lunecă brusc de lângă Bilbo şi se întoarse plescăind la 
barca lui, şi dispăru în întuneric. Bilbo se gândi că 
dispăruse pentru totdeauna. Totuşi aşteptă puţin, căci 
n-avea nicio idee cum să găsească singur drumul spre 
ieşire. 

Deodată auzi un țipăt. Simţi un fior pe şira spinării. 
Socotind după sunet, undeva pe aproape Gollum înjura 
şi se jelea în beznă. Era pe insula lui şi se învârtea 
peste tot în patru labe, căutând şi scotocind în zadar. 

— Unde ssă fie? Unde ssă fie? îl auzi Bilbo plângând. 
Ss-a pierdut, scumpule, ss-a pierdut de tot, de tot! Fir- 
aş blestemat! Sunt ssdrobit, ss-a pierdut, sscumpule! 
Ss-a duss! 

— Ce s-a întâmplat, strigă Bilbo. Ce-ai pierdut? 

— Nu trebuie să ne-ntrebe, ţipă Gollum. Nu-i treaba 
lui, nu, Gollum, nu-i! Ss-a duss, Gollum, Gollum, 
Gollum! 

— Dar şi eu m-am pierdut, strigă Bilbo, şi vreau să 
mă regăsesc. Am câştigat jocul şi mi-ai făgăduit. Hai, 
vino şi mă scoate la lumină! Pe urmă n-ai decât să 
cauţi mai departe. Oricât de nefericit ar fi părut Gollum 
după voce, Bilbo tot nu reuşi să simtă vreo milă pentru 
el şi îşi spuse că un lucru pe care îl dorea Gollum atât 
de tare nu putea fi decât un lucru rău. Hai, vino! strigă. 

— Nu, încă nu, sscumpule, răspunse Gollum. Trebuie 
să-l căutăm; s-a pierdut, Gollum. 

— Dar n-ai reuşit să ghiceşti ultima mea întrebare şi 
mi-ai făgăduit, spuse Bilbo. 

— N-ai reuşit, spuse Gollum. Apoi brusc, din 
întuneric, se auzi un sâsâit pătrunzător: Ce are în 
bussunare. Spune-ne asta. Întâi să sspună şi pe 
urmă... 

După câte îşi dădea Bilbo seama, nu exista niciun 
motiv ca să nu-i spună. Mintea lui Gollum găsise mai 
iute răspuns la ghicitori decât el; dar era şi firesc: 
Gollum meditase un car de ani numai la asta şi era 
mereu speriat să nu fie jefuit. Dar Bilbo era enervat de 
întârziere. La urma urmei, câştigase destul de cinstit şi 
cu riscuri îngrozitoare. 

— Răspunsurile trebuiau ghicite, nu date, spuse. 

— Dar n-a fost o întrebare cinstită, spuse Gollum. N- 
a fost o ghicitoare, sscumpule, n-a fost! 

— Bine, dacă-i vorba de întrebări obişnuite, răspunse 
Bilbo, atunci am pus eu prima: Ce ai pierdut? Asta să- 
mi spui. 

— Ce are în bussunare? Sâsâitul răsună şi mai tare şi 
mai pătrunzător, şi când se uită într-acolo, Bilbo văzu 
cu îngrijorare două puncte mici de lumină care îl fixau. 

Pe măsură ce-i creştea bănuiala în minte, Gollum îşi 
aprindea tot mai tare flacăra palidă a ochilor. 

— Ce ai pierdut? stărui Bilbo. Între timp, lumina din 
ochii lui Gollum se prefăcuse într-un foc verde, care se 
apropia cu mare viteză. Gollum se vârâse din nou în 
barcă şi vâslea cu desperare spre malul întunecat; era 
atât de furios din pricina pagubei suferite şi a anumitor 
bănuieli, încât nu-l mai putea înspăimânta nicio sabie 
din lume. 

Bilbo nu era deloc dumerit de ce se înfuriase făptura 
cea jalnică, dar îşi dădea seama că totul era pierdut şi 
că Gollum voia cu tot dinadinsul să-l ucidă. Se întoarse 
tocmai la timp şi începu să alerge orbeşte pe galeria 

întunecată pe care coborâse, ţinându-se pe lângă zidul 
pe care-l pipăia cu mâna stângă. 

— Ce are în bussunare? auzi el sâsâitul puternic în 
spatele lui, odată cu pliciul pe care-l făcu Gollum când 
sări din barcă. 

„Şi, de fapt, chiar ce-oi fi având?“ îşi spuse Bilbo 
gâfâind, în timp ce înainta împiedicându-se. Băgă 
mâna stângă în buzunar. Simţi inelul, foarte rece, 
lunecând fără efort pe degetul lui arătător, în timp ce 
bâjbâia în buzunare. 

Săsâitul din spatele lui se apropiase şi mai mult. Se 
întoarse şi văzu ochii lui Gollum ca nişte lămpi mici, 
verzi, care urcau panta. Îngrozit, încercă să alerge mai 
iute, dar deodată se lovi cu degetele de la picioare de 
un ciot şi se întinse pe jos, cu sabia cea mică sub el. 

O clipă mai târziu, Gollum se repezi la el. Dar înainte 
ca Bilbo să poată face ceva să-şi recapete suflul, să se 
strângă de pe jos sau să ridice sabia, Gollum trecu pe 
lângă el alergând, fără să-l bage în seamă, înjurând şi 
mormăind în şoaptă. 

Oare ce însemna asta? Gollum vedea foarte bine în 
întuneric. Bilbo vedea lumina ochilor lui, lucind stins 
chiar şi din spate. Se ridică cu greu şi vâri în teacă 
sabia care lucea acum din nou, palidă; apoi, cu mare 
grijă, îl urmă pe Gollum. De altfel, nici n-ar fi avut 
altceva de făcut. N-avea rost să se întoarcă târându-se 
până la apa lui Gollum. Poate, dacă-l urma, Gollum îl 
va duce, fără să-şi dea seama, până într-un loc de 
unde să poată scăpa. 

— Fir-ar al naibii, al naibii, al naibii! făcu Gollum. 
Blestemat, Bagginss-ul ăsta. S-a dusss! Ce are oare în 
bussunare? Ah, am ghicit, am ghicit, sscumpule. Da, l- 
a găsit! Asta el Darul pe care l-am primit de ziua mea. 

Bilbo ciuli urechile. În sfârşit începea să înţeleagă. 
Grăbi puţin pasul apropiindu-se cât îndrăznea el de 

Gollum, care continua să înainteze grăbit fără să se 
uite în urmă, dar întorcând capul dintr-o parte într-alta. 
Bilbo dându-şi seama de asta după pâlpâirea slabă de 
lumină pe pereţi. 

— Darul meu! Fir-ar să fie! Cum de l-am pierdut, 
sscumpule? Da, asta e! Când am venit aici ultima dată 
şi l-am storsss pe păcătosul ăla tânăr care ssschelălăia, 
asta e. Fir-ar să fie! A lunecat, după ani şi ani de zile. 
S-a duss, Gollum! 

Deodată, Gollum se aşeză pe jos şi începu să plângă, 
un fel de sâsâit şi de bolboroseală care formau nişte 
su-nete îngrozitoare. Bilbo se opri făcându-se aproape 
una cu peretele galeriei. După un timp, Gollum se opri 
din plâns şi începu să vorbească. Părea că discută în 
contra-dictoriu cu el însuşi. 

— Nu foloseşte la nimic să ne întoarcem acolo să 
căutăm. Nu! Doar nu ne amintim de toate locurile pe 
care le-am vizitat. Şi degeaba. Bagginss-ul îl are în 
bussunar. Sspurcăciunea băgăreassă l-a găsit, noi aşa 
gândim!... 

— Pressupuneri, sscumpule, doar pressupuneri! Nu 
ştim, până nu găssim sspurcăciunea şi n-o sstoarcem. 
Dar nu ştie ce putere are darul, nu-i assa? O să-l ţină în 
bussunar, atâta tot. Nu sstie şi nu poate ajunge 
departe. S-a rătăsit, sspurcăciunea băgăreassă. Nu 
sstie pe unde să iassă. Assa a spus... 

— A spuss-o, da, dar e ssmecher. Spune una şi crede 
alta. Nu vrea să sspună ce are în bussunare. Sstie! 
Sstie drumul până aici, trebuie să sstie şi drumul de 
iessire. A pornit-o spre iessirea din spate. lessirea din 
spate, asta el... 

— Atunci o să-l prindă gnomii. Nu poate iessi pe 
acolo, sscumpule... 

— Sss, sss, Gollum! Gnomii! Da, dar dacă are darul, 
darul nostru pressios, o să-l ia gnomii, Gollum! O să-l 

găsească, o să-i descopere puterile. N-o să mai fim 
niciodată în siguranssă, niciodată, Gollum! Unul dintre 
gnomi o să-l pună, şi n-o să-l mai vadă nimeni. O să fie 
de fassă, dar nevăssut. Nici măcar ochii noştri 
desstepssi n-o să-l observe; şi o să vină furissându-sse 
şi însselându-ne, şi hat! ne va prinde, Gollum, Gollum! 

— Atunci hai să nu mai vorbim, sscumpule, şi să ne 
grăbim. Dacă Bagginss-ul a luat-o pe acolo, trebuie să 
ne ducem repede să vedem. Hai! Nu mai e mult! 
Grăbeste-te! 

Gollum se ridică cu o săritură şi începu să facă paşi 
mari, târşindu-şi picioarele. Bilbo alergă după el, dar 
tot cu băgare de seamă, teama lui cea mare fiind 
acum să nu se împiedice de alt ciot şi să cadă cu 
zgomot. Era zăpăcit de uimire şi speranţă. Inelul era 
deci fermecat: te făcea nevăzut! Auzise, fireşte, despre 
asemenea lucruri, în basmele foarte, foarte vechi; dar 
era greu de crezut că găsise într-adevăr un asemenea 
inel din întâmplare. Şi totuşi, aşa era: Gollum, cu ochii 
lui strălucitori, trecuse pe lângă el, doar la un metru 
distanţă. 

Işi continuară drumul, Gollum plici-pliciuind în faţă, 
sâsâind şi blestemând, iar Bilbo în spate, mergând cât 
poate merge de nezgomotos un hobbit. Curând 
ajunseră în locuri unde, după cum observase Bilbo 
mergând în jos, se deschideau într-o parte şi într-alta 
pasaje. Gollum începu să le numere. 

— Unul la stânga, da. Unul la dreapta, da. Două la 
dreapta, da, da, două la stânga, da, da. Şi aşa mai 
departe. 

Pe măsură ce creştea numărătoarea, încetinea 
pasul, apoi începu să tremure şi să plângă; apa se 
depărta din ce în ce rămânând în urma lui şi începea 
să-i fie frică. Puteau fi gnomi în jur, iar el îşi pierduse 
inelul. În cele din urmă se opri lângă o deschizătură 

joasă chiar în stânga lor, cum urcau. 

— Ssapte la dreapta, da, ssase la sstânga, da! şopti 
el. Assta e. Asssta e drumul spre intrarea din spate, da. 
Aisi e passajul. 

Se uită atent înăuntru şi se dădu înapoi. 

— Nu cutessăm să mergem mai departe, sscumpule, 
nu cutessăm. Pe-acolo-s gnomi. Mulsi gnomi. li 
mirosim. Sss!... Se să fassem? Să-l blestemăm, să-l 
sstrivim! Trebuie să assteptăm aisi, sscumpule, 
aşteptăm pussin, şi vedem! 

Se opriră deci locului. Gollum îl adusese totuşi până 
la urmă pe Bilbo la ieşire, dar Bilbo nu putea ajunge 
până acolo. Gollum stătea cocârjat, drept în mijlocul 
deschizăturii; ochii lui aruncau săgeți reci în timp ce-şi 
legăna capul între genunchi, dintr-o parte într-alta. 

Bilbo se depărtă de perete, furişându-se şi făcând 
chiar mai puţin zgomot decât un şoricel; Gollum 
înţepeni totuşi îndată, adulmecă şi ochii i se făcură 
verzi. Sâsâi încet, dar ameninţător. Nu putea să-l vadă 
pe Bilbo, dar era în stare de alarmă şi avea două 
simţuri pe care i le ascuţise întunericul: auzul şi 
mirosul. Ghemuit cum era, părea una cu pământul, cu 
mâinile lui plate desfăcute larg pe jos, capul scos în 
afară şi nasul aproape lipit de piatră. Cu toate că 
Gollum era doar o umbră neagră în licărirea propriilor 
lui ochi, Bilbo vedea sau, oricum, simţea că e întins ca 
o coardă de arc, gata să sară. 

Bilbo aproape că-şi opri răsuflarea şi înţepeni şi el. 
Era desperat. Trebuia neapărat să scape, să iasă din 
acest întuneric cumplit, cât mai avea putere. Trebuia 
să lupte, să lovească făptura scârboasă cu pumnalul, 
să-i scoată ochii, s-o ucidă. De fapt şi ea voia să-l 
ucidă. Nu, nu era o luptă dreaptă. El era acum nevăzut; 
Gollum n-avea sabie. De fapt, Gollum nu ameninţase 
până acum să-l ucidă şi nici nu încercase s-o facă. ŞI 


105 


era nenorocit şi singur şi pierdut. Şi deodată, inima lui 
Bilbo se umplu de înţelegere şi de milă amestecată cu 
oroare: imaginea unor zile nesfârşite, neînsemnate, 
fără lumină sau speranţă de îmbunătăţire, piatră 
neîndurătoare, peşte îngheţat, mişcări pe furiş şi vorbe 
în şoaptă. Toate aceste gânduri îi trecură prin minte 
într-o fracțiune de secundă. Şi se cutremură. Apoi, 
deodată, într-o altă străfulgerare, împins parcă de 
puteri noi şi de o hotărâre sporită, sări. 

Pentru un om, n-ar fi fost o săritură prea mare, dar, 
în orice caz, era o săritură pe întuneric. Sări drept 
peste capul lui Gollum, trei metri în faţa lui şi un metru 
în aer, fără să-şi dea seama că fusese cât pe-aci să-şi 
crape ţeasta de bolta joasă a galeriei. 

Gollum se aruncă înapoi şi dădu să apuce hobbitul 
care zbura peste el; dar prea târziu: mâinile lui 
prinseră doar aerul şi Bilbo, căzând drept pe picioarele 
lui puternice, o rupse la fugă, coborând tunelul 
necunoscut. Nu se întoarse să vadă ce face Gollum. La 
început auzi sâsâit şi înjurături chiar în spatele lui, apoi 
nu se mai auzi nimic. Deodată răsună un țipăt plin de 
ură şi desperare, dintr-acelea care-ţi îngheaţă sângele 
în vine. Gollum era învins. Nu îndrăznea să meargă mai 
departe. Pierduse; îşi pierduse prada şi mai pierduse şi 
singurul lucru la care ţinuse vreodată: darul lui scump. 
Auzind ţipătul, Bilbo simţi că i se strânge inima, dar îşi 
văzu de drum. Slabă acum, ca un ecou, dar 
amenințătoare, vocea continua să-l urmărească. 

— Hoss! Hoss! Hoss! Bagginss hossul! Îl urâm, îl 
urâm, îl urâm pentru vessie! 

Apoi, tăcere. Dar lui Bilbo şi tăcerea i se păru 
amenin-ţătoare. „Dacă gnomii sunt atât de aproape 
încât să-i miroasă, se gândi el, atunci probabil că i-au 
auzit ţipetele şi înjurăturile. Trebuie să bag de seamă, 
că, dacă nu, tunelul ăsta mă va duce la lucruri şi mai 

rele.“ 

Galeria era joasă şi săpată rudimentar. Dar asta nu 
constituia pentru hobbitul nostru o dificultate, în afară 
doar de faptul că, deşi umbla cu mare grijă, îşi lovise 
din nou de câteva ori bietele degete de la picioare de 
pietrele ascuţite şi urâcioase de pe jos. „E cam jos 
tavanul pentru gnomi, cel puţin pentru cei mari“, îşi 
spuse Bilbo, neştiind că până şi cei mai mari monştri ai 
munţilor înaintează cu mare viteză îndoindu-se până 
jos, cu mâinile aproape de pământ. 

Galeria, care până atunci coborâse, începu s-o ia din 
nou la deal şi, după un timp, să urce abrupt. Asta-l 
făcu pe Bilbo să încetinească pasul. Dar în cele din 
urmă panta se opri, galeria o coti şi o porni din nou la 
vale şi acolo, la capătul unei pante scurte, văzu 
apărând după un alt cot o licărire de lumină. Nu lumină 
roşie ca de flăcări sau de lanternă, ci o lumină palidă, 
de exterior. Şi atunci Bilbo începu să alerge. 

Gonind cât îl ţineau picioarele, întoarse ultimul colţ 
şi ajunse brusc într-un loc deschis unde, după atâta 
timp petrecut în beznă, lumina păru că-l orbeşte. De 
fapt, era doar o rază de soare care se furişa printr-o 
intrare ale cărei porţi mari de piatră rămăseseră larg 
deschise. Bilbo clipi, apoi deodată văzu gnomii. Gnomi 
înarmaţi până-n dinţi, cu săbiile scoase din teacă, 
stând chiar în dreptul porţii, pe dinăuntru, păzind cu 
ochii cât cepele poarta şi galeria care ducea până la 
ea. Erau întărâtaţi, în stare de alarmă, gata de orice. 

Îl văzură înainte să-i vadă el. Da, îl văzură. Fie că 
fusese un accident sau o ultimă festă a inelului înainte 
de a-şi prelua noul stăpân, el nu se mai afla în degetul 
lui. Şi gnomii se năpustiră cu strigăte de bucurie. 

Bilbo se simţi cuprins de panică şi de un sentiment 
de înfrângere, ca un ecou al nefericirii lui Gollum, şi 
uitând tot, chiar şi să-şi scoată sabia din teacă, îşi 

înfundă mâinile în buzunare. Acolo, în buzunarul lui 
stâng, dădu de inel care i se vâri în deget. Gnomii se 
opriră brusc. Nu mai vedeau nici urmă de hobbit. 
Dispăruse, începură să urle de două ori mai tare ca 
înainte, dar de data asta fără bucurie. 

— Unde e? strigară. 

— S-a întors în galerie, strigară câţiva. 

— Pe aici! urlară unii. 

— Pe acolo! urlară alţii. 

— Aveţi grijă de intrare, zbieră căpitanul. 

Se auziră şuierături, zăngănit de armuri şi de săbii, 
gnomi înjurând, blestemând şi alergând încoace şi 
încolo, prăbuşindu-se unii peste alţii, cumplit de furioşi. 
Se auziră apoi strigăte, larmă şi o agitaţie îngrozitoare. 

Bilbo era mort de spaimă, dar avu totuşi atâta minte 
încât să înţeleagă ce se întâmplase şi să se furişeze în 
spatele unui butoi mare, în care era băutură pentru 
gnomii-paznici, şi deci să iasă din calea lor, evitând 
astfel riscul să se împiedice de el, să-l prindă 
atingându-l din întâmplare sau să-l calce în picioare şi 
să-l ucidă. 

„Trebuie să ajung la poartă, trebuie să ajung la 
poartă”, îşi tot spunea Bilbo, dar trecu vreme îndelun- 
gată înainte să îndrăznească să încerce. Apoi urmă un 
fel de joc de-a baba-oarba, îngrozitor, cu gnomi peste 
tot, alergând încoace şi încolo; bietul hobbit, care se 
ferea de ei când într-o parte când într-alta, fu răsturnat 
de unul dintre gnomi care nu reuşi să-şi dea seama de 
ce se lovise, după care Bilbo se depărtă în patru labe, 
se strecură tocmai la timp printre picioarele 
căpitanului, se ridică şi alergă către poartă. 

Era întredeschisă; unul dintre gnomi o împinsese şi 
aproape că o închisese. Bilbo se luptă, dar nu reuşi s-o 
mişte. Incercă să se strecoare prin crăpătură. Se zbătu, 
se presă şi rămase prins. Era îngrozitor! Nasturii lui 

rămăseseră fixaţi între marginea uşii şi căprior. Se uită 
afară: câteva trepte coborau într-o vale îngustă, 
străjuită de munţi înalţi; soarele ieşea din spatele unui 
nor şi strălucea puternic dincolo de poartă, dar Bilbo 
nu reuşea să treacă. 

Deodată, unul dintre gnomii dinăuntru strigă 

— E o umbră lângă uşă, e ceva afară! 

Bilbo îşi simţi inima în gât. Se smuci brusc din toate 
puterile. Nasturii săriră care încotro. Trecuse în partea 
cealaltă, cu haina şi vesta rupte, coborând treptele cu 
sărituri de ţap, în timp ce gnomii, uluiţi, tot mai 
culegeau din prag nasturii lui frumoşi de aramă. 

O clipă mai târziu coborâră după el, huiduind şi stri- 
gând şi hăituindu-l printre pomi. Dar gnomilor nu le 
place soarele: îi ameţeşte şi le moaie picioarele. Şi 
nereuşind să-l găsească pe Bilbo, care avea inelul în 
deget şi intra şi ieşea mereu din umbra copacilor, 
alergând iute şi fără zgomot şi ferindu-se de soare, se 
întoarseră după un timp să păzească intrarea, 
bombănind şi înjurând. Bilbo scăpase. 

Capitolul VI 
DIN LAC IN PUŢ 


BILBO SCĂPASE DE GNOMI, dar nu ştia unde se află. 
Îşi pierduse scufia, mantaua, mâncarea, căluţul, nas- 
turii şi prietenii. O luă drept înainte tot mergând până 
când soarele începu să coboare la asfinţit - IN SPATELE 
MUNŢILOR. Umbrele lor îi tăiau calea. Se uită înapoi, se 
uită în faţă şi văzu numai creste, şi coaste care 
coborau spre şes şi din când în când, printre copaci, 

câte o fărâmă de câmpie. 

— Sfinte dumnezeule! exclamă el. S-ar părea că am 
ajuns de cealaltă parte a Munţilor Ceţoşi, chiar la 
hotarul Ţării de Dincolo. Unde, vai, unde or fi Gandalf şi 
piticii? Doamne fereşte să mai fie tot în mâinile 
gnomilor. 

Îşi continuă drumul, ieşind din valea înaltă şi 
îngustă, trecând peste marginea ei, şi cobori pe partea 
cealaltă; dar în tot acest timp îl frământă un gând 
penibil. Se întrebă dacă nu cumva acum, când avea 
inelul fermecat, ar trebui să se întoarcă în tunelurile 
acelea groaznice, groaznice! să-şi caute prietenii. 
Tocmai hotărâse că era de datoria lui să se întoarcă - 
deşi se simţea foarte nefericit la gândul ăsta - când 
auzi zgomot de voci. 

Se opri să asculte. Nu păreau a fi gnomi; aşa că 
înaintă furişându-se cu grijă. Se afla pe o potecă 
pietruită care cobora şerpuind; în partea stângă a 
potecii era un perete de piatră, în partea cealaltă 
pământul cobora în pantă, şi sub nivelul potecii erau 
vâlcele acoperite cu arbuşti scunzi şi cu pomi. Într-una 
din aceste vâlcele, sub arbuşti, vorbeau nişte oameni. 

Bilbo se apropie pe furiş şi deodată văzu un cap cu o 
scufie roşie răsărind între doi bolovani mari şi uitându- 
se cu atenţie în jur; era Balin, care stătea de veghe. Lui 
Bilbo îi veni să bată din palme şi să strige de bucurie, 
dar n-o făcu. Continua să poarte inelul de teamă să nu 
dea de vreun bucluc pe neaşteptate şi văzu că Balin se 
uită drept la el fără să-l vadă. 

„Am să le fac tuturor o surpriză”, se gândi el, 
târându-se prin tufişurile de la marginea vâlcelei. 

Gandalf discuta cu piticii. Vorbeau despre ce li se 
întâmplase în subterane şi se întrebau şi dezbăteau ce 
aveau de făcut acum. Piticii bombăneau şi Gandalf 
spunea că nu puteau în niciun caz să-şi continue 

drumul şi să-l lase pe domnul Baggins în mâinile 
gnomilor, fără să încerce să descopere dacă era viu 
sau mort şi fără să încerce să-l salveze. 

— La urma urmelor e prietenul meu, spuse vrăjitorul, 
şi nu e băiat rău, mititelul. Mă simt răspunzător de 
soarta lui. Ah, bine ar fi fost dacă nu l-aţi fi pierdut. 

Piticii voiau să ştie de ce fusese luat în călătorie din 
capul locului, de ce nu rămăsese cu prietenii lui şi 
venise cu ei, şi de ce nu alesese vrăjitorul pe cineva cu 
mai multă minte. 

— Până acum mai mult ne-a încurcat decât ne-a 
ajutat, spuse unul dintre ei, şi dacă trebuie să ne mai şi 
întoarcem în galeriile alea înfiorătoare să-l căutăm, 
atunci eu zic mai bine să-l ia naiba! 

Gandalf răspunse furios: 

— Eu l-am adus; şi eu nu obişnuiesc să aduc peni- 
meni nefolositor. Ori mă ajutaţi să-l caut, ori plec şi vă 
las să vă descurcaţi cum ştiţi. Dacă reuşim să-l găsim, 
sunt convins că până la urmă o să-mi mulţumiţi. Ce 
dumnezeu ţi-o fi venit să-l laşi să cadă, Dori! 

— L-aţi fi lăsat să cadă şi dumneavoastră, spuse 
Dori, dacă v-aţi fi simţit deodată apucat de un gnom de 
glezne, pe la spate şi pe întuneric, dacă aţi fi simţit că 
vă pune piedică şi vă loveşte cu picioarele în spate. 

— Bine, dar după aia de ce nu l-ai ridicat? 

— Doamne, ce întrebare! Gnomii luptau şi muşcau 
pe întuneric, trupurile cădeau unele peste altele şi toţi 
se pocneau între ei. Aproape că mi-aţi retezat capul cu 
sabia GLAMDRING, în timp ce Thorin înjunghia cu 
ORCRIST tot ce găsea în dreapta şi în stânga şi roată 
împrejur. Deodată aţi declanşat unul dintre fulgerele 
acelea orbitoare şi am văzut gnomii chelălăind şi retră- 
gându-se în fugă. Pe urmă aţi strigat: „După mine, 
toţi!“ Şi ar fi trebuit să vă urmeze toţi. Ne-am închipuit 
de altfel că aşa s-a şi întâmplat. N-a fost timp de 

numărătoare - asta o ştiţi prea bine - decât după ce 
am ieşit pe poarta de jos zbughind-o printre paznici şi 
am venit în mare dezordine până aici. Şi-acu' uite c-am 
pierdut Spărgătorul, lua-l-ar naiba! 

— Ba-i aici, spuse Bilbo, coborând în mijlocul lor şi 
scoţându-şi inelul. 

Vai, cum au mai sărit! Apoi au început să strige de 
uimire şi de bucurie. Gandalf era tot atât de uimit ca 
ceilalţi, dar probabil mult mai bucuros ca ei. Lui Balin îi 
strigă părerea lui despre un paznic care lasă oamenii 
să pătrundă printre ei fără să-i prevină. Dar oricum, 
după asta, reputaţia lui Bilbo în ochii piticilor s-a ridicat 
considerabil. Dacă până atunci, cu toate asigurările lui 
Gandalf, se mai îndoiseră că ar fi un specialist de 
mâna-ntâi, care poate pătrunde oriunde, acum se 
convinse-seră. Singurul nedumerit era Balin; dar toţi îi 
spuseră că Bilbo fusese foarte ingenios. 

lar hobbitul se simţi atât de bucuros de laudele lor, 
încât chicoti în sinea lui pe înfundate şi nu le spuse 
nimic în legătură cu inelul; când îl întrebară cum a 
făcut-o, spuse: 

— Eh, m-am furişat şi eu, aşa - cu mare grijă şi fără 
zgomot. 

— În orice caz, până acum nu mi s-a întâmplat să se 
furişeze pe sub nasul meu nici măcar un şoricel, oricât 
de mare grijă ar fi avut şi oricât de puţin zgomot ar fi 
făcut, spuse Balin. Eu unul scot scufia şi mă plec în 
faţa dumitale. Ceea ce şi făcu: Balin, sluga dumitale! 

— A dumitale, Bilbo Baggins, spuse hobbitul. 

Apoi îl întrebară despre aventurile prin care trecuse 
după ce-l pierduseră, şi Bilbo se aşeză şi le povesti 
totul - în afară de faptul că găsise inelul. („Nu le spun 
chiar acum“, se gândi el.) Ascultară cu mare interes 
povestea despre concursul de ghicitori şi se 
cutremurară plini de înţelegere când auziră descrierea 

lui Gollum. 

— Şi când l-am văzut cum stă lângă mine, n-am mai 
reuşit să găsesc nicio ghicitoare, sfârşi Bilbo. Aşa că i- 
am spus „Ce am în buzunar?“ şi n-a ghicit, deşi l-am 
lăsat să încerce de trei ori. Şi atunci i-am zis: „Cum 
rămâne cu făgăduiala? Arată-mi drumul spre ieşire!“ 
Dar el s-a repezit la mine să mă ucidă; am fugit şi am 
căzut, însă era întuneric şi m-a pierdut. După aceea l- 
am urmărit eu, fiindcă l-am auzit cum îşi vorbea 
singur. Îşi închipuia că eu chiar ştiu drumul spre ieşire 
şi se grăbea într-acolo. Pe urmă s-a aşezat de-a 
curmezişul intrării, blocându-mi trecerea; în cele din 
urmă am sărit peste el, am scăpat şi am alergat la 
poartă. 

— Dar cu paznicii ce-ai făcut? întrebară piticii. Nu 
era niciunul? 

— Ba da. O grămadă, dar i-am păcălit. Pe urmă m- 
am prins în poartă, care era doar crăpată, şi am 
pierdut o grămadă de nasturi, spuse uitându-se cu 
tristeţe la hainele lui rupte. Dar până la sfârşit tot m- 
am strecurat şi acum iată-mă aici. 

Piticii se uitară la el cu un nou respect când le 
povesti cum păcălise paznicii sau cum sărise peste 
Gollum sau cum se strecurase afară, de parcă toate 
astea ar fi fost extrem de uşoare sau lipsite de pericol. 

— Ce vă spuneam? făcu Gandalf râzând. Domnul 
Baggins are mult mai multe resurse decât ţi-ai 
închipui. Şi spunând asta, îi aruncă lui Bilbo o privire 
ciudată pe sub sprâncenele lui stufoase, şi hobbitul se 
întrebă dacă nu cumva ghicise partea din poveste pe 
care o trecuse sub tăcere. 

După care îi puse şi el o serie de întrebări 
vrăjitorului, căci, dacă între timp Gandalf le explicase 
piticilor totul, Bilbo nu auzise nimic. Voia să ştie cum 
reapăruse vrăjitorul şi unde se aflau acum cu totii. 

Drept să vă spun, vrăjitorul era întotdeauna încântat 
să vorbească despre inteligenţa lui, chiar şi de mai 
multe ori la rând, aşa că-i spuse lui Bilbo că atât el cât 
şi Elrond ştiau foarte bine că în partea aceea a 
muntelui trăiau nişte gnomi răi. Dar intrarea lor 
principală dădea înainte pe o altă trecătoare, una pe 
care era mai uşor de mers, aşa că prindeau adesea 
oameni pe care-i apuca noaptea lângă intrare. După un 
timp, oamenii renunţaseră să mai meargă pe drumul 
acela şi gnomii deschiseseră, probabil, de curând, o 
nouă intrare, în vârful defileului pe care veniseră piticii, 
pentru că până nu de mult defileul fusese socotit un 
loc sigur. 

— Trebuie să văd dacă nu pot găsi un uriaş cât de 
cât săritor care să blocheze din nou intrarea, spuse 
Gandalf, că altfel, curând, curând, n-o să se mai poată 
trece deloc peste munte. 

De îndată ce auzise răcnetul lui Bilbo, Gandalf îşi dă- 
duse seama ce se întâmplase. Profitase de lumina 
fulgerului care ucisese gnomii care tocmai voiau să-l 
înhate. Şi trecuse înghesuindu-se prin crăpătură, 
tocmai când să se închidă cu zgomot. Urmări gărzile şi 
prizonierii lor până la marginea sălii mari şi acolo 
elaboră în umbră cea mai eficientă vrăjitorie de care 
era în stare. 

— A fost o treabă foarte grea, spuse, şi riscantă. 

Dar Gandalf făcuse fireşte studii specializate în 
domeniul vrăjilor cu foc şi lumini (după cum ştiţi, până 
şi hobbitul îşi amintea de minunatele focuri de artificii 
de la petrecerile solstițiului de vară date de Bătrânul 
Took). Restul îl ştim cu toţii, în afară doar de faptul că 
Gandalf cunoştea poarta din spate (aşa numeau 
gnomii poarta de jos) unde îşi pierduse Bilbo nasturii. 
De fapt, era o poartă pe care o cunoşteau bine toţi cei 
care umblau prin părţile astea ale muntelui; dar era 

nevoie de un vrăjitor care să-şi păstreze calmul prin 
toate galeriile şi care să-i îndrume în direcţia cea bună. 

— Poarta aceea au făcut-o de o veşnicie, spuse, întâi 
ca să aibă pe unde scăpa, dacă va fi vreodată nevoie, 
iar apoi, ca să iasă spre meleagurile din cealaltă parte, 
unde se tot duc noaptea şi fac mare prăpăd. Poarta e 
păzită tot timpul şi nimeni n-a reuşit până acum s-o 
blocheze. lar după cele petrecute, o vor păzi şi mai 
bine, adăugă el râzând. 

Râseră şi ceilalţi. La urma urmei, deşi pierduseră 
mult, îl uciseseră totuşi pe Marele Gnom şi pe mulţi 
alţii pe de lături şi scăpaseră cu toţii teferi, aşa că s-ar 
putea spune că deocamdată ieşiseră învingători. 

Dar vrăjitorul îi readuse cu picioarele pe pământ. 

— Ei, acum, după ce ne-am odihnit puţin, trebuie s-o 
pornim din nou, spuse. De îndată ce se lasă noaptea, 
ies şi ne atacă cu sutele; umbrele au şi început să se 
lungească; ne pot mirosi urmele paşilor ore întregi 
după ce-am trecut. Inainte să se însereze, trebuie să 
punem câţiva kilometri buni între ei şi noi. Dacă cerul 
rămâne senin, avem şi un pic de lună şi asta ar fi un 
noroc. Nu că le-ar păsa lor mult de lună, dar am avea 
puţină lu-mină care să ne îndrume paşii. 

— Da, sigur, spuse el ca răspuns la o serie de alte 
întrebări ale hobbitului. În galeriile gnomilor pierzi 
noţiunea timpului. Azi e joi, şi pe noi ne-au prins luni 
noapte sau marţi dimineaţă. Am mers kilometri în şir 
drept prin inima muntelui şi am ieşit pe partea cealaltă 
- o scurtătură grozavă. Dar nu ne aflăm acolo unde ne- 
ar fi dus trecătoarea noastră. Suntem prea departe, la 
nord, şi în faţa noastră se întind nişte tărâmuri cam 
neplăcute. Şi mai suntem încă destul de sus. Hai să 
mergem! 


xxx 

— Mi-e îngrozitor de foame, se văită Bilbo, care îşi 
dăduse brusc seama că nu mai mâncase din noaptea 
di-nainte de noaptea dinainte de cea din ajun. Gândiţi- 
vă numai ce înseamnă asta pentru un hobbit! Acum, 
când îi trecuse emotia, îşi simţea stomacul gol şi uşor 
şi i se împleticeau picioarele. 

— N-avem ce-ţi face, spuse Gandalf, în afară de 
cazul în care vrei să te întorci şi să le ceri frumos 
gnomilor să te lase să-ţi iei calul şi bagajele-napoi. 

— Nu, mulţumesc, spuse Bilbo. 

— Bine, atunci trebuie să strângem cureaua şi s-o 
pornim chiar dacă o să înaintăm cu greu - că de nu, ne 
fac pe noi mâncare şi asta va fi mult mai rău decât să 
n-avem noi ce mânca. 

În timp ce înaintau aşa, Bilbo se uita în dreapta şi în 
stânga, doar-doar o găsi ceva merinde; dar murele 
abia înfloriseră şi bineînţeles că nici urmă de nuci şi 
nici măcar boabe de gherghină. Ronţăi câteva boabe 
de măcriş şi bău dintr-un pârâiaş de munte care le tăia 
drumul, apoi mâncă trei boabe de zmeură sălbatică pe 
care le găsi pe mal, dar asta nu prea-i ajută. 

Continuau să meargă şi să tot meargă înainte. 
Cărarea accidentată dispăru. Tufişurile şi buruienile 
înalte dintre bolovani, peticele de iarbă păscută de 
iepuri, cimbrul şi salvia şi sovârvul şi trandafirii de 
munte galbeni, totul dispăru şi se treziră la picioare cu 
un povârniş larg şi abrupt de pietre căzute, urmele 
unor alunecări de teren, începură să coboare 
povârnişul, pietricele şi gunoaie rostogolindu-se pe sub 
picioarele lor; curând după aceea, bucăţi mari de 
piatră spartă o porniră uruind în jos antrenând alte 
bucăţi de sub ele, care le urmară alunecând şi 
rostogolindu-se la vale; asta răscoli şi bucăţi de stâncă, 
care începură să salte, prăbuşindu-se apoi cu zgomot 
în mijlocul unui nor de praf. Nu trecu mult şi tot 

povârnişul de deasupra şi de la picioarele lor păru să 
se pună în mişcare şi se treziră duşi de terenul care 
luneca, ghemuiţi unul într-altul într-o învălmăşeală 
înfricoşătoare de bolovani şi lespezi mişcătoare, care 
pârâiau şi crăpau. 

Îi salvară copacii din fundul văii. Lunecară până la 
marginea unei păduri de pini care se căţăra pe coasta 
muntelui spre vârf, ca o continuare a pădurilor mai 
dese şi mai întunecate ale văilor de jos. Unii apucară 
trunchiurile copacilor şi, legănându-se, se prinseră de 
crăciie mai joase, alţii (ca micuțul hobbit) se vârâră în 
spatele unui copac pentru a se feri de atacul violent al 
stâncilor. Dar pericolul nu dură mult, alunecarea se 
opri şi ultimele zgomote slabe de sfărâmături se 
pierdură în depărtare, în timp ce cei mai mari dintre 
bolovanii răscoliţi coborau săltând şi învârtindu-se 
printre ferigi şi rădăcinile de pini, departe, în vale. 

— Bun! Asta ne-a făcut să mai înaintăm puţin, spuse 
Gandalf, şi chiar şi gnomii care ne urmăresc vor ajunge 
cu greu să coboare liniștiți până la noi. 

— Da, mormăi Bombur, dar aş îndrăzni să spun că în 
schimb o să le fie uşor să ne arunce cu pietre în cap. 

Piticii (şi Bilbo) erau departe de a fi fericiţi şi-şi 
frecau picioarele şi labele picioarelor vătămate şi 
umflate. 

— Prostii! O să ne depărtăm de aici, să ieşim din 
calea avalanşei. Dar repede. Uitaţi-vă la lumină. 

Soarele dispăruse de mult în spatele munţilor. 
Întunericul începuse să se îngroaşă în jurul lor, cu toate 
că departe, printre arbori şi pe deasupra vârfurilor 
negre ale copacilor care creşteau mai jos, tot se mai 
vedeau luminile serii, pe câmpiile din partea cealaltă. 
Coborâră şchiopătând, cât puteau de repede, coastele 
molcome acoperite cu pini, mergând pe o cărare 
abruptă tot către sud. Din când în când, se trezeau 

înaintând anevoios printr-o mare de ferigi: frunzele 
înalte se ridicau până deasupra capului lui Bilbo; 
alteori, înaintau fără niciun zgomot pe un covor de ace 
de pin; pe drum întunericul pădurii se făcu tot mai 
negru şi tăcerea tot mai adâncă. În seara aceea nu era 
niciun pic de vânt care să aducă puţin din suspinele 
mării printre ramurile copacilor. 


xxx 


— Trebuie neapărat să mergem mai departe? 
întrebă Bilbo. 

Se făcuse atât de întuneric încât abia mai vedea 
barba lui Thorin mişcându-se încoace şi încolo lângă el, 
iar liniştea era atât de adâncă încât răsuflarea piticilor 
părea un zgomot puternic. 

— Degetele de la picioare mi-s stâlcite şi chircite, 
picioarele mă dor şi stomacul mi se clatină încoace şi 
încolo ca un sac gol. 

— Încă puţin, spuse Gandalf. 

După ceea ce păru a fi o veşnicie, dădură brusc de o 
poiană unde nu creştea niciun copac. Luna se urcase 
pe cer şi-şi trimitea acum razele drept în poiană. Nu 
ştiu de ce, dar toţi au avut impresia că locul acela are 
ceva antipatic, cu toate că la prima vedere părea că nu 
e nimica rău. 

Dar deodată auziră un urlet, jos, în vale, un urlet 
lung şi înfiorător. Drept răspuns răsună alt urlet mai la 
dreapta, şi mult mai aproape; apoi altul şi mai 
aproape, în stânga. Erau lupi care urlau la lună, lupi 
care se adunau! 

Domnul Baggins cunoştea zgomotul, deşi acasă, 
lângă vizuina lui, nu trăia niciun lup. Îi fusese descris 
adesea, în basme. Unul dintre verii lui mai mari (din 
ramura Took) care fusese un mare călător, obişnuia să- 
i imite, ca să-l sperie. Dar auzindu-i aici în pădure, sub 

clar de lună, Bilbo simţi că e prea mult. Nu te poţi lupta 
împo-triva lupilor nici măcar cu inele fermecate - mai 
ales împotriva haitelor fioroase care trăiesc la umbra 
munţilor înţesaţi de gnomi, dincolo de marginea 
Ţinutului Sălbatic, la hotarele necunoscutului. Lupii de 
felul ăsta au un miros chiar mai fin decât gnomii şi nici 
nu trebuie să te vadă ca să te prindă. 

— Ce ne facem, ce ne facem! începu el să se 
jelească. Am scăpat de gnomi ca să ne prindă lupii, 
spuse, lucru care deveni pe dată un proverb, cu toate 
că azi, în asemenea situaţii neplăcute, se spune: „Din 
lac în puț“. 

— Repede, sus, în copaci! strigă Gandalf. 

Se repeziră deci la copacii din marginea poienii, 
căutând unii care aveau ramurile mai joase sau care se 
îndoiau destul de uşor ca să se caţăre în ei. Bineînţeles 
că n-au zăbovit nicio clipă; s-au urcat sus, tot mai sus, 
cât de sus îi ţineau ramurile. Aţi fi râs (dacă aţi fi fost 
la o distanţă sigură de pericol) dacă i-aţi fi văzut pe 
pitici cum stăteau aşezaţi în copaci, cu bărbile 
atârnând în jos şi legănându-se; erau ca nişte moşnegi 
nebuni care s-ar fi jucat de-a copiii. Fili şi Kili erau în 
vârful unei zade înalte care semăna a pom de crăciun, 
uriaş. Dori, Nori, Ori, Oin şi Gloin stăteau mai 
confortabil într-un pin mare cu crengi care ieşeau 
regulat din loc în loc, ca spiţele unei roţi. Bifur, Bofur, 
Bombur şi Thorin se aflau într-un alt pin, Dwalin şi 
Balin se căţăraseră într-un brad înalt şi subţire cu 
ramuri puţine şi încercau să găsească în frunzişul 
crăcilor din vârf un loc unde să se aşeze. Gandalf, care 
era mult mai înalt decât ceilalţi, găsise un copac în 
care ceilalţi nu reuşiseră să se caţăre, un pin mare 
care se înălța chiar la marginea luminişului. Ramurile îl 
ascundeau cu totul, doar ochii îi luceau în lumina lunii 
ori de câte ori arunca o privire în jur. 

Şi Bilbo? Nu reuşi să se caţăre în niciun copac şi 
alerga de la un copac la altul, ca un iepure care şi-a 
pierdut vizuina şi e urmărit de un dulău. 

— lar l-ai părăsit pe Spărgător! îi spuse Nori lui Dori, 
uitându-se în jos. 

— Nu pot căra toată ziua spărgători în spinare, 
spuse Dori, când cobor galerii sau când mă caţăr în 
copaci. Ce vă închipuiţi c-oi fi? Hamal! 

— Dacă nu facem ceva, îl mănâncă, spuse Thorin, 
căci între timp urletele care-i înconjurau se apropiau 
din ce în ce. Dori! strigă el, căci Dori se afla cel mai 
aproape de pământ, în arborele cel mai potrivit. Dă-i 
repede mâna domnului Baggins şi ajută-l să urce! 

Cu toate că bombănea tot timpul, Dori era un tip 
cumsecade. Dar bietul Bilbo nu reuşi să ajungă până la 
mâna lui, nici măcar după ce Dori cobori până la ultima 
ramură de jos şi-i întinse braţul cât putea el de mult. În 
cele din urmă, Dori cobori pur şi simplu din copac şi-l 
puse pe Bilbo să i se urce în cârcă. 

Tocmai în clipa aceea lupii se repeziră urlând în 
luminiş. Deodată apăruseră sute de ochi care-i priveau 
din toate părţile. Totuşi Dori nu-l lăsă pe Bilbo. Aşteptă 
pând când cobori de pe umerii lui şi se instală pe o 
cracă, apoi sări şi el să apuce la rândul lui o cracă. Era 
şi timpul! Un lup căută să-l prindă de manta în timp ce 
se sălta să urce în copac, şi aproape că reuşi. O clipă 
mai târziu apăru o întreagă haită care începu să latre 
în jurul arborelui şi să sară în sus pe trunchi, cu ochi 
strălucitori şi limba scoasă. 

Dar nici chiar Wargii cei sălbatici (căci aşa li se 
spunea lupilor haini de dincolo de marginea Ţinutului 
Sălbatic) nu se pot căţăra în copaci. Piticii erau, deci, 
un timp, în siguranţă. Din fericire era cald şi nu bătea 
vântul. In general, nu e prea comod să stai mult timp 
în copaci nici când e vreme bună, dar când mai e şi frig 

şi vânt şi-ţi urlă şi te pândesc lupii, la picioarele 
copacului, atunci e cu desăvârşire îngrozitor. 

Această poiană înconjurată de arbori era locul de 
întâlnire al lupilor. Veneau mereu alţii şi alţii, la 
nesfârşit. Îi lăsară pe unii de pază la picioarele pinului 
în care se căţăraseră Dori şi Bilbo, după care începură 
să adulmece în dreapta şi în stânga, până când 
descoperiră toţi copacii în care se căţărase câte 
cineva. Păstrară şi acolo lupi de pază, în timp ce restul 
(păreau a fi sute şi sute) formară un cerc mare în 
poiană; în mijlocul cercului se afla un lup uriaş, 
cenuşiu, care începu să le vorbească celorlalţi în graiul 
nesuferit al lupilor Wargi. Gandalf înţelegea acest grai. 
Bilbo nu, dar i se păru că sună îngrozitor, că exprimă 
numai lucruri rele şi urâte, şi aşa şi era. Din când în 
când lupii din cerc răspundeau şefului lor cenuşiu în 
cor, şi larma lor înspăimântătoare aproape că-l făcu pe 
Bilbo să cadă din pinul în care se urcase. 

Am să vă spun ce a înţeles Gandalf din ceea ce i se 
părea lui Bilbo a fi doar o larmă. Lupii Wargi şi gnomii 
se ajutau adesea, când era vorba de rele. De obicei 
gnomii nu se prea depărtau de munţii lor, decât dacă 
erau goniţi de acolo şi trebuiau să-şi caute un nou 
adăpost sau dacă se duceau la război (ceea ce mă 
bucur să vă spun că nu s-a mai întâmplat de mult). Dar 
pe atunci porneau uneori la atac, mai ales ca să 
găsească de mâncare sau sclavi care să trudească 
pentru ei. Şi adesea se întâmpla să-i cheme şi pe lupi 
în ajutor, după care împărțeau prada cu ei. Uneori 
călăreau pe lupi, ca oamenii pe cai. Acum se părea că 
gnomii pregătiseră un mare atac chiar pentru seara 
aceea. Lupii veniseră să se întâlnească cu gnomii, dar 
gnomii erau în întârziere. Pricina întârzierii era, fără 
îndoială, moartea Marelui Gnom şi toate emoţiile 
pricinuite de pitici, de Bilbo şi de vrăjitor, pe care 

probabil că gnomii tot îi mai urmăreau. 

Cu toate pericolele care existau pe aceste meleaguri 
îndepărtate, oameni viteji se întorseseră de curând 
acolo, venind dinspre sud, tăiaseră copacii şi-şi 
construiseră case în mijlocul pădurilor îmbietoare, în 
văi şi de-a lungul apelor. Erau mulţi asemenea oameni 
şi erau curajoşi şi bine înarmaţi, şi nici chiar lupii Wargi 
nu îndrăzneau să-i atace ziua în amiaza mare, chiar 
când oamenii erau singuri. În noaptea aceea, însă, lupii 
plănuiseră să atace cu ajutorul gnomilor câteva dintre 
satele cele mai apropiate de munţi. Dacă şi-ar fi pus 
planul în aplicare, a doua zi n-ar mai fi existat nimeni 
acolo; ar fi fost ucişi toţi, în afară de câţiva pe care 
gnomii i-ar fi păzit din calea lupilor şi i-ar fi dus în 
peşterile lor ca prizonieri. 

Era cumplit să auzi o asemenea discuţie nu numai 
din pricina vitejilor pădurari, a nevestelor şi copiilor lor, 
dar şi din pricina pericolului care-i ameninţa acum pe 
Gandalf şi pe prietenii lui. Lupii erau furioşi şi uimiţi să- 
i găsească la locul lor de întâlnire. Îşi închipuiau că 
trebuie să fie prieteni de-ai pădurarilor şi că veniseră 
să-i spioneze, după care să le povestească celor din 
vale despre planurile lor, şi deci gnomii şi lupii să fie 
siliţi să ducă o bătălie crâncenă, în loc să ia prizonieri 
sau să înfulece oameni treziţi pe neaşteptate din 
somn. Aşa că lupii nici nu se gândeau să plece şi să 
lase făpturile din copaci să le scape; în niciun caz, 
înainte de răsăritul soarelui, când gnomii-soldaţi vor fi 
coborât de mult din munţi; şi gnomii se pot căţăra în 
copaci sau îi pot dobori. 

Acum înţelegeţi de ce, ascultându-le mârâitul şi 
lătratul, Gandalf s-a speriat îngrozitor, cât era el de 
vrăjitor, şi şi-a dat seama că se aflau într-un loc 
mizerabil, unde nici vorbă să fi scăpat de pericol. 
Oricum, nu era să-i lase să-şi facă de cap cum voiau, 

cu toate că mare lucru nu putea face, fiind imobilizat 
într-un pin înalt, cu lupi de jur-împrejur la picioarele 
arborelui. Strânse conurile uriaşe de pin de pe crengi, 
aprinse unul dintre conuri cu o văpaie albastră 
strălucitoare şi-l aruncă vâjâind în mijlocul lupilor. Îl 
lovi pe unul în spate, şi într-o clipă blana lui aspră 
începu să ardă şi lupul începu să sară încoace şi încolo, 
chelălăind îngrozitor. Urmă alt con, apoi altul, unul 
arzând cu flăcări albastre, altul cu flăcări roşii, altul cu 
flăcări verzi. Căzură pe pământ şi explodară în mijlocul 
lupilor, scoțând scântei colorate şi fum. Un con 
deosebit de mare îl lovi pe căpetenia lupilor drept în 
nas, făcându-l să sară zece metri în sus, după care 
lupul începu să alerge de jur împrejurul cercului, 
repezindu-se chiar şi la ceilalţi lupi şi muşcându-i de 
furie şi de teamă. 

Piticii şi Bilbo strigară şi aplaudară. Dar furia lupilor 
era un spectacol înspăimântător şi gălăgia pe care o 
făceau umplea toată pădurea. Lupii s-au temut 
întotdeauna de foc, dar de astă dată mai era vorba şi 
de un foc groaznic şi ciudat. Cum îi atingea vreo 
scânteie, se lipea de blana lor, începea s-o ardă cu 
mare repeziciune şi, dacă nu se rostogoleau repede, se 
acopereau îndată de flăcări. 

Nu trecu mult şi luminişul se umplu de lupi care se 
tot rostogoleau să-şi stingă blana plină de scântei, în 
timp ce lupi acoperiţi cu flăcări alergau încoace şi 
încolo aprinzându-i şi pe alţii, până când propriii lor 
tovarăşi îi goniră făcându-i să alerge în vale să caute 
apă, urlând şi tânguindu-se. 


xxx 


— Ce se întâmplă în seara asta? Ce-i larma asta din 
pădure? întrebă Regele Vulturilor. Stătea, negru, în 
lumina lunii, în vârful unei stânci ascuţite şi 

singuratice, pe marginea dinspre răsărit a munţilor. 
Aud voci de lupi! S-au apucat gnomii de rele, prin 
pădure? 

Se ridică în aer şi, într-o clipă, două dintre străjile lui, 
cocoţate pe stâncile din dreapta şi din stânga, ţâşniră 
în sus să-l urmeze. Se rotiră prin aer şi se uitară la 
cercul de lupi - o pată mică jos, la mare, mare 
depărtare. Dar vulturii au ochi pătrunzători şi sunt în 
stare să vadă lucruri mici la mare distanţă. Regele 
Vulturilor din Munţii Ceţoşi era în stare să se uite la 
soare fără să clipească şi să vadă, chiar şi în lumina 
lunii, un iepure care se mişca pe pământ, la o milă sub 
el. Deci, cu toate că nu putea să-i vadă pe cei care se 
căţăraseră în copaci, reuşi totuşi să-şi dea seama de 
agitația lupilor, să vadă micile scântei de foc, să audă 
urletele şi lătrăturile care parveneau slabe, de la mare 
distantă. Mai văzu şi lumina lunii reflectată pe coifurile 
şi suliţele gnomilor în timp ce făpturile astea păcătoase 
coborau în şiruri lungi, ieşind pe poartă, furişându-se 
pe coastele muntelui şi cotind-o înspre pădure. 

Vulturii nu sunt păsări prea prietenoase. Ba, unii 
sunt chiar laşi şi cruzi. Dar vulturii din vechiul neam al 
Munţilor Nordului erau cele mai grozave păsări din câte 
au existat vreodată; erau mândri şi puternici şi aveau o 
inimă generoasă. Nu le plăceau gnomii şi nici nu se 
temeau de ei. Când se întâmpla să-i bage vreodată în 
seamă (ceea ce era rar, căci vulturii nu mănâncă 
asemenea făpturi), se năpusteau asupra lor, în ciuda 
răcnetelor pe care le scoteau aceştia, îi goneau înapoi 
în peşterile lor, oprind astfel orice ticăloşie pe care o 
făceau în clipa aceea. Gnomii urau vulturii şi se 
temeau de ei, dar nu puteau ajunge până la înaltul lor 
lăcaş şi nici nu-i puteau goni din munţi. 

In seara aceea, Regele Vulturilor era extrem de 
curios să ştie ce se întâmplă; convocă deci mai mulţi 

vulturi şi împreună părăsiră munţii în zbor. Rotindu-se 
încet, în cercuri din ce în ce mai mici, coborâră tot mai 
jos şi mai jos, către haita lupilor şi locul de întâlnire al 
gnomilor. 

Şi bine au făcut! Căci acolo jos se petreceau lucruri 
cumplite. Lupii care luaseră foc fugiseră în pădure şi o 
aprinseseră în mai multe locuri. Era miez de vară şi 
aici, în partea de răsărit a munţilor, nu prea plouase în 
ultima vreme. Ferigi îngălbenite, ramuri căzute, ace de 
pin aşternute în strat gros şi ici, colo, copaci uscați se 
aprinseseră într-o clipă. Flăcările începură să salte de 
jur împrejurul poienii. Dar lupii-paznici nu părăsiră 
copacii, înnebuniţi de furie, săreau şi urlau în jurul 
trunchiurilor, înjurând piticii în graiul lor îngrozitor, în 
timp ce le spânzura limba din gură şi ochii le 
străluceau sălbatici şi roşii ca focul. 

Apoi deodată apărură, fugind şi răcnind, şi gnomii. 
La început crezură că e o luptă cu pădurarii; dar aflară 
într-o clipă despre ce era vorba. Unii dintre ei se 
aşezară şi începură să râdă. Alţii îşi agitară suliţele şi 
îşi izbiră lăncile de scuturi. Gnomii nu se tem de foc, 
aşa că făcură un plan care păru să-i distreze grozav. 

Unii strânseră toţi lupii la un loc, într-o haită; alţii 
aşezară câte o claie de ferigi şi de vreascuri în jurul 
fiecărui pin, alţii, în sfârşit, alergară în dreapta şi în 
stânga tot bătând din picioare şi lovind şi iar bătând 
până când stinseră aproape toate flăcările, în afară de 
focul de lângă copacii unde se aflau piticii. Pe acesta, 
dimpotrivă, îl hrăniră cu frunze, crengi uscate şi ferigi, 
reuşind să creeze un cerc de fum şi flăcări de jur 
împrejurul piticilor, pe care aveau însă grijă să nu-l lase 
să se întindă în afară; încet, încet focul începu să se 
adune spre centrul cercului până când atinse 
combustibilul îngrămădit la picioarele copacilor. Ochii 
lui Bilbo se umplură de fum şi începu să simtă căldura 


126 


flăcărilor; prin fum vedea gnomii învârtindu-se într-o 
horă ca oamenii în jurul focului de tabără, în miez de 
vară. Dincolo de cercul războinicilor care dansau 
ridicând  suliţele şi  topoarele, la o distanță 
respectuoasă, se aflau lupii, care stăteau şi aşteptau. Îi 
auzeau pe gnomi, cântând un cântec îngrozitor: 


Cincisprezece păsărele, în cinci brazi înalţi, 

Simțeau boarea arzătoare, simțeau  boarea 
înfiorătoare! 

Dar aceste păsărele n-aveau aripi ca să zboare! 

Ce să facem, ce să facem cu ciudatele făpturi? 

Să le prăjim de vii sau să le fierbem în oală, 

Să le frigem sau să le mâncăm cu pâine goală? 


Apoi se opriră şi strigară: 

— Zburaţi, păsărele, zburaţi dacă puteţi! Coborâţi, 
păsărele, că de nu, ardeţi în cuib. Cântaţi păsărele, 
cântaţi! De ce nu cântati? 

— Plecaţi de aici, puştilor, le strigă Gandalf drept 
răspuns. Acu' nu-i vreme de umblat după cuiburi. ŞI 
copiii care nu-s cuminţi şi se joacă cu focul o păţesc! 

Gandalf le spunea asta ca să-i înfurie şi ca să le 
arate că nu-i e frică de ei, cu toate că, deşi vrăjitor, îi 
era fireşte foarte frică. Dar gnomii nu-l luară în seamă 
şi continuată să cânte: 


Ardeţi ferigi şi voi pomi până vă chirciţi 
Zzbârciți-vă, înnegriți-vă şi voi sfârâiţi, făclii, 
O lumină în noaptea încântării noastre... 

Să fiti! 

Prăjiți-i şi coaceți-i, frigeţi-i şi pârjoliți-i 

Să le ardă bărbile şi ochii să le lucească, 

Și părul tot să li se pârlească, 

lar pielea să le plesnească, 

Osânza să se topească, 

Oasele să li se-nnegrească, 
Spuza lor zăcând, 
Sub cerul blâna. 
Da, a piticilor oaste 
Să ardă în noaptea 
Încântării noastre, 

Hei-hei, 

Iari-hei, 

la-hei! 


Şi cu ultimul „la-hei“, flăcările atinseră pinul lui 
Gandalf. Apoi, într-o clipă, cuprinseră şi ceilalţi pini. 
Scoarța luă foc şi ramurile mai joase începură să 
trosnească. 

Gandalf se urcă în vârful arborelui. Şi deodată, pe 
când se pregătea să sară în mijlocul suliţelor purtate 
de gnomi, vârful nuielei lui fulgeră o lumină orbitoare 
ca de trăsnet. Sărind, şi-ar fi pus capăt zilelor, cu toate 
că ar fi ucis probabil o grămadă de gnomi când s-ar fi 
prăbuşit, ca un trăsnet. Dar nu apucă să sară. 

Pentru că tocmai atunci Regele Vulturilor cobori de 
sus, îl luă în gheare şi dispăru cu el. 

Gnomii scoaseră un răcnet de furie şi de uimire. 
Regele Vulturilor, care între timp vorbise cu Gandalf, 
strigă o poruncă. Şi păsările uriaşe care erau cu el se 
întoarseră în zbor coborând ca nişte umbre mari, 
negre, spre pământ. Lupii urlară şi scrâşniră din dinţi; 
gnomii ţipară şi bătură din picioare înfuriaţi şi aruncară 
suliţele lor grele în aer. Dar fără rezultat. Vulturii se 
năpustiră asupra lor. Asaltul negru al aripilor fâlfâitoare 
îi aruncă pe gnomi la pământ, sau îi goni departe; 
ghearele păsărilor le sfâşiau feţele. Alte păsări zburară 
către vârful copacilor şi îi apucară pe pitici, care se 
căţăraseră mai sus decât ar fi îndrăznit ei vreodată. 
Bietul Bilbo era cât pe aci să fie iar uitat! Abia reuşi să 

se agaţe de picioarele lui Dori, ultimul pe care îl luară 
păsările, şi se ridicară pe deasupra larmei şi a focului, 
Bilbo legănându-se în aer, mai-mai să-şi rupă braţele. 

Departe, jos, lupii şi gnomii se risipiră prin pădure, 
cât mai departe de câmpul de luptă pe deasupra 
căruia tot mai zburau şi se învârteau câţiva vulturi. 
Flăcările din jurul pinilor ţâşniră deodată mai sus decât 
cele mai înalte ramuri care luară foc trosnind, într-o 
rafală de scântei şi de fum. Bilbo scăpase tocmai la 
timp! 

Lumina incendiului se pierdu curând, rămânând 
undeva jos, departe, ca o scânteie mică şi roşie pe 
pământul întunecat, în timp ce ei erau în văzduh 
ridicându-se tot mai sus, în cercuri compacte. Bilbo nu 
uită niciodată zborul pe care-l făcu, agăţat de gleznele 
lui Dori. Gemea spunând: „Braţele mele, braţele 
mele!“ lar Dori îi răspundea văicărindu-se: „Bietele 
mele picioare, bietele mele picioare!“ 

Înălţimea îi dădea lui Bilbo ameţeală chiar şi în 
condiţiile cele mai fericite. | se făcea rău chiar dacă se 
uita în jos pe o pantă foarte lină şi nu-i plăcuseră 
niciodată scările, ca să nu mai vorbim de copaci (căci 
până aci nu fusese niciodată în situaţia să trebuiască 
să scape de lupi). Vă închipuiţi deci cum i se învârtea 
capul acum, când se uita printre degetele picioarelor 
lui care se legănau şi vedea pământurile negre 
desfăşurându-se sub el, colorate ici-colo de razele lunii 
care luminau câte o stâncă, un povârniş sau un pârâiaş 
pe câmpie. 

Crestele palide ale munţilor se apropiau din ce în ce, 
vârfuri stâncoase, luminate de lună, străpungând 
umbrele nopţii. Cu toate că era vară, lui Bilbo i se 
părea că e foarte frig. Închise ochii şi se întrebă dacă 
va mai putea rezista mult, agăţat de Dori. Apoi se 
gândi ce i s-ar întâmpla dacă nu ar rezista şi simţi că i 

se face rău. 

Zborul se isprăvi la timp, tocmai când braţele lui 
erau gata să cedeze. Dădu drumul gleznelor lui Dori 
icnind şi căzu pe suprafaţa aspră a unui cuib de vulturi. 
Zăcu acolo fără să scoată o vorbă; în mintea lui se 
amesteca uimirea că fusese salvat din foc şi teama să 
nu cadă de pe locul îngust unde se afla, în întunericul 
adânc ce se întindea în dreapta şi-n stânga lui. În clipa 
aceea avu, într-adevăr, nişte senzaţii foarte ciudate la 
cap, doar trecuse în ultimele trei zile prin aventuri 
îngrozitoare şi nu mâncase aproape nimic. Aşa că se 
trezi spunând cu voce tare: 

— Acuma ştiu ce simte o bucată de slănină când e 
ridicată brusc din tigaie cu furculiţa şi pusă în raft! 

— Nu, nu ştii, îl auzi pe Dori răspunzând, fiindcă 
slănina ştie că la un moment dat tot ajunge înapoi în 
tigaie, pe când noi ar fi de sperat să nu ajungem 
niciodată. Şi, pe urmă, vulturii nu sunt furculiţe. 

— Nu, nu! Nici gând să semene a şunculiţe, adică 
furculiţe, spuse Bilbo ridicându-se în capul oaselor şi 
uitându-se îngrijorat la vulturul care stătea cocoţat 
lângă ei. Se întrebă ce alte prostii o mai fi spus şi dacă 
vulturul considera cele spuse de el ca fiind 
nepoliticoase. Nu trebuie să fii nepoliticos cu vulturii 
când eşti de mărimea unui hobbit şi te afli în cuibul lor, 
în crucea nopţii. 

Dar vulturul îşi ascuţea ciocul de o piatră şi îşi 
potrivea penele şi nu-l băgă deloc în seamă. 

Curând apăru zburând un alt vultur. 

— Regele porunceşte să aduci prizonierii la Marea 
Stâncă! strigă el şi plecă din nou. 

Primul vultur îl luă pe Dori în gheare şi zbură 
pierzându-se cu el în noapte şi lăsându-l pe Bilbo 
singur. Bilbo mai avea doar atâta putere cât să se 
întrebe: „Ce-o fi vrut să spună vestitorul prin 
prizonieri”, şi să se şi vadă, la rândul lui, făcut bucăţi- 
bucăţi, ca un iepure bun de cină. 

Vulturul se întoarse, îl apucă cu ghearele de spatele 
hainei şi plecă zburând în grabă. De data asta drumul 
fu scurt. Câteva clipe mai târziu Bilbo, tremurând de 
frică, fu depus pe o stâncă ce ieşea din coasta 
muntelui. Nu se vedea niciun drum pe care să poţi 
ajunge până acolo; nu ajungeai decât în zbor; şi nici nu 
puteai cobori în vale decât sărind peste o prăpastie. 
Acolo îi găsi pe toţi ceilalţi, aşezaţi cu spatele lipit de 
zidul de stâncă. Şi mai era şi Regele Vulturilor, care 
vorbea cu Gandalf. 

Deci, Bilbo nu va fi mâncat. Vrăjitorul şi Vulturul cel 
Mare păreau să se cunoască puţin, ba chiar să fie 
prieteni. De fapt, Gandalf, care cutreiera adeseori 
munţii, le făcuse cândva vulturilor un bine şi le 
vindecase regele de o rană de săgeată. Vedeţi deci că 
„prizonierii” însemna, de fapt, „prizonieri scăpaţi din 
mâinile  gnomilor” şi nu „captivi ai vulturilor”. 
Ascultând discuţia lui Gandalf, Bilbo îşi dădu seama că 
aveau în sfârşit să scape de munţii aceia cumpliţi. 
Gandalf făcea planuri cu Regele Vulturilor ca piticii, cu 
el şi cu Bilbo să fie duşi departe şi depuşi într-un loc 
cât mai apropiat de ţinta lor, peste dealurile din vale. 

Regele Vulturilor nu voia să-i ducă nicăieri unde se 
aflau case de oameni în apropiere. 

— Ar trage în noi cu arcuri mari de tisă, spuse. Şi-ar 
închipui că vrem să le furăm oile. Şi altă dată chiar le- 
am fura. Nu! Suntem încântați să-i păcălim pe gnomi şi 
să le stricăm distracţia şi ne-ar părea bine să ne 
arătăm recunoştinţa faţă de dumneata, dar nu ne 
riscăm pielea pentru pitici, în câmpiile dinspre miazăzi. 

— Foarte bine, spuse Gandalf. Duceţi-ne unde vreţi 
şi cât puteţi voi de departe. Vă suntem şi aşa foarte 
îndatoraţi. Dar în acelaşi timp suntem lihniţi de foame. 

— Eu sunt aproape mort, spuse Bilbo cu o voce mică 
şi slabă pe care n-o auzi nimeni. 

— Asta s-ar putea drege, spuse Regele Vulturilor. 

Ceva mai târziu, pe stâncă se ridică un foc mare şi în 
jurul lui piticii începură să gătească, lăsând să se 
împrăştie un miros plăcut de friptură. Vulturii 
aduseseră crengi uscate pentru foc, iepuri şi o oaie 
mică. Piticii se ocupară de toate pregătirile. Bilbo era 
prea slăbit să-i poată ajuta şi oricum nu se pricepea să 
jupoaie iepuri sau să taie carnea bucăţi, fiind obişnuit 
să i-o aducă măcelarul gata pregătită. Gandalf se 
întinsese şi el după ce contribuise la aprinderea 

focului, căci Oin şi Gloin îşi pierduseră cutiile de iască 
(piticii nu au trecut nici acum la chibrituri). 

Şi astfel se sfârşiră aventurile din Munţii Ceţoşi. Bilbo 
se simţi curând vesel şi sătul; şi-şi dădu seama că 
poate dormi liniştit, cu toate că, la drept vorbind, i-ar fi 
plăcut mai mult o bucată de pâine cu unt decât 
bucăţelele de carne friptă pe beţişoare. Dormi ghemuit 
pe stânca tare, mult mai adânc decât dormise 
vreodată în patul lui de puf, în vizuina lui mică, dar 
toată noaptea îşi visă căsuţa şi se plimbă în somn prin 
toate încăperile, căutând ceva ce nu putea găsi şi nici 
nu-şi putea aminti cum arată. 


Capitolul VII 
UN ADAPOST CIUDAT 


A DOUA ZI DIMINEAŢĂ, Bilbo se trezi cu soarele 
zorilor în ochi. Sări în picioare să se uite la ceas şi să se 
ducă să pună ceainicul pe foc - şi-şi dădu seama că 
nici vorbă să fie acasă. Se aşeză deci gândindu-se cu 
jind la un duş şi la o perie, dar în zadar. Nu obţinu 
niciuna nici alta, şi nici ceai cu pâine prăjită şi slănină 
la micul dejun; nu obţinu decât friptură rece de miel şi 
de iepure. După asta trebui să se pregătească pentru a 
porni din nou la drum. 

De data asta i se dădu voie să se urce în spinarea 
unui vultur şi să se ţină de aripile lui. Aerul se năpusti 
asupra lui, aşa că închise ochii. Cincisprezece păsări 
mari se ridicară de pe coasta muntelui, în timp ce 
piticii strigau vorbe de rămas-bun, făgăduind că-l vor 
răsplăti pe Regele Vulturilor dacă se va ivi vreodată 

ocazia. Soarele era încă aproape de limita de răsărit a 
lucrurilor. Dimineaţa era rece şi văile şi depresiunile 
pline de ceaţă, care se îngrămădea ici-colo, în jurul 
culmilor şi vârfurilor ascuţite ale dealurilor. Bilbo 
deschise un ochi să arunce o privire şi văzu că păsările 
urcaseră foarte sus, că lumea era departe şi munţii se 
tot retrăgeau în urma lor. Închise din nou ochii, 
ţinându-se şi mai strâns. 

— Nu ciupi, spuse vulturul. Nu-i nevoie să fii speriat 
ca un iepure, deşi semeni a iepure. E o dimineaţă 
senină, fără prea mult vânt. Şi ce e mai minunat decât 
să zbori? 

Bilbo ar fi vrut să spună: „O baie caldă şi, după 
aceea, un mic dejun luat pe pajişte”, dar se gândi că e 
mai bine să nu spună nimic şi să mai desfacă puţin 
strânsoarea. 


xxx 


După un timp destul de lung, vulturii văzură probabil 
locul spre care se îndreptau, chiar şi de la înălţimea 
mare unde se aflau, căci începură să coboare în spirale 
mari. Se învârtiră astfel multă vreme până când, în 
cele din urmă, hobbitul deschise iarăşi ochii. 

Pământul se apropiase mult, sub ei vedeau copaci, 
care păreau a fi stejari şi ulmi, pajişti întinse şi, 
şerpuind printre toate astea, un râu. 

Dar, ţâşnind ca din pământ drept în calea râului care 
şerpuia în jurul ei, se afla o stâncă mare, aproape cât 
un deal de piatră, ca un ultim avanpost al munţilor 
îndepărtați sau ca o sculptură modelată în câmp, la 
multe mile distanţă, de un uriaş între uriaşi. 

Vulturii coborâră repede, unul câte unul, depunându- 
şi pasagerii în vârful acestei stânci. 

— Drum bun, strigară, ori pe unde aţi umbla până la 
sfârşitul drumului care vă va duce din nou la cuiburile 

voastre, (Aşa se spune când te afli printre vulturi şi 
vrei să fii politicos.) 

— lar vântul de sub aripile voastre să vă ducă unde 
pluteşte soarele şi hoinăreşte luna, spuse Gandalf, 
care cunoştea răspunsul potrivit. 

Şi astfel se despărţiră. Şi cu toate că Regele 
Vulturilor a devenit mai târziu Regele Tuturor Păsărilor 
purtând coroană de aur, şi cele cincisprezece căpetenii 
ale lui, gulere de aur (din aurul dat de pitici), Bilbo nu i- 
a mai văzut decât la bătălia celor Cinci Armate, când 
au stat însă foarte sus şi foarte departe. Dar cum asta 
apare la sfârşitul povestirii noastre, n-am să vă spun 
deocamdată mai mult. 

În vârful dealului de piatră se afla un loc neted şi o 
cărare bătută cu mai multe trepte, care cobora până la 
râu; un vad de pietre mari şi plate te ducea de cealaltă 
parte a apei până la o pajişte. La sfârşitul treptelor şi 
lângă capătul vadului pietros era o mică grotă (una 
curată şi cu prundiş pe jos). Aici se strânseră cu toţii să 
discute ce au de făcut. 

— Am vrut din capul locului să vă văd pe toţi trecuţi 
cu bine peste munţi (dacă se poate), spuse vrăjitorul, 
Şi cu iscusinţă şi noroc am izbutit. Ne aflăm acum mult 
mai departe, spre răsărit, decât am avut eu vreodată 
intenţia să vin, căci, la urma urmei, asta nu e aventura 
mea. S-ar putea să mai apar înainte să se sfârşească, 
dar între timp am nişte treburi urgente care mă 
cheamă într-altă parte. 

Piticii suspinară întristându-se cumplit, iar Bilbo 
începu să plângă. Ajunseseră să creadă că Gandalf îi 
va însoţi tot drumul şi că va fi întotdeauna lângă ei să-i 
ajute când dădeau de bucluc. 

— N-am să dispar chiar imediat, spuse. Mai pot sta o 
zi-două cu voi. Cred că vă pot ajuta să ieşiţi din situaţia 
grea în care vă găsiţi acum, şi pe urmă am şi eu nevoie 

de puţin ajutor! Nu avem nici merinde, nici bagaje, nici 
ponei pe care să călătorim şi nici nu ştiţi unde vă aflaţi. 
Dar asta vă pot spune eu: sunteţi la câţiva kilometri 
înspre nord de drumul pe care ar fi trebuit să mergem 
dacă n-am fi părăsit defileul în grabă. Pe aici trăiesc 
foarte puţini oameni, dacă nu cumva au mai venit 
câţiva de când am fost eu ultima oară prin locurile 
astea, acum câţiva ani. Dar ştiu de CINEVA care 
trăieşte pe aproape; e cel care a săpat treptele în 
stânca cea mare - Carroca, aşa mi se pare că îi spune. 
Nu prea vine pe aici, în niciun caz ziua, şi n-are rost să- 
| aşteptăm. Ar fi chiar foarte periculos. Trebuie să 
mergem să-l găsim; şi dacă toate merg bine, când ne- 
om întâlni cu el vă părăsesc şi vă urez, ca şi vulturii: 
„Drum bun, ori pe unde aţi umbla“. 

L-au rugat din suflet să nu-i părăsească. l-au oferit 
aur-de-dragon şi argint şi giuvaeruri, dar n-au reuşit 
nicicum să-l facă să-şi schimbe părerea. 

— O să vedem! O să vedem, spuse, dar cred că am 
şi câştigat ceva din aurul vostru de dragon - dacă 
puneţi mâna pe el. 


xxx 


După asta nu mai stăruiră. Îşi scoaseră hainele şi se 
scăldară în râu, care nu prea era adânc, avea multe 
pietre şi era limpede în dreptul vadului. După ce se 
uscară la soare, care ardea acum cu putere, se simţiră 
învioraţi, deşi încă necăjiţi şi puţin înfometați. Curând 
după aceea trecură vadul (cu hobbitul în cârcă) şi o 
porniră prin iarba înaltă şi verde, de-a lungul şirurilor 
de stejari, cu braţe larg întinse, şi de ulmi înalţi. 

— Şi de ce îi spune Carroca? întrebă Bilbo, înaintând 
lângă vrăjitor. 

— Aşa i-a spus el, Carroca, ăsta-i cuvântul care i se 
pare lui potrivit. El numeşte asemenea lucruri carroci, 

şi stânca asta anume este Carroca, cu C mare, fiindcă 
e singura de lângă casa lui şi o cunoaşte bine. 

— Cine-i spune aşa, cine o cunoaşte? 

— Acel Cineva de care v-am vorbit - o făptură gro- 
zavă. Să fiţi foarte politicoşi când vă prezint. Cred că 
am să vă prezint pe rând, doi câte doi; şi TREBUIE să 
băgaţi de seamă să nu-l supăraţi, că cine ştie ce se 
poate întâmpla. Poate fi îngrozitor la furie, cu toate că 
e destul de prietenos când e mulţumit. Numai că vă 
previn că se supără uşor. 

Auzind ce-i spunea vrăjitorul lui Bilbo, piticii se 
strânseră cu toţii în jurul lor. 

— Asta-i persoana la care ne duceţi acum? întrebară 
ei. Nu puteaţi să găsiţi pe cineva cu o fire mai blândă? 
N-ar fi mai bine să ne explicaţi lucrurile ceva mai clar? 
etc. etc. 

— Da, asta e! Nu, nu puteam! Şi v-am explicat totul 
foarte clar, răspunse vrăjitorul supărat. lar dacă vreţi 
să ştiţi mai mult, numele lui e Beor. E foarte puternic, 
şi un „Schimbă-piele“. 

— Ce? Un blănar?! Un om care dă iepuri sălbatici 
drept iepuri de casă, atunci când nu le vinde blana 
drept blană de veveriţă? întrebă Bilbo. 

— Doamne fereşte, nu, nu, NU, NU! spuse Gandalf. 
Te rog nu fi prost, domnule Baggins; şi, pentru 
Dumnezeu, nu cumva să pronunţi cuvântul „blănar“ 
cât timp te afli la mai puţin de 200 km de casa lui; şi să 
nu spui nici cuvântul „covor“, sau „pelerină”, sau 
„capă de blană”, sau „manşon“, sau vreun alt 
asemenea cuvânt nefericit. E un Schimbă-piele, adică 
pur şi simplu îşi schimbă pielea: uneori e un urs mare 
şi negru, alteori e un om mare, puternic, cu părul 
negru, braţe uriaşe şi barbă lungă. Nu vă pot spune 
mai mult, dar, de fapt, cred că vă ajunge atât. Unii 
spun că e urs, că se trage din urşii cei mari şi străvechi 


137 


ai munţilor, care trăiau acolo înainte să vină uriaşii. 
Alţii spun că e om şi că se trage din primii oameni care 
au trăit înainte ca Smaug sau ceilalţi zmei să se 
pripăşească prin părţile astea şi înainte ca gnomii să 
vină din nord, să se stabilească în inima dealurilor. Eu 
nu Ştiu, dar cred că adevărul e ăsta din urmă. In orice 
caz nu e o persoană căreia să-i pui întrebări... Şi nu se 
lasă vrăjit decât de el însuşi. Locuieşte într-o pădure de 
stejari şi are o casă mare de lemn; şi când e om, ţine 
pe lângă casă vite şi cai, aproape tot atât de 
extraordinari ca el. Îi vorbesc şi lucrează pentru el. El 
nu-i mănâncă şi nici nu vânează sau mănâncă animale 
sălbatice. Are mulţi, mulţi stupi, cu albine mari, 
fioroase, şi se hrăneşte mai ales cu smântână şi miere. 
Când e urs, umblă încoace şi încolo. Odată l-am văzut 
stând singur în vârful Carrocei noaptea şi privind luna 
cum se cufundă înspre Munţii Ceţoşi, şi l-am auzit 
mormăind în graiul urşilor: „O să vină ziua-n care vor 
pieri, şi eu mă voi întoarce“. lată de ce cred că și ela 
venit cândva din munţi. 


xxx 


Bilbo şi piticii aveau acum la ce să se gândească, 
aşa că nu mai puseră nicio întrebare. Mai aveau încă 
mult de mers. lnaintau cu greu, urcând la deal şi 
coborând la vale. Se făcuse foarte cald. Uneori se 
opreau să se odihnească la umbra copacilor şi atunci 
Bilbo simţea că îi e atât de foame încât ar fi mâncat şi 
ghinde, dacă ar fi fost destul de coapte să cadă din 
copac. 

Abia pe la jumătatea după-amiezii au observat că 
încep să apară petice mari de pământ cu flori, toate de 
acelaşi fel, care creşteau laolaltă de parcă ar fi fost 
cultivate dinadins. Era mai ales trifoi, petice întregi de 
pământ acoperite cu trifoi creastă-de-cocoş, care se 

legăna în vânt, şi trifoi purpuriu, şi întinderi mari de 
trifoi scurt, alb, cu miros dulce de miere. În aer se 
auzea un fel de băzâit şi zumzăit şi zbârnâit. Erau 
albine care-şi vedeau de treabă. Şi ce albine! Bilbo nu 
văzuse niciodată aşa ceva! 

„Dacă mă înţeapă una, se gândi el, mă umflu de mă 
fac de două ori cât sunt“. 

Erau mai mari decât viespile. Trântorii erau mai 
lungi decât degetul dumneavoastră mare, mult mai 
lungi, iar dungile galbene de pe trupurile lor foarte 
negre luceau ca aurul incandescent. 

— Ne apropiem, spuse Gandalf. Suntem la marginea 
prisăcilor lui. 


xxx 


După un timp ajunseră în dreptul unui brâu de 
stejari înalţi şi foarte bătrâni; dincolo de ei dădură de 
un gard înalt de spini, prin care nu te puteai uita şi pe 
care nu puteai să te caţări. 

— Cred că e mai bine să aşteptaţi aici, le spuse 
vrăjitorul piticilor, şi când auziţi că strig sau fluier, 
începeţi să veniţi după mine - o să vedeţi pe unde mă 
duc, dar băgaţi de seamă să nu veniţi mai mulţi de doi 
odată şi să treacă cinci minute de la o pereche la alta. 
Bombur e cel mai gras şi face cât doi, aşa că ar fi bine 
să vină singur şi ultimul. Hai, domnule Baggins! E o 
poartă pe undeva prin partea asta. Şi o porni de-a 
lungul gardului, luând hobbitul speriat cu el. 

Curând ajunseră în dreptul unei porţi de lemn, înalte 
şi largi, în dosul căreia se vedeau grădini şi un grup de 
clădiri joase de lemn, unele acoperite cu stuf şi făcute 
din bârne necioplite: hambare, grajduri, şoproane şi o 
casă de lemn lungă şi joasă. În interior, în partea 
dinspre miazăzi a gardului cel mare, erau stupii, 
aşezaţi rânduri-rânduri, cu acoperişul în formă de 

clopot. Zgomotul albinelor uriaşe, zburând încoace şi 
încolo şi târându-se înăuntru şi afară, umplea tot 
văzduhul. 

Vrăjitorul şi hobbitul deschiseră poarta cea grea care 
scârţâia şi o porniră pe o potecă largă spre casă. Nişte 
cai foarte bine îngrijiţi şi cu părul lucios se apropiară în 
trap, pe iarbă, şi se uitară la ei cu feţe foarte 
inteligente; apoi se îndreptară în galop către clădiri. 

— S-au dus să-l anunţe că au venit nişte străini, 
spuse Gandalf. 

Ajunseră într-o curte interioară, cu trei pereţi formaţi 
din casa de lemn şi cele două aripi lungi ale ei. In 
mijloc zăcea un trunchi mare de stejar şi lângă el, o 
grămadă de ramuri tăiate. Alături de trunchi stătea un 
om uriaş cu barbă şi păr des şi negru, cu braţele şi 
picioarele mari şi goale, cu muşchi noduroşi. Era 
îmbrăcat într-o tunică de lână care-i venea până la 
genunchi şi se sprijinea de un topor mare. Caii se aflau 
lângă el şi-şi vârâseră botul în umărul lui. 

— Aha, uite-i! le spuse el cailor. Nu par periculoşi. 
Puteţi pleca! Şi începu să râdă în hohote, un râs carei 
se rostogolea în gâtlej. Apoi puse toporul jos şi se 
îndreptă spre ei. 

— Cine sunteţi şi ce vreţi? întrebă el cu brutalitate, 
oprindu-se în faţa lor şi dominându-l cu înălţimea pe 
Gandalf. Cât despre Bilbo, acesta i-ar fi putut uşor 
trece printre picioare, fără să plece capul să se 
ferească de marginea tunicii cafenii a omului. 

— Eu sunt Gandalf, spuse vrăjitorul. 

— N-am auzit niciodată de el, mârâi omul. Şi cine-i 
mititelul? spuse  aplecându-se către hobbit şi 
încruntân-du-şi sprâncenele negre şi stufoase. 

— Domnul Baggins, un hobbit de familie foarte 
onorabilă şi cu o reputaţie ireproşabilă, spuse Gandalf. 
Bilbo făcu o plecăciune. Nu avea pălărie pe care s-o 

scoată şi îşi dădu seama cu durere cât de mulţi nasturi 
îi lipseau. Sunt vrăjitor, continuă Gandalf, şi am auzit 
de dumneavoastră, chiar dacă dumneavoastră n-aţi 
auzit de mine; dar poate că aţi auzit de vărul meu bun 
Radagast, care locuieşte lângă marginea dinspre 
miazăzi a Pădurii Întunecate. 

— Da, un băiat destul de bun pentru un vrăjitor. 
Obişnuiam să ne mai vedem din când în când, spuse 
Beorn. Bun, deci, acum că ştiu cine sunteţi sau cine 
spuneţi că sunteţi, ce vreţi? 

— Drept să vă spun, ne-am pierdut bagajele şi 
aproape că ne-am rătăcit cu totul şi am avea nevoie de 
ajutor sau măcar de un sfat. Am putea spune că am 
cam avut necazuri cu gnomii în munţi. 

— Gnomii? spuse omul cel mare, mai puţin arţăgos. 
Aha, deci aţi avut necazuri cu Ei! De ce v-aţi băgat în 
gura lor? 

— Fără să vrem. Ne-au prins noaptea într-o 
trecătoare pe unde trebuia să mergem. Tocmai 
veneam de pe pământurile de la apus şi intram pe 
meleagurile astea! E o poveste lungă. 

— Atunci mai bine intraţi şi-mi povestiţi câte ceva, 
dacă nu durează toată ziua, spuse omul, conducându-i 
printr-o uşă întunecată care dădea din curte în casă. 

Urmându-l, se treziră într-o sală mare cu un cămin la 
mijloc. Deşi era vară, lemnele ardeau în vatră şi fumul 
se ridica către grinzile înnegrite, căutându-şi ieşirea 
printr-o deschizătură în tavan. Trecură prin sala 
întunecată, luminată doar de foc şi de gaura de 
deasupra lui, apoi printr-o altă uşă mai mică, ajungând 
într-un fel de tindă susţinută de stâlpi de lemn, făcuţi 
din trunchiuri întregi de copac. Era aşezată cu faţa la 
miazăzi, era caldă şi plină încă de lumina piezişă a 
soarelui care apunea şi îşi arunca razele aurii pe 
grădina plină cu flori care se întindea chiar până la 

trepte. 

Se aşezară acolo, pe bănci de lemn, şi Gandalf îşi 
începu povestea în timp ce Bilbo îşi legăna picioarele 
uitându-se la florile din grădină şi întrebându-se care 
le-o fi numele, căci aproape că nu văzuse niciuna din 
ele vreodată. 

— Tocmai treceam peste munţi cu unul sau doi 
prieteni... spuse vrăjitorul. 

— Sau doi? Nu văd decât unul şi pe deasupra mai e 
şi mic, spuse Beorn. 

— Păi, drept să vă spun, n-am vrut să vă necăjesc cu 
prea mulţi dintre noi până n-am fost sigur dacă sunteţi 
sau nu ocupat. Dacă-mi daţi voie, îi strig! 

— Dă-i drumul, strigă! 

Aşa că Gandalf scoase un şuierat lung şi ascuţit şi 
într-o clipă Thorin veni cu Dori din spatele casei pe 
aleea din grădină. Se opriră şi făcură o plecăciune 
adâncă. 

— După câte văd nu e unul, ci trei, spuse Beorn. Și 
pe urmă, ăştia nu-s hobbiţi, sunt pitici! 

— Thorin Scut-de-Stejar, servitorul dumneavoastră! 
Dori, servitorul dumneavoastră, spuseră cei doi pitici 
făcând o nouă plecăciune. 

— N-am nevoie de serviciile voastre, mulţumesc, 
spuse Beorn, cred că voi aveţi nevoie de ale mele. Eu 
pe pitici nu-i iubesc din cale afară, dar, dacă e 
adevărat că eşti Thorin (fiul lui Thrain care mi se pare 
că e fiul lui Thror), că tovarăşul tău e respectabil şi că 
sunteţi duşmanii gnomilor şi că n-aţi venit aici cu 
gânduri rele... dar, de fapt, ce gânduri aveţi? 

— Vor să viziteze meleagurile strămoşilor, departe 
spre răsărit, dincolo de Pădurea Întunecată, interveni 
Gandalf, şi ne aflăm pe meleagurile dumneavoastră cu 
totul din întâmplare. Tocmai mergeam de-a lungul 
Trecătorii înalte care se află la miazăzi de pământurile 

dumneavoastră, când am fost atacați de gnomii cei răi 
- după cum voiam să vă spun. 

— Păi, spune! făcu Beorn, care nu prea era politicos 
din fire. 

— Şi s-a pornit o furtună îngrozitoare; uriaşii 
munţilor au ieşit să arunce cu stânci şi la capătul 
Trecătorii ne-am adăpostit într-o peşteră, hobbitul şi cu 
mine, şi alţi câţiva prieteni... 

— La dumneata doi înseamnă câţiva? 

— Nu. De fapt, ştiţi, erau mai mult de doi. 


— Şi unde sunt? Ucişi, mâncati, întorşi acasă? 
— Nu, de fapt, nu. Văd că n-au venit chiar toţi când 

am fluierat. Probabil că s-au sfiit. Ştiţi, ne e teamă că 
suntem cam mulţi ca să ne daţi găzduire. 

— Hai, dă-i drumul, mai fluieră o dată! S-ar părea că 
mă aşteaptă o societate întreagă, aşa că unul sau doi 
în plus nu contează, mormăi Beorn. 

Gandalf fluieră din nou; dar nici n-a apucat bine să 
fluiere, că Nori şi Ori au şi apărut. Dacă vă amintiţi, 
Gandalf le spusese să vină doi câte doi, la distantă de 
cinci minute. 

— Bună ziua, spuse Beorn, dar repede aţi mai venit 

— Unde vă ascundeaţi? Hai, apropiati-vă, omuleţii 
mei pe arcuri. 

— Nori, servitorul dumneavoastră, Ori servi... 
începură ei. 

Dar Beorn îi întrerupse. 

— Mulţumesc! Când voi avea nevoie de serviciile 
voastre, vă spun. Staţi jos şi să continuăm povestea, 
că mi-e că ne apucă ora cinei fără să aud sfârşitul. 

— De îndată ce-am adormit, continuă Gandalf, s-a 
deschis o crăpătură în fundul peşterii; gnomii au ieşit 
pe acolo şi au înhăţat hobbitul, piticii şi detaşamentul 
nostru de căluţi... 

— Detaşament de căluţi? Dar ce sunteţi, circ ambu- 
lant? Sau căraţi o grămadă de bunuri cu voi? Sau la voi 
şase înseamnă un detaşament?! 

— Nu! De fapt erau mai mult de şase ponei, căci şi 
noi eram mai mult de şase şi... uite încă doi! 

Tocmai în clipa aceea apărură Balin şi Dwalin şi se 
plecară atât de jos încât bărbile lor măturară podeaua 
de piatră. La început omul cel mare se încruntă, dar 
piticii se străduiră să fie cât se poate de politicoşi, 
continuând să dea din cap, să se îndoaie şi să se plece 
şi să-şi fluture scufiile în faţa genunchilor (după cea 
mai aleasă tradiţie piticească), până când în cele din 
urmă i se descreţi fruntea şi izbucni într-un râs plin de 

veselie: erau grozav de caraghioşi. 

— Detaşament, chiar că era cuvântul, spuse, şi încă 
un detaşament grozav de comic. Intraţi, voinicilor; pe 
voi cum vă cheamă? Nu-mi oferiţi serviciile acum, deo- 
camdată vreau doar numele vostru. Şi pe urmă staţi 
jos şi nu vă mai agitaţi atât. 

— Balin şi Dwalin, spuseră cei doi, neîndrăznind să 
se simtă jigniţi, şi se aşezară cu un „buf“, şi un aer 
cam mirat pe podea. 

— Ei şi acum continuă, îi spuse Beorn vrăjitorului. 

— Unde eram? A, da. Pe mine nu m-au înhăţat. Am 
ucis unul sau doi gnomi cu un fulger... 

— Bun! mormăi Beorn. Tot serveşte la ceva să fii 
vrăjitor. 

— ... şi am intrat pe furiş prin crăpătură, înainte să 
se închidă. Am coborât până în sala principală, care 
era plină-ochi cu gnomi. Era şi Marele Gnom acolo, cu 
treizeci sau patruzeci de gărzi înarmate şi mi-am spus: 
„Chiar dacă n-ar fi legaţi unul de altul cu lanţuri, ce 
poate face o duzină împotriva unei cete atât de mari“. 

— O duzină? E prima dată când aud că opt fac o 
duzină. Sau mai aveţi şi alţi maimuţoi care aşteaptă să 
iasă din cutie? 

— Păi... da, uite au mai venit încă doi, Fili şi Kili, 
parcă ei ar fi, spuse Gandalf, când îi văzu pe cei doi 
apărând şi zâmbind în timp ce tot făceau plecăciuni. 

— Gata, destul! spuse Beorn. Staţi jos şi tăceţi din 
gură. Hai, continuă, Gandalf. 

Gandalf îşi continuă deci povestea până ajunse la 
lupta din întuneric, descoperirea porţii de jos şi spaima 
lor când şi-au dat seama că-l pierduseră pe domnul 
Baggins. 

— Am numărat câţi suntem şi am văzut că nu mai 
era nici urmă de hobbit. Nu mai rămăsesem decât 
paisprezece. 

— Paisprezece? E prima dată când am auzit că zece 
minus unu face paisprezece. Fie că vrei să spui nouă, 
fie că nu mi-ai spus încă toate numele care alcătuiesc 
grupul vostru. 

— E drept că nu i-aţi văzut pe Oin şi Gloin. Ah, 
doamne, iată-i! Vă rog să-i iertaţi că vă necăjesc. 

— Las’ să vină cu toţii! Grăbiţi-vă. Hai, voi doi, veniţi 
încoace şi aşezaţi-vă! Dar ascultă, Gandalf, chiar şi aşa 
nu eşti decât dumneata şi zece pitici şi hobbitul pără- 
sit. Asta nu face decât unsprezece (plus unul pierdut) 
şi nu paisprezece, sau poate că vrăjitorii numără altfel 
decât restul lumii. Dar oricum, continuă-ţi povestea. 

Deşi nu le arătase mai mult interes faţă de poveste 
decât avusese intenţia să le arate, Beorn începuse 
totuşi să se pasioneze de toate astea. De fapt, pe 
vremuri, cunoscuse bine partea munţilor pe care o 
descria Gandalf. Dădu din cap şi mormăi când auzi 
cum reapăruse hobbitul şi cum coborâseră de-a 
buşilea pe panta lunecoasă plină de pietre, şi cum îi 
încercuiseră lupii în pădure. 

Când Gandalf povesti cum se căţăraseră în copaci cu 
toţi lupii aceia la picioare, Beorn se ridică şi începu să 
se plimbe murmurând: „Tare aş fi vrut să fiu acolo! Le- 
aş fi dat mai mult decât focuri de artificii!“ 

— Ei, spuse Gandalf, încântat să vadă că povestea 
lui făcea impresie bună, am făcut şi eu ce-am putut. 
Stăteam acolo, cu lupii înnebuniţi la picioarele noastre 
şi cu pădurea care începuse să ardă din loc în loc, când 
s-au pornit şi gnomii să coboare de pe dealuri şi să ne 
descopere. Au început să ţipe de bucurie şi să cânte 
cântece în care îşi băteau joc de noi. CINCISPREZECE 
PASARELE COCOŢATE ÎN CINCI BRAZI... 

— Ce dumnezeu! mormăi Beorn. Vrei să spui că 
gnomii nu ştiu să numere? Au ei păcatele lor, dar asta 
nu... Doisprezece nu-i cincisprezece, şi ei o ştiu foarte 

bine! 

— Şi eu. Dar mai erau şi Bifur şi Bofur. N-am 
îndrăznit să vi-i prezint mai devreme, dar uite c-au 
venit. 

Şi într-adevăr, Bifur şi Bofur îşi făcuseră apariţia. „Şi 
eu!“ spuse Bombur, gâfâind în urma lor. Era gras şi 
mai era şi furios că fusese lăsat la urmă. Refuză să mai 
aştepte cinci minute şi apăru îndată după ceilalţi doi. 

— Ei, acum sunteţi într-adevăr cincisprezece, şi cum 
gnomii ştiu să numere, îmi închipui că ăştia sunt toţi 
cei din copaci. Şi acum, poate că ajungem la sfârşitul 
po-veştii fără să mai fim întrerupţi. 

Abia atunci îşi dădu domnul Baggins seama cât de 
deştept fusese Gandalf. Întreruperile îi aţâtaseră lui 
Beorn interesul faţă de poveste, iar povestea îl 
împiedicase să alunge piticii din capul locului ca pe 
nişte cerşetori suspecți. Nu poftea niciodată pe nimeni 
în casă, decât când n-avea încotro. Puţinii lui prieteni 
locuiau la mare distanţă; şi nu invita niciodată la el mai 
mult de doi în acelaşi timp. Şi acum avea cincisprezece 
străini aşezaţi în tindă. 

Când vrăjitorul ajunse la sfârşitul povestirii spunând 
cum îi salvaseră vulturii şi cum îi aduseseră pe toţi 
până la Carrocă, soarele coborâse în spatele Munţilor 
Ceţoşi şi umbrele din grădina lui Beorn erau lungi 
acum. 

— Mi-a plăcut povestea! spuse. De mult n-am auzit o 
poveste atât de interesantă. Dacă toţi cerşetorii ar fi în 
stare să spună poveşti atât de grozave, m-ar găsi mai 
blând faţă de ei. S-ar putea, fireşte, ca totul să fie o 
născocire, dar povestea merită oricum o masă. Hai să 
mâncăm. 

— Da, vă rugăm! spuseră toţi deodată. Şi vă mulţu- 
mim din suflet! 

Înăuntru, în sală, se făcuse complet întuneric. Beorn 
bătu din palme şi apărură la trap patru ponei albi şi 
frumoşi, şi mai mulţi câini cenușii, mari şi cu trupul 
lung. Beorn le spuse ceva într-o limbă ciudată, care 
semăna a sunete de animale transformate în vorbire 
omenească. leşiră din nou şi se întoarseră aproape 
imediat ducând torţe în gură, pe care le aprinseră de la 
foc şi le înfipseră în nişte suporturi joase, pe stâlpii 
care înconjurau căminul central. Când voiau, câinii se 
puteau ridica pe picioarele dinapoi şi puteau căra 
lucruri cu labele din faţă. Scoaseră repede nişte 
scânduri şi nişte căpriori de lângă zidurile laterale şi le 
instalară în faţa focului. 

Apoi se auzi „mee-mee-mee!“ şi în sală apărură 
nişte oi albe ca zăpada, conduse de un berbec mare şi 
negru ca cărbunele. Una din ele ducea o pânză albă, 
brodată la margini cu siluete de animale; altele purtau 
pe spatele lor lat tăvi cu castroane, farfurii şi cuțite şi 
linguri de lemn, pe care câinii le luau iute şi le aşezau 
pe mesele de pe căpriori. Mesele erau foarte joase, 
atât de joase încât până şi Bilbo putea sta comod la 
ele. Un ponei împinse lângă mese două banchete joase 
cu fund lat de papură şi picioare mici, scurte şi groase, 
pentru Gandalf şi Thorin, iar la celălalt capăt aşeză 
fotoliul mare şi negru al lui Beorn, pe care acesta se 
instală întinzându-şi picioarele mari, departe pe sub 
masă. Astea erau singurele scaune care existau în 
sală, joase ca şi mesele pentru ca animalele 
năzdrăvane să poată servi mai uşor. Dar pe ce se 
aşezară ceilalţi? Nu-i uitară nici pe ei. După o clipă 
apărură ceilalţi ponei, rostogolind bucăţi de buşteni ca 
nişte tobe, şlefuite şi lustruite şi destul de joase chiar 
şi pentru Bilbo; răspunzând invitaţiei lui Beorn, se 

aşezară deci cu toţii la masă: o adunare cum nu mai 
avusese loc în sala aceea de ani de zile. 

Acolo îşi luară cina; nu mai luaseră aşa masă de 
când părăsiseră Ultima Casă Imbietoare şi îşi luaseră 
rămas bun de la Elrond. În jurul lor pâlpâiau torţele şi 
flăcările din cămin, iar pe masă ardeau două lumânări 
înalte, roşii, din ceară de albine. Tot timpul cât au 
mâncat, Beorn le-a spus cu vocea lui joasă ca de tunet 
poveşti ale meleagurilor sălbatice de pe partea asta a 
munţilor şi mai ales poveşti din pădurea neagră şi 
periculoasă la care ajungeai după ce mergeai o zi 
călare şi care se întindea departe către miazăzi şi 
miazănoapte tăindu-le drumul spre răsărit, 
înfricosătoarea Pădure Întunecată. 

Piticii ascultau şi dădeau din barbă, căci ştiau că în 
curând vor trebui să se avânte în pădurea aceea şi că, 
în afară de munţi, era pericolul cel mai mare din câte 
aveau de înfruntat înainte să ajungă la fortăreaţa 
zmeului. După ce isprăviră masa, începură să spună 
poveşti de-ale lor, dar Beorn devenise somnoros şi nu 
mai asculta ce spuneau. Vorbeau mai ales despre aur 
şi argint şi giuvaeruri şi despre lucrurile pe care le 
făceau fierarii, şi pe Beorn părea că nu-l interesează 
asemenea lucruri: în sala aceea nu era nimic de aur 
sau de argint şi, cu excepţia cuţitelor, existau puţine 
lucruri de metal. 

Multă vreme au stat la masă cu cănile lor de lemn 
umplute cu hidromel. Afară se făcuse întuneric beznă. 
Focul din mijlocul sălii a fost aţâţat cu butuci noi, 
făcliile s-au stins, iar ei au continuat să stea la lumina 
flăcărilor pâlpâitoare, cu stâlpii casei în spatele lor, 
înalţi şi întunecaţi la vârf ca pomii dintr-o pădure. Nu 
ştiu dacă a fost vrajă sau nu, dar lui Bilbo i s-a părut că 
aude un sunet de vânt în ramuri, un vânt ce scutura 
căpriorii, şi ţipete de bufniţă. După o vreme începu să 

moţăie şi i se păru că vocile se depărtează; până când 
se trezi sărind în sus. 

Uşa cea mare scârţâise şi se trântise. Beorn plecase. 
Piticii stăteau pe jos în jurul focului, cu picioarele 
încrucişate, şi după o clipă începură să cânte. Multe, 
multe cântece, pe care le-au continuat vreme 
îndelungată. Unele dintre versurile lor sunau cam aşa: 


Vântul sufla greu în iarba-nvinețită. 

Dar în pădure frunza era amuțită 

În acel loc, umbre pluteau în zi şi-n noapte, 
Vieţțuitoare negre se furişau prin iarba încâlcită. 


Vântul cobora din muntii reci ai serii, 
Mugea, se văita ca valurile mării. 
Crengile gemeau şi codrul tot ofta, 
Frunzele cădeau pe pământul cărării. 


Vântul îşi vedea de drum, de la apus la răsărit, 

Mişcarea-n codru, toată, în cale-i s-a oprit, 

Dar ascuţit, sălbatic, aspru, 

Se auzea prin mlaştini glasul pădurii ce n-a 
amuţit. 


Au sâsâit, plecându-se ca nişte ciucuri, ierburile. 

Şi stuful a zăngănit - iar vântul şi-a văzut de 
drum. 

Peste apa-nvolburată şi pe cerurile reci 

Nourii se-mprăştie, rupându-şi legăturile. 


Vântul a trecut peste muntele gol şi singuratic 
Aruncându-se peste vizuina zmeului sălbatic, 
Acolo unde zăceau bolovanii despuiați 

Și aerul se ferea de fumul zânatic. 


Lăsă omenirea şi-şi luă zborul, 
Acoperind mărilor nopții izvorul. 

Luna şi-a înălţat pânzele de-argint în furtună, 
Stelele s-au aprins, dând luminii ce venea, fiorul. 


Bilbo începu din nou să moţăie. Deodată Gandalf se 
ridică în picioare. 

— E timpul să ne culcăm, spuse; noi, dar cred că 
Beorn nu. Aici în sala asta putem dormi bine şi în 
siguranţă, dar vă previn pe toţi să nu uitaţi ce a spus 
Beorn înainte să ne părăsească: să nu umblaţi pe afară 
decât după ce răsare soarele că de nu, e riscul vostru. 

Bilbo descoperi că se şi făcuseră paturile într-o parte 
a sălii, pe un fel de platformă ridicată între stâlpi şi 
peretele exterior. Lui îi pregătiseră o salteluţă de paie 
şi pături de lână. Se cuibări sub ele, fericit. Cu toate că 
era vară, focul ardea mocnit şi Bilbo adormi. In timpul 
nopţii însă se trezi; din tot focul nu mai rămăseseră 
decât câţiva tăciuni aprinşi; judecând după răsuflarea 
lor, piticii şi Gandalf dormeau; luna plină, ce privea 
prin hornul acoperişului, arunca o pată albă pe podea. 

Afară se auzeau mârâituri şi un zgomot de parcă s- 
ar fi încăierat nişte animale în dreptul uşii lor. Bilbo se 
întrebă ce o fi, dacă era cumva Beorn sub altă 
înfăţişare şi dacă va intra cumva în casă ca urs şi îi va 
ucide. Se vâri sub pături ascunzându-şi capul şi în cele 
din urmă, cu toate temerile lui, adormi din nou. 

Când se trezi, se făcuse de mult ziuă. Unul dintre 
pitici, zăcând în întuneric, căzuse peste el şi se 
rostogolise cu o izbitură de pe platformă jos pe podea. 
Piticul era Bofur şi tocmai bombănea despre asta când 
deschise Bilbo ochii. 

— Scoală, trântore, spuse Bofur, că nu-ţi mai rămâne 
nimic de mâncare. 

Bilbo sări în sus. 

— Mâncare! strigă el. Unde e mâncarea? 

— Cea mai mare parte, în stomacurile noastre, 

răspunseră ceilalţi pitici care se agitau prin sală. Dar 
ce-a mai rămas e afară, în tindă. L-am tot căutat pe 
Beorn de când a răsărit soarele, dar nici urmă de el pe 
nicăieri, cu toate că am găsit masa pusă de cum am 
ieşit. 

— Unde e Gandalf? întrebă Bilbo, grăbindu-se să 
găsească ceva de mâncare. 

— A, pe undeva pe afară, îi spuseră. 

Dar toată ziua aceea, până seara, nu văzură nici 
urmă de vrăjitor. Tocmai când să apună soarele, apăru 
şi el în sală unde hobbitul şi piticii îşi luau cina, serviţi 
de animalele năzdrăvane ale lui Beorn, aşa cum îi 
serviseră toată ziua. Pe Beorn nu-l văzuseră şi nici nu 
auziseră de el din ajun, aşa că începuseră să fie 
îngrijoraţi. 

— Unde o fi gazda noastră, şi unde ai fost 
DUMNEATA toată ziua? îi strigară cu toţii. 

— Vă rog să puneţi întrebările pe rând... şi în orice 
caz după cină. N-am mâncat nimic de azi-dimineaţă. 

In cele din urmă, Gandalf dădu farfuria şi cana 
deoparte - mâncase două pâini întregi (cu o grămadă 
de unt şi miere, şi chişleag) şi băuse cel puţin un litru 
de hidromel. Apoi îşi scoase pipa: 

— Am să răspund întâi la întrebarea a doua, spuse, 
dar, doamne, ce noroc! Uite un loc minunat ca să faci 
rotocoale de fum! 

Şi, într-adevăr, multă vreme n-au reuşit să mai 
scoată o vorbă de la el; era prea ocupat să scoată 
rotocoale de fum pe care le trimitea să le plimbe în 
jurul stâlpiior sălii, le dădea fel de fel de forme şi de 
culori şi în cele din urmă le făcea să se fugărească 
ieşind prin gaura tavanului. De afară trebuie să fi 
arătat foarte ciudat cum ieşeau aşa, pe neaşteptate, 
unul după altul, verzi, albas-tre, roşii, cenuşii, argintii, 
galbene, albe, mari şi mici; cele mici ferindu-se şi 

trecând prin cele mari, unindu-se în formă de opturi şi 
dispărând ca un cârd de păsări în depărtare. 

— Am găsit urme de urs, spuse el în cele din urmă. 
Trebuie să fi fost o adevărată întrunire de urşi afară, 
azi-noapte. Mi-am dat seama imediat că Beorn n-ar fi 
putut să facă singur toate urmele; erau mult prea 
multe şi mai aveau şi mărimi diferite. Eu aş zice că au 
fost urşi mici, urşi mari, urşi de mărime obişnuită şi 
urşi uriaşi, şi toţi au dansat afară, de seară până-n zori. 
Au venit aproape din toate direcţiile, în afară de apus - 
peste râu şi dinspre munţi. În direcţia aceea nu se 
vedea decât un singur rând de urme - şi nu urme care 
veneau, ci doar urme care plecau. Le-am urmat până 
la Carrocă. Acolo au dispărut în râu, iar în partea 
cealaltă a stâncii apa era prea adâncă şi prea iute ca 
să pot trece. După cum vă amintiţi, e destul de uşor să 
treci de pe malul ăsta prin vad până la Carrocă, dar în 
partea cealaltă e un țărm stâncos care se ridică din 
albia plină de vârtejuri. A trebuit să merg kilometri 
întregi până să găsesc un loc unde râul să fie destul de 
lat şi de puţin adânc ca să pot trece sau înota, şi pe 
urmă să mă întorc alţi kilometri pe partea cealaltă ca 
să găsesc iarăşi urmele. Dar se făcuse prea târziu să le 
urmez prea departe. Mergeau drept înspre pădurile de 
pini, în partea de răsărit a Munţilor 
Ceţoşi, unde am avut mica noastră petrecere cu lupii, 
alaltăieri-noapte. Şi cu asta cred că v-am răspuns şi la 
prima întrebare, spuse Gandalf în încheiere şi multă 
vreme nu mai scoase nicio vorbă. 

Bilbo credea că ştie ce-a vrut să spună vrăjitorul. 

— Ce ne facem, strigă el, dacă ne aduce toţi lupii şi 
gnomii aici? Ne prind şi ne ucid. Credeam c-aţi spus că 
nu-i prieten cu ei. 

— Sigur că nu e! Lasă prostiile! Ar fi mai bine să te 
culci, că ţi-e mintea cam adormită. 

Hobbitul tăcu ruşinat, şi cum nu avea altceva de 
făcut, se culcă. Şi în timp ce piticii continuau să cânte, 
adormi, frământându-şi mintea în legătură cu Beorn, şi 
avu un vis cu sute de urşi negri care dansau dansuri 
încete şi greoaie, învârtindu-se în curte la lumina lunii. 
Se trezi apoi când dormeau toţi ceilalţi şi auzi acelaşi 
scârţâit, aceleaşi încăierări, aceleaşi fornăituri şi 
mormăituri ca în noaptea din ajun. 

A doua zi de dimineaţă, îi trezi pe toţi chiar Beorn în 
persoană. 

— A, deci, sunteţi toţi încă aici! spuse. Apoi, ridicând 
hobbitul în braţe, începu să râdă. După câte văd încă 
nu te-au mâncat lupii sau gnomii, sau urşii cei răi. Şi 
împunse cu degetul jiletca domnului Baggins, cu o 
lipsă totală de respect. lepuraşul a păpat pâine şi 
miere şi s-a făcut din nou gras şi frumos, chicoti el. Hai 
să mai mănânci puţin. 

Se duseră deci cu toţii cu el la masă. De astă dată, 
Beorn era foarte bine dispus; da, părea extrem de 
vesel şi-i făcu pe toţi să râdă cu poveştile lui 
caraghioase; şi nici n-au trebuit să se întrebe multă 
vreme unde fusese sau de ce era atât de drăguţ cu ei, 
că le-a spus-o chiar el, imediat. Trecuse râul şi se 
întorsese în munţi - vă daţi deci seama că se mişca 
foarte repede, cel puţin când avea formă de urs. 
Ajungând în poiana arsă a lupilor, descoperise îndată 
că o parte din povestea lor era adevărată; dar mai 
descoperise şi altele: prinzând un lup şi un gnom 
hoinărind prin pădure, aflase o grămadă de lucruri: 
patrulele de gnomi tot mai umblau după pitici cu lupii 
şi erau înnebuniţi de furie că Marele Gnom fusese ucis, 
că mai-marelui lupilor i se arsese nasul şi că fulgerele 
vrăjitorului uciseseră mulţi dintre supuşii săi cei mai de 
încredere. Atâta îi spuseseră lui Beorn după ce îi silise 
s-o facă, dar el era sigur că mai pregăteau şi alte rele 

şi că întreaga armată a gnomilor, aliaţi cu lupii, avea 
de gând să dezlănţuie curând un mare atac pe 
meleagurile umbrite de munţi, ca să-i găsească pe 
pitici sau să se răzbune pe oamenii sau făpturile care 
trăiau acolo şi care îşi închipuiau ei că-i adăpostesc. 

— Povestea aceea a voastră mi-a plăcut mult, le 
spuse Beorn, dar acum, când sunt convins că e 
adevărată, îmi place şi mai mult. Vă rog să mă iertaţi 
că nu v-am crezut pe cuvânt. Dacă aţi trăi lângă 
Pădurea lIntunecată, nu v-aţi încrede în cuvântul 
nimănui pe care nu-l cunoaşteţi ca pe un frate sau 
chiar mai bine. Dar aşa stând lucrurile, vă pot spune 
doar că am alergat acasă cât am putut de repede, să 
mă asigur că sunteţi în siguranţă şi să vă ofer tot 
ajutorul de care sunt în stare. De acum încolo o să-mi 
schimb părerea despre pitici. L-au ucis pe Marele 
Gnom, l-au ucis pe marele Gnom! spuse el chicotind 
fioros, ca pentru el. 

— Ce aţi făcut cu gnomul şi cu lupul? întrebă Bilbo 
din senin. 

— Veniţi să vedeţi! spuse Beorn şi ei îl urmară în 
spatele casei. Capul unui gnom stătea înfipt de 
cealaltă parte a porţii, iar puţin mai departe era o 
blană de lup, bătută în cuie pe un copac. Era cumplit 
să-l ai pe Beorn drept duşman. Dar acum le era 
prieten, şi Gandalf se gândi că ar fi înţelept să-i spună 
toată povestea şi pricina călătoriei, ca să obţină de la 
el tot ajutorul pe care putea să-l dea. 

lată ce le-a făgăduit: Va da fiecăruia câte un ponei şi 
lui Gandalf un cal, să meargă până la pădure, şi-i va 
încărca cu merinde care să le ajungă, cu cumpătare, 
săptămâni întregi; va împacheta merindele astfel încât 
să fie cât mai uşor de cărat - nuci şi făină, borcane 
sigilate pline cu fructe uscate, şi vase roşii de pământ 
pline cu miere, şi prăjituri coapte de două ori, ca să 

rămână multă vreme gustoase şi din care să ajungă să 
mănânci câte puţin ca să-ţi ţină multă vreme de 
foame. Reţeta lor era una din tainele lui Beorn; dar, în 
orice caz, aveau miere, aşa cum aveau aproape toate 
felurile lui de mâncare, şi erau bune la gust, cu toate 
că-ţi făceau sete. De apă nu aveau nevoie până la 
pădure - le spuse - căci erau o grămadă de izvoare şi 
de pâraie pe drum. _ 

— În schimb calea voastră prin Pădurea Întunecată 
va fi neplăcută, grea şi periculoasă, continuă el. Acolo 
nu găsiţi nici apă, nici de ale gurii. Nu-i încă vremea 
nucilor (cu toate că, până ajungeţi în cealaltă parte a 
pădurii, s-ar putea să şi treacă vremea lor) şi nucile 
sunt poate singurul lucru din tot ce creşte acolo care 
se poate mânca; în pădurea asta sălbăticiunile sunt 
tainice, crude şi ciudate. Am să vă dau burdufuri de 
piele în care să căraţi apă şi am să vă dau şi nişte 
arcuri cu săgeți. Dar tare mă mai îndoiesc că ceea ce 
aţi găsi în Pădurea Întunecată ar fi bun de mâncat sau 
de băut. E un pârâu acolo - îl ştiu - e negru şi 
învolburat şi curge de-a curmezişul drumului. Nu 
cumva să beti de acolo sau să vă scăldaţi în el, că am 
auzit că e fermecat, te vlăguieşte şi te face să uiţi de 
toate. Şi în umbrele negre de acolo nu cred că o să 
puteţi ucide ceva hrănitor sau nehrănitor fără să vă 
depărtaţi de drum. Şi asta NU TREBUIE S-O FACEŢI, cu 
niciun chip. Astea sunt toate sfaturile pe care vi le pot 
da. După ce intraţi în pădure, nu vă mai pot ajuta; va 
trebui să vă bizuiţi pe norocul şi curajul vostru şi pe 
merindele pe care vi le-am dat. Şi când ajungeţi la 
intrarea în pădure, vă rog să-mi trimiteţi calul şi poneii 
înapoi. Vă doresc drum bun şi, dacă vă întoarceţi 
vreodată pe aici, să ştiţi că pentru voi uşa mea e 
oricând deschisă. 

l-au mulţumit, fireşte, cu o grămadă de plecăciuni şi 
de saluturi, scoţându-şi scufiile şi spunând: „Supusul 
dumneavoastră, oh, stăpân al marilor săli de lemn!“ 
Dar cuvintele lui grave îi cam făcuseră să-şi piardă 
curajul şi simţiră cu toţii că aventura era mult mai 
periculoasă decât îşi închipuiseră şi, în plus, chiar dacă 
aveau să învingă toate pericolele de pe drum, la 
capătul lui îi aştepta zmeul. 

Toată dimineaţa aceea şi-au petrecut-o făcând 
pregătiri. Puțin după orele douăsprezece au mâncat cu 
Beorn pentru ultima dată, şi după-masă s-au urcat pe 
armăsarii pe care îi împrumutaseră de la el şi, luându- 
şi rămas-bun de mai multe ori, au ieşit călare pe 
poarta lui, în pas susţinut. 

De îndată ce au trecut de gardurile lui înalte, la 
răsărit de pământurile lui împrejmuite, au cotit-o 
înspre nord, apoi şi-au croit drum înspre nord-vest. 
Urmând sfatul lui Beorn, nu se mai îndreptară către 
poteca principală a pădurii, la miazăzi de pământurile 
lui. Dacă ar fi putut urma Trecătoarea Inaltă, un drum 
i-ar fi dus în josul unui pârâu care cobora din munţi şi 
se unea cu Râul cel Mare, mai mulţi kilometri la sud de 
Carrocă. În punctul acela era un vad adânc, pe care l- 
ar fi putut trece dacă ar mai fi avut poneii, şi dincolo 
de el era un drum care ducea înspre pădure şi înspre 
capătul vechiului ei drum. Dar Beorn îi prevenise că pe 
drumul acela umblau tot timpul gnomi, iar, după câte 
auzise el, poteca propriu-zisă a pădurii era acoperită 
cu bălării şi în partea dinspre răsărit nici nu mai era 
folosită, ducând la nişte mlaştini pe unde nu se putea 
trece şi unde nu mai existau de mult poteci. Drumul se 
deschidea la răsărit, într-un loc care se afla departe la 
sud de Muntele Singuratic, ceea ce însemna că după 

ce ar fi ajuns în partea cealaltă ar mai fi trebuit să facă 
un drum lung şi greu înspre nord. La nord de Carrocă, 
liziera Pădurii Întunecate se apropia de malurile Râului 
cel Mare, şi cu toate că aici şi munţii coborau 
apropiindu-se de ele, Beorn îi sfătuise să aleagă 
drumul ăsta; căci într-un loc, la o distanţă de câteva 
zile călare la nord de Carrocă, se afla începutul unei 
poteci mai puţin cunoscute, care trecea prin Pădurea 
Întunecată şi îi ducea direct până la Muntele 
Singuratic. 

„Gnomii, le spusese Beorn, nu vor îndrăzni să treacă 
Râul cel Mare mai aproape de două sute de kilometri la 
nord de Carrocă şi nici să se apropie de casa mea - e 
bine păzită noaptea - dar eu, în locul vostru, aş 
îndemna caii să alerge; că dacă au de gând să atace 
curând, trec râul la sud şi încep să cutreiere toată 
marginea pădurii şi încearcă să vă izoleze, iar lupii 
Wargi aleargă mai iute decât căluţii mei. Totuşi sunteţi 
mai în siguranţă dacă mergeţi spre nord, cu toate căvi 
s-ar putea părea că vă întoarceţi iar lângă fortărețele 
lor; căci la asta se aşteaptă ei cel mai puţin, şi drumul 
până la voi, ca să vă prindă, va fi astfel mai lung. Şi 
acum, plecaţi cât puteţi de repede“. 

lată de ce înaintau acum în tăcere, galopând ori de 
câte ori găseau pământ neted şi acoperit cu iarbă; în 
stânga  însoţindu-i munţii negri, iar în depărtare 
apărând dunga râului, cu copaci pe mal, care se 
apropiau din ce în ce. Când o porniseră, soarele abia 
se îndreptase către apus, şi până seara aşternu aur pe 
pământul din jurul lor. Era greu să te gândeşti că în 
spatele lor puteau fi gnomi care să-i urmărească, şi 
când se depărtară la mulţi kilometri de casa lui Beorn, 
începură iar să cânte şi să vorbească şi să uite de 
cărarea întunecată a pădurii, care-i aştepta. Dar seara, 
când se lăsă întunericul şi vârfurile munţilor păreau 

înfricoşătoare în lumina apusului, îşi stabiliră o tabără, 
puseră pe unul dintre ei de veghe, iar majoritatea 
celorlalţi dormiră agitaţi, cu vise în care-i urmăreau 
urlete de lupi şi ţipete de gnomi. 

A doua zi de dimineaţă însă zorile se iviră 
strălucitoare şi senine. Pământul era învăluit de o 
ceată albă ca de toamnă şi aerul era rece, dar curând 
soarele apăru roşu la răsărit şi păcla se risipi; umbrele 
erau încă lungi când o porniră din nou la drum. Işi 
continuară încă două zile drumul călare, nevăzând 
nimic în afară de iarbă şi flori şi păsări şi pomi risipiţi în 
jur, şi pe alocuri turme mici de căprioare roşcate 
păscând sau stând în miez de zi la umbră. Bilbo vedea 
din când în când coarnele căpriorilor ţâşnind din iarba 
înaltă; la început crezuse că sunt crengi uscate de 
copac. 

A treia seară, erau atât de nerăbdători şi se grăbeau 
atât de tare - căci Beorn le spusese că e bine să 
ajungă la marginea pădurii devreme, a doua zi de 
dimineaţă - încât îşi continuară drumul după apusul 
soarelui, noaptea, sub lumina lunii. Când începu să 
scadă lumina, lui Bilbo i se păru mereu că vede, 
undeva la dreapta sau la stânga, forma întunecată a 
unui urs mare, care părea că umblă după pradă în 
aceeaşi direcție cu ei. Dar când îndrăzni să-i 
pomenească lui Gandalf de asta, vrăjitorul îi răspunse 
doar: „Ssst, fă-te că nu observi”. 

A doua zi, o porniră înainte de a miji zorile, cu toate 
că avuseseră o noapte scurtă. De îndată ce se făcuse 
lumină, văzuseră pădurea venindu-le, ca să spunem 
aşa, în întâmpinare, sau aştepându-i ca un zid negru şi 
încruntat în faţa lor. Terenul începu să urce şi să tot 
urce, şi lui Bilbo i se păru că se aşterne tăcere în jurul 
lor. Păsările începură să cânte mai rar, cerbii dispărură 
şi nu se mai vedeau nici măcar iepuri. După-masă 

ajunseseră la geana Pădurii Întunecate şi se odihniră 
sub crengile mari ale copacilor din margine, care 
atârnau deasupra lor. Copacii aveau trunchiuri uriaşe 
şi noduroase, crengi răsucite, frunze lunguieţe şi 
întunecate la culoare. Pe trunchiuri creştea iederă care 
se târa apoi pe jos. _ 

— Ei, asta e Pădurea Intunecată, spuse Gandalf. Cea 
mai mare dintre pădurile ţării de la miazănoapte. Sper 
că vă place cum arată. Acum trebuie să trimiteţi înapoi 
căluţii ăştia minunaţi, pe care i-aţi luat cu împrumut. 

Piticii ar fi vrut grozav să protesteze, dar vrăjitorul le 
spuse că trebuie să fie nebuni. 

— Beorn nu e chiar atât de departe cât vă închipuiţi 
şi oricum e mai bine să vă ţineţi făgăduiala, că e un 
duşman foarte rău. Dacă n-aţi văzut seara, după ce se 
întuneca, un urs mare mergând cu noi sau stând la 
distanţă în lumina lunii şi  pândindu-ne tabăra, 
înseamnă că domnul Baggins are ochi mai pătrunzători 
ca ai voştri. De altfel, ursul nu numai că vă păzea şi vă 
călăuzea, dar nici nu voia să piardă poneii din ochi. O fi 
Beorn prietenul vostru, dar animalele şi le iubeşte ca 
pe copiii lui. Nici nu vă închipuiţi ce favoare v-a făcut 
să vă lase să-i încălecaţi căluţii şi să mergeţi cu ei atât 
de departe şi de iute, şi nici ce vi s-ar întâmpla dacă aţi 
încerca să intraţi cu ei în pădure. 

— Dar atunci, cu calul dumneavoastră cum rămâne, 
întrebă Thorin, de ce n-aţi pomenit că-l restituiţi? 

— N-am pomenit, fiindcă nu-l restitui. 

— Dar DUMNEAVOASTRĂ n-aţi făgăduit? 

— Las’ că am eu grijă de asta. Nu-i restitui calul 
fiindcă mai umblu cu el. 

Atunci îşi dădură seama că Gandalf avea intenţia să- 
i părăsească taman la marginea Pădurii Intunecate, şi 
îi apucă desperarea. Dar nimic din ce i-au spus nu l-au 
făcut să-şi schimbe hotărârea. 

— V-am mai spus o dată toate astea, când am 
aterizat pe Carrocă, zise. N-are rost să mai discutăm. 
După cum v-am mai spus, am nişte treburi urgente în 
sud. Şi-am întârziat şi aşa, bătându-mi capul cu voi. S- 
ar putea să ne mai întâlnim înainte să se sfârşească 
toată povestea, după cum s-ar putea, fireşte, să nu ne 
mai întâlnim niciodată. Asta depinde de norocul, de 
vitejia şi de mintea voastră. ÎI trimit pe domnul Baggins 
cu voi. V-am mai spus şi înainte că are calităţi mult mai 
mari decât vă închipuiţi, şi curând o să le descoperiţi şi 
voi. Hai, Bilbo, curaj, nu mai face mutra asta 
mohorâtă! Şi tu, Thorin, şi voi ceilalţi, înveseliţi-vă! La 
urma urmei, e expediţia voastră. Gândiţi-vă la comoara 
care vă aşteaptă la sfârşit şi uitaţi de pădure şi de 
zmeu, măcar până mâine dimineaţă! 

Când se făcu „mâine dimineaţă”, le spuse din nou 
acelaşi lucru. Aşa că nu le rămase altceva de făcut 
decât să-şi umple burdufurile cu apă, de la un izvor 
limpede pe care îl găsiră lângă intrarea în pădure, şi să 
descarce  căluţii. Îşi împărţiră traistele cât mai 
echitabil, cu toate că Bilbo se gândi că ceea ce avea el 
de cărat era prea greu şi prea obositor şi nu-i plăcea 
deloc ideea să-şi târască picioarele kilometri în şir cu 
toate astea în spinare. 

— N-aveţi nicio grijă, spuse Thorin, că se vor uşura 
fără să vrem. Nu va trece mult şi merindele noastre 
vor începe să scadă, şi atunci ne va părea rău că 
traistele noastre nu-s mai grele. 

În cele din urmă îşi luară rămas bun de la ponei şi îi 
întoarseră cu capul spre casă. Căluţii o porniră în trap 
vesel, părând încântați să întoarcă spatele umbrelor 
din Pădurea Întunecată. Bilbo ar fi putut jura că, odată 
cu plecarea căluţilor, ceva care semăna a urs părăsi 
umbra copacilor şi o porni repede în urma lor, târşindu- 
Şi picioarele. 

Atunci îşi luă rămas-bun de la ei şi Gandalf. Bilbo se 
aşezase pe pământ, foarte nefericit şi gândindu-se ce 
bine ar fi fost dac-ar fi putut sta şi el lângă vrăjitor, pe 
calul lui înalt. Intrase puţin în pădure după masa de 
dimineaţă (o masă foarte sărăcăcioasă) şi i se păruse 
întunecată ca noaptea şi plină de mister. „lţi dă 
sentimentul că ceva stă la pândă şi aşteaptă”, îşi 
spuse în sinea lui. 

— La revedere! îi spuse Gandalf lui Thorin. Şi vouă 
tuturor, la revedere! Drumul vostru merge acum drept 
înainte prin pădure. Dar să nu părăsiţi poteca! Dacă o 
părăsiţi, nu mai aveţi decât una la mie şanse s-o 
regăsiţi sau să mai ieşiţi din Pădurea Intunecată; şi 
atunci nu cred că eu sau altcineva o să vă mai vadă 
vreodată. 

— Trebuie neapărat să trecem prin pădure? se văită 
hobbitul. 

— Da, trebuie, spuse vrăjitorul, dacă vreţi să 
ajungeţi în partea cealaltă. Ori treceţi prin pădure, ori 
renunţaţi la ceea ce căutaţi. Şi n-am să te las să te 
retragi tocmai acum, domnule Baggins. Mi-e şi ruşine 
să văd că te gândeşti la una ca asta. Trebuie să ai grijă 
de toţi piticii ăştia, în locul meu, spuse el râzând. 

— Nu, răspunse Bilbo, n-am vrut să mă retrag. Am 
întrebat doar dacă există vreun drum ocolit. 

— Există, dacă vrei să faci un ocol de patru sute de 
kilometri spre miazănoapte şi de două ori pe atât spre 
miazăzi. Dar nici ăla nu-i prea sigur. Prin părţile astea 
nu există drumuri sigure. Nu uitaţi că aţi trecut de 
marginea Ţinutului Sălbatic şi că vă pândesc fel de fel 
de distracţii, oriunde v-aţi duce. Nici n-aţi apuca să 
înconjurați Pădurea Întunecată dinspre miazănoapte, şi 
v-aţi trezi în mijlocul Munţilor Cenuşii, care sunt de-a 
dreptul înţesaţi cu gnomi şi paragnomi, şi fel de fel de 
monştri dintre cei mai fioroşi. Ca s-o puteţi înconjura 

pe la miazăzi, trebuie să intraţi în ţara Necromantului; 
şi nici chiar dumneata, Bilbo, n-ai nevoie de mine ca 
să-ţi spun ce-i cu vrăjitorul ăsta hain. Nu vă sfătuiesc 
să vă apropiaţi de locurile străjuite de turnul lui negru. 
Ţineţi-vă de poteca din pădure, păstraţi-vă umorul şi 
speranţele, şi, cu o felie serioasă de noroc, S-AR PUTEA 
să ieşiţi de aici într-o zi şi să vedeţi Mlaştinile Întinse, la 
picioarele voastre, şi dincolo de ele, departe, sus, 
înspre răsărit, Muntele Singuratic, unde trăieşte 
drăgălaşul Smaug, care sper că nu vă aşteaptă. 

— Tare ne mai încurajezi, n-am ce spune, mormăi 
Thorin. La revedere! Dacă tot nu vii cu noi, mai bine 
pleacă şi nu mai spune nimic. 

— Bine, atunci drum bun; şi chiar bun să fie, spuse 
Gandalf şi întorcând calul cobori înspre soare-apune. 
Dar nu rezistă tentaţiei să aibă el ultimul cuvânt. 
Înainte să se fi depărtat prea tare ca să mai fie auzit, 
se întoarse şi, ducând mâinile la gură, strigă ceva. 
Vocea ajunse la urechile lor, pierdută: „La revedere, fiţi 
cuminţi, aveţi grijă de voi şi NU PARASIŢI CARAREA”. 

Apoi se depărtă în galop şi curând dispăru cu totul. 
„Bine, bine, la revedere şi pleacă odată!“ mormăiră 
piticii, cu atât mai furioşi cu cât erau într-adevăr plini 
de spaimă că-l pierduseră. Acum începea partea cea 
mai periculoasă a călătoriei. Işi puseseră fiecare 
bocceaua cea grea şi burduful cu apă pe umăr şi 
întorcând spatele luminii care încălzea pământurile de 
afară, se cufundară în pădure. 

Capitolul VIII 
MUŞTE ŞI PAIANJENI 


ÎNAINTAU ÎN ŞIR, unul după altul. Intrarea potecii, 
care dădea într-un tunel întunecat, era ca un fel de 
arc, format din doi copaci mari care se înclinau unul 
către celălalt, prea bătrâni şi înăbuşiţi de iederă şi cu 
prea mulţi licheni ca să aibă mai mult de câteva frunze 
înnegrite. Poteca însăşi era îngustă şi şerpuia pe după 
trunchiurile copacilor. Curând lumina de la intrarea 
pădurii păru că rămâne departe în urma lor, ca o gaură 
mică şi strălucitoare; tăcerea era atât de adâncă încât, 
înaintând, picioarele lor păreau să bufnească, în timp 
ce toţi copacii se aplecau peste ei şi îi ascultau. 

După ce li se obişnuiră ochii cu întunericul, reuşiră 
să vadă la oarecare distantă, de o parte şi de alta a 
cărării, un fel de licărire verde, întunecată. Din când în 
când câte o rază subţire de soare, care avea norocul să 
se furişeze printr-o deschizătură în frunzişul care se 
afla departe deasupra lor şi norocul şi mai mare să nu 
se rătăcească în crengile încâlcite şi în rămurelele 
încurcate de dedesubt, se  înfigea subţire şi 
strălucitoare în pământul din faţa lor. Dar asta se 
întâmpla rar şi, puţin mai departe, încetă cu totul. 

In pădure erau veverite negre. Şi când ochii 
pătrunzători şi curioşi ai lui Bilbo se obişnuiră cu 
întunericul, începu să le zărească de câte ori treceau 
repede poteca şi o zbugheau în dosul trunchiurilor de 
copaci. Mai erau şi sunete ciudate, mârâituri, zgomot 
de încăierare şi paşi care alergau pe sub arboret şi pe 
frunzele căzute care zăceau din loc în loc în mormane 
groase pe pământul pădurii; dar cine sau ce făcea 
acele zgomote, asta nu putea să vadă. Cel mai scârbos 

lucru din tot ce-au văzut au fost pânzele de păianjen: 
pânze de păianjen negre şi dese, cu fire foarte groase, 
întinse de cele mai multe ori de la un copac la altul sau 
încâlcite în ramurile mai joase ale arborilor, în dreapta 
şi în stânga potecii. De-a curmezişul potecii, însă, nu 
era niciuna; nu reuşeau să-şi dea seama dacă 
rămăsese liberă datorită farmecelor sau altor pricini. 

Nu trecu mult şi începură să urască pădurea cu 
aceeaşi patimă cu care urâseră galeriile gnomilor, dar 
aveau şi mai puţine speranţe că ar putea ajunge 
vreodată la capătul ei. Şi totuşi trebuiau să meargă 
mai înainte, tot înainte, mult după ce începuse să li se 
facă rău de dorul soarelui şi al cerului şi al vântului 
care să le mângâie faţa. Sub acoperişul pădurii aerul 
stătea nemişcat, totul părea întunecat, înăbuşitor şi 
încremenit pentru totdeauna. O simțeau chiar şi piticii, 
care erau obişnuiţi cu săpatul tunelelor şi care trăiau 
uneori multă vreme fără să vadă lumina soarelui; dar 
hobbitul, căruia îi plăceau găurile ca locuinţă, dar nu 
ca să-şi petreacă în ele zilele de vară, simţi cum 
treptat, treptat, se înăbuşă. 

Cel mai rău era noaptea. Se făcea întuneric beznă - 
nu ceea ce numiţi de obicei beznă, ci o beznă 
adevărată; atât de neagră încât nu mai puteai să 
desluşeşti chiar nimic. Bilbo încercă să-şi mişte mâna 
în faţa nasului, dar nu reuşi s-o vadă deloc. De fapt, 
poate că nu e corect să spui că nu vedeau nimic; 
vedeau ochi. Dormeau toţi strâns cuibăriţi unul lângă 
altul, făcând de pază cu rândul; când îi veni rândul lui 
Bilbo, văzu în întunericul care-i învăluia licăriri, şi din 
când în când perechi de ochi galbeni sau roşii sau 
verzi, care îl fixau de la mică distanţă, după care 
păleau încet şi dispăreau; o clipă mai târziu începeau 
iarăşi să lucească într-altă parte. Uneori luceau sus, pe 
ramuri, chiar deasupra lui; şi asta îl înspăimânta 

cumplit. Dar ochii care i se păreau cei mai nesuferiţi 
erau nişte ochi palizi şi bulbucaţi. „Ochi de insectă, se 
gândi el, nu ochi de animal; doar că sunt mult prea 
mari“. 

Cu toate că nu era încă foarte frig, încercară 
noaptea să aprindă focuri de tabără, dar renunţară 
repede. Focurile păreau să atragă sute de ochi în jurul 
lor, deşi făpturile, fie ele ce-or fi fost, aveau grijă să nu 
li se vadă niciodată trupurile în pâlpâirea slabă a 
flăcărilor. Ce era şi mai rău e că atrăgeau mii de fluturi 
cenuşii sau negri, unii mari, aproape cât mâna, care 
băteau din aripi şi băzâiau pe lângă urechile lor. Asta 
nu puteau suporta, după cum nu suportau nici liliecii 
uriaşi, negri ca un joben; aşa că renunţară la foc şi 
moţăiră noapte de noapte în întunericul adânc şi ireal. 

Toate astea continuară un timp care lui Bilbo i se 
păru o veşnicie; şi îi era mereu foame, căci îşi 
drămuiau merindele cu mare grijă. Chiar şi aşa, pe 
măsură ce treceau zilele şi vedeau că pădurea nu se 
schimbă cu nimic, începură să fie îngrijoraţi. Merindele 
nu vor ajunge la nesfârşit; de fapt, începură chiar să 
scadă. Incercară să tragă în veverite, dar până să 
ajungă să doboare una pe potecă, pierdură o grămadă 
de săgeți. Apoi, când au fript-o şi au încercat s-o 
mănânce, şi-au dat seama că are un gust îngrozitor, 
aşa că au renunţat să le mai vâneze. 

Le era şi sete, căci nu prea aveau apă şi de când 
intraseră în pădure nu văzuseră niciun izvor şi nici 
pârâu. Cam aşa stăteau lucrurile când într-o zi 
descoperiră o apă curgătoare, care le tăia drumul. 
Curgea repede, cu putere şi drept de-a curmezişul 
potecii, dar era destul de îngustă şi era neagră sau în 
orice caz aşa părea, în umbră. Noroc că îi prevenise 
Beorn că altfel ar fi băut, oricare i-ar fi fost culoarea, şi 
şi-ar fi umplut şi câteva dintre burdufurile goale. Dar 

aşa, se gândiră doar cum să facă să treacă pe malul 
celălalt fără să se ude. Existase cândva un pod de 
lemn, dar putrezise şi căzuse şi nu mai rămăseseră 
decât stâlpii rupţi lângă mal. 

Bilbo, îngenunchind la margine şi uitându-se atent 
înaintea lui, strigă: 

— E o barcă lângă celălalt mal. Ce bine ar fi fost să 
fie de partea asta! 

— Cât crezi că e până acolo? întrebă Thorin, căci 
între timp îşi dăduseră seama că, dintre ei toţi, Bilbo 
avea ochii cei mai pătrunzători. 

— Puțin! Cel mult zece metri. 

— Zece metri? Eu aş fi zis că sunt cel puţin treizeci, 
dar ochii mei nu mai văd ca acum o sută de ani. 
Oricum, e totuna dacă sunt zece sau o sută de metri. 
Nu putem sări pe partea cealaltă şi nu cred că-i bine să 
îndrăznim să trecem prin apă cu piciorul sau înot. 

— Ştie vreunul din voi să azvârle o frânghie? 

— La ce bun? Barca e sigur priponită chiar dacă 
reuşim s-o agăţăm, lucru de care mă îndoiesc. 

— Nu cred că e priponită, spuse Bilbo, deşi la lumina 
asta nu-mi pot da seama precis, dar mie mi se pare că 
abia a fost trasă la mal, care, tocmai în locul unde 
coboară drumul până la apă, e destul de jos. 

— Dori e cel mai puternic dintre noi, dar Fili e cel 
mai tânăr şi are vederea cea mai bună, spuse Thorin. 
la vino-ncoace, Fili, şi vezi dacă poţi zări barca de care 
vorbeşte domnul Baggins. 

Fili spuse că crede că da. După ce studie multă 
vreme locul, ca să-şi dea seama de direcţie, îi puse pe 
ceilalţi să-i aducă o frânghie. Aveau mai multe frânghii 
şi la capătul celei mai lungi legară unul dintre cârligele 
mari de fier pe care le folosiseră ca să-şi prindă 
raniţele de curelele de la umeri. Fili luă cârligul în 
mână, îl legănă o clipă, apoi îl aruncă de cealaltă parte 

a apei. 

Cârligul făcu, pleosc! în apă. 

— Prea aproape, spuse Bilbo uitându-se atent în faţa 
lui. Încă vreo doi metri şi ai fi nimerit drept în barcă. 
Mai încearcă o dată. Nu cred că apa e atât de vrăjită 
încât să-ţi facă rău dacă atingi puţină frânghie udă. 

Fili trase cârligul înapoi şi-l ridică din apă, după ce 
şovăi totuşi o clipă. Apoi îl aruncă cu putere şi mai 
mare. 

— Mai încet! spuse Bilbo. Că acu’ ai nimerit pe 
partea cealaltă, drept în pădure. Hai, trage binişor. 

Fili trase încet de frânghie şi după un timp Bilbo 
spuse: 

— Uşurel! Cârligul e acum pe barcă. Să sperăm că se 
agaţă de ea. 

Se agăţă. Frânghia se încordă, dar Fili trase în zadar, 
îi veni într-ajutor Kili, apoi Oin şi Gloin. Au tras şi au tot 
tras până când au căzut cu toţii pe spate. Bilbo însă 
era cu ochii în patru, aşa că prinse frânghia şi cu o 
bucată de băț respinse bărcuţa neagră care se apropia 
în grabă de-a curmezişul apei. „Ajutor!“ strigă, şi Balin 
reuşi tocmai la timp să prindă barca înainte s-o ia la 
vale, dusă de curent. 

— Deci tot era priponită, spuse el, uitându-se la 
barbeta ruptă, care tot se mai bălăbăânea. Frumos aţi 
tras, băieţi, şi bine că frânghia noastră a fost mai tare. 

— Cine trece primul? întrebă Bilbo. 

— Eu, spuse Thorin, şi dumneata vii cu mine, 
împreună cu Fili şi Balin. Mai mult nu ţine barca. După 
noi o să vină Kili şi Oin şi Gloin şi Dori, şi pe urmă Ori şi 
Nori, Bifur şi Bofur, şi la urmă o să vină Dwalin şi 
Bombur. 

— Eu sunt întotdeauna ultimul şi nu-mi place deloc! 
spuse Bombur. Azi să treacă altul la rând. 

— N-ai decât să slăbeşti. Aşa cum eşti acum, trebuie 

să vii cu ultima barcă, cu încărcătura cea mai uşoară. 
Şi nu bombăni împotriva ordinelor, c-o păţeşti. 

— N-avem vâsle. Cum să ajungeţi pe malul celălalt? 
Întrebă hobbitul. 

— Mai daţi-mi o frânghie lungă şi încă un cârlig, 
spuse Fili, şi când totul a fost gata, a aruncat frânghia 
în întuneric, cât s-a priceput el de sus. Şi văzând că nu 
mai cade la loc, au înţeles că trebuie să se fi prins în 
ramuri. Acum urcaţi-vă, spuse Fili, şi unul dintre noi să 
tragă de sfoara care s-a agăţat de copacul de pe malul 
celălalt. lar altul trebuie să ţină cârligul pe care l-am 
folosit prima dată, îşi după ce o să fim în siguranţă pe 
partea cealaltă, îl prinde de barcă şi voi ceilalţi o 
trageţi înapoi. 

Şi aşa se treziră curând cu toţii pe celălalt mal, în 
siguranţă, scăpaţi de apa fermecată. Dwalin tocmai se 
căţărase pe mal, cu frânghia înfăşurată pe braţ, şi 
Bombur (care continua să bombăne) se pregătea să-l 
urmeze, când li se întâmplă totuşi un necaz. Se auzi un 
zgomot grăbit de copite pe cărarea din faţa lor. Şi din 
întuneric apăru deodată un cerb care alerga în goană. 
Se năpusti printre pitici, îi dădu jos ca pe nişte popice 
şi se încordă să sară. Sări foarte sus, şi trecu de 
cealaltă parte a apei cu un salt puternic. Dar nu ajunse 
cu bine acolo. Thorin era singurul care rămăsese în 
picioare şi-şi păstrase calmul. Îndată după ce 
debarcaseră, îşi îndoise arcul şi fixase o săgeată, să fie 
pregătit în caz că ar fi apărut vreun păzitor ascuns al 
bărcii. Aruncă deci o săgeată iute drept în fiara 
săritoare, care, ajungând pe celălalt mal, se poticni. 
Umbrele o înghitiră, dar auziră sunet de copite care se 
împleticesc şi apoi se opresc cu totul. 

Dar înainte ca piticii să poată scoate vreun strigăt de 
bucurie, îl auziră pe Bilbo scoțând un vaiet îngrozitor 
care îi făcu să uite cu desăvârşire vânatul. „A căzut 
Bombur în apă! Se îneacă!“ strigă. Şi din păcate chiar 
aşa şi era. Când se năpustise cerbul asupra lui, sărind 
peste el, Bombur abia pusese piciorul pe pământ. 
Piticul se împiedicase, împingând barca de la mal; 
după care se rostogolise în apa neagră, mâinile lui 
lunecând pe rădă-cinile vâscoase de pe margine, iar 
barca se depărtase rotindu-se încet şi în cele din urmă 
dispăruse. 

Când ajunseră alergând la mal, i se mai vedea doar 
căciuliţa deasupra apei. li aruncară repede o frânghie 

cu un cârlig. O prinse cu mâna şi piticii îl traseră la 
mal. Era bineînţeles muiat de la păr până la cizme, dar 
asta nu era cel mai rău. Când îl întinseră pe mal, 
dormea adânc şi strângea frânghia atât de tare, încât 
n-au reuşit în niciun fel să i-o ia; şi cu toate încercările 
lor să-l trezească, continuă să doarmă dus. 

Stăteau aplecaţi deasupra lui blestemându-şi soarta 
şi lipsa lui de îndemânare, şi văitându-se că pierduseră 
barca fără de care nu se mai puteau întoarce pe 
celălalt mal să caute cerbul, când li se păru că aud un 
sunet vag de goarne în pădure şi lătratul unor câini în 
depărtare. Tăcură cu toţii, vrând să asculte; şi cum 
stăteau aşa, li se păru că aud zgomotul unei cete mari 
de vânători care trecea pe la miazănoape, dar nu 
văzură nimic. 

Rămaseră multă vreme pe loc fără să îndrăznească 
să facă nicio mişcare. Bombur continua să doarmă, cu 
un zâmbet pe faţa lui rotundă, de parcă nici nu i-ar fi 
păsat de necazurile care-i copleşeau. Deodată, în faţa 
lor, pe cărare apărură nişte căprioare albe, de fapt o 
căprioară şi câţiva cerbi tineri, albi ca zăpada, tot atât 
de albi pe cât fusese primul cerb de închis la culoare. 
Luceau în umbră. Şi înainte ca Thorin să poată striga, 
trei dintre pitici săriseră în picioare şi dăduseră drumul 
la săgeți. Niciuna nu păru să ajungă la ţintă. 
Căprioarele se întoarseră şi dispărură printre copaci, 
tot atât de tăcute cum veniseră. Piticii continuară să 
trimită săgeți în direcţia lor, dar în zadar! 

— Opriţi-vă! Opriţi-vă! strigă Thorin; dar prea târziu. 
Piticii stârniţi îşi irosiseră ultimele săgeți; arcurile pe 
care le aveau de la Beorn nu le mai slujeau acum la 
nimic. 

In seara aceea au fost cu toţii foarte amărâţi, iar în 
zilele următoare tristeţea îi copleşi cu totul. Trecuseră 
peste râul fermecat, dar cărarea părea să meargă, ca 

şi până atunci, la întâmplare, iar pădurea părea 
neschim-bată. Totuşi, dacă ar fi cunoscut-o mai bine şi 
s-ar fi gândit mai mult la înţelesul sunetelor vânătorii şi 
al apariţiei căprioarelor albe care le ieşiseră în cale, şi- 
ar fi dat seama că se apropiau în sfârşit de marginea 
de răsărit a pădurii şi că, dacă şi-ar fi putut păstra 
curajul şi speranţa, ar fi ajuns curând la nişte copaci 
mai subţiri şi nişte locuri unde începea din nou să 
apară lumina soarelui. 

Dar nu ştiau nimic din toate astea şi mai aveau şi o 
povară, pe Bombur, pe care trebuiau să-l care cum 
puteau, achitându-se cu rândul, câte patru, de treaba 
asta obositoare, în timp ce restul le duceau traistele. Și 
dacă în ultimele zile traistele lor n-ar fi devenit atât de 
uşoare, n-ar fi reuşit niciodată să se descurce; dar un 
Bombur adormit şi zâmbitor în locul unor traiste pline 
cu mâncare, oricât ar fi fost de grele, era un schimb 
cam nefericit. Mai trecură câteva zile şi ajunseră în 
situaţia de a nu mai avea aproape nimic de mâncat 
sau de băut. Şi oricât s-ar fi uitat prin jur, în pădure nu 
creştea nimic hrănitor; doar ciuperci şi buruieni cu 
frunze palide şi miros neplăcut. 

La vreo patru zile depărtare de râul fermecat 
ajunseră într-un loc unde aproape că nu existau alţi 
copaci decât fagi. In prima clipă s-au bucurat de 
schimbare, căci aici nu mai exista arboret şi umbra nu 
mai era chiar atât de deasă. Mai era şi o lumină 
verzuie de o parte şi de alta a cărării. Dar lumina nu le 
arăta altceva decât şiruri nesfârşite de trunchiuri 
drepte,  cenuşii, ca stâlpii unei săli uriaşe şi 
întunecoase. Era ceva mai mult aer şi un vânt care 
şuiera, dar totul suna a jale. Câteva frunze căzură 
foşnind, amintindu-le că se apropie toamna. Înaintând, 
răscoleau cu paşii lor frunzele moarte ale unui număr 
nesfârşit de alte toamne, frunze ce zburau peste 


172 


marginea potecii, de pe covoarele roşii ale pădurii. 

Bombur continua să doarmă, iar ei obosiseră cu 
totul. Uneori auzeau râsete care-i îngrijorau, alteori 
auzeau cântece, dar asta mai departe. Cei care râdeau 
aveau voci armonioase, nu semănau a gnomi, iar 
cântecele erau frumoase, numai că sunau sinistru şi 
ciudat, aşa că piticii nu simţiră nicio alinare, ci mai 
degrabă un îndemn de a fugi din locurile acelea, cu 
toată puterea care le mai rămăsese. 

Mai trecură încă două zile şi descoperiră că drumul 
lor o lua în jos, şi curând după aceea se treziră într-o 
vale acoperită aproape în întregime cu stejari 
puternici. 

— Oare chiar n-are sfârşit pădurea asta păcătoasă? 
spuse Thorin. Ar trebui să se caţăre cineva în vârful 
unui copac, să încerce să scoată capul pe deasupra şi 
să se uite în jur. Singura soluţie e să alegem copacul 
cel mai înalt dintre toţi câţi se apleacă deasupra 
cărării. 

Bineînţeles că „cineva“ însemna Bilbo. L-au ales 
pentru că cel care se căţăra nu le putea fi de folos 
decât dacă ajungea cu capul deasupra frunzelor din 
vârf, şi pentru asta trebuia să fie destul de uşor ca să-l 
ţină crengile din vârf, care erau şi cele mai subţiri. 
Bietul domn Baggins nu prea avea antrenament la 
căţăratul în copaci, dar ceilalţi l-au urcat pe crengile de 
jos ale unui stejar uriaş ce creştea drept în mijlocul 
drumului, aşa că n-a mai avut încotro şi a trebuit în 
continuare să urce cum se pricepea el mai bine. Îşi 
făcu drum printre ramurile încâlcite, primind tot timpul 
plesnituri în ochi; se înverzi şi se murdări de la scoarţa 
bătrână a crengilor mai mari; alunecă de mai multe ori, 
dar îşi recăpătă echilibrul la timp; şi în cele din urmă, 
după ce se zbătu cumplit într-un loc dificil unde nu 
părea să existe nicio ramură care să-i convină, ajunse 

la vârf. Şi tot timpul ăsta se întrebase dacă nu cumva 
erau păianjeni în copac şi cum va mai cobori de acolo 
(altfel decât prin cădere). 

În cele din urmă scoase capul pe deasupra bolţii de 
frunze, şi atunci văzu într-adevăr păianjeni. Dar erau 
dintre cei mici, de mărime obişnuită, şi umblau după 
fluturi. Lumina era cât pe-aci să-l orbească. li auzea pe 
pitici strigându-l de jos, de undeva de departe, dar nu 
putea să le răspundă; tot ce putea era să se ţină strâns 
şi să clipească. Soarele strălucea puternic şi nu reuşi 
să se obişnuiască cu el decât după multă vreme. Când 
în sfârşit reuşi, văzu de jur împrejurul lui o mare verde- 
închis, încreţită ici-colo de adierea vântului; şi peste tot 
sute de fluturi. Trebuie să fi fost din specia „împăratul 
purpuriu” - un fluture căruia îi plac vârfurile copacilor 
din pădurile de stejar - dar ăştia nu erau purpurii ci 
negru-închis, foarte închis, catifelaţi şi fără niciun fel 
de desen pe aripi. 

Se uită multă vreme la „împărații negri” şi se bucură 
simțind adierea vântului în păr şi pe faţă; dar în cele 
din urmă strigătele piticilor, acolo jos, care începuseră 
chiar să bată din picioare de nerăbdare, îi amintiră de 
ceea ce trebuia să facă. Situaţia nu prea era strălucită. 
Oricât s-ar fi uitat, nu vedea decât întinderi de arbori şi 
de frunze care se prelungeau la nesfârşit. Inima lui, 
care se înseni-nase când văzuse soarele şi simţise 
vântul pe faţă, i se cufundă iar până-n călcâie: nu 
aveau niciun pic de mâncare, ca să fie îndemnat să se 
întoarcă acolo, jos. 

De fapt, după cum v-am mai spus, nu se aflau prea 
departe de marginea pădurii; şi dacă Bilbo ar fi avut 
mintea să vadă ce era de văzut, copacul în care se 
urcase, cu toate că era înalt, se afla aproape de fundul 
unei văi largi, aşa că, din vârful lui, ceilalţi copaci 
păreau că se ridică de jur împrejur ca marginile unei 

străchini uriaşe; aşa că nu se putea aştepta să vadă 
până unde se întindea pădurea. Dar nu văzu nimic din 
toate astea şi cobori desperat. In cele din urmă ajunse 
jos, zgâriat, încălzit şi amărăt, şi în întunericul peste 
care dădu nu reuşi să vadă nimic. Ceea ce povesti îi, 
făcu de altfel într-o clipă şi pe ceilalţi să devină trişti ca 
el. 

— Pădurea se întinde şi se tot întinde şi iar se 
întinde, în toate direcţiile. Ce facem? Şi la ce-a servit 
să trimitem un hobbit? strigară toţi, de parcă ar fi fost 
vina lui. Nu le păsa de fluturi nici cât negru sub unghie, 
iar când le povesti de adierea minunată, pe care nu 
puteau s-o simtă pentru că erau prea graşi să se 
caţăre până sus, se înfuriară de-a binelea. 

În seara aceea au mâncat ultimele rămăşiţe şi 
firimituri pe care le mai aveau; aşa că primul lucru pe 
care l-au observat când s-au trezit a doua zi de 
dimineaţă, a fost că tot îi mai rodea foamea, iar al 
doilea că ploua şi că din loc în loc picăturile cădeau 
grele pe pământul cărării. Asta le aminti că pe 
deasupra li se mai uscase şi gura de sete, dar ploaia 
nu-i ajută în niciun fel să şi-o potolească; o sete 
grozavă nu se potoleşte stând sub stejari uriaşi şi 
aşteptând să-ţi cadă o picătură de apă pe limbă, din 
întâmplare. Singura fărâmă de alinare le veni pe ne- 
aşteptate de la Bombur. 

Se trezi brusc şi se ridică scărpinându-se în cap. N- 
avea nici cea mai mică idee unde se află şi nici de ce Îi 
era atât de foame; uitase tot ce se întâmplase de când 
o porniseră la drum, în dimineaţa aceea de mai, 
atuncea, de mult. Ultimul lucru de care-şi amintea era 
petrecerea din casa hobbitului, şi s-au străduit mult 
până au reuşit să-l facă să creadă povestea 

numeroaselor întâmplări prin care trecuseră de când 
plecaseră. 

Când auzi că nu e nimic de mâncare, se aşeză şi 
începu să plângă, căci se simţea foarte slăbit, nici nu 
se putea ţine bine pe picioare. 

— De ce m-oi mai fi trezit? strigă. Visam atât de 
frumos! Se făcea că mă plimbam într-o pădure, cam ca 
asta, dar cu torţe aprinse în copaci şi lămpi care se 
legănau atârnate de ramuri, şi focuri care ardeau jos 
pe pământ; şi era o mare sărbătoare, care se tot 
prelungea la nesfârşit. Şi mai era acolo şi un rege al 
pădurilor, cu o coroană de frunze pe cap; cântau cu 
toţii cântece vesele şi nici nu vă pot spune sau 
enumăra câte mâncăruri sau băuturi minunate erau 
acolo. 

— Nici să nu încerci, spuse Thorin. De fapt, dacă nu 
poţi vorbi despre altceva, mai bine taci. Şi aşa ne-ai 
necăjit destul. Dacă nu te-ai fi trezit, te-am fi lăsat în 
pădure cu visurile tale tâmpite, cu tot; nu-i nicio 
plăcere să te care cineva în spinare, după săptămâni 
întregi de porţii scăzute. 

Acum nu mai era nimic de făcut decât să-şi strângă 
curelele în jurul stomacurilor goale, să-şi ia traistele şi 
boccelele goale în spate şi să-şi târască picioarele, fără 
prea mari speranţe că vor ajunge la capătul drumului 
înainte să leşine cu totul de foame. Continuară aşa 
toată ziua, mergând foarte încet, cu mare oboseală, în 
timp ce Bombur nu înceta să se vaite că nu-l mai duc 
picioarele şi că vrea să se culce să doarmă. 

— Nu, n-ai să te culci! îi spuseră ceilalţi. Las'să mai 
simţi şi tu greutatea pe picioarele tale, că destul te-am 
dus noi în spate. 

Totuşi refuză să mai facă vreun pas şi se aruncă la 
pământ. 

— N-aveţi decât să mergeţi mai departe, dacă vreţi. 

Eu mă culc aici şi dorm, şi visez mâncare, dacă n-o pot 
avea altfel. Şi sper să nu mă mai trezesc niciodată. 

Tocmai atunci Balin, care se afla puţin mai în faţă, 
strigă: 

— Ce-a fost asta? Mi s-a părut că am văzut o licărire 
de lumină în pădure. 

Se uitară cu toţii şi în faţa lor, într-un loc care li se 
păru destul de depărtat, văzură ceva roşu licărind în 
întuneric; apoi apăru încă o licărire, după care mai 
ţâşni încă una lângă ea. O porniră cu toţii în grabă - se 
ridicase chiar şi Bombur - fără să le pese dacă vor da 
de troli sau gnomi. Lumina era în faţa lor şi în stânga 
potecii, şi când în cele din urmă ajunseră la acelaşi 
nivel cu ea, văzură clar că sub copaci ardeau torţe şi 
focuri, dar că acestea se aflau la o distanţă bună de 
poteca lor. 

— S-ar părea că visurile mele se împlinesc, gâfâi 
Bombur, în urma lor. 

Voia să se repeadă în pădure, după lumini. Dar 
ceilalţi îşi amintiră ce le spuseseră atât vrăjitorul cât şi 
Beorn. 

— La ce ne-ar servi ospăţul dacă nu ne-am mai 
întoarce vii de acolo? spuse Thorin. 

— Dar fără ospăț tot nu mai rămânem multă vreme 
în viaţă, spuse Bombur, şi Bilbo îi dădu întru totul 
dreptate. Discutară multă vreme problema, întorcând- 
o pe faţă şi pe dos, până când în cele din urmă căzură 
de acord să trimită vreo două iscoade, să se furişeze 
pe lângă lumini şi să afle ce reprezintă. Dar pe de altă 
parte nu reuşiră să se hotărască pe cine să trimeată: 
nimeni nu părea nerăbdător să rişte să se piardă şi să 
nu-şi mai găsească niciodată prietenii. În cele din 
urmă, în pofida faptului că fuseseră preveniţi, foamea 
îi făcu să se hotărască, pentru că Bombur continua să 
le tot povestească despre toate lucrurile bune pe care 

le mâncase el în vis, la ospăţul din pădure; aşa că 
părăsiră cu toţii poteca şi se cufundară împreună în 
inima pădurii. 

După ce se furişară şi se târâră o bună bucată de 
drum, se uitară pe furiş din spatele trunchiurilor şi 
văzură un luminiş unde se tăiaseră mai mulţi arbori şi 
se nivelase pământul. În luminiş erau o grămadă de 
inşi, făpturi care arătau ca ielele, îmbrăcate toate în 
verde şi cafeniu şi aşezate într-un cerc mare pe butucii 
rotunzi ai copacilor tăiaţi. În mijlocul lor era un foc şi 
pe câţiva dintre copacii din jur erau fixate torţe; dar 
priveliştea care li se păru cea mai minunată era că toţi 
mâncau şi beau şi râdeau cu poftă. 

Mirosul de carne friptă era atât de ademenitor încât, 
fără să mai aştepte să se consulte unul cu altul, se 
ridicară cu toţii şi se repeziră în mijlocul cercului, 
singurul lor gând fiind să ceară de mâncare. Dar nici n- 
apucă primul să păşească în poiană, că toate luminile 
se stinseră ca prin minune. Cineva lovi cu piciorul în 
foc, din care se ridicară scântei strălucitoare, ca nişte 
rachete. După care focul dispăru cu totul. Erau pierduţi 
într-un întuneric desăvârşit, fără urmă de lumină, şi nu 
reuşiră nici măcar să se găsească unul pe altul, în orice 
caz nu înainte să treacă multă vreme. După ce 
bâjbâiră înnebuniţi prin întuneric, împiedicându-se de 
buşteni, izbindu-se şi zdrelindu-se de copaci, strigând 
şi ţipând până când treziră 

— Probabil - toată pădurea pe o rază de câţiva 
kilometri în jur, reuşiră în cele din urmă să se strângă 
cu toţii într-un maldăr şi să se numere pe pipăite. 
Bineînţeles că între timp uitaseră cu desăvârşire în ce 
direcţie se afla poteca şi erau cu toţii pierduţi fără 
speranţă, în orice caz până dimineaţa. 

N-aveau încotro! Trebuiau să-şi petreacă noaptea 
acolo unde se aflau; nici măcar nu îndrăzniră să caute 

resturi de mâncare pe jos, de teamă să nu se piardă 
din nou unul de altul. Dar abia apucaseră să se culce şi 
Bilbo tocmai începuse să simtă că-l cuprinde somnul, 
când Dori, pe care căzuseră sorții să stea primul de 
veghe, spuse şoptind răspicat: 

— Luminile se aprind din nou, uite acolo, şi sunt mai 
multe ca oricând. 

Săriră în sus toţi deodată. Şi într-adevăr, văzură zeci 
de lumini sclipitoare şi auziră cât se poate de clar 
vocile şi râsetele dinainte. Se apropiară pe furiş, unul 
după altul, fiecare atingind spatele celui din fată. Când 
ajunseră aproape de ele, Thorin spuse: 

— De data asta nu vă mai repeziţi! Nimeni să nu se 
clintească din ascunzătoare până nu-i spun eu. Am să-l 
trimit întâi pe domnul Baggins singur, să vorbească cu 
ei. De el n-o să se sperie („Dar eu de ei“? se gândi 
Bilbo) şi, oricum, nădăjduiesc că nu-i vor face niciun 
rău. 

Când ajunseră la marginea cercului de lumini, îl 
împinseră brusc pe Bilbo din spate. Şi înainte să aibă 
timp să-şi vâre inelul în deget, se împiedică şi făcu un 
pas, gata să cadă drept în mijlocul vâlvătăilor focului şi 
torţelor. Dar totul se dovedi a fi în zadar. 

Luminile se stinseră din nou şi se făcu întuneric 
beznă. 

Dacă le-a fost greu să se regăsească prima oară, de 
data asta le-a fost şi mai greu. Pe de altă parte, nu 
reuşiră cu niciun chip să-l găsească pe hobbit. De câte 
ori se numărau, ieşeau doar treisprezece la număr. 
Strigară şi-l chemară: „Domnule Baggins! Bilbo! 
Hobbit! Hobbit afurisit! Hei! Fir-ai al naibii, unde eşti?“ 
Şi alte asemenea strigăte. Dar nu primiră niciun 
răspuns. 

Tocmai pierduseră orice speranţă, când Dori se 
împiedică de el, din pură întâmplare. Căzu, în 


179 


întuneric, peste ceea ce i se păru a fi un buştean şi 
descoperi că era hobbitul; stătea ghemuit şi dormea 
dus. Au trebuit să-l scuture o grămadă ca să-l 
trezească, şi când se trezi, se arătă foarte nemulţumit. 

— Visam aşa de frumos! bombăni. Se făcea că 
mănânc o masă nemaiauzit de bogată. 

— Doamne, dumnezeule! | s-au dus minţile ca lui 
Bombur, spuseră. Nu ne vorbi despre vise. Ospăţurile 
din vis nu-s bune de nimic, nu le poţi împărţi cu noi. 

— Sunt probabil cele mai bune pe care le voi căpăta 
vreodată în locul ăsta păcătos, mormăi el, întinzându- 
se pe jos lângă pitici şi încercând să adoarmă din nou 
ca să-şi regăsească visul. 

Dar acelea nu fuseseră ultimele lumini din pădure. 
Mai târziu, când îmbătrâni noaptea, Kili, care stătea de 
veghe, veni şi îi trezi din nou pe toţi, spunând: 

— A apărut o adevărată vâlvătaie aici, aproape. 
Parcă s-au aprins deodată, ca prin minune, sute de 
torţe şi zeci de focuri. la ascultați cântecul şi harfele! 

După ce ascultară un timp, întinşi pe jos, îşi dădură 
seama că nu pot rezista dorinţei de a se apropia şi de 
a încerca încă o dată să obţină ajutor. Săriră deci iarăşi 
în picioare. De data asta rezultatul fu într-adevăr 
dezastruos. Petrecerea pe care o văzură era mai mare, 
mai grozavă ca cele dinainte; şi în capul unui şir lung 
de petrecăreţi stătea un rege al pădurilor, cu o 
coroană de frunze pe părul lui auriu. Regele ăsta 
semăna foarte tare cu figura pe care spusese Bombur 
că ar fi văzut-o în vis. lelele îşi treceau nişte castroane 
din mână în mână, pe deasupra focurilor, cântau din 
harfă şi din gură. Părul lor lucios era împletit cu flori; la 
gulere şi la brâie aveau giuvaeruri strălucitoare cu 
pietre verzi şi albe, iar feţele şi cântecele lor erau pline 
de veselie. Cântau clar, puternic şi frumos. Şi drept în 
mijlocul ospăţului, apăru brusc Thorin. 

Se făcu o linişte totală, drept la jumătatea unui 
cuvânt. Şi se stinseră toate luminile. Flăcările săriră în 
sus, transformându-se în fum negru. Ochii piticilor se 
umplură de scrum şi de cenuşă. Şi pădurea se umplu 
din nou de vaietele şi strigătele lor. 

Bilbo se trezi alergând în cerc (sau cel puţin aşa i se 
păru) şi strigând: „Dori, Nori, Ori, Oin, Gloin, Fili, Kili, 
Bombur, Bifur, Bofur, Dwalin, Balin şi Thorin Scut-de- 
Stejar!“ în timp ce nişte făpturi pe care nu le putea 
vedea sau simţi făceau şi ele la fel în jurul lui (strigând 
din când în când şi „Bilbo!“). Dar vaietele celorlalţi se 
depărtau din ce în ce, devenind tot mai slabe, cu toate 
că după un timp i se păru că se schimbaseră în ţipete 
şi strigăte de ajutor, la mare distantă. In cele din urmă 
toate zgomotele se potoliră şi Bilbo rămase singur, 
într-o linişte şi o beznă desăvârşită. 

A fost una din clipele lui cele mai nenorocite. Curând 
însă ajunse la concluzia că nu serveşte la nimic să 
încerce să facă ceva înainte să apară ziua şi lumina şi 
că e inutil să bâjbâie încoace şi încolo, obosindu-se 
fără nicio speranţă că va putea mânca şi astfel se va 
putea întrema. Se aşeză deci sprijinindu-se cu spatele 
de un copac şi începu să se gândească, nu pentru 
ultima oară, la vizuina lui depărtată, cu cămările ei 
minunate. Era adânc cufundat în gânduri, visând 
şuncă, ochiuri şi pâine prăjită cu unt, când simţi că îl 
atinge ceva. Ceva care semăna cu o sfoară groasă şi 
lipicioasă şi care se afla chiar lângă mâna lui stângă; 
iar când încercă să se mişte, descoperi că picioarele lui 
erau înfăşurate în aceleaşi sfori; încercă să se ridice şi 
căzu imediat la loc. 

Apoi păianjenul uriaş, care se grăbise să-l lege pe 
când moţăia, veni din spate şi se repezi asupra lui. 

Bilbo nu reuşi să vadă decât ochii făpturii, dar îi simţi 
picioarele păroase în timp ce se străduia să înfăşoare 
firele ei scârboase în jurul lui. 

Avusese mare noroc că se trezise la timp. O clipă 
mai târziu n-ar mai fi fost în stare să facă nimic. Acum 
însă se luptă cu desperare şi scăpă. A trebuit să 
respingă cu mâinile făptura care încerca să-l anihileze 
cu un fel de otravă, aşa cum fac păianjenii cei mici cu 
muştele. Deodată îşi aminti de sabie şi o scoase din 
teacă. Păianjenul sări înapoi şi Bilbo avu timp să taie 
firele şi să-şi elibereze picioarele. După asta se pregăti 
să atace. Fireşte că păianjenul nu ştia că există fiinţe 
care purtau asemenea ace la şold, că altfel ar fi fugit 
mai repede. Bilbo se repezi la el înainte să poată 
dispărea şi-l lovi cu sabia drept în ochi. Păianjenul, 
înnebunit de furie, începu să sară şi să danseze şi să 
arunce cu picioarele în toate direcţiile cu smucituri 
îngrozitoare, până când Bilbo îl ucise cu o nouă lovitură 
de sabie. După asta căzu jos şi multă vreme nu-şi mai 
aminti de nimic. 

Când îşi reveni, lumina era slabă şi cenuşie, aşa cum 
e ziua în pădure. Păianjenul zăcea mort lângă el şi 
lama săbiei avea pete negre pe ea. Într-un fel, 
uciderea  păian-jenului uriaş, de unul singur, în 
întuneric, fără ajutorul vrăjitorului sau al piticilor sau al 
altcuiva, însemna mare lucru pentru domnul Baggins. 
Şi ştergându-şi sabia de iarbă şi punând-o înapoi în 
teacă, se simţi alt hobbit, mult mai aprig şi mai viteaz, 
cu toate că-i ghiorăiau maţele de foame. 

— Am să-ţi dau un nume, îi spuse el săbiei, am să-ţi 
spun „[eapa”. 

După asta începu să exploreze împrejurimile. 
Pădurea era sinistră şi tăcută; dar trebuia să-şi caute 
prietenii; asta în primul rând; şi nici nu puteau fi prea 
departe, dacă nu cumva îi prinseseră ielele (sau alte 

făpturi şi mai rele) şi-i făcuseră prizonieri. Bilbo simţi 
că e periculos să strige şi rămase multă vreme pe loc, 
întrebându-se în ce direcţie o fi drumul şi pe unde s-o 
ia întâi ca să-i caute. 

— Vai, de ce n-am ţinut minte sfatul lui Beorn şi al 
lui Gandalf, se văicări el. De ce belea am dat cu toţii! 
CU TOŢII! Ce bine ar fi să fim iar cu toţii: e cumplit să 
fii singur. 

In cele din urmă ghici, de bine de rău, direcţia din 
care veniseră strigătele de ajutor în timpul nopţii - şi 
spre norocul lui (se născuse cu o porţie bună de noroc) 
ghici mai mult sau mai puţin exact, după cum veţi 
vedea. Se hotărî deci s-o ia în direcţia aceea, 
strecurându-se cât se pricepu el de bine. După cum v- 
am mai spus, hobbiţii se pot mişca fără zgomot, mai 
ales prin pădure. Şi în plus, înainte de a o porni la 
drum, Bilbo îşi mai puse şi inelul în deget. Aşa că 
păianjenii nici nu l-au văzut, nici nu l-au auzit că vine. 

Un timp îşi continuă drumul pe furiş, până când văzu 
un fel de umbră neagră şi deasă în faţa lui, neagră 
chiar şi pentru pădurea aceea; era ca o pată a nopţii 
care nu se risipea niciodată. Pe când se apropia, văzu 
că e vorba de pânze de păianjeni, una în spate, alta 
deasupra şi în-câlcită cu încă una, şi deodată, aşezaţi 
pe crengile de deasupra lui, văzu păianjenii uriaşi şi 
fioroşi, şi deşi avea inelul în deget, începu să tremure 
de spaimă să nu-l descopere. Stând după un copac, se 
uită multă vreme la un grup de păianjeni, apoi, în 
tăcerea şi nemişcarea pădurii, îşi dădu seama că 
făpturile acelea dezgustătoare vorbeau între ele. 
Vocea lor era ca un fel de sâsâit şi scârţâit subţire, dar 
reuşi totuşi să înţeleagă multe dintre cuvintele pe care 
le rosteau. Vorbeau despre pitici. 

— A fost o luptă crâncenă, dar a meritat, spuse unul. 
Ce piei groase şi nesuferite au! Dar sunt sigur că 

trebuie să fie buni şi zemosi. 

— Da, cred că o să fie foarte gustoşi după ce stau 
puţin atârnaţi, spuse altul. 

— Numai nu-i lăsa să stea prea mult, spuse al 
treilea. Nu sunt aşa graşi cât ar trebui să fie. N-au 
mâncat prea bine în ultima vreme. 

— Uside-i, hai, sâsâi al patrulea, uside-i acum. Şi 
atârnă-i pe urmă. 

— Eu sunt sigur c-au şi murit, spuse primul. 

— Nici gând! Am văzut adineauri unul care se 
zbătea. Tocmai se trezise, ca să spun aşa, dintr-un 
somn mi-i-nu-nat. Vreţi să-l vedeţi? 

Şi zicând asta, unul dintre păianjenii graşi alergă pe 
o sfoară până ajunse la vreo zece legături atârnate în 
şir, de o cracă înaltă. Observându-i pentru prima oară 
bălă-bănindu-se în umbră, Bilbo se îngrozi când văzu 
un picior de pitic ieşind prin capătul unora dintre 
legături sau ici-colo câte un vârf de nas, un pic de 
barbă sau de scufie. 

Păianjenul se duse la cea mai grasă dintre legături 

— „Trebuie să fie bietul Bombur”, îşi spuse Bilbo - şi 
ciupi tare nasul care ieşea din legătură. Se auzi un 
țipăt înăbuşit dinăuntru şi deodată din legătură ţâşni 
un deget de la picior, care-l lovi pe păianjen puternic şi 
direct. Bombur tot mai avea vlagă. Se auzi un zgomot 
ca o lovitură dată într-o minge de fotbal dezumflată şi 
păianjenul furios căzu de pe cracă, prinzându-se în 
ultima clipă cu propriul său fir. 

Ceilalţi râseră: 

— Ai avut dreptate, spuseră, carnea e vie şi loveşte. 

— Le pun eu capac la toţi, curând, sâsâi păianjenul 
cel furios, căţărându-se din nou pe cracă. 

Bilbo îşi dădu seama că venise vremea să facă ceva. 

Nu se putea căţăra până la lighioane şi n-avea cu ce să 
tragă în ele: uitându-se în jur, văzu totuşi că în locul 
acela erau multe pietre care zăceau în ceea ce părea 
să fi fost un pârâu, dar care acum secase. Bilbo se 
pricepea destul de bine să ţintească cu pietre şi nu-i 
trebui mult să găsească una frumoasă, netedă, în 
formă de ou, care să i se potrivească foarte bine în 
mână. Când era mic se antrena aruncând cu pietre 
spre o anume ţintă, până când toţi iepurii, toate 
veveriţele şi chiar şi păsările începuseră să dispară din 
calea lui cu iuţeala fulgerului ori de câte ori îl vedeau 
că se apleacă; chiar după ce crescuse mare, tot îşi mai 
petrecea o bună parte din timp trimitând săgeți într-o 
ţintă sau aruncând inele într-un ţăruş, împuşcând 
vergeaua, jucând popice sau bile, sau alte jocuri 
paşnice în care ţinteşti sau arunci. Da, în afară de 
rotocoale de fum, ghicitori şi gătit, se mai pricepea 
încă la o grămadă de lucruri despre care n-am avut 
timp să vă spun. N-am nici acum. In timp ce hobbitul 
culegea pietre, păianjenul ajunsese la Bombur; câteva 
clipe mai târziu ar fi fost mort. Dar tocmai atunci Bilbo 
tinti. Piatra izbi păianjenul cu putere în cap, făcându-l 
să cadă leşinat din copac, trosc! la pământ, cu 
picioarele înco-vrigate. 

Piatra următoare zbură vâjâind printr-o pânză mare 
de păianjen, muşcându-i firele, făcându-i vânt păianje- 
nului care stătea în mijlocul ei şi pac! ucigându-l. După 
asta s-a creat o mare panică în colonia de păianjeni, şi 
pot să vă asigur că un timp au uitat de pitici. Nu-l 
vedeau pe Bilbo, dar ghiceau din ce direcţie veneau 
pietrele. Aşa că se repeziră spre hobbit, iuți ca fulgerul, 
alergând, legănându-se, aruncându-şi firele lungi în 
toate direcţiile, până când aerul păru că se umple de 
laţuri fâlfâitoare. 

Dar Bilbo se furişă îndată într-alt loc. Se gândea să 

încerce să atragă păianjenii, să-i facă să se depărteze 
tot mai mult de pitici; şi în acelaşi timp să-i facă să 
devină curioşi, nervoşi şi furioşi. Când ajunseră vreo 
cincizeci în locul unde se aflase el puţin mai devreme, 
mai aruncă nişte pietre în ei şi într-unii care se opriseră 
în urma lor; apoi, dansând printre copaci, începu să 
cânte un cântecel care să-i înfurie şi mai tare şi să-i 
facă pe toţi să-l urmeze, şi, în acelaşi timp, să-i facă pe 
pitici să-l audă. 

lată ce cânta: 


Un păianjen tese-n pomu’ înalt 
Gras, bătrân, nu poate să mă vadă, 
Ghem cu picioare, ghem cu picioare, 
Tu te faci că n-ai habar, 

Dar vrei, văd eu prea bine, 

Să-ţi cad şi eu în nadă. 


Blegulea bătrânul, umflat peste măsură, 
Blegulea, bătrâne, tu chiar nu vrei să vii? 
Bătrâne pântecos, 

la vino putin jos, 

Că sus n-ai să mă prinzi, Blegulea, zău, să ştii! 


Cântecul nu era poate prea grozav, dar nu uitaţi că 
Bilbo a trebuit să-l născocească într-o clipă şi încă într- 
o clipă foarte grea. În orice caz, şi-a atins scopul. În 
timp ce cânta, continua să arunce cu pietre şi mai 
bătea şi tactul cu piciorul. Aproape toţi păianjenii care 
se aflau de faţă se luară după el. Unii căzură din 
copaci, alţii alergară de-a lungul crengilor, se legănară 
făcându-şi vânt de pe un copac pe altul sau aruncând 
fire noi peste spaţii întunecate. Se năpustiră în direcţia 
cântecului mult mai repede decât se aşteptase Bilbo. 
Erau îngrozitor de supăraţi. Nu era vorba numai de 
pietre; păianjenilor nu le-a plăcut niciodată să li se 

spună „Ghem cu picioare”, iar „Blegulea“ e o insultă 
pentru oricine. 

Bilbo alergă spre alt loc, dar păianjenii alergaseră în 
grupuri, în diferite locuri din luminişul unde locuiau, şi 
ţeseau acum pânze ca să închidă toate spaţiile libere 
dintre trunchiurile de copaci. În câteva clipe hobbitul 
avea să se trezească prins între pânzele groase, sau 
cel puţin asta era intenţia păianjenilor. Stând acum în 
mijlocul insectelor care-l hăituiau şi tot ţeseau de zor, 
Bilbo îşi luă inima în dinţi şi începu un nou cântec: 


Grasul Lob şi tontul Cob 
Mreje-au început să-ntindă; 
Sunt gustos, o ştiu prea bine, 
Dar n-au să mă prindă. 


Sunt aici, musca cea rea, 

Voi, plini de-osânză, 

Mult prea leneşi să mă prindeți 
In scârboasa pânză. 


Şi cu aceste cuvinte se întoarse şi descoperi că 
ultimul spaţiu dintre doi copaci înalţi fusese închis cu 
pânză - din fericire nu una ţesută serios, ci doar şiruri 
mari de sfoară-de-păianjen de grosime dublă, întinse în 
grabă de la un trunchi la altul. Bilbo scoase sabia lui 
cea mică, ciopârţi firele şi se depărtă cântând. 

Păianjenii văzură sabia, cu toate că nu cred că şi-au 
dat seama ce e, şi într-o clipă toată ceata se năpusti 
alergând după hobbit, pe pământ şi pe crengi, 
legănându-şi picioarele păroase şi apucând totul cu 
cleştii şi cu torcătoarele, în timp ce ochii li se 
bulbucaseră şi spumegau de furie; îl urmară prin 
pădure până când Bilbo ajunse la limita la care 
îndrăznea să se încumete. Apoi, făcând chiar mai puţin 
zgomot decât un şoricel, se întoarse pe furiş de unde 

plecase. Ştia că timpul era preţios, că nu va trece mult 
şi păianjenii se vor întoarce la copacii unde îi 
atârnaseră pe pitici. Aşa că trebuia să-i salveze în 
mare grabă. Lucrul cel mai greu era să se caţăre pe 
craca cea lungă de care atârnau legăturile. Nu cred că 
ar fi reuşit dacă unul dintre păianjeni n-ar fi lăsat, din 
fericire, să atârne un fir până jos; cu ajutorul acestui 
fir, cu toate că i se lipea de mână şi-l durea, Bilbo se 
urcă în copac unde dădu nas în nas cu un păianjen 
bătrân, cu o minte cam înceată şi cam gras la trup, 
care rămăsese să păzească prizonierii şi îi tot ciupise 
să vadă care era cel mai zemos şi mai bun de mâncat. 
Se gândise să înceapă ospăţul în lipsa celorlalţi, dar 
domnul Baggins era grăbit, şi înainte ca păianjenul să- 
şi dea seama ce se întâmplă, simţi o împunsătură şi se 
rostogoli mort de pe cracă. 

Lucrul următor pe care trebuia să-l facă Bilbo era să 
elibereze un pitic. Cum? Dacă tăia firul care-l ţinea 
spânzurat, nefericitul se prăbuşea, buf! la pământ, 
care se afla la mare distanţă. Înaintând cu smucituri pe 
cracă (ceea ce îi făcu pe bieţii pitici să danseze şi să se 
bălăbăne ca nişte fructe coapte), ajunse la prima 
legătură. 

„Fili sau Kili“, se gândi el după vârful unei scufii 
albastre care ieşea în partea de sus. „Probabil că Fili“, 
deduse după vârful unui nas lung care ieşea din 
pachetul de fire înfăşurate. Aplecându-se peste el, 
reuşi să taie majoritatea firelor tari şi lipicioase, după 
care, bineînţeles, dând din mâini şi din picioare, Fili 
apăru aproape în întregime. Mă tem că Bilbo începu să 
râdă când îl văzu mişcându-şi mâinile şi picioarele 
tepene, în timp ce se balansa pe firul de păianjen ce-i 
trecea pe sub braţe, făcându-l să semene cu o jucărie 
caraghioasă care saltă pe sârmă. 

Până la urmă reuşi totuşi să-l ridice pe Fili pe cracă; 

după care Fili făcu tot ce-i stătu în putere să-l ajute pe 
hobbit, cu toate că era bolnav din pricina otravei de 
păianjen şi a faptului că stătuse atârnat aproape toată 
noaptea şi toată ziua următoare acoperit de firele 
înfăşurate în jurul lui, prin care nu-i ieşea decât nasul 
cu care trebuia să respire. l-a trebuit o veşnicie să-şi 
poată scoate scârboşenia aceea din ochi şi din 
sprâncene, cât despre barbă, a trebuit s-o taie aproape 
toată. În orice caz, începură amândoi să ridice întâi un 
pitic apoi altul sus pe cracă şi să-i elibereze tăindu-le 
firele. Niciunul dintre pitici nu se afla într-o stare mai 
bună ca Fili, iar unii dintre ei se simțeau chiar mai rău. 
Unii aproape că n-avuseseră cum să respire (vedeţi 
deci că nasurile lungi sunt uneori folositoare), iar alţii 
se otrăviseră cumplit. 

Astfel îi scăpară pe Kili, Bifur, Bofur, Dori şi Nori. 
Bietul Bombur era istovit. Era cel mai gras şi fusese 
ciupit şi înghiontit fără încetare - aşa că se rostogoli 
pur şi simplu de pe cracă şi căzu. Buf! pe pământ, din 
fericire pe nişte frunze care se aflau acolo, rămânând 
întins pe jos. Când începură să se întoarcă păianjenii, 
mai răi ca niciodată, mai erau cinci pitici atârnaţi de 
capătul crăcii. 

Bilbo se întoarse repede la celălalt capăt al crăcii, 
aproape de trunchi, şi-i opri pe cei care încercau să se 
caţăre sus. Îşi scosese inelul când îl salvase pe Fili şi 
uitase să-l pună la loc, aşa că începură toţi să bolboro- 
sească şi să sâsâie. 

— Acum te vedem, stârpitură păcătoasă! Las'că te 
mâncăm noi şi-ţi lăsăm oasele şi pielea atârnate de un 
copac! Îtîîî! Are un ac, nu-i aşa? Lasă că tot îl prindem 
şi-l atârnăm cu capu-n jos, o zi sau două. 

În timp ce se întâmplau toate astea, ceilalţi pitici se 
munceau să elibereze restul prizonierilor, tăind firele 
cu cuțitul. Curând aveau să fie toţi liberi, desi nu era 

clar ce avea să urmeze după asta. Păianjenii îi 
prinseseră destul de uşor în noaptea din ajun, dar 
atunci îi luaseră prin surprindere şi pe întuneric. De 
data asta se anunţa o luptă crâncenă. 

Deodată Bilbo observă că mai mulţi păianjeni se 
strânseseră în jurul lui Bombur, care zăcea pe jos, şi îl 
legaseră din nou, târându-l acum după ei. Bilbo scoase 
un răcnet şi începu să ciopârţească păianjenii din faţa 
lui. Aceştia se retraseră iute, iar el se târî în patru labe 
şi căzu din copac drept în mijlocul celor de jos. Sabia 
lui mică era pentru ei un nou fel de înţepătură. Lovea 
fără milă în toate direcţiile! Lucea încântată, în timp 
ce-i înjunghia. Ucise vreo jumătate de duzină înainte 
ca ceilalţi să se hotărască să se retragă şi să-l lase pe 
Bombur lui Bilbo. 

— Coborâţi! Coborâţi! le strigă el piticilor care 
stăteau pe cracă. Nu mai staţi acolo sus, că vă acoperă 
cu plase! Vedea păianjeni care se îngrămădeau pe toţi 
copacii dimprejur, târându-se pe crengi deasupra 
piticilor. 

Piticii se rostogoliră, săriră sau căzură pe jos, toţi 
unsprezece grămadă, majoritatea neputincioşi, reuşind 
cu greu să se ţină pe picioare. Se strânseseră, în 
sfârşit, toţi doisprezece, numărându-l şi pe bietul 
Bombur, care stătea sprijinit de o parte şi de alta de 
vărul lui, Bifur, şi de fratele lui, Bofur; Bilbo dansa în 
preajma lor fluturând sabia, în timp ce sute de 
păianjeni furioşi se holbau la ei de peste tot, din jur şi 
de deasupra. Situaţia era destul de desperată. 

Atunci începu bătălia. Unii pitici aveau cuțite, alţii 
bețe şi toţi aveau la îndemână pietre, iar Bilbo avea 
pumnalul lui de  spiriduşi. Reuşiră să respingă 
păianjenii şi iar să-i respingă şi chiar să ucidă mulţi 
dintre ei. Dar asta nu putea continua la nesfârşit. Bilbo 
era aproape mort de oboseală; doar patru dintre pitici 

erau în stare să se ţină bine pe picioare, şi nu va trece 
mult până vor fi cu toţii doborâţi ca nişte muşte sleite. 
Păianjenii începuseră iarăşi să-şi ţeasă pânza în jurul 
lor, de la un copac la altul. 

Până la urmă Bilbo nu reuşi să găsească alt plan 
decât să le împărtăşească piticilor taina inelului. Nu-i 
prea convenea, dar n-avea încotro. 

— Eu o să dispar, spuse. Şi dacă pot, o să distrag 
atenţia păianjenilor. Voi trebuie să rămâneţi împreună 
şi s-o luaţi în direcţia opusă. Înspre stânga. Cam pe 
acolo trebuie să mergeţi, ca să daţi de locul unde am 
văzut focurile ielelor ultima dată. 

A fost greu să-i facă să înţeleagă, pe de-o parte din 
pricină că erau ameţiţi şi pe de alta din pricina 
strigătelor, pocniturilor de băț şi a pietrelor aruncate; 
dar după un timp Bilbo simţi că lucrurile nu mai pot 
suferi amânare - păianjenii strângeau cercul tot mai 
tare. Işi puse brusc inelul şi, spre marea uimire a 
piticilor, dispăru. 

Puțin mai târziu, se auzi o voce spunând: „grasul 
Lob“ şi „Ghem cu picioare”, printre copaci, departe în 
stânga. Asta îi nelinişti grozav pe păianjeni. Se opriră, 
şi unii o porniră în direcţia vocii. „Ghem cu picioare” îi 
făcu să se înfurie în aşa hal încât îşi pierdură minţile. 
Apoi Balin, care înţelesese planul lui Bilbo mai bine 
decât ceilalţi, conduse atacul. 

Piticii, ghemuiţi unul într-altul, formând un mănunchi 
compact şi aruncând cu pietre ca o grindină, urmăriră 
păianjenii spre stânga şi sparseră cercul. Strigătele şi 
cântecul care se auzeau departe, în urma lor, se opriră 
brusc. 

Sperând cu desperare că Bilbo nu fusese prins, piticii 
îşi continuară drumul. Dar nu destul de repede. Erau 
bolnavi şi obosiţi, şi cu toate că mulţi dintre păianjeni 
se aflau destul de aproape în urma lor, nu puteau 

înainta decât şontâc-şontăc. Când şi când trebuiau să 
se întoarcă să lupte cu făpturile care-i ajungeau din 
urmă; câţiva păianjeni se şi urcaseră în copacii de 
deasupra lor şi aruncau fire lungi şi lipicioase înspre ei. 

Lucrurile se stricaseră iarăşi cam rău, când, deodată, 
Bilbo reapăru şi atacă păianjenii uluiţi, dintr-o parte. 

— Plecaţi, plecaţi, strigă el, că-i împung eu! 

Şi îi împunse. Se repezea înainte şi înapoi, ciopârţind 
fire de păianjen, tocându-le picioarele şi spintecându-le 
trupurile grase când se apropiau prea tare. Păianjenii 
se umflau de furie, bolboroseau şi spumegau şi sâsâiau 
blesteme fioroase. „[eapa“ îi speriase de moarte şi 
acum, când apăruse din nou, nu îndrăzneau să se 
apropie decât până la un punct. Aşa că, oricât ar fi 
blestemat-o, prada lor se depărta încet, dar sigur. A 
fost îngrozitor, lucrurile au părut să dureze la nesfârşit. 
Dar în cele din urmă, tocmai când Bilbo simţea că nu 
mai poate ridica mâna nici măcar pentru o singură 
lovitură, păianjenii renunţară să-i mai urmărească şi se 
întoarseră dezamăgiţi în colonia lor cea neagră. 

Piticii văzură atunci că ajunseseră la marginea unui 
cerc unde arseseră focuri de iele. Dar nu-şi dădeau 
seama dacă era vorba de vreunul dintre focurile pe 
care le văzuseră în noaptea din ajun. Totuşi părea că 
peste locurile acelea pluteşte un fel de vrajă 
binefăcătoare, care nu le plăcea păianjenilor deloc. 
Oricum, lumina era aici mai verde şi ramurile mai puţin 
groase şi amenințătoare, aşa că avură norocul să se 
poată odihni, să-şi poată trage sufletul. 

Zăcură o vreme suflând şi gâfâind. Dar nu trecu 
totuşi prea mult şi începură să pună întrebări. li cerură 
lui Bilbo să le explice în cele mai mici amănunte cum 
se făcea nevăzut, iar inelul pe care-l găsise îi interesă 
atât de tare încât un timp uitară de propriile lor 
necazuri. Balin, mai cu seamă, insistă să i se spună de 

ori povestea cu Gollum, cu ghicitorile şi tot restul, şi 
unde şi cum găsise inelul. După un timp însă lumina 
începu să scadă şi atunci întrebările se schimbară: 
unde se aflau, unde era cărarea, unde puteau găsi 
ceva de mâncare şi ce trebuiau să facă în continuare? 
Repetau aceste întrebări întruna şi păreau că aşteaptă 
ca micul Bilbo să le dea răspunsul. De unde se vede că 
îşi schim-baseră cu totul părerea despre domnul 
Baggins şi începuseră să-l respecte cum se cuvine (şi 
cum le spusese şi Gandalf c-o să se întâmple). Într- 
adevăr, nu mai bombăneau, ci erau convinşi că 
hobbitul va găsi un plan minunat care să-i ajute. Ştiau 
prea bine că dacă n-ar fi fost hobbitul, ar fi murit 
curând cu toţii. Îi mulţumiră, deci, de mai multe ori. 
Unii se ridicară chiar şi se plecară până la pământ, cu 
toate că efortul îi făcu să pice în nas şi nu mai reuşiră 
multă vreme să se pună la loc pe picioare. Adevărul 
despre dispariţia lui Bilbo nu scăzu cu nimic părerea lor 
bună despre el; căci văzuseră că are totuşi minte şi 
noroc şi un inel fermecat - toate trei bunuri foarte 
folositoare. De fapt, l-au lăudat într-aşa hal încât Bilbo 
începu să simtă că la urma urmei tot are în el ceva de 
aventurier curajos, cu toate că ar fi fost mult mai 
curajos dacă ar fi avut parte şi de ceva mâncare. 

Dar n-avea nimic, absolut nimic; şi niciunul dintre ei 
nu era în stare să se ducă să caute ceva sau să 
găsească drumul pierdut. Drumul pierdut! în mintea 
obosită a lui Bilbo drumul devenise o idee fixă. Stătea 
şi se uita în faţa lui, la copacii care nu se mai terminau, 
şi după un timp se cufundară din nou, cu toţii, în 
tăcere. Toţi, în afară de Balin. Multă vreme după ce toţi 
ceilalţi tăcuseră şi închiseseră ochii să doarmă, 
continuă să mormăie şi să râdă pe înfundate. 

„Gollum! Să fiu al naibii! Deci aşa ai reuşit să te 
furişezi pe lângă mine! Acuma ştiu! Te-ai strecurat 

încet pe lângă mine, nu-i aşa, domnule Baggins? Ah, şi 
nasturii împrăştiaţi în pragul uşii! Bunul şi drăguţul 
Bilbo, Bilbo, Bilbo - bo-bo-bo“. După care adormi. ŞI 
multă vreme a domnit o linişte deplină. 


xxx 


Deodată Dwalin deschise un ochi şi se uită în jur. 

— Unde e Thorin? întrebă. 

Şocul a fost îngrozitor. Într-adevăr, erau numai 
treisprezece - doisprezece pitici şi un hobbit. Da. Unde 
era Thorin? Se întrebară ce lucru nefast i s-o fi 
întâmplat, ce vrajă sau ce monştri întunecaţi dăduseră 
peste el. Şi cum zăceau aşa pierduţi în pădure, se 
cutremurară. După care se cufundară unul după altul 
într-un somn agitat, plin de vise înfricoşătoare, în timp 
ce seara se transforma în noapte neagră; şi 
deocamdată trebuie să-i lăsăm acolo, prea bolnavi şi 
obosiţi să stabilească gărzi sau să stea cu rândul de 
veghe. 

Thorin fusese prins mult mai repede decât ei. Vă 
amintiţi că Bilbo adormise buştean când păşise în 
cercul de lumină? Apoi, fusese rândul lui Thorin să 
păşească în mijlocul cercului, şi când se stinseseră 
luminile, căzuse ca o piatră fermecată. Tot zgomotul 
pe care-l făcuseră piticii pierduţi în noapte, ţipetele pe 
care le scoseseră când îi prinseseră păianjenii şi îi 
legaseră, şi larma bătăliei de a doua zi trecuseră peste 
el, fără să le audă. După care veniseră lelele Pădurii, îl 
legaseră şi-l luaseră de acolo. 

Făpturile pe care le văzuseră petrecând erau, 
fireşte, iele ale pădurii. lelele Pădurii nu sunt fiinţe rele. 
Dar au un păcat: nu au încredere în străini. Şi cu toate 
că pe atunci vrăjile lor aveau mare putere, erau foarte 
circumspecte. Se deosebeau de lelele cele Mari de la 
soare-apune - erau mai periculoase şi mai puţin 

înțelepte. Căci cele mai multe (împreună cu neamurile 
lor răspândite pe dealuri şi pe munţi) se trăgeau din 
triburi vechi care nu se duceau niciodată în Ţara 
Zânelor de la apus. lelele Luminii, lelele Adâncurilor şi 
lelele Mărilor se duceau acolo şi trăiau ani şi ani şi se 
făceau mai bune şi mai înțelepte şi mai învăţate, şi 
descopereau vrăji noi şi o nouă artă a îndemânării, 
făcând lucruri frumoase şi uimitoare, înainte ca unele 
dintre ele să se întoarcă în Lumea cea Largă. In Lumea 
cea Largă, lelele Pădurii se simțeau atrase de amurgul 
soarelui şi al lunii noastre; dar cel mai mult le plăceau 
stelele; şi hoinăreau în pădurile întinse care creşteau 
înalte, în ţinuturi care acuma nu mai sunt. Locuiau de 
cele mai multe ori la marginea pădurii, de unde fugeau 
uneori ca să vâneze sau să călărească şi să alerge pe 
câmpurile deschise la lumina lunii sau a stelelor. Dar 
după venirea Oamenilor, au început să iubească din ce 
în ce mai mult amurgul şi umbrele. Cu toate astea erau 
şi rămâneau iele, şi asta înseamnă „făpturi cu suflet 
bun“. 

Într-o grotă uriaşă, câtiva kilometri de la marginea 
Pădurii Intunecate, în partea dinspre răsărit, trăia pe 
vremea aceea regele lor cel mai mare. In faţa porţilor 
uriaşe de granit era un râu care venea din înălțimile 
pădurii şi continua apoi să curgă, intrând în mlaştinile 
de la picioarele platourilor înalte şi împădurite. Această 
grotă uriaşă, din care se făceau nenumărate peşteri 
mai mici de fiecare parte, continua, cotind, departe 
sub pământ şi avea multe galerii şi săli spaţioase; dar 
era mai luminoasă şi mai sănătoasă decât locuinţele 
gnomilor, şi mai puţin adâncă şi periculoasă. De fapt, 
supuşii regelui vânau şi trăiau mai mult afară, în 
pădure, şi aveau case sau colibe pe pământ şi pe 
crengile copacilor. Copacii care le plăceau cel mai mult 
erau fagii. Grota era palatul regelui, seiful unde îşi 

păstra avuţia şi fortăreaţa în care se retrăgeau supuşii 
lui când voiau să se apere de duşmani. 

Peştera mai servea şi drept temniţă pentru prizonieri 
Aşa că acolo l-au târât pe Thorin - fără prea multă 
blândeţe, căci nu prea iubeau piticii şi-şi închipuiau că 
e un duşman. Pe vremuri se războiseră cu unii dintre 
pitici pe care-i acuzaseră că le furaseră comoara. Ar fi 
însă drept să spunem că piticii susțineau, dimpotrivă, 
că luaseră ce li se cuvenea, pentru că se învoiseră cu 
Regele lelelor să-i lucreze aurul şi argintul brut, şi, 
după ce lucraseră, regele refuzase să le mai plătească. 
De fapt, marea slăbiciune a Regelui lelelor erau 
lucrurile de preţ, mai ales argintul şi nestematele albe; 
şi cu toate că avea un tezaur destul de mare, voia 
mereu mai mult, fiindcă nu era încă atât de bogat ca 
alţi suverani ai ielelor, de pe vremuri. Supuşii lui nu 
scoteau din pământ şi nu prelucrau metalele sau 
nestematele, şi nici nu se prea sinchiseau de negoţ sau 
de agricultură. Asta o ştia orice pitic, deşi familia lui 
Thorin n-avusese nicio legătură cu vechea ceartă de 
care v-am pomenit. Aşa că Thorin s-a supărat de felul 
în care s-a purtat cu el după ce şi-a retras vraja şi el şi- 
a venit în fire; şi s-a hotărât să nu scoată nicio vorbă 
despre aur sau despre giuvaeruri. 

Când îl aduseră în faţa regelui, acesta îl privi pe 
Thorin cu severitate şi îi puse o grămadă de întrebări. 
Dar Thorin nu spunea nimic altceva decât că moare de 
foame. 

— De ce aţi încercat de trei ori, dumneata şi oamenii 
dumitale, să-mi atacați supuşii în timp ce petreceau? 
întrebă regele. 

— Nu i-am atacat, răspunse Thorin. Ne-am dus să 
cerşim, fiindcă muream de foame. 

— Unde sunt prietenii dumitale acum şi ce fac? 

— Nu ştiu, dar cred că rabdă de foame în pădure. 

— Ce făceaţi în pădure? 

— Căutam mâncare şi băutură, că eram sleiţi de 
foame. 

— Dar, de fapt, de ce ati venit în pădure? întrebă 
regele, supărat. 

Thorin închise gura şi refuză să mai vorbească. 

— Foarte bine, spuse regele. Luati-l de aici şi puneţi-l 
la loc sigur, până se hotărăşte să spună adevărul, chiar 
dacă o fi să aşteptăm o sută de ani. 

lelele îl prinseră atunci în chingi şi îl închiseră într- 
una din peşterile lor cele mai ascunse, în dosul unor 
uşi solide de lemn, şi-l lăsară acolo. Îi dădură mâncare 
şi băutură şi chiar dacă mâncarea nu era foarte 
gustoasă, oricum, era din belşug; căci ielele nu sunt 

gnomi şi au o educaţie destul de aleasă chiar când e 
vorba de cei mai mari duşmani ai lor, pe care i-au luat 
prizonieri. Păianjenii uriaşi erau singurele făpturi faţă 
de care nu aveau milă şi pe care nu le cruţau. 

Bietul Thorin zăcea deci acolo, în temniţa regelui, şi 
după ce mai trecu un timp în care se simţi plin de 
recunoştinţă pentru pâinea şi carnea şi apa pe care i-o 
dădeau, începu să se întrebe ce deveniseră nefericiţii 
lui prieteni. Nu trecu mult şi descoperi; dar asta ţine de 
capitolul următor şi de începutul unei alte aventuri, în 
care hobbitul şi-a dovedit din nou utilitatea. 


Capitolul IX 
BUTOAIELE SALVATOARE 


A DOUA ZI după bătălia cu păianjenii, Bilbo şi piticii 
făcură un ultim efort desperat să găsească o soluţie 
înainte de a muri de foame sau de sete. Se ridicară şi o 
porniră clătinându-se pe picioare, în direcţia în care 
opt din treisprezece, câţi erau, ghiciră că s-ar afla 
poteca; dar nu apucară niciodată să descopere dacă e 
aşa. Puţina lumină care era în pădure începuse iarăşi 
să scadă, topindu-se în întunericul nopţii, când deodată 
în jurul lor ţâşni lumina mai multor torţe, de parc-ar fi 
fost sute de stele roşii. lelele Pădurii apărură cu arcuri 
şi săgeți şi le strigară piticilor să se oprească. De luptă 
nu putea fi vorba. Chiar dacă piticii n-ar fi fost în starea 
în care, una peste alta, să se simtă fericiţi că sunt 
prinşi, cuţitele lor mici,singur ele arme pe care le 
aveau, nu le-ar fi fost de nici un folos împotriva 
săgeţilor cu care ielele puteau lovi chiar şi un ochi de 

pasăre în întuneric. Aşa că au încremenit pe loc, s-au 
aşezat pe jos şi au aşteptat - toţi în afară de Bilbo care 
şi-a vârât iute inelul în deget şi s-a dat pe furiş la o 
parte. lată de ce, când ielele i-au legat pe pitici într-un 
şir lung, unul în spatele celuilalt, şi i-au numărat, n-au 
găsit sau, mai bine zis, nu l-au numărat niciodată pe 
hobbit. 

Şi nici nu l-au auzit sau l-au simţit urmând de la 
distanţă lumina făciliilor când îşi duceau prizonierii spre 
inima pădurii. Piticii erau toţi legaţi la ochi, dar, 
oricum, n-avea mare importanţă, căci până şi Bilbo, 
care-şi putea folosi ochii, tot nu vedea unde îi duceau, 
şi, în orice caz, nici el, nici ceilalţi nu ştiau locul de 
unde plecaseră. Bilbo făcu toate eforturile să se ţină de 
torţe, căci ielele îi sileau pe pitici să meargă cât mai 
repede, deşi erau bolnavi şi obosiţi. Regele le dăduse 
poruncă să se grăbească. Deodată torţele se opriră şi 
hobbitul abia avu timp să le ajungă din urmă, înainte 
să înceapă trecerea peste pod. Era podul peste râu, 
care ducea până la porţile regelui. Sub pod apa 
întunecată curgea iute şi cu forţă. La celălalt capăt 
erau porţile unei peşteri uriaşe, care pătrundea în 
coasta unei văi molcome, acoperită de arbori. Acolo, 
fagii înalţi coborau chiar până la malul râului, muindu- 
şi rădăcinile în apă. 

lelele îşi împinseră prizonierii peste acest pod, dar 
Bilbo, care venea în urma lor, şovăi. Nu-i plăcea deloc 
cum arăta gura peşterii şi nu se hotărî să-şi urmeze 
prietenii decât în ultima clipă, când se repezi după 
ultimele iele, înainte ca marile porţi ale regelui să se 
închidă cu zgomot în urma lor. 

Înăuntru galeriile erau luminate de flăcările roşii ale 
torţelor, şi ielele-gărzi cântau înaintând pe galeriile 
cotite şi încrucişate, în care răsuna ecoul. Nu semănau 
cu cele din fortărețele gnomilor - erau mai mici, 

coborau mai puţin adânc sub pământ, iar aerul care le 
umplea era mai curat. Într-o sală mare cu stâlpi ciopliţi 
din piatră vie, pe un tron de lemn sculptat, stătea 
Regele lelelor. Pe cap avea o coroană de boabe şi 
frunze roşii, căci venise iarăşi toamna. Primăvara purta 
coroană din flori de pădure, în mână ţinea un toiag de 
stejar, sculptat. 

Prizonierii fură aduşi în faţa lui, şi cu toate că se uita 
crunt la ei, le spuse oamenilor lui să-i dezlege, căci 
erau sleiţi de puteri şi în zdrenţe. „De altfel, aici nu-i 
nevoie să stea legaţi, spuse. Nimeni din cei aduşi aici 
nu mai poate scăpa prin porţile mele fermecate.” 

Îi întrebă îndelung şi în amănunţime ce fac, unde vor 
să se ducă, de unde vin, dar nu reuşi să scoată de la ei 
mult mai mult decât de la Thorin. Erau morocănoşi şi 
supăraţi şi nici măcar nu se străduiau să pară 
politicoşi. 

— Ce-am făcut, Măria-ta? întrebă Balin, care era cel 
mai bătrân dintre cei rămaşi. E oare o crimă să te 
rătăceşti în pădure, să-ţi fie foame şi sete, să fii prins 
în ghearele păianjenilor? De ce vă înfurie atât de tare 
uciderea lor? Sunt animalele dumneavoastră de casă, 
favorite? 

Întrebarea îl înfurie, fireşte, pe rege, mai rău ca nici- 
odată, făcându-l să răspundă: 

— E o crimă să umbli prin împărăţia mea fără voie. 
Uitaţi că vă aflaţi în regatul meu şi că aţi folosit drumul 
făcut de oamenii mei? N-aţi tulburat voi de trei ori 
liniştea oamenilor mei în pădure, nu i-aţi supărat, n-aţi 
stârnit voi păianjenii cu zarva şi strigătele voastre? 
După toate necazurile pe care le-aţi pricinuit, am şi eu 
dreptul să ştiu ce vă aduce pe aici, şi dacă nu vreţi să- 
mi spuneţi acum, vă ţin pe toţi închişi până vă vine 
mintea la cap şi învăţaţi să vă purtaţi. 

Porunci ca fiecare pitic să fie pus într-altă celulă, să i 

se dea de mâncare şi de băut, dar să nu li se dea voie 
să iasă din mica lor închisoare până când nu se 
hotărăşte măcar unul dintre ei să-i spună tot ce voia el 
să ştie. Dar nu le-a spus că Thorin era şi el prizonierul 
lui. Asta a descoperit-o Bilbo. 

Bietul domn Baggins! Multă şi istovitoare vreme a 
trebuit să trăiască în locul acela, complet singur, 
ascun-zându-se tot timpul, neîndrăznind să-şi scoată 
niciodată inelul, abia îndrăznind să doarmă, chiar şi 
ghemuit în cele mai ascunse şi îndepărtate unghere, 
pe care reuşise să le găsească. Ca să facă şi el ceva, 
îşi luă obiceiul să se plimbe prin palatul Regelui Ielelor. 
Intrările erau închise cu porţi fermecate, dar uneori, 
dacă se grăbea, reuşea totuşi să iasă. Grupuri de lele 
ale Pădurii, conduse uneori de rege, plecau când şi 
când la vânătoare sau după alte treburi, prin pădurile 
dinspre soare-răsare. Şi atunci, dacă Bilbo se mişca 
destul de repede, reuşea să iasă strecurându-se în 
urma lor, cu toate că asta era periculos. De mai multe 
ori a fost cât pe-aci să fie prins între uşile care s-au 
închis brusc după ce au trecut ultimele iele; dar nu 
îndrăznea să se apropie prea mult din cauza umbrei 
lui, oricât ar fi fost de inconsistentă şi de nesigură în 
lumina torţei, sau de teamă să nu se ciocnească cineva 
de el şi să-l descopere. Şi pe urmă, chiar când ieşea, 
ceea ce nu se întâmpla prea des, tot nu-i servea la 
nimic. Nu voia să-i părăsească pe pitici şi, de fapt, nici 
nu ştia unde dumnezeu să se ducă fără ei. Nu reuşea 
să ţină pasul ielelor-vânătoare chiar tot timpul cât 
umblau pe afară, aşa că nu descoperi niciodată 
drumurile care l-ar fi scos din pădure, rătăcind 
desperat, îngrozit să nu se piardă, până când i se ivea 
iar ocazia să se întoarcă. Când ieşea la aer i se mai 

203 


făcea şi foame, căci nu ştia să vâneze - în timp ce în 
peşteri reuşea, de bine de rău, să trăiască furând 
mâncare din cămară sau de pe masă, când nu era 
nimeni în preajmă. 

„Sunt ca un spărgător care, odată ce-a intrat, nu mai 
poate. Pleca şi trebuie să continue să prade în chip 
jalnic aceeaşi casă, zi de zi, îşi spunea. Aici e partea 
cea mai tristă şi plicticoasă din toată aventura asta 
nenorocită, obositoare şi penibilă. Aş da orice să fiu din 
nou în vizuina mea, lângă un foc bun, la lumina 
lămpii!“ Şi ar mai fi vrut uneori să-i poată trimite 
vrăjitorului un mesaj în care să-i ceară ajutor, dar asta 
era, fireşte, imposibil; îşi dădu foarte repede seama că 
dacă era ceva de făcut, trebuia s-o facă el, domnul 
Baggins, singur şi fără ajutor. 

In cele din urmă, după o săptămână sau două de 
viaţă trăită în ascuns, pândind şi urmărind gărzile, 
profitând de orice ocazie, reuşi să afle unde era ţinut 
fiecare pitic în parte.  Descoperi toate cele 
douăsprezece celule în care se aflau, în diferitele părţi 
ale palatului, şi după un timp reuşi să se orienteze 
foarte bine. Şi care nu-i fu mirarea, trăgând într-o zi cu 
urechea în timp ce stăteau nişte paznici de vorbă, să 
afle că mai era un pitic închis, într-un loc deosebit de 
tainic şi de întunecos. Ghici bineînţeles într-o clipă că 
trebuie să fie vorba de Thorin; şi după un timp 
descoperi că aşa şi era. In cele din urmă, reuşi cu mare 
greutate să găsească locul când nu era nimeni prin jur 
şi să schimbe două-trei vorbe cu căpetenia piticilor. 

Thorin era prea amărât ca să mai fie furios de 
necazu-rile lui şi începuse chiar să se gândească să-i 
spună regelui totul despre comoară şi despre căutările 
lor (ceea ce dovedea cât de mult îi scăzuse moralul), 
când auzi vocişoara lui Bilbo prin gaura cheii. Nu-i veni 
să-şi creadă urechilor. După o clipă însă îşi dădu 

seama că nu se poate înşela, se apropie de uşă şi avu 
o lungă convorbire în şoaptă cu Bilbo, care stătea de 
partea cealaltă. 

Şi astfel Bilbo reuşi să ducă în taină mesajul lui 
Thorin fiecăruia dintre ceilalţi pitici întemnițați, 
spunându-le că Thorin, căpetenia lor, se află aproape 
de ei şi că niciunul nu trebuie să dezvăluie misiunea lor 
regelui, sau în orice caz nu înainte să le dea Thorin 
semnalul. Căci lui Thorin îi venise inima la loc, auzind 
cum îşi salvase hobbitul tovarăşii de păianjeni, şi era 
din nou hotărât să nu se răscumpere prin făgăduieli 
făcute regelui, că i-ar da o parte din comoară, decât 
atunci când nu va mai fi altă speranţă de scăpare; 
decât atunci când extraordinarul domn Baggins cel 
Nevăzut (de care începuse într-adevăr să aibă o părere 
foarte bună) nu va mai reuşi să găsească nicio soluţie 
ingenioasă. 

Primind mesajul, ceilalţi pitici au fost cu totul de 
acord. S-au gândit cu toţii că partea lor din comoară (şi 
o socoteau a lor, cu toate că se aflau acum într-o 
situaţie critică şi zmeul era încă în viaţă) va suferi 
serios dacă lelele Pădurii vor avea pretenţia la o parte 
din ea; în plus, aveau toată încrederea în Bilbo. Căci, 
vedeţi, se întâmpla tocmai ce spusese Gandalf. Poate 
că ăsta era unul dintre motivele pentru care plecase şi 
îi lăsase singuri. 

Dar Bilbo nu împărtăşea nici pe departe speranţele 
lor. Nu-i plăcea să depindă toţi de el şi tare ar fi vrut 
să-l aibă pe vrăjitor pe aproape. În zadar: probabil că îi 
despărţea de el toată întinderea misterioasă a Pădurii 
intunecate. Se gândi şi se tot gândi, până aproape să-i 
crape capul, dar nu-i veni nicio idee strălucită. Un inel 
fermecat era un lucru foarte bun, dar nu servea la 
mare lucru când ei erau paisprezece. Dar, după cum 
aţi ghicit, probabil, până la urmă tot a reuşit să-şi 

salveze prietenii, şi iată cum s-a întâmplat. 

Într-o zi, pe când tot adulmeca şi se plimba încoace 
şi încolo, Bilbo descoperi ceva foarte interesant: porţile 
cele mari nu erau singura intrare spre peşteri. Exista 
un pârâu care curgea pe sub o parte din zona cea mai 
joasă a palatului şi se unea cu Râul Pădurii mai 
departe, spre răsărit, dincolo de dealul abrupt unde se 
afla deschiză-tura principală. In locul unde pârâul 
subteran ieşea din coasta dealului, se afla un zăgaz. 
Tavanul de stâncă cobora acolo până aproape de 
suprafaţa apei, unde se putea lăsa un zăgaz drept în 
albia râului, ca să împiedice pe oricine ar fi vrut să 
intre sau să iasă pe acolo. Dar era adesea deschis, căci 
pe acolo treceau multe mărfuri, fie că intrau sau că 
ieşeau. Dacă ar fi intrat cineva pe acolo, s-ar fi trezit 
într-un tunel negru şi accidentat, care pătrundea adânc 
în inima dealului; era totuşi un loc unde tunelul trecea 
pe sub peşteri şi unde tavanul fusese tăiat şi acoperit 
cu chepenguri mari din lemn de stejar, care se 
deschideau, în sus, spre beciurile regelui. In beciuri se 
aflau butoaie şi butoaie şi iar butoaie; căci Ielelor 
Pădurii şi mai ales regelui lor le plăcea foarte mult 
vinul, deşi prin părţile acelea nu creştea viţă de vie. 
Vinul şi celelalte bunuri erau aduse de departe, de la 
rudele lor dinspre miazăzi, sau de la viile oamenilor de 
pe meleaguri îndepărtate. 

Stând ascuns în spatele unui poloboc dintre cele mai 
mari, Bilbo descoperi chepengurile şi la ce foloseau, şi 
stând la pândă şi ascultând ce spuneau servitorii 
regelui, află cum se aduceau vinurile şi alte bunuri, pe 
apă sau pe uscat, de la Lacul Lung. 

După câte se părea, acolo continua să existe un oraş 
înfloritor al oamenilor, construit pe poduri şi 
pătrunzând departe în apă, ca un mijloc de apărare 
împotriva duşmanilor de tot felul şi mai ales împotriva 

zmeului de pe Munte. Din Oraşul Lacului, butoaiele 
plecau pe Râul Pădurii. De multe ori erau doar prinse 
unul de altul ca nişte plute mari, şi împinse cu prăjina 
sau cu vâslele în sus pe apă; alteori erau încărcate pe 
vase late. 

După ce le goleau, ielele luau butoaiele şi le aruncau 
prin trape, apoi deschideau zăgazul şi butoaiele ieşeau 
plutind şi legănându-se pe apă, până când curentul le 
ducea într-un loc, departe pe râu, la vale, unde malul 
ieşea în afară, aproape de marginea cea mai 
răsăriteană a Pădurii Intunecate. Acolo erau culese, 
legate şi aduse înapoi, pe apă, în Oraşul Lacului, care 
se afla în apropiere de punctul în care Râul Pădurii se 
vărsa în Lacul Lung 

Un timp Bilbo stătu şi se gândi la zăgaz, întrebându- 
se cum s-ar putea folosi ca să-şi scape prietenii; în cele 
din urmă ajunse la începuturile unui plan desperat. 

Prizonierilor li se adusese masa de seară. Gărzile se 
depărtau tropăind pe culoare, luând torţele cu ei şi 
lăsând totul în întuneric, în urma lor. Apoi Bilbo îl auzi 
pe chelarul regelui spunându-i căpitanului gărzilor 
„noapte bună“. 

— Hai cu mine, spuse, să-ţi dau să bei puţin din vinul 
ăl nou pe care l-am primit acum, de curând. Astă-seară 
am mult de tras, că trebuie să scot butoaiele goale din 
beciuri, aşa că un păhărel te ajută să munceşti mai 
bine. 

— Bine, spuse râzând şeful gărzilor, am să gust şi eu 
un pahar, să văd dacă vinu-i vrednic de masa regelui. 
Astă-seară e un ospăț şi nu se cade să dăm vin prost. 

Auzind acestea, Bilbo începu să tremure de emoție, 
căci văzu că norocul e de partea lui şi că are imediat 
ocazia să-şi încerce planul desperat. li urmă pe cei doi 
până când intrară într-un beci mic şi se aşezară la o 
masă pe care se aflau două carafe mari şi pântecoase. 
Nu trecu mult şi începură să bea şi să râdă cu poftă. Şi 
atunci Bilbo avu un noroc cu totul neobişnuit. lelele 
Pădurii nu se ameţesc decât cu vin extrem de tare; 
dar, după câte se părea, vinul ăsta era din recolta 
îmbătătoare a marilor grădini din Dorwinion şi nu era 
destinat soldaţilor sau servitorilor, ci doar ospăţurilor 
regelui; şi trebuia servit în cupe mici, nu în carafele 
mari şi pântecoase ale chelarului. 

Puțin timp după aceea, şeful gărzilor începu să 
moţăie, apoi puse capul pe masă şi căzu într-un somn 
adânc. Chelarul continuă un timp să vorbească şi să 
râdă de unul singur, fără să dea vreun semn că văzuse 
ce s-a întâmplat, dar puţin mai târziu începu să 
picotească şi el - îi căzu capul pe masă şi adormi 
sforăind lângă prietenul lui. Atunci hobbitul intră pe 
furiş în beci. Câteva clipe mai târziu şeful gărzilor nu 
mai avea chei, iar Bilbo alerga cât putea de repede pe 
culoare, spre celule. Legătura mare de chei i se părea 
foarte grea pentru braţele lui, şi cu toate că purta 
inelul, simţi de mai multe ori că i se taie picioarele de 
frică, pentru că nu putea să împiedice cheile să 
clincăne din când în când destul de tare. Şi asta îl 
făcea să tremure din cap până-n picioare. 

Întâi descuie uşa lui Balin, apoi imediat, după ce ieşi 
piticul de acolo, o încuie cu grijă la loc. După cum vă 
închipuiţi, Balin rămase foarte uimit; dar oricât ar fi 
fost de fericit să iasă din cămăruţa lui de piatră atât de 
plictisitoare, voia totuşi să se oprească şi să pună 
întrebări, să ştie ce voia să facă Bilbo şi multe altele. 

— N-avem timp acum, spuse hobbitul, urmează-mă 

şi-ai să vezi! Trebuie să rămânem cu toţii împreună, să 
nu riscăm să ne pierdem unul de altul. Ori scăpăm toţi, 
ori niciunul, şi asta e ultima noastră şansă. Dacă se 
află asta, dumnezeu ştie unde vă mai pune regele, cu 
lanţuri la mâini şi probabil şi la picioare. Fii băiat bun şi 
nu mai discuta. 

După care se duse din uşă în uşă, până când 
numărul celor care-l urmau ajunse la doisprezece - 
niciunul dintre ei nefiind prea sprinten, din cauza 
întunericului sau a faptului că fuseseră prea mult 
închişi. Inima lui Bilbo bătea să se rupă ori de câte ori 
se loveau unul de altul sau mormăiau şi şuşoteau pe 
întuneric. „Naiba s-o ia de afacere piticească”, îşi 
spunea Bilbo în sinea lui. Dar totul a mers ca pe roate 
şi n-au întâlnit niciun paznic. De fapt, în noaptea aceea 
avea loc în pădure şi în sălile de sus o mare Petrecere 
a Toamnei. Aproape toţi supuşii regelui petreceau şi se 
veseleau. 

În cele din urmă, după multe poticneli, ajunseră la 
temniţa în care se afla Thorin, la mare adâncime sub 
pământ, dar din fericire destul de aproape de beciuri. 

— la te uită! spuse Thorin, când îi şopti Bilbo să iasă 
să se alăture prietenilor lui. Gandalf a spus adevărul, 
ca de obicei. La o adică, s-ar părea că eşti un 
Spărgător de mâna-ntâi. Sunt convins că în viitor, orice 
s-ar întâmpla, suntem cu toţii oamenii dumitale. Dar ce 
facem? 

Bilbo îşi dădu seama că venise vremea să-şi explice 
cât de cât ideea, dar nu era deloc convins că piticii o 
vor primi bine. 

Temerile lui se adeveriră cât se poate de justificate. 
Căci ideea nu le-a plăcut deloc şi începură să bombăne 
în gura mare, cu toate că asta era periculos. 

— O să ne izbească şi o să ne facă bucăţi, şi o să ne 
mai şi înecăm, mormăiră. Când ai reuşit să pui mâna 

pe chei, am crezut că ai să ai şi un plan inteligent. 
Ideea asta e o nebunie! 

— Foarte bine, spuse Bilbo descurajat, dar în acelaşi 
timp şi cam enervat. Hai înapoi în celulele voastre 
frumoase; o să vă încui la loc şi o să staţi comod, să 
găsiţi un alt plan mai bun - dar nu cred că o să mai pot 
vreodată pune mâna pe chei, chiar dacă aş fi dispus să 
mai încerc. 

Perspectiva era prea îngrozitoare, aşa că se potoliră. 
În cele din urmă, au trebuit să facă ceea ce le sugerase 
Bilbo, pentru că era clar că nu puteau să încerce să 
găsească drumul până-n sălile de sus sau să se lupte 
să iasă pe porţi, care se închideau ca prin farmec; sau 
să bombăne prin galerii, până erau iarăşi prinşi. Aşa 
că, urmându-l pe hobbit, se furişară în beciurile cele 
mai adânci. Trecură prin faţa unei uşi prin care îi 
văzură pe căpitanul gărzilor şi pe chelar care 
continuau să sforăie fericiţi, cu un zâmbet pe faţă. 
Vinul de Dorwinion dă un somn adânc cu vise plăcute. 
A doua zi expresia căpitanului gărzilor probabil că avea 
să fie alta, cu toate că Bilbo, înainte să-şi continue 
drumul, se furişase lângă el şi, milos, îi pusese cheile 
înapoi la cingătoare. 

„Aşa va avea mai puţine necazuri, îşi spuse domnul 
Baggins. N-a fost om rău şi s-a purtat destul de frumos 
cu prizonierii. Vai, ce-o să se mai mire cu toţii! O să-şi 
închipuie că am avut puteri supranaturale grozave, ca 
să trecem prin toate uşile încuiate şi să dispărem. Să 
dispărem! Trebuie să ne punem foarte repede pe 
treabă dacă vrem aşa ceva! “ 


xxx 


Balin a fost pus să pândească paznicul şi chelarul şi 
să dea de veste dacă mişcă. Ceilalţi s-au dus în beciul 
alăturat, cel cu trapele. Nu era timp de pierdut. După 

câte ştia Bilbo, câteva iele primiseră poruncă să 
coboare cu rând, să-l ajute pe chelar să împingă 
butoaiele goale prin trape, în râu. Butoaiele erau de 
fapt gata pregătite, rânduri-rânduri, în mijlocul 
încăperii, şi aşteptau să li se dea brânci. Unele erau 
butoaie de vin - şi cu astea nu aveau ce face, pentru 
că era greu să le deschizi la capăt fără zgomot şi era 
greu să le închizi la loc. Dar printre ele se aflau câteva 
cu care se căraseră alte lucruri în palatul regelui, cum 
ar fi unt, mere şi altele. 

Găsiră repede treisprezece butoaie destul de mari ca 
să încapă câte un pitic în fiecare. De fapt, unele erau 
chiar prea spaţioase şi, vârându-se în ele, piticii se 
gândiră îngrijoraţi cât vor fi de scuturaţi şi de izbiţi, cu 
toate că Bilbo se strădui să găsească într-un timp atât 
de scurt paie şi alte lucruri cu care să-i împacheteze 
confortabil, în cele din urmă reuşi să vâre doisprezece 
pitici în butoaie. Thorin îi făcuse mari necazuri şi acum 
se sucea şi se răsucea în butoi, mârâind ca un câine 
mare într-un coteţ prea mic; în timp ce Balin, care 
rămăsese ultimul, făcea o grămadă de mofturi din 
cauza găurilor prin care trebuia să intre aerul, spunând 
că se sufocă înainte chiar să se fi pus capacul la butoi. 
Bilbo se străduise să astupe găurile din părţile laterale 
ale butoaielor şi să fixeze capacele cât mai bine, şi 
acum rămăsese din nou singur; alerga încoace şi 
încolo, făcând ultimele rectificări şi sperând, oricât ar fi 
fost de absurd, că planul lui va reuşi. 

Treaba s-a isprăvit tocmai la timp. Un minut sau 
două după ce fixase capacul butoiului lui Balin, Bilbo 
auzi voci şi văzu lumini pâlpâind. In beci apărură 
câteva iele care râdeau şi vorbeau şi cântau frânturi de 
cântece. Părăsiseră un ospăț vesel, care se desfăşura 
într-una din sălile palatului, şi aveau intenţia să se 
întoarcă mai repede acolo. 

— Unde-i bătrânul Galion, chelarul? spuse una dintre 
iele. Nu l-am văzut servind la masă astă-seară. Ar 
trebui să fie aici acum, să ne arate ce-avem de făcut! 

— Dacă bătrânul gură-cască întârzie, mă supăr, 
spuse alta. N-am de gând să-mi pierd vremea aici, 
când acolo sus petrec şi se veselesc. 

— Aha! se auzi un strigăt. Uite-l pe bătrânul 
pezevenghi. E cu capul în cană! A făcut şi el o mică 
petrecere în doi, cu prietenul lui, căpitanul. 

— Scutură-l! Trezeşte-l! strigară ceilalţi, nerăbdători. 

Galion nu prea era încântat să fie scuturat sau trezit 
şi mai puţin încă să fie batjocorit. 

— Aţi întârziat, mormăi el, am aşteptat şi-am tot 
aşteptat, aicea jos, în timp ce voi beaţi şi vă veseleaţi, 
uitând de datorie. Nu-i de mirare că am adormit. Mi-a 
fost urât. 

— Nu-i de mirare, spuseră ielele, dar explicaţia e 
aici, în cană. la dă-ne şi nouă o gură din licoarea care 
adoarme, înainte să ne apucăm de treabă. Nu-i nevoie 
să-l trezeşti pe temnicer. După cum arată, pare să-şi fi 
luat porţia. 

Au băut apoi un rând şi deodată au devenit 
nemaipo-menit de vesele. Dar nu şi-au pierdut minţile 
cu totul. 

— Salvează-ne, Galion, strigară, ai început cheful 
devreme şi ţi s-au cam încâlcit minţile. Ai pus aici 
butoaiele pline, în loc să le pui pe cele goale, dacă le 
judeci după greutate. 

— la apucaţi-vă de treabă, mormăi chelarul. Cum o 
să-şi dea seama de greutate nişte beţivane şi nişte 
pierde-vară ca voi. Astea-s butoaiele care trebuie să 
plece, şi gata! Faceţi ce vă spun! 

— Bine, bine,  răspunseră  ielele,  rostogolind 
butoaiele către trapă. Dar să ştii că tu răspunzi dacă 
poloboacele pline cu unt pentru rege şi cel mai bun vin 

al lui se duc pe gârlă şi ajung la Oamenii Lacului, pe 
gratis. 


Hai de-a dura, dura, dura, 
Oricare le-ar fi măsura, 

Până cade jos, prin trapă, 
Plici şi placi, cade în apă! 


Aşa cântară, în timp ce un butoi şi pe urmă altul se 
rostogoliră uruind spre deschizătura neagră, căzând 
apoi în apa cea rece, câţiva metri mai jos. Unele dintre 
butoaie erau într-adevăr goale, dar în altele, 
împachetat cu grijă, se afla câte un pitic; jos căzură 
toate, unele peste altele, plesnind apa, ciocnindu-se de 
pereţii tunelului sau unul de altul, plecând apoi la vale, 
pe apă. 

Şi deodată Bilbo îşi dădu seama de punctul slab al 
planului său. Probabil că dumneavoastră v-aţi dat 
seama mai demult şi v-aţi distrat; dar cred că, dacă aţi 
fi fost în locul lui, n-aţi fi reuşit să faceţi nici măcar cât 
a făcut el. Deci rămăsese pe-afară şi nu era nimeni 
care să-l împacheteze, chiar dacă ar mai fi avut 
posibilitatea s-o facă. Se părea că de data asta îşi va 
pierde într-adevăr prietenii (dispăruseră aproape toţi 
prin gura neagră a trapei); va rămâne singur de tot şi 
va trebui să stea ascuns pe vecie, ca Spărgător 
permanent. In peşterile ielelor. Căci, chiar dacă ar fi 
putut să scape în clipa aceea prin porţile de sus, era 
foarte puţin probabil că va mai regăsi vreodată piticii. 
Pe uscat nu ştia drumul care să-l ducă până-n locul 
unde se adunau butoaiele. Se întreba ce vor păţi fără 
el, căci nu avusese timp să le spună piticilor tot ce 
aflase sau ceea ce avusese intenţia să facă după ce 
vor fi ieşit din pădure. 

Pe când îi treceau toate aceste gânduri prin minte, 
ielele, făpturi voioase, începură să cânte un cântec în 

213 


jurul deschizăturii pe unde ieşea râul: 


Jos, pe apă, hai, coboară 
Spre ținuturi de-odinioară! 
Lasă hrube şi palate, 

Lasă coamele-avântate, 
Unde codru-i des şi negru 
Și-umbre sure-s la tot pasul. 
Peste-a pomilor lumi zboară 
Spre-adierile de vară, 

Peste stuf, peste rogoz, 
Peste bălării şi boz, 

Printre cețuri ce cresc, albe, 
Din a mlaştinilor salbe! 
Du-te, du-te după stele 

De pe ceruri reci şi rele; 

Să te-ntorci când zorii crapă 
Peste țărm, nisip şi apă, 
Du-te către miazăzi, 

Unde-i soare şi e zi, 

Și sunt pajişti înverzite, 
Unde pasc cirezi de vite. 
Vino sus, unde-s grădini 
Și-unde sunt ciorchinii plini, 
Unde soarele domneşte... 
Către miazăzi grăbeşte! 
Jos, pe apă, hai, coboară, 
Spre ținuturi de-odinioară! 


Unele se duseseră să tragă de frânghiile care ridicau 
zăgazul, să poată ieşi butoaiele de îndată ce erau toate 
acolo jos, în apă. f 

Tocmai rostogoleau ultimul butoi spre trape. In 
desperare de cauză şi neavând altceva de făcut, micul 
Bilbo, sărăcuţul, s-a agăţat de el şi s-a trezit aruncat în 
trapă, cu butoi cu tot. Şi plici! a căzut în apă - o apă 

rece şi moartă - cu butoiul peste el. 

Apoi a ieşit din nou la suprafaţă, scuipând şi 
agăţându-se de lemnul butoiului, ca un şobolan; dar 
oricâte eforturi ar fi făcut, tot n-a reuşit să se caţăre pe 
butoi. Ori de câte ori încerca, butoiul se rostogolea 
trăgându-l din nou pe sub el, în apă. De fapt, butoiul 
era gol şi plutea, uşor ca un dop. Cu toate că avea 
urechile pline de apă, Bilbo auzea ielele care continuau 
să cânte în pivnita de sus. Apoi deodată trapele se 
închiseră cu o bufnitură şi vocile se pierdură. Bilbo se 
afla într-un tunel negru, plutind în apa îngheţată, 
singur-singurel - căci cum să te bizui pe nişte prieteni 
împachetaţi în butoaie! 

Curând însă apăru în întunericul din faţa lui o pată 
cenuşie. Auzi scârţâitul zăgazului pe care îl trăgeau 
ielele în sus şi descoperi că se află în mijlocul unei 
mase plutitoare şi izbitoare de butoaie şi poloboace, 
care se îngrămădeau să treacă pe sub arcadă şi să 
ajungă în şuvoiul de afară. Bilbo s-a ferit cât a putut el 
mai bine, ca să nu fie lovit din toate părţile şi făcut 
bucăţi; dar în cele din urmă mulţimea de butoaie care 
se înghionteau a început să se mai împrăştie, plutind 
unul câte unul pe sub bolta de piatră şi depărtându-se. 
Atunci şi-a dat el seama că n-ar fi fost bine nici dac-ar 
fi reuşit să se aşeze călare pe butoi, căci între butoi şi 
tavanul care cobora brusc în dreptul zăgazului nu mai 
era loc nici măcar pentru un hobbit. 

leşiră pe sub crengile care atârnau din copacii de pe 
cele două maluri. Bilbo se întrebă cum s-or fi simțind 
piticii şi dacă o fi intrat multă apă în butoaie. Printre 
butoaiele care înaintaseră plutind pe lângă el în 
întuneric, erau unele care păreau să atârne destul de 
greu în apă, şi Bilbo îşi spuse că trebuie să fie cele 

umplute cu pitici. 

„Numai de aş fi înfundat bine capacele”, se gândi el, 
dar nu trecu mult şi starea lui deveni atât de îngrijoră- 
toare încât uită de pitici. Reuşi să ţină capul afară din 
apă, dar tremura de frig şi-şi spunea în sinea lui că 
asta îl va ucide înainte ca norocul să se întoarcă în 
favoarea lui; se întreba cât timp va mai fi în stare să se 
ţină agăţat de butoi şi dacă n-ar trebui să rişte să-i dea 
drumul şi să încerce să înoate până la mal. 

Norocul se schimbă, într-adevăr, în favoarea lui, 
puţin mai târziu: la un moment dat, curentul plin de 
vârtejuri împinse mai multe butoaie până aproape de 
mal, unde rămaseră un timp blocate de o rădăcină 
ascunsă. 

Bilbo profită atunci de ocazie să se urce dintr-o parte 
pe butoiul lui, în timp ce acesta rămăsese înţepenit 
lângă un altul. Se căţără ca un şobolan murat şi se 
lungi deasupra cu mâinile şi picioarele întinse în lături, 
să-şi poată păstra cât mai bine echilibrul. Vântul era 
rece, dar era în orice caz mai plăcut ca apa şi Bilbo 
spera că n-o să alunece brusc de pe butoi când s-or 
porni din nou la drum. 

N-a trecut mult şi butoaiele s-au eliberat din nou şi 
au început să se sucească şi să se răsucească, 
coborând pe apă şi intrând în şuvoiul principal. Bilbo îşi 
dădu seama că, aşa cum se şi temuse, îi venea foarte 
greu să se ţină bine de butoi; reuşi totuşi cumva, cu 
toate că era groaznic de incomod. Din fericire, el era 
foarte uşor şi butoiul era bun şi mare, şi, fiind 
permeabil, luase şi puţină apă. Totuşi era ca şi cum ar 
fi încercat să călărească, fără căpăstru sau scări, un 
căluţ burtos, care tot voia să se rostogolească pe 
iarbă. 

Tot înaintând aşa, domnul Baggins ajunse în sfârşit 
într-un loc unde copacii de pe ambele maluri deveneau 

tot mai subţiri. Reuşea să vadă cerul palid printre ei. 
Râul Negru se făcea deodată larg, întâlnindu-se cu 
apele principale ale Râului Pădurii care cobora grăbit 
de la porţile mari ale regelui. Era o fâşie mată de apă 
pe care n-o mai umbrea nimic, pe suprafaţa ei 
lunecoasă dansând, întreruptă ici-colo, oglindirea 
norilor şi a stelelor. Apoi, apele grăbite ale Râului 
Pădurii împinseră toată armata de butoaie şi poloboace 
spre malul dinspre miazănoapte, unde, tot muşcând 
terenul, săpaseră un golf larg. Golful avea un țărm cu 
pietriş, pe sub maluri suspendate, şi în capătul dinspre 
răsărit era întărit de un mic promontoriu de rocă tare, 
ieşit în afară. Pe ţărmul cu apa mică, majoritatea 
butoaielor se  rostogoliră pe uscat, doar câteva 
continuându-şi drumul până se loviră de digul de 
piatră. 

Pe mal erau oameni care priveau cu atenţie. Într-o 
clipă împinseră cu prăjina şi strânseră toate butoaiele 
la un loc, în apa joasă, şi după ce le numărară, le 
legară la un loc cu sfoară şi le lăsară să rămână aşa 
până dimineaţa. 

Bieţii pitici! În schimb, situaţia lui Bilbo era ceva mai 
bună! Cobori de pe butoi, trecu cu greu prin apă până 
la mal, după care însă se furişă până la nişte cocioabe 
pe care le văzuse lângă mal. Acum nu se mai gândea 
de două ori dacă să ia sau nu, neinvitat, mâncarea 
care-i apărea în faţă; era de atâta vreme silit s-o facă! 
Şi ştia acum prea bine ce înseamnă să fii înfometat, şi 
nu doar interesat în mod politicos de delicatesele unei 
cămări bine garnisite. Zărise, printre copaci, şi un foc 
şi asta îl atrăsese, căci hainele lui erau muiate şi 
zdrenţuite şi le simţea pe piele reci şi lipicioase. 

Cred că nu e nevoie să vă dau prea multe amănunte 
217 


în legătură cu aventurile lui din noaptea aceea, căci ne 
apropiem de sfârşitul călătoriei către soare-răsare şi 
ajungem la ultima şi cea mai mare dintre aventuri, aşa 
că trebuie să ne grăbim. Bineînţeles că, ajutat de inelul 
lui fermecat, s-a descurcat la început foarte bine. După 
un timp însă l-au trădat urmele ude ale tălpilor şi 
picăturile de apă pe care le lăsa oriunde se ducea sau 
se aşeza; mai mult încă, începuse să se smioreăie, şi 
de câte ori încerca să se ascundă, îl descopereau din 
cauza exploziei violente a strănuturilor lui înăbuşite. 
Într-o clipă, în satul de lângă râu se stârni o mare 
agitaţie; dar Bilbo scăpă, fugind în pădure; ducea cu el 
o pâine, un burduf cu vin şi nişte plăcinte, care nu erau 
câtuşi de puţin ale lui. Restul nopţii îl petrecu ud şi 
departe de foc, dar sticla îl ajută să suporte frigul şi, de 
fapt, adormi chiar puţin pe nişte frunze uscate, cu 
toate că anul se apropia de sfârşit şi aerul era 
îngheţat. 

Se trezi din nou, strănutând deosebit de tare. Era o 
dimineaţă înnourată şi jos, lângă râu, se auzea larmă şi 
veselie. Se făcea o plută de butoaie, pe care ielele- 
plutaşe aveau s-o ducă în curând la vale, spre Oraşul 
Lacului. Bilbo strănută din nou. Nu mai era ud, dar se 
simţea îngheţat din cap până-n picioare. Cobori cât 
reuşiră să-l ducă de repede picioarele lui ţepene şi 
ajunse tocmai la timp lângă grămada de butoaie, fără 
să-l observe nimeni în agitația generală. Din fericire, 
nu era soare la ora aceea, ca să arunce umbre 
stânjenitoare şi din fericire reuşi să nu mai strănute 
multă vreme. 

Butoaiele erau împinse cu putere dintr-un loc într- 
altul, cu prăjina. lelele stăteau în apa joasă, trăgeau şi 
împingeau. Butoaiele, care erau acum toate legate 
strâns la un loc, scârtâiau şi se bâţâiau. 

— Incărcătura asta e grea, mormăiră unele dintre 

iele. Se cufundă prea mult - şi unele nu par deloc 
goale. Dacă le-am fi primit în timpul zilei, am fi aruncat 
şi noi o privire înăuntru, spuseră. 

— Acu’ n-avem timp, strigară plutaşii. Împingeţi! 

În cele din urmă se urniră, mai întâi încet, până 
trecură de vârful de stâncă unde stăteau alte iele ca să 
le respingă cu prăjina, apoi din ce în ce mai repede, pe 
măsură ce intrau în şuvoiul principal şi coborau la vale, 
tot mai la vale, înspre lac. Scăpaseră de temniţele 
regelui, trecuseră de pădure, dar rămânea de văzut 
dacă rămăseseră vii sau erau morţi. 


Capitolul X ; 
O PRIMIRE CALDUROASA 


PE MĂSURĂ CE ÎNAINTAU PLUTIND PE APĂ, ziua se 
făcea tot mai luminoasă şi mai călduroasă. După o 
vreme, râul ocoli un umăr abrupt de pământ care 
cobora în stânga lor. Sub picioarele lui stâncoase, 
formând o costişă interioară, cursese, clipocind şi 
făcând băşici, un pârâu adânc. Deodată costişa se 
micşoră. Malurile se cufundară. Copacii rămaseră în 
urmă. Şi Bilbo văzu în faţa lui o privelişte grozavă. 

Pământul se întindea larg de jur împrejur, plin de 
apele râului care se risipeau într-o sută de râuleţe 
şerpuite, sau se înfundau în mlaştini şi bălți presărate 
cu insulițe de fiecare parte; totuşi, prin mijloc curgea în 
continuare, liniştit, un râu violent. lar departe se zărea 
Muntele, cu vârful lui întunecat ascuns într-un nour 
zdrenţuit. Dar nu se vedeau nici vecinii lui cei mai 
apropiaţi la nord-est, nici pământul răvăşit care îi lega 

de el. Se ridica singur şi se uita peste mlaştini înspre 
pădure. Muntele Singuratic! Bilbo venise de departe şi 
trecuse prin multe peripeții ca să-l vadă, şi acum, când 
îl vedea, nu-i plăcea deloc cum arată. 

Ascultând ce spuneau plutaşii şi punând cap la cap 
frânturile de informaţie pe care le lăsau să scape, îşi 
dădu repede seama că avea mare noroc să-l fi văzut 
chiar şi atât, chiar şi de la distanţa asta. Oricât ar fi 
fost de jalnică întemnițarea de care tocmai scăpase şi 
oricât de neplăcută i-ar fi fost situaţia actuală (ca să nu 
mai vorbim de bieţii pitici de sub el), avusese totuşi 
mai mult noroc decât îşi închipuise. Discuţiile se 
refereau toate la marfa care venea şi pleca pe apă şi la 
creşterea circulaţie; pe râu, pe măsură ce drumurile 
dinspre răsărit, care duceau la Pădurea Întunecată, 
dispăreau sau nu mai erau folosite; se mai refereau şi 
la certurile dintre Oamenii Lacului şi lelele Pădurii, în 
legătură cu întreţinerea Râului Pădurii şi a malurilor 
sale. 

Locurile astea se schimbaseră mult de pe vremea 
când Muntele era locuit de pitici, zile de care cei mai 
mulţi dintre oameni nu-şi mai aminteau azi decât ca de 
un basm pierdut în negura vremii. Se schimbaseră 
chiar şi de curând, de la ultimele informaţii pe care le 
primise Gandalf în legătură eu ele. Inundații mari şi 
ploi umflaseră râurile care curgeau înspre răsărit. Mai 
fuseseră şi unul sau două cutremure (pe care unii erau 
dispuşi să le atribuie zmeului, pe care-l pomeneau doar 
cu blesteme şi cu un semn ameninţător cu capul în 
direcţia Muntelui). Mlaştinile şi mocirla se întinseseră 
tot mai mult de o parte şi de alta. Cărările dispăruseră, 
după cum dispăruseră şi mulţi călăreţi şi călători care 
încercaseră să regăsească drumurile pierdute. Drumul 
ielelor, pe care-l urmaseră piticii prin pădure la sfatul 
lui Beorn, se sfârşea, acum rar folosit şi lipsit de orice 

siguranţă, la marginea de răsărit a pădurii; râul 
rămăsese singura cale lipsită de pericole de la 
marginea Pădurii Intunecate, la miazănoapte, până la 
câmpiile umbrite de munte, pe partea cealaltă, iar râul 
era păzit de Regele Ielelor. 

Vedeţi, deci, că până la urmă Bilbo luase singura 
cale cât de cât sigură. L-ar fi liniştit poate puţin pe 
domnul Baggins, care stătea tremurând pe butoaie, 
dacă ar fi ştiut că Gandalf, care era departe, aflase de 
toate astea, că se îngrijorase grozav şi că, de fapt, îşi 
isprăvea celelalte treburi (care nu au legătură cu 
povestea asta) şi se pregătea să vină în căutarea lui 
Thorin şi a tovarăşilor săi. Dar Bilbo nu ştia. 

Tot ce ştia era că râul părea să continue şi să tot 
continue la nesfârşit, şi că-i era foame, şi avea un 
guturai urâcios, şi nu-i plăcea Muntele ăsta care părea 
că se încruntă şi-l ameninţă, pe măsură ce se apropia 
de el. După o vreme, însă, râul o luă mai spre sud, şi 
Muntele se retrase din nou; în cele din urmă, către 
sfârşitul zilei, malurile se făcură stâncoase, râul îşi 
strânse toate apele rătăcitoare într-un şuvoi adânc şi 
iute, şi se văzură înaintând cu mare viteză. 

Soarele apusese când, cotind-o din nou înspre 
răsărit, Râul Pădurii năvăli în Lacul Lung. Râul avea 
acolo o gură largă de vărsare şi în fiecare parte ecluze 
stâncoase ca nişte terase, cu prundiş îngrămădit la 
picioarele lor. Lacul Lung! Bilbo nu-şi închipuise 
niciodată că, atunci când nu e vorba de mare, poate 
exista o apă atât de întinsă. Lacul era atât de lat, încât 
malurile opuse păreau mici şi îndepărtate; şi era atât 
de lung, încât capătul dinspre miazănoapte, care se 
întindea spre Munte, nici nu se mai vedea. Bilbo ştia 
doar de pe hartă că acolo sus, departe, unde sclipeau 
stelele Carului, Râul Grăbit se vărsa în lac venind din 
Dale, şi împreună cu Râul Pădurii umplea cu ape 

adânci ceea ce fusese probabil cândva o vale mare, 
adâncă şi stâncoasă. La capătul dinspre miazăzi, apele 
umflate peste măsură se revărsau iarăşi, în cascade 
înalte, şi goneau grăbite către meleaguri necunoscute. 
In aerul liniştit al serii, zgomotul cascadelor se auzea 
ca un muget îndepărtat. 

Nu prea departe de gura Râului Pădurii era oraşul 
ciudat despre care vorbiseră ielele în pivniţa regelui. 
Nu se afla pe mal, cu toate că erau şi acolo câteva 
cocioabe şi chiar câteva clădiri; era construit pe 
suprafaţa lacului şi era apărat împotriva râului, care 
pătrundea cu vârtejuri în lac, de un promontoriu de 
piatră care forma un golf liniştit. Un pod mare de lemn 
se întindea până într-un loc, unde pe stive uriaşe de 
copaci din pădure se construise un oraş de lemn, în 
care viaţa pulsa din plin; nu era oraş de iele, ci oraş de 
oameni; cei care mai îndrăzneau să locuiască aici, la 
umbra Muntelui îndepărtat al zmeului. Continuau să se 
îmbogăţească de pe urma negoţului cu bunuri, care 
veneau de la miazăzi pe Râul cel Mare şi erau apoi 
transportate cu căruţa, pe lângă cascade, până în 
oraşul lor; dar în vremurile bune de demult, când Dale, 
oraşul de la miazănoapte, era bogat şi înfloritor, 
fuseseră bogaţi şi puternici şi avuseseră flote întregi 
pe apă, unele pline cu aur, altele cu războinici în 
armură, şi avuseseră loc războaie şi fapte de vitejie 
care acum deveniseră legendă. Şi când apele scădeau, 
pe vreme de secetă, se mai vedeau încă, de-a lungul 
malurilor, clădirile unui oraş mare, care acum 
putrezeau. 

Dar oamenii îşi aminteau puţin din toate astea, deşi 
unii mai cântau cântecele vechi despre regii pitici de 
pe Munte, Thror şi Thrain, din neamul lui Durin, şi 
despre venirea zmeului şi prăbuşirea Seniorilor din 
Dale. Unii mai cântau şi că Thror şi Thrain se vor 

întoarce cândva şi că aurul va curge râuri-râuri prin 
ecluzele Muntelui, şi toată regiunea aceea se va umple 
iar de cântece şi veselie. Dar această legendă plăcută 
nu prea le influenţa îndeletnicirile de fiecare zi. 

De îndată ce zăriră pluta de butoaie, o seamă de 
bărci ieşiră dinspre grămada, de clădiri ale oraşului şi 
se apropiară de ea, şi voci îi salutară pe plutaşi. Apoi 
se aruncară frânghii, se împinseră vâsle şi puţin după 
aceea pluta fu scoasă din şuvoiul Râului Pădurii şi 
priponită de umărul înalt de stâncă, în micul golf din 
Oraşul Lacului. O prinseră acolo, aproape de capătul 
dinspre mal al marelui pod. Curând aveau să vină 
oameni de la miazăzi să ia câteva dintre butoaie şi să 
umple altele cu bunuri aduse de ei, pentru ca apoi 
butoaiele să se întoarcă în amonte până în locul unde- 
şi aveau casa lelele Pădurii. Intre timp, butoaiele 
fuseseră lăsate să plutească, iar ielele se duseseră cu 
luntraşii să chefuiască în oraş. 

Ar fi fost uimiţi să vadă ce s-a întâmplat pe mal, 
după ce au plecat şi s-au lăsat umbrele nopţii. Bilbo a 
tăiat întâi şi întâi sfoara care ţinea primul butoi, pe 
care apoi l-a împins la mal şi l-a deschis. lnăuntru s-au 
auzit nişte mârâieli şi un pitic, cât se poate de amărât, 
s-a târât afară, în barba lui udă leoarcă se 
amestecaseră fire ude de paie; Il dureau atât de tare 
braţele şi picioarele şi era atât de înţepenit, de lovit şi 
plin de vânătăi, încât abia dacă putea să mai stea în 
picioare sau să treacă împleticindu-se prin apa mică şi 
să se întindă, mormăid, pe mal. Avea o privire 
sălbatică şi hămesită, ca un câine legat în lanţ şi uitat 
în cuşcă de o săptămână. Era Thorin, dar nu se mai 
putea recunoaşte decât după lanţul de aur, culoarea 
scufiei albastre ca cerul, acum murdară şi zdrenţuită, 

şi ciucurele de argint care-şi pierduse toată strălucirea. 
Trecu destul de mult timp până să fie în stare să se 
poarte măcar politicos cu hobbitul. 

— Hotărăşte-te, eşti viu sau mort? îl întrebă Bilbo 
supărat. 

Uitase probabil că el, spre deosebire de pitici, 
mâncase mai mult şi mai bine, fusese liber să-şi 
folosească braţele şi picioarele şi, în plus, se bucurase 
de o porţie mult mai mare de aer. 

— La urma urmei, ce, mai eşti în închisoare? Sau eşti 
liber? Dacă vrei de mâncare şi vrei să continui 
aventura asta absurdă - la urma urmei e aventura 
voastră, nu-i a mea - ar fi bine să te plesneşti puţin 
peste braţe, să-ţi freci picioarele şi să încerci să mă 
ajuţi să-i scot şi pe ceilalţi din butoaie acum, cât mai e 
timp! 

Thorin şi-a dat, fireşte, seama de înţelepciunea 
vorbelor lui Bilbo, aşa că, după ce a mai mormăit de 
câteva ori, s-a ridicat şi s-a apucat să-l ajute pe hobbit, 
cât s-a priceput el mai bine. Era foarte greu şi 
neplăcut, în întuneric şi zbătându-se în apa rece, să 
găsească butoaiele care-i interesau. Ciocănind şi 
strigând, au descoperit doar vreo şase pitici care le-au 
răspuns. l-au despachetat şi i-au ajutat să ajungă la 
mal, unde s-au aşezat ori s-au întins gemând şi 
bodogănind; erau atât de uzi, de ţepeni şi de plini de 
vânătăi încât abia reuşeau să-şi dea seama că fuseseră 
eliberaţi, sau să mulţumească pentru asta cum se 
cuvine. 

Dwalin şi Balin erau printre cei mai amărâţi şi nu 
servea la nimic să le ceri vreun ajutor. Bifur şi Bofur 
erau mai puţin învineţiţi şi mai uscați, dar s-au întins 
pe jos şi au refuzat să mai mişte. În schimb Fili şi Kili, 
care erau tineri (pentru nişte pitici) şi care fuseseră 
împachetaţi cu mai multă grijă şi cu mai multe paie, în 

butoaie mai mici, au ieşit destul de zâmbitori; aveau 
doar câteva vânătăi şi înţepeneala le-a trecut într-o 
clipă. 

— Sper să nu mai simt în viaţa mea miros de mere! 
spuse Fili. Butoiul meu era plin de el. Poţi să-ţi pierzi 
minţile tot mirosindu-ţi a mere la nesfârşit, când abia 
poţi să te mişti. Şi ţi-e frig, şi-ţi vine rău de foame. La 
ora asta aş fi în stare să mănânc orice pe lume, ore în 
şir - orice, în afară de mere. 

Cu ajutorul binevoitor al lui Fili şi Kili, Thorin şi Bilbo 
descoperiră în cele din urmă restul piticilor şi îi 
scoaseră din butoaie. Grasul Bombur, săracul, dormea 
sau căzuse în nesimţire; Dori, Nori, Ori, Oin şi Gloin 
erau complet muiaţi şi păreau pe jumătate morţi. Aşa 
că au trebuit să fie luaţi şi căraţi unul câte unul şi 
întinşi, în nesimţire, pe mal. 

— lată-ne, deci, cu toţii, spuse Thorin. Am impresia 
că ar trebui să mulţumim sorții şi domnului Baggins. 
Sunt sigur că are tot dreptul să se aştepte la 
mulţumirile noastre, cu toate că aş fi preferat să ne fi 
organizat o călătorie mai plăcută. Totuşi, dă-mi voie 
să-ţi mai spun încă o dată, domnule Baggins, că îţi 
suntem foarte îndatoraţi. Şi fără îndoială că-ţi vom 
exprima recunoştinţa noastră aşa cum trebuie, după 
ce vom mânca şi ne vom reveni. Dar, deocamdată, ce 
facem? 

— Eu vă propun Oraşul Lacului, spuse Bilbo. Dar, de 
fapt, nici n-avem de ales. 

Bineînţeles că n-aveau de ales! Aşa că, lăsându-i pe 
ceilalţi, Thorin, Fili, Kili şi hobbitul o porniră pe mal, 
până la marele pod. La intrarea pe pod se aflau nişte 
paznici, care însă nu erau foarte atenţi, căci trecuse 
prea multă vreme de când fusese într-adevăr nevoie 
să fie cu ochii în patru. Cu lelele Pădurii erau prieteni; 
doar din când în când se mai iscau certuri în legătură 

cu taxele râului, dar asta se întâmpla rar. Ceilalţi 
oameni erau departe; cât despre zmeu, mulţi dintre 
tinerii oraşului se îndoiau făţis de existenţa vreunui 
zmeu al Muntelui şi râdeau de „bărbile cărunte“ şi de 
băbătiile care spuneau că-l văzuseră zburând prin 
văzduh, în tinereţe. Lucrurile stând astfel, nu e de 
mirare că paznicii beau şi râdeau în jurul focului, în 
ghereta lor, şi n-au auzit zgomotul despachetării 
piticilor sau paşii celor patru iscoade. De aceea mare 
le-a fost mirarea când Thorin, Scut-de-Stejar, intră pe 
uşă. 

— Cine sunteţi şi ce doriţi? strigară paznicii sărind în 
picioare şi pipăind să-şi caute armele. 

— Eu sunt Thorin, fiul lui Thrain, fiu al Regelui Thror 
de sub Munte! spuse piticul cu voce puternică - şi chiar 
părea a fi toate astea, în ciuda hainelor lui rupte şi a 
scufiei târâte prin noroi. La gât şi la talie avea aur 
strălucitor; ochii lui erau negri şi adânci. M-am întors. 
Vreau să-l văd pe Stăpânul oraşului vostru. 

Se iscă o agitaţie grozavă. O parte dintre cei mai 
slabi de înger ieşiră alergând din cocioabă, de parcă s- 
ar fi aşteptat ca Muntele să se prefacă în aur, în miez 
de noapte, şi toate apele lacului să se îngălbenească 
într-o clipă. Căpitanul gărzilor făcu un pas înainte. 

— Şi ăştia cine sunt? întrebă el arătând către Fili şi 
Kili şi Bilbo. 

— Fiii fiicei tatălui meu, răspunse Thorin, Fili şi Kili, 
din neamul Durin, şi domnul Baggins, tovarăş de 
călătorie în drumul pe care l-am. Făcut de la soare- 
apune. 

— Dacă veniți cu gânduri paşnice, lăsați armele, 
spuse căpitanul. 

— Nu avem arme! spuse Thorin, şi, una peste alta, 
era adevărat. lelele Pădurii le luaseră cuţitele şi marea 
sabie ORCRIST. Bilbo avea la el sabia cea scurtă, 

ascunsă ca de obicei, dar nu le pomeni nimic despre 
asta. N-avem nevoie de arme, când ne întoarcem în 
sfârşit la ai noştri, după cum spun bătrânii. Şi nici n-am 
putea lupta cu atât de mulţi. Duceţi-ne la Stăpânul 
vostru. 

— Stăpânul benchetuieşte, spuse căpitanul. 

— O pricină în plus ca să ne duci la el, izbucni Fili, pe 
care tot ritualul ăsta îl scotea din sărite. Suntem obosiţi 
şi morţi de foame, după drumul lung pe care l-am 
făcut, şi mai avem şi nişte tovarăşi bolnavi. Aşa că 
grăbiţi-vă şi lăsaţi vorba, că de, nu, s-ar putea ca 
Stăpânul vostru să vă cam ia la întrebări. 

— Atunci urmaţi-mă, spuse căpitanul, şi înconjurân- 
du-i cu şase oameni, îi conduse, trecând peste pod şi 
intrând pe poartă, până în piaţa oraşului. „Piaţa“ era 
un cerc mare de apă liniştită, înconjurat cu stâlpi înalţi, 
pe care se construiseră casele mai mari, cu cheiuri 
lungi de lemn, cu multe trepte şi scări care coborau 
până la suprafaţa lacului. Într-una din clădiri văzură o 
profuziune de lumini strălucitoare şi auziră zgomot de 
voci. Intrară şi rămaseră clipind în lumină, uitându-se 
la nişte mese lungi la care erau aşezaţi o grămadă de 
oameni. 

— Eu sunt Thorin, fiul lui Thrain, fiu al Regelui Thror 
de sub Munte! M-am întors! strigă de la uşă Thorin cu 
voce puternică, înainte ca şeful gărzilor să poată 
scoate vreo vorbă. 

Toţi săriră în picioare. Stăpânul oraşului sări din 
fotoliul lui mare. Dar nimeni nu a fost mai uimit decât 
luntraşii ielelor, care stăteau la celălalt capăt al sălii. 
Inghesuindu-se în faţa mesei Stăpânului, strigară: 

— Sunt prizonieri ai regelui nostru, care au scăpat, 
pitici vagabonzi şi nomazi, care n-au reuşit să explice 
cum trebuie ce-i cu ei. S-au furişat prin pădure şi ne-au 
necăjit oamenii. 

— E adevărat? întrebă Stăpânul. De fapt, i se părea 
mult mai verosimil să creadă ce spun luntraşii decât că 
s-ar fi întors Regele de sub Munte, dacă asemenea 
persoană existase vreodată cu adevărat. 

— E drept că am fost atraşi în cursă din greşeală şi 
întemnițați fără vină de Regele lelelor, pe când ne 
întor-ceam acasă, răspunse Thorin. Dar nici lacăt, nici 
gratii nu pot împiedica întoarcerea propovăduită din 
bătrâni. lar oraşul ăsta nu face parte din regatul lelelor 
Pădurii. Mă adresez Stăpânului din oraşul Oamenilor 
Lacului, şi nu luntraşilor regelui. 

Stăpânul şovăi şi se uită de la unul la altul. Regele 
lelelor era foarte puternic prin locurile acelea şi 
Stăpânul nu voia să fie în duşmănie cu el, şi nici nu 
prea avea părere bună despre cântecele vechi, 
ocupându-se mai cu seamă de comerţ şi de vămi, de 
încărcături de mărfuri şi de aur, îndeletnicire căreia îi 
datora situaţia pe care o avea. Dar nu erau toţi de 
părerea lui şi problema fu repede rezolvată fără el. 
Ştirile ieşiră pe uşile clădirii şi se răspândiră ca focul 
prin tot oraşul. Se auzeau strigăte înăuntrul clădirii şi 
în afara ei. Pe cheiuri se auzi o îngrămădeală de tălpi 
grăbite. Unii începură chiar să cânte frânturi din 
cântecele vechi, despre întoarcerea Regelui de sub 
Munte; nu-i supăra câtuşi de puţin faptul că cel care se 
întorsese era nepotul lui Thror, şi nu Thror însuşi. Şi 
cântecul fu preluat de alţii şi răsună puternic, 
rostogolindu-se deasupra lacului: 


Domnitorul de sub munte, 
Rege al stâncilor sculptate 
Și-al argintatelor cişmele, 
Vă va aduce iar dreptate. 


Îşi va pune iar coroana, 
Harfa îi va fi-nstrunită, 

Sălile vor răsuna 
De cântare măiestrită. 


Codrii se vor legăna pe munte, 
larba-naltă pe câmpii, 

În pâraie şi în râuri 

Vor fi aur, bogății. 


Apele vor curge vesel 
Lacurile vor luci, 

Nimeni nu va şti de jale 
Când se-ntoarce el în vale! 


Aşa au cântat ei, sau cam aşa, doar că totul era mult 
mai lung şi se mai auzeau şi strigăte, şi muzică de 
harfe şi viori, care se amestecau cu vocile. 

Într-adevăr, nici cel mai bătrân bunic nu-şi mai 
amintea să fi cunoscut vreodată oraşul asemenea 
emoție. Până şi lelele Pădurii începură să se minuneze 
şi chiar să se teamă. Nu ştiau, fireşte, cum scăpase 
Thorin şi începură să creadă că regele lor făcuse, 
poate, o mare greşeală. Cât despre Stăpân, îşi dădu 
seama că nu putea face altceva decât să se supună 
protestelor generale, cel puţin pentru moment, şi să 
pretindă că e convins de ceea ce spune Thorin. Aşa că 
îi cedă propriul lui jilţ şi aşeză pe Fili şi pe Kili lângă el, 
la loc de onoare. Chiar şi lui Bilbo i se dădu un loc la 
masa mare, şi în îngrămădeala generală nu întrebă 
nimeni ce legătură avea el cu toate astea, deşi niciun 
cântec nu se referise la el, nici pe departe. 

Curând după aceea fură aduşi şi ceilalţi pitici în oraş, 
dând loc unor scene de un entuziasm uimitor. Au fost 
cu totii doftoriciţi, hrăniţi, cazaţi şi răsfăţaţi - extrem 
de bine şi de satisfăcător. Lui Thorin şi tovarăşilor lui li 
s-a dat o casă mare; li s-au pus la dispoziţie bărci şi 
vâslaşi; iar afară mulţimea stătea şi cânta toată ziua 

sau izbucnea în urale dacă vreunul dintre pitici îşi 
arăta chiar şi vârful nasului. 

Unele dintre cântece erau chiar cele vechi; altele 
însă erau noi de tot şi vorbeau cu încredere despre 
moartea subită a zmeului şi despre încărcături de 
daruri bogate care coborau pe râu până la Oraşul 
Lacului. Acestea din urmă erau în mare parte inspirate 
de Stăpân şi nu prea le plăceau piticilor; dar, pe de altă 
parte, erau mulţu-miţi, aşa că se îngrăşară iute, 
recâştigându-şi puterile. Într-o săptămână se 
restabiliră cu totul; erau îmbrăcați acum în haine din 
stofe fine, fiecare în culorile lui, aveau bărbile bine 
tunse şi pieptănate şi umblau cu pas ţanţoş. Thorin 
arăta şi umbla de parcă şi-ar fi recâştigat deja regatul 
şi Smaug ar fi fost tocat bucățele. 

Apoi, după cum spusese şi el, bunăvoința piticilor 
faţă de micul hobbit devenea din ce în ce mai mare. 
Înceta-seră să se mai vaite sau să bombăne. Beau în 
sănătatea lui, îl băteau pe spate şi făceau mare caz de 
el; ceea ce era foarte bine, căci nu prea era bine 
dispus. Era obsedat de aspectul Muntelui, continua să 
se gândească la zmeu, şi în plus avea şi un guturai 
revoltător. Timp de trei zile rămase în casă strănutând 
şi tuşind, şi chiar şi după aceea discursurile lui la 
banchete se limitară la: „Bulţubesc foarte bult“. 


xxx 


Între timp, ielele plecaseră cu încărcătura în susul 
Râului Pădurii, după care se iscă o mare agitaţie în 
palatul regelui. N-am reuşit să aflu niciodată ce s-a 
întâmplat cu căpetenia gărzilor şi cu chelarul. Fireşte 
că în tot timpul cât au stat piticii în Oraşul Lacului nu s- 
a pomenit nici despre chei, nici despre butoaie, iar 
Bilbo a avut grijă să nu se facă niciodată nevăzut. 
Totuşi, aş îndrăzni să spun că lucrurile mai mult s-au 

ghicit decât s-au aflat cu adevărat şi, oricum, domnul 
Baggins a rămas un fel de mister. În orice caz, regele 
cunoştea acum misiunea piticilor, sau îşi închipuia că o 
cunoaşte, şi îşi spuse: 

„Bine, bine! Las'c-o să vedem noi! N-o să treacă 
nicio comoară prin Pădurea Întunecată, fără să-mi 
spun şi eu cuvântul. Dar eu cred că vor sfârşi rău cu 
toţii, şi aşa le şi trebuie!“ EI, în orice caz, nu credea în 
pitici care să lupte şi să ucidă zmei ca Smaug şi bănuia 
că vor încerca o spargere sau ceva asemănător - ceea 
ce dovedeşte că era un înţelept, mai înţelept decât 
oamenii oraşului, cu toate că nu avea întru totul 
dreptate, după cum vom vedea până la urmă. Îşi 
trimise iscoadele pe malul lacului şi spre miazănoapte, 
cât de aproape de Munte au vrut ele să meargă, şi, 
aşteptă. 

După două săptămâni, Thorin începu să se 
gândească la plecare. Trebuia să încerce să capete 
ajutor, cât timp mai dura entuziasmul din oraş. N-ar fi 
servit la nimic să lase lucrurile să se răcească pentru 
că le amânase. Aşa că îi spuse Stăpânuiui şi sfetnicilor 
săi că în curând vor pleca, el şi tovarăşii lui, către 
Munte. 

Atunci, pentru prima dată, Stăpânul fu uimit şi puţin 
speriat; şi se întrebă dacă Thorin era într-adevăr 
urmaşul vechilor regi. Nu-şi închipuise niciodată că 
piticii vor îndrăzni să se apropie de Smaug; era convins 
că sunt nişte escroci, care mai devreme sau mai tirziu 
vor fi descoperiţi şi alungaţi. Greşea. Thorin era într- 
adevăr nepotul Regelui de sub Munte - şi nici nu vă 
puteţi închipui ce îndrăzneală poate avea şi ce poate 
face un pitic, atunci când e vorba să-şi răzbune 
onoarea sau să recapete ceea ce e al lui. 

Dar Stăpânul nu era deloc nemulţumit să-i vadă 
plecând. Întreţinerea lor costa bani mulţi şi sosirea lor 

transformase totul într-o lungă sărbătoare, în care 
afacerile încetaseră cu totul. „Las'să se ducă să-l 
piseze pe Smaug, să vadă cum îi primeşte!“ se gândi, 
dar spuse: „Sigur, oh, Thorin, fiu al lui Thrain, fiu al lui 
Thror! Trebuie să te duci să redobândeşti ceea ce e al 
tău. A bătut ceasul, după cum spun bătrânii! O să vă 
dăm tot ajutorul şi ne bizuim pe recunoştinţa voastră 
după ce vă recâştigaţi regatul“. 

Şi astfel, într-o zi, cu toate că toamna înaintase 
acum mult către iarnă şi vânturile erau reci, iar 
frunzele cădeau repede, trei bărci mari părăsiră Oraşul 
Lacului, încărcate cu vâslaşi, pitici, domnul Baggins şi 
o grămadă de merinde. Caii şi căluţii fuseseră trimişi 
pe căi ocolite, să-i aştepte la locul stabilit pentru 
debarcare. Stăpânul şi sfetnicii lui îşi luară rămas bun 
de la ei stând pe treptele mari ale primăriei, care 
coborau până la suprafaţa lacului. Oamenii cântau pe 
cheiuri şi la ferestrele caselor. Ramele albe se 
cufundară în apă şi stropiră pornind-o înspre 
miazănoapte, în ultima etapă a lungii lor călătorii. 
Singura persoană într-adevăr nenorocită era Bilbo. 


Capitolul XI 
IN PRAG 


VÂSLIND DOUĂ ZILE LA RÂND, ajunseră până la 
capătul Lacului Lung şi intrară în Râul Grăbit; puteau 
să vadă acum Muntele Singuratic, ridicându-se înalt şi 
fioros în faţa lor. Curentul era puternic şi înaintarea lor 
înceată. La sfârşitul zilei a treia, la câţiva kilometri în 
sus pe râu, se apropiară de malul stâng, adică cel 

dinspre soare-apune, şi debarcară. Acolo găsiră cai 
trimişi în întâmpinarea lor, cu noi provizii şi obiecte de 
primă necesitate, şi ponei pe care să călărească. 
Încărcară tot ce s-a putut pe căluţi, iar restul îl 
depozitară sub un cort; dar nimeni dintre oamenii din 
oraş n-a vrut să rămână atât de aproape de umbra 
Muntelui, nici măcar o noapte. 

„În orice caz, nu înainte să se adeverească 
cântecele”, ziseră. În locurile astea sălbatice credeau 
mai uşor în zmeu decât în Thorin. Şi într-adevăr, 
proviziile lor erau în totală siguranţă, căci regiunea era 
goală şi pustie. Aşa că însoțitorii lor îi părăsiră, 
coborând în goană apele râului şi luând-o pe drumurile 
care veneau către țărm, cu toate că se lăsa noaptea. 

Petrecură noaptea în frig şi pustietate, ceea ce le 
scăzu foarte mult moralul. lar a doua zi o porniră din 
nou la drum. Balin şi Bilbo încheiau procesiunea şi în 
afară de poneiul pe care-l călăreau, împovărat cu 
merinde, mai duceau încă unul de căpăstru. Ceilalţi se 
aflau în faţă, la oarecare distanţă, încercând să 
desluşească drumul, căci nu existau cărări. O porniră 
spre nord-vest, depărtându-se pieziş de Râul Grăbit şi 
apropiindu-se din ce în ce de un mare pinten al 
Muntelui, care se repezea spre miazăzi venind parcă 
spre ei. 

A fost o călătorie istovitoare, făcută în tăcere şi pe 
furiş. Nu se auzeau nici râsete, nici cântece, nici sunet 
de harfă, şi mândria şi speranţele care se stârniseră în 
inima lor când cântaseră cântecele vechi, pe malul 
lacului, se topiră într-o tristeţe apăsătoare. Ştiau că se 
apropie de sfârşitul călătoriei şi că acest sfârşit putea fi 
groaznic. Pământul din jurul lor deveni mohorât şi 
sterp, cu toate că odată, după câte le spusese Thorin, 
fusese verde şi frumos. larba era rară şi curând nu mai 
văzură nici arbuşti, nici copaci, doar buturugi frânte şi 

înnegrite, ce aminteau de copacii care existaseră 
odată. Se aflau în Pustiul zmeului şi ajunseseră la 
sfârşitul anului. 


xxx 


Ajunseră totuşi la marginea Muntelui fără să dea de 
vreun pericol sau de vreo urmă a zmeului, în afară de 
pustiul pe care-l semănase în jurul vizuinei lui. Muntele 
stătea tăcut şi încruntat în faţa lor, ridicându-se tot mai 
înalt. Instalară prima lor tabără pe partea dinspre apus 
a marelui pinten de la miazăzi, care se termina cu o 
culme numită Dealul Corbilor. Acolo fusese cândva un 
punct de strajă, dar încă nu îndrăzneau să se caţăre 
până acolo, pentru că era prea expus. 

Înainte să pornească să cerceteze pintenii Muntelui 
dinspre apus, în căutarea intrării secrete pe care se 
bizuiau toate speranţele lor, Thorin trimise o expediţie 
în recunoaştere, să vadă ce se întâmplă în partea 
dinspre miazăzi unde se afla Poarta Principală. 

Alese în acest scop pe Balin, pe Fili şi pe Kili, şi cu ei 
se duse şi Bilbo. Înaintară pe sub stâncile cenușii şi 
tăcute, până la picioarele Dealului Corbilor. Acolo, râul, 
după ce cotea făcând o buclă largă peste valea Dale, 
se depărta de Munte, repede şi zgomotos. Malul lui era 
sterp şi stâncos, înalt şi abrupt deasupra apei; şi 
privind de acolo, pe deasupra apei înguste, care 
spumega şi împroşca printre puzderie de bolovani, 
văzură în valea largă, umbrită de braţele Muntelui, 
ruinele cenuşii ale unor case, turnuri şi ziduri vechi. 

— Acolo zace tot ce a rămas din Dale, spuse Balin. 
Pe vremea când mai băteau clopotele în oraş, coastele 
Muntelui erau acoperite cu păduri verzi şi toată valea 
aceea ferită era veselă şi bogată. Spunând toate astea, 
faţa lui luă o expresie tristă şi în acelaşi timp neiertă- 
toare: fusese unul dintre tovarăşii lui Thorin în ziua în 

care venise zmeul. 

Nu îndrăzniră să urmeze cursul râului mai departe, 
înspre Poartă; dar îşi continuară drumul dincolo de 
capătul pintenului dinspre miazăzi, până când, deşi 
ascunşi în spatele unei stânci, au reuşit să vadă, 
trăgând cu ochiul, deschiderea neagră ca de peşteră, 
tăiată într-un perete mare de stâncă, între braţele 
Muntelui. De acolo ţâşneau apele Râului Grăbit; şi tot 
pe acolo ieşeau aburi şi un fum negru. In tot pustiul nu 
mişca nimic în afară de vapori şi de apă, şi din când în 
când câte o cioară neagră, ca o piază-rea. Singurul 
sunet era sunetul pietros al apei şi din când în când 
croncănitul aspru al unei păsări. Balin se cutremură. 

— Hai să ne întoarcem! spuse. Aici nu putem face 
nimic bun. Şi nu-mi plac păsările astea negre; arată ca 
nişte iscoade ale răului! 

— Deci zmeul continuă să fie în viaţă; şi stă probabil 
în peşterile de sub munte - sau aşa-mi închipui eu 
după fum, spuse hobbitul. 

— Nu te lua după asta, spuse Balin, cu toate că eu 
cred că ai dreptate. Dar fum şi aburi pot ieşi prin 
Poartă chiar dacă ar fi plecat un timp sau dacă ar 
zăcea la pândă pe unul dintre povârnişurile muntelui: 
toate peşterile dinăuntru trebuie să fie pline de 
duhoarea lui respingătoare. 


xxx 


Cu asemenea gânduri sumbre în minte, urmaţi tot 
timpul de ciori croncănitoare care le zburau pe 
deasupra capului, se întoarseră istoviţi în tabără. Luna 
iunie, când fuseseră oaspeţii lui Elrond în casa lui 
frumoasă, nu era chiar atât de departe, şi cu toate că 
toamna se târa acum către iarnă, vremurile acelea 
plăcute păreau să se fi petrecut cu mulţi ani în urmă. 
Erau singuri în pustiul plin de primejdii şi n-aveau nicio 

speranţă de ajutor. Se aflau la sfârşitul călătoriei şi 
totuşi păreau a fi mai departe de ţintă ca niciodată. Işi 
pierduseră aproape tot entuziasmul. In afară de 
domnul Baggins, oricât de ciudat ar fi părut acest 
lucru. Lua mereu harta de la Thorin, o studia şi medita 
asupra runelor şi a mesajului literelor lunii pe care le 
citise Elrond. El a fost acela care i-a făcut pe pitici să 
înceapă cercetările periculoase pe  povârnişurile 
dinspre apus, ca să găsească intrarea secretă. Şi-au 
mutat apoi tabăra într-o vale lungă, mai îngustă decât 
marea vâlcea de la miazăzi unde se aflau Poarta 
Râului, şi înconjurată de un zid de culmi mai joase ale 
Muntelui. Două asemenea culmi se întindeau spre 
soare-apune, sub formă de creste lungi cu margini 
abrupte, care păreau să cadă în jos, tot mai jos, către 
câmpie. Pe partea asta, dinspre soare apune, se 
vedeau mai puţine urme ale labelor cotropitoare ale 
zmeului, şi mai era şi ceva iarbă pentru căluţii piticilor. 
De aici, din această tabără, umbrită toată ziua de o 
costişă şi un perete de stâncă, până când soarele 
începea să coboare către pădure, plecau în fiecare zi în 
grup, căznindu-se să găsească poteci care să urce pe 
panta Muntelui. Dacă harta era bună, undeva sus, 
deasupra costişei, la capătul văii, se afla intrarea 
secretă. Dar zilele treceau şi ei se întorceau la tabără 
fără niciun succes. 

În cele din urmă găsiră ceea ce căutau, pe 
neaşteptate. Fili şi Kili şi hobbitul se întorseseră într-o 
zi în vale şi începuseră să caute în patru labe printre 
stâncile prăbuşite în partea dinspre miazăzi. Pe la 
prânz, furişându-se de-a buşilea în spatele unei pietre 
mari care stătea stingheră ca un pilon, Bilbo dădu de 
ceea ce păreau a fi nişte trepte rudimentare, care 
mergeau în sus. Urcându-le cu sufletul la gură, 
descoperiră urmele unei poteci înguste care ducea în 

vârful crestei de la miazăzi şi care dispărea când şi 
când, apoi iarăşi reapărea, ducându-i în cele din urmă 
până la o terasă şi mai îngustă, care o cotea spre 
miazănoapte, de-a curmezişul pe fata Muntelui. 
Uitându-se în jos, văzură că se află în vârful costişei 
din capătul văii şi că acolo jos, la picioare, era propria 
lor tabără. In tăcere, ţinându-se de peretele stâncos 
din dreapta lor, înaintară de-a lungul terasei, unul în 
spatele celuilalt, până când dădură de o deschizătură 
în peretele stâncos şi se treziră într-un fel de nişă caldă 
şi liniştită, cu pereţi abrupți şi cu iarbă pe jos. 
Deschizătura care dădea spre nişă nu putea fi văzută 
de jos din pricina marginii proeminente, şi nici de mai 
departe, pentru că era atât de mică încât părea doar 
un fir negru şi atât. Nu era peşteră - era deschisă către 
cer; la celălalt capăt se ridica un perete plat, care, în 
partea de jos, aproape de pământ, era neted şi drept, 
de parcă l-ar fi făcut o mână de zidar; dar n-avea nicio 
încheietură sau crăpătură la vedere. Nu era nici urmă 
de uşă, prag sau uscior, de zăvor sau şurub, de gaură 
de cheie; şi totuşi nu se îndoiră că în cele din urmă 
găsiseră intrarea. 

Bătură, o împinseră şi o îmbrânciră, o implorară să 
se mişte, rostiră frânturi de farmece care deschideau 
multe uşi, dar de data asta rămase totul neclintit. 

In cele din urmă, obosiţi, se odihniră pe iarba de la 
picioarele peretelui, şi seara începură coborâşul lung 
care îi ducea înapoi la tabără. 


xxx 


În noaptea aceea toată lumea la tabără a fost în 
mare fierbere. lar dimineaţa s-au pregătit iarăşi de 
plecare. Nu rămaseră în urmă decât Bofur şi Bombur, 
să păzească poneii şi rezervele pe care le aduseseră 
cu ei de la râu. Ceilalţi coborâră valea, apoi urcară pe 

cărarea proaspăt descoperită şi astfel ajunseră la 
terasa aceea îngustă. Pe aici nu puteau căra boccele 
sau baloturi, căci era atât de îngustă încât îţi tăia 
răsuflarea; riscai oricând să cazi de la 150 de picioare, 
pe stânci ascuţite; dar se încinseră bine şi strâns în 
jurul mijlocului cu o sfoară şi astfel, până la urmă, 
ajunseră cu bine la deschizătura cu covor de iarbă. 

Acolo îşi stabiliră ei a treia tabără, trăgând în sus, cu 
sforile, tot ce aveau nevoie. Pe aceeaşi cale cobora din 
când în când câte unul dintre piticii mai iscusiţi, cum ar 
fi de exemplu Kili, pentru a schimba puţinele noutăţi 
pe care le aveau sau pentru a participa jos la strajă, în 
timp ce Bofur era urcat la tabăra de sus. Bombur în 
schimb nu voia să urce nici pe sfoară, nici pe potecă. 

— Sunt prea gras să merg ca musca, spuse. Risc să 
ameţesc, să mă calc pe barbă, şi iar rămâneţi 
treisprezece. Sforile cu noduri sunt prea subţiri pentru 
greutatea mea! 

Din fericire pentru el, asta s-a dovedit a nu fi 
adevărat, după cum veti vedea. 


xxx 


Între timp, câţiva dintre ei explorară marginea de 
dincolo de deschizătură şi descoperiră o cărare care 
ducea sus, tot mai sus, pe Munte; dar nu îndrăzniră să 
se aventureze prea mult în direcţia aceea, şi de altfel 
nici nu le folosea la mare lucru. Acolo sus era o linişte 
pe care n-o întrerupea nicio pasăre, niciun sunet, altul 
decât vântul prin spărturile din stâncă. Vorbeau încet, 
nu chemau, nu cântau, căci pericolul îi pândea de după 
fiecare stâncă. Intre timp, cei care se ocupau de taina 
uşii n-aveau nici ei mai mult succes. N-aveau răbdare 
să-şi mai bată capul cu rune sau cu literele lunii; 
căutau fără încetare să descopere, pe suprafaţa 
netedă a stâncii, unde era ascunsă uşa. Aduseseră 

târnăcoape şi fel de fel de alte unelte din Oraşul 
Lacului şi la început încercaseră să le folosească. Dar 
când izbiseră stâncă, mânerele se făcuseră bucățele şi 
le loviseră braţele cu violenţă, iar capetele de oţel se 
rupseseră sau se îndoiseră de parc-ar fi fost de plumb. 
Era clar că uneltele de mineri nu foloseau la nimic 
împotriva vrăjii care ferecase uşa; şi se mai 
înspăimântară şi de zgomotul care se răspândea prin 
ecou. 

Îl găsiră pe Bilbo aşezat în pragul intrării, trist şi 
abătut - nu exista, fireşte, niciun prag, dar aşa numeau 
ei, în glumă, micul spaţiu, acoperit cu iarbă, dintre 
perete şi deschidere, şi îşi amintiră cuvintele pe care le 
rostise Bilbo cu multă verme în urmă, la petrecerea 
neaşteptată din vizuina lui, când le spusese că n-au 
decât să se aşeze în prag până găsesc o soluţie. S-au 
aşezat deci şi s-au cufundat în gânduri sau au început 
să se plimbe încoace şi încolo fără rost, devenind din 
ce în ce mai mohorâţi. 

La început, când descoperiseră drumul, se mai 
înseni-naseră puţin, dar acum moralul le coborâse 
până în cizme; şi totuşi nu voiau să renunţe şi să plece. 
Hobbitul încetase să fie „mult mai deştept decât 
piticii”. Nu voia să facă altceva decât să stea cu 
spatele către peretele de stâncă şi să se uite în zare, 
spre soare-apune, prin deschizătură, pe deasupra 
crestei, peste pământurile întinse, la zidul negru al 
Pădurii Întunecate şi la întinderile de dincolo de 
pădure, unde i se părea uneori că zăreşte Munţii 
Ceţoşi, mici şi îndepărtați. Dacă piticii îl întrebau ce 
face, răspundea: „Aţi spus că va trebui să stau în 
pragul uşii şi să mă gândesc, ca să nu mai vorbim de 
faptul că va trebui să pătrundem şi înăuntru, aşa că 
stau şi mă gândesc“. Dar tare mă tem că nu se gândea 
la ce avea de făcut, ci la ceea ce se întindea dincolo de 

zările albastre - meleagurile liniştite de la apus, şi 
Dealul sub care se afla vizuina lui de hobbit. 

In mijlocul ierbii era o piatră mare, cenuşie, şi Bilbo 
se tot uita încruntat la ea şi la nişte melci mari. 
Melcilor părea să le placă nişa asta închisă, cu pereţii 
ei de stâncă rece; erau mulţi şi foarte mari, şi se târau 
încet lăsând o dâră lipicioasă pe laturile ei. 


xxx 


— Mâine începe ultima săptămână a toamnei, spuse 
Thorin într-o zi. 

— Şi după toamnă vine iarna, spuse Bifur. 

— Şi după asta anul viitor, spuse Dwalin, şi bărbile 
noastre vor creşte până vor atârna peste mal şi vor 
ajunge jos, în vale, şi aici tot n-o să se întâmple nimic. 
Şi cu ce ne ajută spărgătorul nostru? Dacă tot are un 
inel care-l face nevăzut şi a venit momentul să-si arate 
iscusinţa, încep să cred că ar trebui să intre pe Poarta 
Principală şi să miroasă puţin cum stau lucrurile. 

Bilbo auzi toate astea - piticii stăteau aşezaţi pe 
stânci, chiar deasupra nişei unde se afla el - şi-şi 
spuse: „Vai de mine, doamne, deci asta au început ei 
să gândească acum. Tot mereu cade beleaua pe mine, 
săracu', să-i scap de necaz, mai ales de când a plecat 
vrăjitorul. Ce să fac? Ar fi trebuit să-mi închipui că 
până la urmă o să mi se întâmple ceva îngrozitor. Nu 
cred c-aş avea inima să mai văd odată trista vale a 
oraşului Dale, ca să nu mai vorbim despre Poarta cu 
aburi!!!...“ 

In noaptea aceea se simţi foarte nefericit şi abia 
reuşi să adoarmă. A doua zi, piticii se răspândiră care 
încotro; unii se apucară de antrenament cu poneii, jos, 
în vale, alţii rătăciră pe povârnişul muntelui. Bilbo stătu 
toată ziua mohorât în nişa cu iarbă, uitându-se fix la 
piatră, sau prin crăpătura îngustă, departe, în zare. 

Avea senzaţia ciudată că aşteaptă ceva. „Poate că 
vrăjitorul se va întoarce, azi, pe neaşteptate”, gândi el. 

Dacă ridica puţin capul, putea zări pădurea 
îndepărtată. Odată cu întoarcerea soarelui către apus, 
apăru o licărire galbenă pe vârfurile îndepărtate ale 
copacilor, de parcă lumina ar fi prins în raza ei ultimele 
frunze palide. Curând Bilbo văzu mingea portocalie a 
soarelui coborând până la nivelul ochilor lui. Se apropie 
de crăpătură şi acolo, palidă şi neputincioasă, era; o 
lună nouă, subţire, deasupra pământului. 

In clipa aceea auzi în spatele lui o pocnitură 
puternică. Pe piatra cenuşie din iarbă se afla un sturz 
uriaş, aproape negru ca tăciunele, cu pieptul galben- 
deschis, presărat cu pete închise. Poc! Prinsese un 
melc şi îl izbea de piatră. Poc, poc! 

Deodată Bilbo înţelese. Uitând de pericol, s-a aşezat 
pe marginea stâncii şi a început să-i cheme pe pitici, 
strigând şi gesticulând. Cei care se aflau mai aproape 
s-au repezit poticnindu-se peste stânci, apoi de-a 
lungul marginii, până la el, întrebându-se ce dumnezeu 
s-o fi întâmplat; ceilalţi au strigat să fie traşi în sus cu 
frânghia (cu excepţia lui Bombur care, fireşte, 
dormea). 

Bilbo se grăbi să le explice despre ce era vorba. Toţi 
amuţiră.  Hobbitul rămase nemişcat lângă piatra 
cenuşie, în timp ce piticii o priveau cu nerăbdare, 
clătinându-şi barba. Soarele cobora din ce în ce mai 
jos, în timp ce li se năruiau toate speranţele. In cele 
din urmă se cufundă într-un brâu de nori roşcaţi şi 
dispăru. Piticii mârâiră, dar Bilbo continua să stea 
aproape nemişcat. Luna mică apăru la orizont. 
Incepuse să se întunece. Apoi, deodată, când îşi 
pierduseră orice speranţă, o rază roşie de soare scăpă 
ca un deget printr-o spărtură a norului, o rază de 
lumină care intră drept prin crăpătura stâncii în nişă, şi 

căzu pe faţa netedă a peretelui. Bătrânul sturz, cu 
ochii ca mărgelele, care privise scena cocoţat undeva 
sus, cu capul aplecat într-o parte, scoase deodată un 
tril. Apoi se auzi o trosnitură puternică. O aşchie de 
stâncă se desfăcu de perete şi căzu. Şi deodată, cam 
la trei picioare de la pământ, apăru o gaură. 

Repede, tremurând să nu piardă momentul, piticii se 
repeziră la stâncă şi împinseră, dar în zadar. 

— Cheia, cheia! strigă Bilbo. Unde e Thorin? 

Thorin se apropie în grabă. 

__— Cheia! urlă Bilbo. Cheia care însoțea harta. 
Incearc-o acum, cât mai e timp! 

Thorin se ridică şi scoase cheia de pe lanţul din jurul 
gâtului. O vâri în gaură. Se potrivea. O întoarse! Trosc! 
Lumina se topi, soarele asfinţi, luna dispăru şi 
întunericul ţăşni spre cer. 

Incepură să împingă toţi deodată şi încet, încet, o 
parte din peretele de stâncă cedă. Apărură nişte 
crăpături lungi şi drepte, care apoi se lărgiră formând 
conturul unei uşi înalte de cinci picioare şi lată de trei, 
care, fără niciun zgomot, se deschise încet spre 
interior. Intunericul păru că se revarsă ca un abur prin 
gaura care se făcuse în peretele muntelui. Un întuneric 
des, în care nu se putea desluşi nimic, li se întindea în 
faţa ochilor, o gură căscată care ducea în jos, spre 
inima muntelui. 


Capitolul XII 
INFORMAȚII DE CULISE 


MULTĂ VREME PITICII AU RĂMAS ÎN FAŢA UŞII tot 

contrazicându-se în întuneric până când, în cele din 
urmă, Thorin spuse: 

— A venit clipa în care distinsul domn Baggins - care 
în drumul nostru lung s-a dovedit a fi un bun tovarăş şi 
un hobbit viteaz şi plin de resurse care-au depăşit cu 
mult dimensiunile lui, şi, aş adăuga, cu un noroc ce-a 
depăşit cu mult raţia obişnuită - a venit deci clipa să 
îndeplinească sarcina pentru care a fost cooptat în 
societatea noastră, clipa în care să-şi câştige 
recompensa. 

Cunoaşteti stilul lui Thorin în ocazii mari, aşa că n- 
am să vă mai citez ce-a spus în continuare, deşi a 
continuat multă vreme să vorbească. Ocazia era, fără 
îndoială, mare, dar Bilbo n-avea răbdare. Între timp, 
ajunsese să-l cunoască bine pe Thorin şi ştia unde vrea 
să ajungă. 

— Dacă te gândeşti că e de datoria mea să intru 
primul în pasajul secret, o, Thorin, fiu al lui Thrain, 
Scut-de-Stejar, crească-ţi-ar barba şi mai lungă, spuse 
el supărat, spune odată şi gata! De fapt, s-ar putea să 
refuz. V-am scos până acum din două încurcături care 
nici nu erau prevăzute în contract. Aşa că aş zice că 
oricum mi s-ar cuveni oarecare răsplată. Dar cum 
toate cele bune sau rele sunt trei - aşa obişnuia să 
spună tata - cred că n-am să vă refuz. Poate că am 
început să mă încred mai mult în norocul meu ca „pe 
vremuri“ - se referea la primăvara trecută, când 
plecase de acasă, şi care i se părea că avusese loc cu 
secole în urmă - aşa că am să mă duc probabil s-arunc 
o privire, ca să scăpăm de o grijă. Dar cine vine cu 
mine? 

Nu se aşteptase la un cor de voluntari, aşa că n-a 
fost decepţionat. Fili şi Kili păreau stânjeniţi şi stăteau 
într-un picior, ceilalţi nu încercau nici măcar să 
pretindă că s-ar oferi - cu excepţia bătrânului Balin, cel 

care făcea de pază şi îl iubea pe hobbit. Spuse că în 
orice caz va intra cu el şi poate că-l va şi însoţi o 
bucată de drum, gata să strige după ajutor dacă va fi 
nevoie. 

Ceea ce se poate spune în apărarea piticilor e că 
intenționau să-l plătească foarte bine pe Bilbo pentru 
serviciile lui; îl luaseră să facă o treabă primejdioasă şi 
n-aveau nimic împotrivă dacă hobbitul, sărăcuţul, voia 
s-o facă; dar ar fi sărit cu toţii să-l scoată din bucluc, 
aşa cum făcuseră în povestea cu trolii, la începutul 
acestei aventuri, când nici măcar nu aveau motive 
speciale să-i fie recunoscători. Asta era situaţia: piticii 
nu sunt eroi, ci făpturi calculate, cu o părere foarte 
bună despre valoarea banului; unii sunt vicleni şi 
perfizi, şi soi rău; alţii însă, dacă nu aveai pretenţii 
prea mari de la ei, erau cumsecade, aşa ca Thorn şi 
Compania lui. 


xxx 


Când hobbitul se strecură prin uşa fermecată şi 
pătrunse în interiorul Muntelui, stelele răsăreau în 
spatele lui pe un cer palid, cu dungi negre. A mers 
mult mai uşor decât îşi închipuise. Asta nu era nici 
intrare de gnomi şi nici peştera aspră a lelelor Pădurii. 
Era un tunel săpat de pitici, la nivelul averii şi 
priceperii lor: drept ca o riglă, cu podeaua şi pereţii 
netezi, care ducea în pantă lină şi dreaptă, fără variaţii, 
până departe, în întunericul de jos. 

După un timp, Balin îi ură lui Bilbo „Noroc!“ şi se opri 
într-un loc de unde mai putea vedea conturul vag al 
uşii, şi, printr-un artificiu al ecourilor, să audă 
murmurul vocilor celorlalţi care şuşoteau afară, la 
intrare. Hobbitul îşi puse atunci inelul şi, sfătuit de 
ecouri să aibă chiar mai multă grijă să nu facă zgomot 
decât are un hobbit de obicei, se strecură în linişte şi 

întuneric, coborând tot mai jos. Tremura de frică, dar 
feţişoara lui avea o expresie îndârjită şi înverşunată. 
Era cu totul alt hobbit decât cel care plecase cândva 
de mult din Bag-End, fără să-si ia măcar o batistă de 
buzunar. Nu mai avusese batistă de buzunar de secole. 
Îşi aşeză mai bine pumnalul în teacă, strânse cureaua 
şi-şi continuă drumul. 


xxx 


„Acum, eşti în sfârşit în miezul lucrurilor, Bilbo 
Baggins, îşi spuse. În noaptea aceea când cu 
petrecerea, am zbârcit-o, şi acum trebuie s-o dreg şi să 
mai şi plătesc pentru asta. Doamne, ce nerod am fost 
şi mai sunt şi acuma! spuse partea din el care semăna 
mai puţin cu neamul Took. Nu-mi trebuie comoară 
păzită de zmei şi aş lăsa-o pe toată aici, pe vecie! Ce 
bine ar fi să mă trezesc şi să descopăr că în loc să mă 
aflu în tunelul ăsta blestemat, sunt în vestibulul meu 
de acasă”. 

Dar fireşte că nu s-a trezit şi şi-a continuat drumul 
înainte, tot înainte, până când n-a mai văzut nici urmă 
de uşă în spatele lui. Era complet singur. Curând după 
aceea i se păru că începe să se încălzească. „Oare 
ceea ce mi se pare că se apropie în faţa mea, de acolo, 
de jos, nu e un fel de văpaie?“ se întrebă. 

Era. Şi pe măsură ce Bilbo înainta, se făcea tot mai 
mare şi mai mare, până când s-a lămurit despre ce e 
vorba. Era o lumină roşie ce devenea din ce în ce mai 
roşie. Şi în plus, era şi foarte cald acum în tunel. 
Rotocoale de aburi zburau pe deasupra şi pe lângă el, 
şi începu să năduşească. In acelaşi timp, începu să-i 
pulseze în urechi un fel de zgomot, zgomotul unui 
lichid care clocoteşte într-un cazan mare pe foc, 
amestecat cu un fel de uruit care semăna cu torsul 
unui motan uriaş. Toate astea se dovediră a fi 

sforăiturile unui animal gigantic, care dormea, acolo 
jos, în lumina roşie din faţa lui. 

Şi atunci Bilbo se opri. Şi când o porni mai departe, 
dădu dovadă de cel mai mare curaj din viaţa lui. 
Compa-rate cu asta, lucrurile înspăimântătoare care s- 
au întâmplat mai târziu au fost floare la ureche. 
Adevărata bătălie a dus-o în tunelul acela, singur, 
înainte să vadă pericolul mare care îl aştepta. După un 
scurt popas, îşi continuă deci drumul! Şi vi-l puteţi 
închipui ajungând la capătul tunelului, în dreptul unei 
deschizături cam de aceeaşi mărime şi formă ca uşa 
de sus. Prin ea îşi vâri Bilbo, încet, capul lui mic de 
hobbit. În faţa lui se întindea peştera mare, cea de la 
fund de tot, temniţa subterană a piticilor de altădată, 
care se găsea chiar la rădăcina Muntelui. Era aproape 
beznă aşa că n-a putut să-i ghicească mărimea decât 
vag, dar, ridicându-se în partea stângă a podelii 
stâncoase, era o lumină puternică. Lumina lui Smaug! 


xxx 


Zmeul cel uriaş, roşu-auriu, zăcea acolo şi dormea 
dus: maxilarele lui clănţăneau necontenit şi nările 
scoteau fâşii de fum, dar focul era slab când dormea. 
Sub el, sub membrele lui, sub coada lui imensă şi 
încolăcită, peste tot în jurul lui, întinzându-se departe 
pe podea până unde nu se mai vedea nimic, zăceau 
teancuri de obiecte preţioase - aur împodobit şi 
neîmpodobit, nestemate şi bijuterii, argint, pătat cu 
roşu în lumina rumenă. 

Smaug zăcea cu aripile îndoite, ca un liliac uriaş, 
întors puţin pe o parte, astfel încât hobbitul putea să-i 
vadă părţile de dedesubt, burta lui lungă şi palidă, 
încrustată cu nestemate şi frânturi de aur care se 
lipiseră de el, pentru că zăcuse atâta vreme în culcuşul 
lui preţios. În spatele lui, acolo unde pereţii se aflau cel 

mai aproape de el, se vedeau vag cămăşi de zale, 
căşti, săbii şi sulițe atârnate în cui. Şi tot acolo se aflau 
şiruri de recipiente şi vase mari, umplute cu bogății pe 
care nici nu mai puteai să le socoteşti. 

A spune că lui Bilbo i s-a tăiat răsuflarea e mult prea 
puţin. Nu există cuvinte pentru a exprima uluirea lui, 
pentru că oamenii au schimbat limbajul pe care l-au 
învăţat de la iele, pe vremea când pământul era 
minunat. Bilbo mai auzise poveşti sau cântece despre 
comorile zmeilor, dar până acum nu-şi dăduse 
niciodată seama de strălucirea, fascinația şi 
splendoarea lor. Inima lui era plină, pătrunsă de 
încântare, şi se gândea la dorinţa piticilor; şi uitând 
aproape de paznicul cel fioros, fixă zăpăcit aurul care 
era dincolo de orice preţ sau posibilitate de calcul. 


xxx 


Privi timp de ceea ce-i păru a fi o veşnicie, înainte să 
se simtă atras, aproape împotriva voinţei lui, să se 
furişeze din umbra intrării, până la marginea 
mormanelor de comori care se aflau cel mai aproape 
de el. Zmeul îl domina; deşi zăcea adormit, era totuşi 
cumplit şi ameninţător. Bilbo apucă un potir mare cu 
două toarte, greu cât să-l poată duce, şi aruncă o 
privire speriată în sus. Smaug mişcă o aripă, desfăcu o 
gheară şi începu să sforăie pe alt ton. 

Bilbo o luă la goană. Dar zmeul nu se trezi - încă nu! 
- se mută doar în alte vise de lăcomie şi violenţă, 
zăcând acolo, în peştera pe care o cotropise, în timp ce 
micul hobbit se străduia cu greu să urce tunelul lung 
care ducea înapoi la uşă. Inima îi bătea repede şi 
picioarele îi tremurau cu mai multă înfrigurare decât 
atunci când coborâse; dar ţinea totuşi strâns potirul şi 
se gândea: „Am făcut-o! Asta o să-i înveţe minte. Auzi: 
«Mai degrabă seamănă a băcan decât a spărgător»! 

Nu zău! N-o să mai spună fraza asta niciodată.” 

Şi nici n-au mai spus-o. Balin a fost în culmea fericirii 
să-l vadă din nou - şi pe cât de încântat, pe atât de 
uimit, îl ridică pe Bilbo în braţe şi îl scoase afară, la 
aer. Era miezul nopţii şi stelele erau acoperite de nouri, 
dar Bilbo zăcea cu ochii închişi, respirând din greu şi 
bucurându-se că simte iarăşi aer curat, şi aproape că 
nici n-a observat emoția piticilor sau laudele pe care i 
le aduceau, sau că-l mângâiau pe spate şi că se 
declarau  supuşii lui împreună cu toată familia, 
generaţii întregi de acum încolo. 


xxx 


Piticii continuau să-şi treacă potirul din mână în 
mână şi să vorbească încântați de redobândirea 
comorii când deodată, sub ei, în inima muntelui, 
răsună un bubuit îngrozitor, ca şi cum ar fi fost vorba 
de un vulcan care ar fi luat hotărârea să erupă din nou. 
Uşa din spatele lor a fost făcută bucăţi şi blocată cu o 
piatră, iar de-a lungul tunelului, de jos, din adâncuri, se 
auziră ecourile înfiorătoare ale unor mugete şi 
tropăituri, care făcură pământul de sub ei să tremure. 

Piticii uitară atunci de toată bucuria şi mândria încre- 
zătoare pe care o simţiseră cu puţin timp în urmă şi se 
chirciră unul într-altul de frică. Smaug nu trebuia 
pierdut din vedere. Nu e bine să elimini un zmeu viu 
din calculele tale, dacă trăieşti în preajma lui. Sigur, 
zmeii nu prea au pe ce să-şi cheltuiască averea, dar în 
principiu o cunosc în cele mai mici amănunte, mai ales 
după ce au fost în posesia ei, vreme îndelungată. ŞI 
Smaug nu era o excepţie. Trecuse de la un vis agitat 
(în care figura în mod cât se poate de neplăcut un 
războinic, cu totul neînsemnat ca mărime, dar 
posedând o sabie înverşunată şi mult curaj) la 
moţăială, şi de la moţăială la o totală stare de veghe. 

În peştera lui mirosea a ceva străin. Să fi pătruns oare 
mirosul prin găurica aceea? Nu-i plăcuse nici-odată 
prea mult, cu toate că era foarte mică, şi acum se uita 
la ea urât şi cu bănuială, întrebându-se de ce n-o 
blocase. | se păruse de curând că prinde ecourile vagi 
ale unor lovituri, sus, departe, care coborâseră prin 
găurică până la vizuina lui. Se trezi de tot şi întinse 
gâtul să adulmece. Şi atunci îşi dădu seama că-i 
lipseşte potirul. 

Hoţii! Foc! Crimă! Asemenea lucru nu se întâmplase 
niciodată de când se stabilise în inima Muntelui. Furia 
lui depăşi orice imaginaţie - era o furie dintr-acelea 
care nu apar decât atuncea când bogătaşii, care au 
mai mult decât le trebuie, pierd deodată un lucru care 
e în posesia lor de multă vreme, dar de care n-au avut 
niciodată nevoie şi pe care nici nu l-au folosit. 
Improşcă foc în jurul lui, umplu sala de fum şi zgâlţăi 
Muntele din temelii. Împinse în zadar capul încercând 
să-l vâre în gaura aceea mică, apoi, încolăcindu-şi 
trupul cât era de lung şi bubuind ca tunetul sub 
pământ, se repezi din vizuina lui adâncă, prin poarta 
cea mare, ieşind în tunelurile uriaşe ale muntelui-palat 
şi urcând apoi către Poarta Principală. 

Singurul lui gând era să scotocească Muntele, să 
prindă hoţul, să-l sfâşie şi să-l calce în picioare. leşi pe 
Poartă - apele se ridicară transformate într-un abur 
sălbatic, şuierător - se avântă ca focul în aer şi se 
stabili în vârful Muntelui, într-o trombă de flăcări verzi 
şi purpurii. Piticii auziră vâjâitul groaznic al zborului 
său şi se ghemuiră pe lângă pereţii terasei cu iarbă, 
făcându-se mici pe sub bolovani, sperând într-un fel să 
scape de ochii fioroşi ai zmeului hăituitor. 

Şi acolo i-ar fi ucis pe toţi, dacă n-ar fi intervenit din 
nou Bilbo. 

— Repede! Repede! spuse cu răsuflarea tăiată. Uşa! 

Tunelul! Nu e bine să rămânem aici! 

Îndemnaţi de aceste cuvinte, erau cât pe aci să se 
furişeze în tunel, când Bifur scoase un strigăt: 

— Verii mei, Bombur şi Bofur! l-am uitat; sunt jos, în 
vale! 

— O să-i ucidă şi pe ei şi pe căluţi, şi-o să ne 
pierdem şi toate proviziile, gemură ceilalţi. Şi nu putem 
face nimic! 

— Prostii, făcu Thorin, recâştigându-şi demnitatea. O 
să-i aducem de acolo. Intraţi, domnule Baggins, şi tu, 
Balin, şi voi doi, Fili şi Kili - zmeul n-o să aibă parte de 
noi toţi. Şi, voi ceilalţi, hai, unde sunt frânghiile? Hai, 
repede! 

Au fost poate clipele cele mai grele din câte trăiseră 
până atunci. Ecoul sunetelor îngrozitoare, dezlănţuite 
de furia lui Smaug, se auzea în scobiturile strâncoase, 
sus, departe; ar fi putut în orice clipă să coboare în 
flăcări sau să zboare rotindu-se în jur şi să-i găsească 
acolo, lângă marginea pantei periculoase, trăgând de 
sfori în desperare. Bofur ajunse sus; totul era încă 
liniştit. Apoi ajunse sus şi Bombur, gâfâind şi pufăind, 
în timp ce sforile scârţâiau; lucrurile continuau să fie 
calme. Mai traseră în sus şi ceva scule şi legături cu 
merinde, şi atunci se năpusti şi pericolul asupra lor. 

Se auzi un uruit. O lumină roşie atinse vârfurile 
stâncilor neclintite. Venea zmeul. 

Abia au avut timp să se repeadă în tunel, înghesuind 
şi trăgând boccelele după ei, când Smaug apăru ca 
fulgerul de la miazănoapte, măturând povârnişurile 
muntelui cu flăcări şi bătând din aripile lui mari, cu un 
zgomot care semăna a şuierat de vânt. Răsuflarea lui 
fierbinte ofili iarba din faţa uşii şi intră prin crăpătura 
pe care o lăsaseră în urma lor, pârjolindu-i aşa cum 
zăceau ei ascunşi. Flăcări pâlpâitoare săriră în sus şi 
umbrele negre ale stâncilor începură să danseze. Apoi 

Smaug se depărtă din nou şi întunericul învălui totul. 
Poneii nechezară de spaimă, rupseră frânghia cu care 
erau priponiţi şi o luară la fugă. Zmeul se întoarse, se 
năpusti în urma lor şi dispăru. 

— S-a sfârşit cu bietele noastre dobitoace! spuse 
Thorin. Dacă Smaug a apucat să vadă un lucru, nu mai 
scapă! Suntem aici, aici trebuie să rămânem, dacă nu 
cumva există vreun amator care vrea s-o ia pe jos 
până la râu; drumul, ştiţi, e lung şi descoperit, şi 
Smaug stă la pândă. 

Nu era o perspectivă prea plăcută! Intrară mai 
adânc în tunel şi zăcură acolo dârdâind, cu toate că 
era cald şi înăbuşitor, până când zorile palide începură 
să pătrundă prin crăpătura uşii. Când şi când, se auzea 
vâjâitul pe care-l făcea zmeul când zbura prin 
întuneric; zgomotul creştea, apoi trecea mai departe şi 
se pierdea, în timp ce zmeul tot căuta ceva, rotindu-se 
în jurul Muntelui. 

Ghicise, după ponei şi după urmele taberelor pe care 
le descoperise, că veniseră oameni de pe râu şi de pe 
lac şi urcaseră povârnişul Muntelui, care dădea în 
valea unde fuseseră priponiţi poneii; dar uşa rezistase 
ochilor lui iscoditori, şi nişa aceea mică, cu ziduri 
înalte, îi ferise pe pitici de flăcările lui cele mai 
năprasnice. Căută multă vreme în zadar, până când 
zorile îi îngheţară furia, şi se întoarse la culcuşul lui de 
aur ca să doarmă şi să câstige noi puteri. Nici vorbă să 
uite sau să ierte furtul, nici dacă într-o, mie de ani s-ar 
fi prdschimbat într-o piatră stinsă, dar îi dădea mâna 
să aştepte. Se furişă deci încet şi tăcut în vizuina lui şi 
închise ochii pe jumătate. 

Odată cu venirea dimineţii, scăzu şi spaima piticilor, 
înţeleseră să asemenea pericole erau inevitabile când 
aveai de-a face cu un custode ca ăsta, dar că nu era 
cazul să renunţe la ceea ce căutau. Şi nici nu puteau 

să plece, după cum le atrăsese şi Thorin atenţia. 
Căluţii fugiseră sau fuseseră ucişi, şi oricum trebuiau 
să mai aştepte un timp, până când Smaug îşi slăbea 
destul atenţia ca să poată ei îndrăzni să străbată o cale 
atât de lungă pe jos. Din fericire reuşiseră să salveze 
destule merinde ca să le mai ajungă puţin. 

Discutară îndelung ce să facă, dar nu ajunseră la 
nicio soluţie prin care să scape de Smaug - ceea ce 
fusese din capul locului un punct slab al planurilor lor, 
după cum se simţi Bilbo dator să sublinieze. Apoi, după 
cum se întâmplă adesea cu cei care nu mai ştiu ce să 
facă, începură să-l bombăne pe Bilbo, reproşându-i 
ceea ce la început îi bucurase atât de mult: faptul că 
adusese potirul şi că trezise atât de iute mânia lui 
Smaug. 

— Şi ce credeţi că trebuie să facă un Spărgător? 
întrebă Bilbo, furios. Eu n-am fost angajat să ucid zmei, 
asta-i treabă de războinic; eu am fost angajat să 
recuperez o comoară. Şi pentru început am făcut şi eu 
ce-am putut. V-aţi aşteptat probabil să mă întorc 
alergând la trap şi cărând toată comoara lui Thror în 
spate! Şi la urma urmei, dacă e vorba de bombănit, aş 
avea şi eu dreptul să bombăn. Ar fi trebuit să aduceţi 
500 de Spărgători, nu unul. Nu mă îndoiesc că 
reputaţia bunicului dumitale nu are decât de câştigat, 
dar nu poţi pretinde că mi-ai explicat vreodată clar cât 
de mare i-a fost averea. Mi-ar trebui sute de ani ca s-o 
ridic toată, chiar dacă aş fi de cincizeci de ori mai înalt 
şi Smaug ar fi blând ca un iepuraşi. 

Bineînţeles că, după asta, piticii i-au cerut cu toţii 
iertare. 

— Şi-atunei cum zici să facem, domnule Baggins? 
întrebă Thorin, politicos. 

— Deocamdată n-am nicio idee - dacă vă referiţi la 
transportarea comorii. Asta depinde dacă se schimbă 

roata norocului şi scăpăm de Smaug. Stârpirea zmeilor 
nu e specialitatea mea, dar am să fac tot posibilul să 
găsesc o soluţie. Dar mari speranţe n-am şi tare aş 
vrea să mă văd din nou liniştit, acasă. 

— Lasă asta, deocamdată! Ce facem acum, azi? 

— Dacă vreţi într-adevăr sfatul meu, cred că nu 
putem face altceva decât să stăm unde suntem. Ziua 
cred că nu e prea periculos să ne furişăm până afară, 
să luăm puţin aer. Poate că n-o să treacă mult şi o să 
putem alege pe unul sau doi dintre noi care să se 
întoarcă la rezervele noastre de lângă râu, să ne mai 
aprovizionăm puţin. Dar noaptea toată lumea trebuie 
să stea ascunsă cât mai bine, în tunel. Şi acum, am să 
vă propun ceva. Am inelul acela, şi chiar azi, la prânz, 
mă furişez până jos când îşi face Smaug siesta - cred 
că atunci e momentul să văd ce gânduri are. Poate că 
se iveşte ceva. „Fiecare zmeu îşi are punctul lui 
vulnerabil”, după cum obişnuia să spună tata, cu toate 
că sunt convins că n-a cunoscut niciun zmeu, personal. 

Piticii acceptară, fireşte, propunerea cu entuziasm. 
Ajunseseră să-l respecte pe micul Bilbo. Devenise, în 
sfârşit, adevăratul conducător al expediției. Incepuse 
să aibă idei şi planuri proprii. Când se făcu miezul zilei, 
se pregăti de o nouă călătorie în inima Muntelui. Fără 
îndoială că nu-i plăcea ideea, dar nu era chiar atât de 
înfricoşătoare acum, când ştia mai mult sau mai puţin 
ce îl aştepta. Şi totuşi, dacă ar fi ştiut mai multe despre 
zmei şi purtările lor viclene, ar fi fost, poate, mai 
speriat şi n-ar mai fi tras nădejdea să-l găsească pe 
numitul Smaug moţăind. 

Când o porni, afară strălucea soarele; în schimb în 
tunel era beznă ca noaptea. Lumina de la uşă, care era 
aproape închisă, dispăru curând, pe măsură ce cobora. 
Făcea atât de puţin zgomot încât l-ai fi putut compara 
cu fumul împins de o adiere blândă de vânt, şi pe când 

se apropia de capătul tunelului, îşi spuse că poate că 
ar fi cazul să se simtă puţin mândru de el. Nu se 
desluşea decât o lumină foarte vagă. 

„Bătrânul Smaug e ostenit şi doarme, îşi spuse. Nu 
mă poate vedea şi n-o să mă audă. Curaj, Bilbo!“ 
Uitase sau nu auzise niciodată despre simţul mirosului 
la zmei. Şi mai era ceva neplăcut: dacă au vreo 
bănuială, ei pot păstra jumătate de ochi deschis şi sta 
de veghe, chiar dacă dorm. 

Bilbo îi aruncă o nouă privire, de la intrare; i se 
părea într-adevăr că doarme dus, aproape mort şi 
învăluit în întuneric, scoțând un sforăit care era ceva 
mai mult decât pufăitul unui abur nevăzut. Tocmai era 
să facă un pas înăuntru, când deodată observă o rază 
subţire şi pătrunzătoare care ieşea de sub pleoapa 
căzută a ochiului stâng al lui Smaug. Se prefăcea doar 
că doarme! Păzea intrarea tunelului! Bilbo făcu repede 
un pas înapoi şi binecuvântă norocul de a fi avut inelul. 
Atunci Smaug vorbi. 

— Ei, tâlharule! Te miros şi te simt! îţi aud 
răsuflarea. Hai, vino! Mai serveşte-te o dată, că ai de 
unde. 

Dar Bilbo nu era chiar atât de neştiutor în ceea ce 
pri-veşte obiceiurile zmeilor, şi dacă Smaug sperase că 
va fi uşor să-l facă să se apropie, se înşelase. 

— Nu, mulțumesc, o, Smaug înfricoşătorule! 
răspunse. N-am venit pentru daruri; am vrut doar să 
mă uit la tine şi să văd dacă eşti într-adevăr atât de 
grozav cât se spune în basme. Că eu n-am crezut. 

— Şi acuma crezi? făcu zmeul, oarecum măgulit, cu 
toate că nu credea nicio vorbă din ce auzea. 

— Basmele şi cântecele sunt, zău, mult sub realitate, 
o, Smaug, cea mai Măreaţă, cea mai Grozavă Năpastă! 
răspunse Bilbo. 

— Eşti destul de bine crescut, pentru un tâlhar şi un 

mincinos, spuse zmeul. Pari să-mi cunoşti numele, dar 
eu, în schimb, nu-mi amintesc să te fi mirosit vreodată. 
Cine eşti şi de unde vii, dacă-mi dai voie să te întreb? 

— Se poate!? Vin de sub Deal, şi drumul meu a 
trecut pe sub dealuri şi pe deasupra lor. Şi-am mai 
mers şi prin aer. Eu sunt acela care umblă nevăzut. 

— Aista e clar, spuse Smaug. Dar ăsta nu poate fi 
numele tău curent; care e? 

— Descoperitorul de urme, Tăietorul pânzelor de 
păianjeni, Musca cea cu ţeapă. Am fost ales ca să fie 
Numărul Norocos. 


— Minunate titluri! rânji zmeul. Dar numerele 
norocoase nu ies întotdeauna câştigătoare. 

— Eu sunt cel care-şi îngroapă prietenii de vii, şi îi 
îneacă şi îi scoate iarăşi, vii, din apă. Sosesc din fundul 

unui sac? dar niciun sac nu mi-a fost tras pe cap. 

— Toate astea nu prea par vrednice de laudă, spuse 
Smaug dispreţuitor. 

— Sunt prietenul urşilor şi oaspetele vulturilor. Sunt 
Câştigăinel, şi Poartănoroc; şi mai sunt şi Călăreţ de 
butoaie, continuă Bilbo, căruia începuse să-i placă 
vorbitul ăsta în dodii. 

— Aşa, da! spuse Smaug. Dar vezi să nu-ţi ia 
imaginaţia razna. 

Bineînţeles că aşa trebuie să vorbeşti cu zmeii când 
nu vrei să-ţi dai numele adevărat (ceea ce e înţelept) şi 
nici nu vrei să-i înfurii cu un refuz categoric (ceea ce e, 
de asemenea, foarte înţelept). Nu există zmeu care să 
reziste  fascinaţiei pe care o exercită vorbirea 
enigmatică şi care să nu piardă vremea s-o priceapă. 
Erau foarte multe lucruri, din ceea ce spusese hobbitul, 
pe care Smaug nu le înţelesese deloc (deşi îmi închipui 
că dumneavoastră le înţelegeţi, pentru că ştiţi totul în 
legătură cu aventurile la care se referise Bilbo), dar lui 
i se părea că înţelesese destul şi chicotea în sinea lui 
haină. 

„Aşa mi-am închipuit eu de aseară, îşi spuse el 
zâmbind. Oamenii de pe lac - un plan păcătos al 
amărâţilor de pe lac, negustorii de poloboace, să mă 
fac eu şopârlă dacă n-am dreptate! N-am mai fost pe 
acolo de o veşnicie şi-un an! Dar schimb eu toate 
astea, curând!“ 

— Foarte bine, o, Călăreţ de butoaie, spuse el cu 
voce tare. Poate că Butoi e numele căluţului tău; sau 
poate nu e, deşi era destul de gras. Umbli tu nevăzut, 

dar n-ai venit pe jos tot drumul. Să ştii că am mâncat 
şase căluţi, aseară, şi n-o să treacă mult şi-o să-i prind 
şi-o să-i mănânc şi pe ceilalţi. Şi în schimbul acestei 
mese gustoase, am să-ţi dau şi eu un sfat care să-ţi 
prindă bine: nu te încurca cu piticii mai mult decât 
trebuie! 

— Pitici?! spuse Bilbo, prefăcându-se că e uimit. 

— Nu-mi spune mie! făcu Smaug, că eu cunosc 
mirosul (şi gustul) piticilor - mai bine ca orice pe lume. 
Să nu-ți închipui că pot mânca un căluţ pe care a 
călărit odată un pitic, fără să-mi dau seama. O să 
sfârşeşti rău dacă te înhăitezi cu asemenea făpturi, 
Călăreţ-de-butoaie-tâlhar. N-am nimic împotrivă să te 
întorci la ei să le spui asta din partea mea. 

Dar nu i-a spus lui Bilbo că exista un miros pe care 
nu-l putea dibui nicidecum, şi ăsta era mirosul de 
hobbit; nu intra în sfera lui de experienţă şi îl scotea 
din sărite. 

— Îmi închipui c-ai luat un preţ bun pe potir, azi- 
noapte? continuă el. Hai, spune drept, ai luat? Nimic? 
Ei, asta le seamănă leit. Şi îmi închipui că stau ascunşi 
pe afară, şi tu trebuie să faci toată treaba periculoasă 
şi să iei tot ce poţi când nu mă uit - şi totul pentru ei? 
Şi crezi c-o să-ti dea o parte bună? Nici vorbă! Ai noroc 
dacă scapi cu viaţă! 

Bilbo începuse să se simtă foarte stânjenit. De câte 
ori îl străfulgera ochiul rătăcitor al lui Smaug, care îl 
căuta cotrobăind întunericul, tremura şi simţea o 
dorinţă nejustificată să intre în peşteră, să-şi dezvăluie 
identitatea şi să-i spună zmeului tot adevărul. De fapt, 
era în mare pericol să se lase ademenit de acea 
fascinaţie magică a zmeilor. Dar luându-şi curajul în 
mâini, vorbi din nou. 

— Nu ştii tot, o, Smaug cel Puternic, spuse. N-am 
venit aici aduşi numai de aur. 


257 


— Aha, deci recunoşti că ai spus „aduşi“! rânji 
Smaug. De ce să nu spui „toţi paisprezece” şi să 
isprăvim, Domnule Număr Norocos? Mă bucur să aud 
că în afară de aurul meu aţi mai avut şi alte interese. 
In cazul ăsta, chiar că s-ar putea să vă pierdeţi timpul 
degeaba. Nu ştiu dacă vă daţi seama, dar, chiar dacă 
aţi putea să furaţi aurul fărâmă cu fărâmă - treabă 
care v-ar lua vreo sută de ani sau chiar mai mult - tot 
n-aţi putea să-l duceţi departe? Pe coasta Muntelui, nu 
merge! Şi nici prin pădure. Ha, ha! Şi te-ai gândit 
vreodată la câştig? Îmi închipui că trebuie să fie a 
paisprezecea parte din întreg, sau aşa ceva, asta a fost 
învoiala, nu-i aşa? Dar cu livrarea ce faceţi? Dar cu 
cărăuşia? Dar cu gărzile înarmate şi cu taxele vamale? 
Şi Smaug râse cu poftă. Avea o inimă haină şi vicleană 
şi ştia că presupunerile lui erau în mare parte 
adevărate, cu toate că bănuia că oamenii de pe lac 
erau cei care urziseră planurile şi că cea mai mare 
parte a prăzii avea să rămână acolo, în oraşul de pe 
mal, care în tinereţea lui se numise Esgaroth. 

Poate că n-o să mă credeţi, dar bietul Bilbo rămase 
într-adevăr uluit. Până acum îşi concentrase toate 
gândurile şi toată energia ca să ajungă până la Munte 
şi să găsească intrarea. Nu se întrebase niciodată cum 
va fi scoasă comoara de acolo şi sigur că nu se gândise 
niciodată că partea care ar putea să-i revină lui, la 
împărţeală, mai trebuia şi adusă înapoi, tot drumul 
până la Fundul Sacului-de-Sub-Deal. 

O bănuială urâtă începu să-şi facă loc în mintea lui: 
Uitaseră oare şi piticii acest punct important sau îşi 
bătuseră tot timpul joc de el? Asta era efectul pe care 
îl au vorbele de zmeu asupra celor lipsiţi de 
experienţă. Bilbo ar fi trebuit, fireşte, să bage de 
seamă, să n-aibă nicio încredere; dar Smaug avea o 
personalitate destul de copleşitoare. 

— V-am mai spus, zise Bilbo, făcând un efort să le 
rămână credincios prietenilor şi să-şi păstreze capul 
sus, că la aur ne-am gândit mai târziu. Am venit peste 
deal şi pe sub deal, pe vânt şi pe val, cu gând de 
RĂZBUNARE. Nu mă-ndoiesc că-ţi dai seama, o, 
Smaug-cel-fără-de-limite, că succesul ţi-a creat nişte 
duşmani înverşunaţi. 

Auzind asta, Smaug începu într-adevăr să râdă - un 
sunet pustiitor, care-l făcu pe Bilbo să se cutremure 
din creştet până-n tălpi, în timp ce departe, sus, în 
tunel, piticii, se înghesuiră unii într-alţii, închipuindu-şi 
că hobbitul îşi găsise brusc şi cumplit sfârşitul. 

— Răzbunare! sforăi el şi ochii lui se aprinseră 
luminând sala de la podea la tavan, ca un fulger 
stacojiu. Răzbunare! Regele de sub Munte a murit. 
Unde sunt neamurile lui care îndrăznesc să umble 
după răzbunare? Girion, stăpânul oraşului Dale, a 
murit, iar eu i-am mâncat supuşii cum mănâncă lupul 
oile; unde sunt fiii fiilor lui care îndrăznesc să se 
apropie de mine? Eu ucid unde vreau şi nimeni nu- 
ndrăzneşte să se împotrivească. Am trântit la pământ 
războinicii din alte vremuri, şi alţii ca ei nu mai există 
în toată lumea. Pe atunci eram tânăr şi plăpând. Acum 
sunt bătrân şi puternic, puternic, puternic! Tâlharule 
din umbră! spuse el fioros. Armura mea e de zece ori 
mai groasă ca un scut obişnuit, dinţii mei sunt ca 
săbiile, ghearele mele-s harpoane, şocul pe care-l 
produce coada mea e ca o lovitură de trăsnet, aripile 
mele dezlănţuie uragane şi răsuflarea mea ucide! 

— Am crezut întotdeauna, spuse Bilbo cu un chiţăit 
speriat, că zmeii sunt mai moi pe dedesubt, mai ales în 
regiunea... pieptului; dar fără îndoială că o făptură atât 
de puternică s-a gândit şi la asta. 

Zmeul încetă brusc să se mai laude. 

— Informaţiile dumitale sunt depăşite, spuse el 

scurt. Sunt blindat, şi pe deasupra şi pe dedesubt, cu 
solzi de fier şi nestemate dure. Nu mă poate străpunge 
nicio sabie. 

— Trebuia să-mi închipui, spuse Bilbo. Chiar că nu 
există seamăn pe lume pentru Smaug, Seniorul 
Impene-trabil. Grozav trebuie să fie să ai o jiletcă de 
diamante fine. 

— Da, destul de neobişnuit şi de frumos, spuse 
Smaug, cu o mulţumire absurdă. Nu ştia că hobbitul îi 
văzuse puţin din învelişul neobişnuit de pe burtă, la 
prima vizită, şi că ardea de nerăbdare să se uite mai 
de aproape, din motive cunoscute doar de el. Zmeul se 
rostogoli într-o parte. Priveşte! făcu. Ce spui de asta? 

— Uluitor de frumos! Perfect! Fără de cusur! 
Ameţitor! exclamă Bilbo cu voce tare, în timp ce în 
sinea lui spunea: „Ce bătrân neghiob! Are o pată mare 
în scobitura dinspre partea stângă a pieptului, goală ca 
un melc fără casă!“ 

Acum, singura idee a domnului Baggins era să plece. 

— Dar nu trebuie să vă mai rețin, Măreţia-Voastră! 
spuse, sau să vă opresc de la o odihnă binemeritată. 
Nu e chiar atât de uşor să prinzi poneii, după ce îi pui 
pe fugă! Şi nici Spărgători! adăugă el ca o lovitură de 
despărţire, întorcându-se în tunel şi urcându-l în 
goană. 

A fost o idee nefericită să spună asta, căci zmeul 
începu să arunce cu flăcări uriaşe în urma lui şi, oricât 
s-ar fi grăbit, mergea la deal şi nu ajunsese nici pe 
departe unde trebuia, pentru a se simţi în siguranţă 
înainte ca Smaug să-şi fi împins mutra înfricoşătoare în 
deschizătura tunelului. Din fericire n-a reuşit să-şi 
înghesuie tot capul şi fălcile înăuntru, dar nările lui 
trimiseră flăcări şi vapori în urma lui Bilbo, şi aproape 
că îl dobori; hobbitul înaintă cu mare greutate şi 
teamă,  împleticindu-se orbit. Fusese destul de 

mulţumit de conversaţia lui abilă cu Smaug, dar 
greşeala de la urmă îl zgudui, făcându-l să revină la 
realitate. 

„Să nu râzi niciodată de zmei vii, prostule!“ îşi 
spuse; mai târziu asta deveni una dintre zicalele lui 
favorite, transformându-se apoi în proverb. „Eşti 
departe de sfârşitul aventurii”, adăugă el, ceea ce era, 
de asemenea, foarte adevărat. 


xxx 


Când ieşi din nou la aer, poticnindu-se şi căzând lat 
în „pragul uşii“, după-amiaza începuse să se 
transforme în noapte. Piticii îl readuseră la viaţă şi îi 
îngrijiră arsurile cum se pricepură ei mai bine; dar 
trecu multă vreme înainte să-i crească din nou, şi cum 
trebuie, părul de pe ceafă şi din călcâie; fusese pârlit şi 
totul sfârâise până la piele. Între timp, prietenii lui se 
străduiră din răsputeri să-l mai înveselească; şi erau 
nerăbdători să-i audă povestea, dorind, în primul rând, 
să afle de ce făcuse zmeul zgomotul acela îngrozitor şi 
cum scăpase Bilbo. 

Dar hobbitul era supărat şi neliniştit, aşa că le-a fost 
foarte greu să scoată o vorbă de la el. Gândindu-se din 
nou la ceea ce făcuse, începu să regrete unele lucruri 
pe care le spusese zmeului şi nu-i prea venea să le 
repete. Bătrânul sturz stătea pe o stâncă, în apropiere, 
cu capul plecat într-o parte şi asculta tot ce vorbeau. Şi 
ca să vă daţi seama în ce toane rele era Bilbo: ridică o 
piatră şi o aruncă după sturz, care nu făcu altceva 
decât să bată din aripi, să se dea la o parte şi să se 
aşeze apoi iarăşi la loc. 

— Fir-ar al naibii de sturz! spuse Bilbo furios. Trage 
cu urechea, şi nici nu-mi place mutra lui. 

— Lasă-l în pace, spuse Thorin. Sturzii sunt buni şi 
prietenoşi, iar ăsta e într-adevăr foarte bătrân şi poate 

că e ultimul care a rămas din neamul cel vechi care 
locuia pe aici, îmblânzit de mâna lui tata şi a lui 
bunicul. E un neam fermecat şi cu viaţă lungă, şi ăsta 
ar putea fi chiar unul dintre cei care trăiau pe aici, 
acum vreo două sute de ani sau chiar mai mult. 
Locuitorii din Dale ştiau cum să le înţeleagă graiul şi îi 
foloseau drept mesageri, trimiţându-i la oamenii de pe 
lac sau prin alte părţi. 

— Eh, o să aibă ştiri destule să ducă în Oraşul 
Lacului, dacă asta vrea, spuse Bilbo. Cu toate că nu 
cred c-au mai rămas acolo oameni care să-şi bată 
capul cu limba sturzilor. 

— Dar ce s-a întâmplat? strigară piticii. Povesteşte 
mai departe. 

Aşa că Bilbo le spuse tot ce-şi aminti şi le împărtăşi 
sentimentul supărător că vorbirea lui enigmatică şi 
taberele lor şi căluţii îl făcuseră pe zmeu să ghicească 
mai mult decât era cazul. 

— Sunt convins că ştie că venim din Oraşul Lacului şi 
că locuitorii lui ne-au ajutat; şi am o presimţire 
îngrozitoare că următoarea lui mişcare va fi într-acolo. 
Ce Dumnezeu m-o fi apucat să-i spun că sunt Călăreţ 
de butoaie? Chiar şi un iepure chior, de aici, ar fi ghicit 
că e vorba de oamenii de pe lac. 

— Lasă, nu te mai necăji. Ce e făcut, e bun făcut şi e 
greu să nu greşeşti când vorbeşti cu zmeii, cel puţin 
aşa mi s-a spus întotdeauna, făcu Balin, dornic să-l 
liniş-tească. Dacă mă întrebi pe mine, eu zic că ai făcut 
foarte bine ce-ai făcut - în orice caz, ai descoperit ceva 
foarte folositor şi te-ai întors şi viu acasă, şi asta nu 
prea îi se întâmplă celor care apucă să schimbe o 
vorbă-două cu cei de soiul lui Smaug. Şi s-ar putea să 
fie un noroc şi o binefacere că ştim de peticul 
descoperit din vesta de diamante a bătrânului Vierme. 

Asta îl făcu să schimbe discuţia şi să înceapă să 

vorbească despre răpunerea zmeilor din punct de 
vedere istoric şi legendar, despre diferitele feluri în 
care fuseseră înjunghiaţi, loviți, împunşi în burtă şi 
despre diferitele şiretlicuri şi stratageme care fuseseră 
folosite pentru a se atinge acest scop. Părerea 
generală era că nu e chiar atât de simplu să prinzi un 
zmeu când moţăie; încercarea de a-l înjunghia sau de 
a-l împunge pe când dormea se putea mult mai uşor 
sfârşi cu un dezastru, decât un atac frontal curajos. Tot 
timpul cât au vorbit, sturzul a stat şi a ascultat, dar 
când au început să apară stelele, şi-a întins în tăcere 
aripile şi s-a depărtat în zbor. Şi tot pe când vorbiseră 
şi li se lungiseră umbrele, Bilbo devenise tot mai 
amărât având presimţiri din ce în ce mai rele. 

În cele din urmă îi întrerupse. 

— Sunt convins că aici suntem în mare nesiguranţă, 
spuse. Şi nu văd de ce am rămâne. Zmeul a pârjolit 
toată verdeaţa care era tare plăcută, şi a venit 
noaptea şi e frig. Simt până în măduva oaselor că locul 
ăsta va fi iarăşi atacat. Smaug ştie cum am coborât 
până la peştera lui şi puteţi fi convinşi că a ghicit unde 
se află celălalt capăt al tunelului şi, dacă e nevoie, va 
face partea asta a Muntelui bucăţi, ca să ne blocheze 
intrarea, şi dacă ne face şi pe noi arşice cu această 
ocazie, va fi cu atât mai mulţumit. 

— Ai gânduri foarte negre, domnule Baggins, spuse 
Thorin. Dacă Smaug vrea atât de mult să nu mai 
putem intra, de ce n-a blocat capătul de jos? N-a făcut- 
O, că îl auzeam. 

— Nu ştiu, nu ştiu - probabil pentm că la început a 
vrut să încerce să mă momească să intru din nou, şi 
acum poate că aşteaptă până după vânătoarea de 
astă-seară, sau nu vrea să-şi distrugă iatacul dacă nu e 
neapărat nevoie; în orice caz, tare aş vrea să nu mai 
discutaţi. Smaug trebuie să iasă dintr-o clipă într-alta şi 

singura noastră speranţă e să ne vârâm cât mai bine în 
tunel şi să închidem uşa. 

Părea atât de convins încât, în cele din urmă, piticii 
au făcut ce le-a spus, dar au întârziat să închidă uşa - 
planul părea desperat, căci nu ştia nimeni dacă şi cum 
vor mai putea s-o deschidă dinăuntru şi gândul de a fi 
închişi într-un loc de unde nu se putea ieşi decât 
trecând prin vizuina zmeului nu le plăcea deloc. Dar 
totul părea liniştit, atât afară cât şi la capătul dinăuntru 
al tunelului. Aşa că vreme destul de lungă au stat în 
tunel, nu prea departe de uşa de sus, deschisă pe 
jumătate, şi au continuat să discute. Discuţia ajunse la 
vorbele ticăloase pe care le spusese zmeul în legătură 
eu piticii. Bilbo se gândea că ar fi preferat să nu le fi 
auzit niciodată sau să fi fost convins că piticii erau 
absolut sinceri, acum, când îi spuneau că nu se 
gândiseră la ceea ce avea să se întâmple după ce vor 
fi câştigat comoara. 

— Ştiam că va fi o aventură periculoasă, spuse 
Thorin, şi suntem convinşi de asta şi acum; şi cred că 
după ce vom învinge va fi destul timp să ne gândim la 
ce vom face. Cât despre partea dumitale, domnule 
Baggins, te asigur că-ţi suntem mai mult decât 
recunoscători şi că ai să alegi singur a paisprezecea 
parte de îndată ce vom avea ceva de împărţit. Imi pare 
rău că eşti îngrijorat de problema transportului şi 
recunosc că greutăţile sunt mari - locurile astea n-au 
devenit mai puţin sălbatice între timp, ci mai degrabă 
invers - dar vom face tot ce se poate pentru 
dumneata, şi la vremea potrivită ne vom lua fiecare 
partea. N-ai decât să mă crezi sau nu! 

Apoi discuţia se concentră asupra marelui tezaur şi a 
lucrurilor pe care şi le mai aminteau Thorin şi Balin. Se 
întrebau dacă mai zăceau acolo, în sala de jos, intacte: 
lăncile care fuseseră meşterite pentru armatele regelui 

Bladorthin (mort de mult); aveau vârf forjat de trei ori 
şi coada lungă, minunat încrustată cu aur, lănci care 
nu mai apucaseră să fie predate sau plătite; scuturi, 
făcute pentru războinici care odihneau de mult în pace; 
marea cupă de aura lui Thror, cu două mânere, bătută 
şi sculptată cu păsări şi flori, cu ochi şi petale de 
nestemate; armuri de nepătruns din zale aurite şi 
argintate, colierul lui Girion, Stăpânul oraşului Dale, 
compus din cinci sute de smaragde verzi ca iarba, pe 
care îl primiseră când îl înarmaseră pe primul lui 
născut cu o platoşă din verigi, meşterită de pitici, aşa 
cum nu se mai făcuse niciodată, căci era lucrată din 
argint pur, de puterea şi rezistenţa oţelului triplu. Dar 
cel mai frumos lucru din toate era giuvaerul mare şi 
alb pe care-l găsiseră piticii sub rădăcinile Muntelui: 
Inima Muntelui, Piatra Ark, Piatra lui Thrain. 

— Piatra Ark, Piatra Ark, şopti Thorin în întuneric, 
visător, cu bărbia sprijinită de genunchi. Era ca un glob 
cu o mie de fațete, strălucea ca argintul în lumina 
focului, ca apa la soare, ca zăpada la lumina stelelor, 
ca ploaia pe lună. 

Dar Bilbo nu mai simţea acea atracţie fermecată 
pentru tezaur. Asculta discuţia doar cu o ureche. 
Stătea cel mai aproape de uşă, atent să audă pe deo 
parte orice zgomot cât de mic care ar fi venit de afară, 
şi pe de altă parte orice ecou care ar fi răsunat dincolo 
de murmurul piticilor, sau orice urmă de mişcare, jos, 
departe. 

Întunericul se îndesi şi Bilbo deveni din ce în ce mai 
agitat. 

— Închideţi uşa! îi rugă el. Mi-e frică de zmeul ăsta, 
până-n măduva oaselor. Liniştea asta îmi displace mult 
mai mult decât zarva de azi-noapte. Inchideţi uşa cât 
mai e timp. 

Era ceva în vocea lui care îi nelinişti pe pitici. Încet, 

Thorin se scutură de visele lui şi, ridicându-se, dădu la 
o parte cu piciorul piatra care fixa uşa, după care 
începură cu toţii să împingă, şi uşa, se închise cu o 
bufnitură şi cu un zăngănit. Şi nici urmă de broască 
înspre partea lor. Erau Încuiați înăuntrul Muntelui. 

Era şi timpul. Nici n-apucară bine să coboare tunelul, 
când latura muntelui fu nimicită de o izbitură, de parcă 
ar fi fost sfărâmată de nişte berbece din stejari întregi 
de pădure, împinşi de uriaşi. Stâncă bubuia, pereţii se 
crăpară şi din tavan începură să le cadă pietre în cap. 
Nici nu vreau să mă gândesc la ce s-ar fi întâmplat 
dacă uşa ar fi rămas deschisă. Coborâră fugind tunelul, 
fericiţi că mai erau în viaţă, în timp ce în spatele lor, 
afară, se auzeau răcnetele şi zarva pe care o făcea 
Smaug în culmea furiei. Făcea stâncile bucăţi, zdrobind 
pereţi şi costişe cu plesniturile cozii lui uriaşe, până 
când locul îngust în care-şi stabiliseră tabăra lor de 
sus, iarba arsă, piatra sturzului, zidurile acoperite cu 
melci, terasa îngustă şi tot restul dispărură într-un 
iureş de ţăndări, şi o avalanşă de pietre crăpate se 
prăvăli peste costişă jos, în vale. 

Smaug îşi părăsise vizuina hoţeşte, se ridicase fără 
zgomot în aer, apoi plutise încet şi greoi prin întuneric, 
ca o cioară mostruoasă, coborând pe aripile vântului 
către partea dinspre apus a Muntelui, cu speranţa de a 
prinde pe cineva sau ceva acolo, pe nepregătite, şi să 
descopere supapa de ieşire din pasajul pe care îl 
folosise hoţul. Ce se întâmplase, fusese rezultatul 
accesului lui de furie că nu găsise pe nimeni şi nu 
văzuse nimic, chiar şi acolo unde bănuia că trebuie să 
fie, de fapt, ieşirea. 

După ce-şi dădu astfel drumul la furie, se simţi mai 
bine şi se gândi, în sinea lui, că nu-l va mai necăiji 
nimeni dinspre partea aceea. Dar trebuia să-şi 
continue răzbunarea. „Călăreţ de butoaie, sforăi el. 

Picioarele tale veneau dinspre malul râului, şi nu e 
nicio îndoială c-ai venit pe apă. Nu-ţi ştiu mirosul, dar 
dacă nu eşti unul dintre oamenii de, pe lac, în orice 
caz, ei te-au ajutat. O să mă vadă acum şi-o să-şi 
amintească cine e adevăratul Rege de sub Munte. “ 

Se ridică în flăcări şi o porni spre sud, către Râul 
Grăbit. 


Capitolul XIII 
PLECAT DE ACASA 


ÎNTRE TIMP, piticii stăteau în întuneric, înconjurați de 
o tăcere totală. Mâncau puţin şi vorbeau puţin. N- 
aveau cum să socotească trecerea timpului şi abia 
îndrăzneau să se mişte, căci şoaptele lor trezeau ecoul 
şi fremătau în tunel. Aţipeau şi se trezeau tot în 
întuneric şi în tăcerea care continua să-i înconjoare, 
nestinghe-rită, în cele din urmă, după un timp care li 
se păru a fi zile întregi de aşteptare, când începuseră 
să se înăbuşe şi să ameţească din lipsă de aer, simţiră 
că nu mai pot îndura. Mai-mai că ar fi fost fericiţi să 
audă sunete venind de jos şi vestind întoarcerea 
zmeului. Se temeau ca tăcerea asta să nu fie rezultatul 
uneia din cruzimile lui iscusite, dar nu puteau rămâne 
acolo la nesfârşit. 

Thorin vorbi: 

— Să încercăm uşa! spuse. Dacă nu simt curând 
vântul în obraz, mor. Mai bine să mă zdrobească 
Smaug în aer liber decât să mă sufoc aici! 

După care, mai mulţi pitici se ridicară şi se duseră 
bâjbâind până acolo unde fusese uşa. Dar descoperiră 

că în partea aceea tunelul fusese distrus şi blocat cu 
stânci sfărâmate. Nicio cheie şi nicio formulă magică 
nu o vor mai deschide vreodată. , 

— Suntem prinşi în cursă, se văitară. Asta-i sfârşitul. 
O să pierim aici! 

Dar, nu ştiu cum, tocmai când piticii se perpeleau în 
culmea deznădejdii, Bilbo simţi o uşurare ciudată în 
suflet, de parcă i s-ar fi luat o mare greutate de sub 
jiletcă. 

— Hai, lăsaţi! făcu el. Piticul cât trăieşte speră, după 
cum obişnuia să spună tata, şi „toate cele bune sau 
rele sunt trei“. Eu, mai COBOR o dată până la capătul 
tunelului. Am fost de două ori acolo, când ştiam precis 
c-am să dau de zmeu, aşa că risc şi a treia vizită, când 
nu ştiu ce mă aşteaptă. Oricum, singura cale spre 
ieşire e pe jos. Şi cred că de data asta ar fi mai bine să 
mă întovărăşiţi cu toţii! 

În desperare încuviinţară şi Thorin fu primul să o ia 
înainte, alături de Bilbo. 

— Dar vă rog din suflet să băgaţi de seamă, să faceţi 
cât mai puţin zgomot, le spuse hobbitul în şoaptă. S-ar 
putea să nu fie niciun Smaug acolo, dar nu se ştie 
niciodată. Nu e bine să riscăm inutil. 

O porniră în jos, tot mai jos. Piticii nu se puteau, 
fireşte, compara cu hobbitul în arta de a se mişca pe 
furiş şi de aceea gâfâiră şi îşi târşiră picioarele cu 
zgomot, ecoul amplificând îngrijorător sunetele; dar, 
deşi Bilbo se oprea din când în când, speriat, să 
asculte, de jos nu se auzea niciun zgomot. Aproape de 
capătul tunelului, după câte îşi dădu el seama, Bilbo îşi 
puse inelul în deget, după care îşi văzu mai departe de 
drum. Dar nu avea nevoie de inel; întunericul era 
desăvârşit şi, cu sau fără inel, tot nu se vedea nimic. 
De fapt, bezna era atât de adâncă încât Bilbo ajunse la 
deschizătură pe neaşteptate; dădu cu mâna de gol, se 

împiedică şi se rostogoli cu capul înainte, în peşteră. 

Zăcu acolo, pe podea, cu faţa în jos, fără să îndrăz- 
nească să se ridice şi nici măcar să răsufle. Dar nu auzi 
nicio mişcare. Nu era nici cea mai mică rază de lumină 
- în afară doar, după cum i se păru când în cele din 
urmă ridică încet capul, de o licărire palidă şi albă 
deasupra lui, departe, în întuneric. Dar sigur nu era 
scânteie de foc de zmeu, cu toate că duhoarea zmeului 
umplea toată încăperea şi Bilbo simţea gust de abur pe 
limbă. 

Cu timpul, domnul Baggins simţi că nu mai poate. 

— Vierme blestemat şi nenorocit! strigă el cu voce 
tare. Nu te mai juca de-a v-aţi ascunselea. Fă puţină 
lu-mină şi pe urmă mănâncă-mă, dacă mă poţi prinde. 

Ecouri vagi alergară în jurul peşterii nevăzute, dar 
nu se auzi niciun răspuns. 

Bilbo se ridică şi descoperi că nu ştie încotro s-o 
apuce. 

— Mă întreb ce joc o fi jucând Smaug, spuse. Eu cred 
că azi (sau astă-seară sau, mă rog, ce-o fi) nu e acasă. 
Şi dacă Oin şi Gloin nu şi-au pierdut cutiile cu iască, 
poate că facem puţină lumină şi ne uităm prin jur până 
nu se întoarce norocul împotriva noastră. Lumină! 
strigă el. Poate cineva să facă puţină lumină? 

Piticii se  speriaseră, fireşte, grozav când se 
împiedicase Bilbo de treaptă şi căzuse cu o bufnitură în 
peşteră; rămăseseră înghesuiți unul într-altul, chiar 
acolo unde îi lăsase el, adică la capătul tunelului. 

— Pst, pst! sâsâiră ei când îi auziră vocea; şi cu 
toate că asta îl ajută pe Bilbo să descopere unde se 
aflau, trecu oarecare timp înainte să poată să-i facă să 
mai scoată vreun sunet. În cele din urmă, când Bilbo 
începu să bată cu piciorul în podea şi să strige 

„lumină”, cu toată puterea vocii lui ascuţite, Thorin 
cedă şi trimise pe Oin şi Gloin la boccelele lor din 
celălalt capăt al tunelului. 

După un timp apăru o rază pâlpâitoare, semn că se 
întorceau; Oin ţinea în mână o torţă mică de pin, 
aprinsă, iar Gloin un pachet de asemenea torţe, sub 
braţ. Bilbo se duse repede la uşă, luă torţa, dar nu 
reuşi să-i convingă pe pitici să le aprindă şi pe celelalte 
sau să vină până unde fusese el. In orice caz, nu 
imediat. După cum le explică Thorin cu mare grijă, în 
mod oficial domnul Baggins continua să fie expertul lor 
în materie de spargeri şi cercetări. Dacă voia să rişte 
să facă lumină, treaba lui! Ei vor aştepta însă în tunel 
să le dea raportul. Aşa că rămaseră lângă intrare, 
urmărindu-l cu privirea. 

Silueta mică şi întunecată a hobbitului o porni deci 
prin peşteră, ţinând mica lui torţă sus. Din când în 
când - mai era încă destul de aproape - piticii vedeau 
câte o scânteie sau auzeau câte un clinchet, când se 
împiedica de câte un obiect de aur. Lumina tot scădea 
pe măsură ce Bilbo înainta în peştera cea mare; apoi 
începu să se ridice, dansând în aer. Bilbo se căţăra pe 
mormanul mare de giuvaeruri. Puțin mai târziu ajunse 
în vârf, dar îşi continuă drumul. Apoi îl văzură oprindu- 
se şi aplecându-se o clipă; dar nu şi-au dat seama de 
ce. 

Era Piatra Ark, Inima Muntelui. Bilbo îşi dădu seama 
că e vorba de ea, după descrierile pe care i le făcuse 
Thorin; şi, într-adevăr, nu puteau exista două 
asemenea giuvaeruri nici măcar într-un tezaur atât de 
grozav ca ăsta, nici dacă ai fi căutat în lumea întreagă. 
Pe când urcase, lucise în faţa lui ca un fulger alb, 
atrăgându-l. Incetul cu încetul se făcuse tot mai mare, 
până ajunsese să arate ca un glob de lumină albă. 
Acum, când era lângă ea, văzu că la suprafaţă avea 

scântei pâlpâitoare de mai multe culori, reflectate şi 
despicate de lumina schimbătoare a torţei. În cele din 
urmă plecă privirea spre ea şi i se tăie răsuflarea. 
Marele Giuvaer strălucea la picioarele lui, emanând o 
lumină interioară, tăiat şi şlefuit de pitici, care îl 
scoseseră cândva din inima Muntelui; absorbea toată 
lumina care cădea pe el, schimbând-o în zeci de mii de 
scântei, ca o aureolă albă în care se revărsau luminile 
curcubeului. 

Deodată, braţul lui Bilbo se întinse spre el, atras ca 
de un miraj. Dar mâna lui mică nu-l putea cuprinde, 
căci giuvaerul era mare şi greu; îl ridică totuşi, închise 
ochii şi îl băgă în buzunarul lui cel mai ascuns. 

„Acum sunt într-adevăr Spărgător, se gândi. Dar 
probabil că va trebui să le spun şi piticilor - la un 
moment dat. De fapt, au spus că-mi pot alege ce 
vreau, şi eu cred că aş alege asta, chiar dacă iau ei tot 
restul!“ Dar, în sinea lui, nu era foarte convins că, 
atunci când îi spuseseră să aleagă, se referiseră şi la 
acest giuvaer minunat, şi simţea că asta ar putea isca 
neplăceri. 

Işi continuă drumul coborând pe cealaltă parte a 
maldărului mare şi strălucirea torţei lui dispăru din 
câmpul vizual al piticilor, care-l urmăreau cu privirea. 
După un timp apăru din nou, departe, la mare distanţă: 
Bilbo traversa peştera. 

Continuă să înainteze până ajunse la porţile mari din 
partea cealaltă; acolo dădu de un suflu de aer care îl 
răcori, dar care aproape că-i stinse lumina. Se uită pe 
furiş, cu sfială, la ce era de cealaltă parte a porţilor şi 
văzu nişte galerii mari şi conturul nedesluşit al 
capătului unor scări largi, care urcau pierzându-se în 
întuneric. Dar de Smaug, nici urmă. Bilbo tocmai voia 
să facă stânga împrejur şi să se întoarcă la pitici, când 
o formă neagră se năpusti asupra lui şi îi atinse faţa. 

Bilbo scoase un țipăt ascuţit, sări în sus, se împiedică 
şi căzu pe spate, iar torţa căzu şi ea, cu vârful în jos, şi 
se stinse. 

„Sper că e doar un liliac, îşi spuse el desperat. Dar 
ce mă fac? Unde o fi răsăritul, sudul, nordul sau 
apusul?“ 

— Thorin! Balin! Oin! Gloin! Fili! Kili! strigă el cu 
toată puterea - dar strigătele răsunară ca un zgomot 
slab şi subţire în hăul negru. S-a stins lumina! Veniţi 
careva, găsiţi-mă, ajutaţi-mă! 

Pentru moment îl părăsise tot curajul. 

Piticii auziră vag strigătele lui mici; dar singurul 
cuvânt pe care-l puteau desluşi era „ajutor!“ 

— Ah, doamne, ce păcătoşenie sau ce minune s-o 
mai fi întâmplat iar? spuse Thorin. De zmeu nu cred că 
e vorba, că hobbitul n-ar mai putea chiţăi. 

Aşteptară câteva clipe, dar nu auziră niciun zgomot 
de zmeu; de fapt, nu auziră niciun fel de zgomot în 
afară de vocea depărtată a lui Bilbo. 

— Hai, luaţi unul din voi o torţă sau două, ordonă 
Thorin. S-ar părea că trebuie să ne ducem să ne 
ajutăm Spărgătorul. 

— Da, ar cam fi rândul nostru să-l ajutăm, spuse 
Balin, şi eu sunt foarte dispus să mă duc. Şi cred că 
deocamdată nu e niciun pericol. 

Gloin aprinse mai multe torţe, după care ieşiră 
furişându-se unul după altul şi înaintară în grabă de-a 
lungul peretelui. Nu trecu mult şi dădură chiar de Bilbo 
care se întorcea spre ei. Îi venise inima la loc de îndată 
ce văzuse licărirea torţelor. 

— De fapt n-a fost nimic! Doar un liliac şi o torţă 
care a căzut pe jos, spuse Bilbo, drept răspuns la 
întrebările lor. Cu toate că li se luase o piatră de pe 
inimă, erau cam prost dispuşi că fuseseră speriaţi 
degeaba; şi nu ştiu, zău, ce ar fi spus, dacă le-ar mai fi 

vorbit şi de Piatra Ark. Simpla imagine a comorii, pe 
care o văzuseră în treacăt pe când umblau prin 
peşteră, trezise tot focul inimii lor piticeşti; şi când 
inima unui pitic, chiar şi cel mai respectabil, e trezită 
de aur şi de nestemate, el devine brusc curajos şi 
uneori chiar necruţător. 

Piticii nu s-au mai lăsat rugaţi. Erau toţi nerăbdători 
să exploreze peştera cât mai aveau timp şi dispuşi să 
creadă că, deocamdată, Smaug plecase de acasă. 
Apucară fiecare câte o torţă aprinsă; şi tot privind aşa, 
dând într-o parte, când într-alta, uitară de teamă şi 
chiar de prudenţă, începură să vorbească cu glas tare 
şi să se strige unul pe altul, în timp ce ridicau comori 
de altădată din morman sau le scoteau de pe perete, 
ţinându-le în dreptul luminii, pipăindu-le şi mângâindu- 
le. 

Fili şi Kili erau aproape veseli acum, şi găsind 
atârnate pe perete o mulţime de harfe de aur cu corzi 
de argint, le dădură jos şi începură să ciupească 
corzile; fiind fermecate (şi neatinse de zmeu, pe care îl 
interesa destul de puţin muzica) mai erau acordate. In 
peştera întunecoasă, care fusese atâta vreme tăcută, 
răsuna acum o melodie pe care n-o mai cântase 
nimeni de mult. Dar majoritatea piticilor fură mai 
practici; culeseră nestemate şi îşi umplură buzunarele, 
şi ceea ce nu puteau duce lăsară să le cadă printre 
degete cu un oftat. Thorin nu se lăsă nici el mai prejos, 
dar căuta în dreapta şi în stânga ceva ce nu putea 
găsi: Piatra Ark; dar deocamdată nu voia să spună 
nimănui despre asta. 

Piticii luară apoi platoşe şi arme de pe pereţi şi se 
pregătiră de apărare. Thorin arăta într-adevăr princiar, 
îmbrăcat într-o cămaşă de zale aurite, cu o secure cu 
mâner de argint şi cu o cingătoare acoperită cu pietre 
roşu-aprins. 

— Domnule Baggins, strigă el, iată primul avans din 
răsplata dumitale. Scoate-ţi haina cea veche şi îmbrac- 
o pe asta! 

După care îl îmbrăcă pe Bilbo cu o cămaşă de zale 
mititică, lucrată pesemne cândva pentru vreun prinţ al 
ielelor. Era dintr-un oţel de argint, pe care spiriduşii îl 
numesc MITHRIL, şi avea o cingătoare cu perle şi 
cristale. Pe cap i-a pus un coif uşor din piele, împodobit 
cu figuri, întărit pe dedesubt cu cercuri de oţel şi bătut 
pe margine cu giuvaeruri albe. 

„Mă simt grozav, îşi spuse în sinea lui. Dar cred că 
arăt cam caraghios. Ce-ar mai râde cei de acasă, de pe 
Deal, de mine, şi totuşi tare mi-ar fi plăcut să fie o 
oglindă pe aici pe aproape”. 

Cu toate astea, domnul Baggins îşi pierdu mai puţin 
capul în faţa tezaurului, decât piticii. Se sătură de el 
mult înainte ca piticii să fi obosit să cotrobăie printre 
bogății, şi se aşeză pe jos; apoi începu să se întrebe 
neliniştit cum se va sfârşi toată povestea asta. „Aş da 
multe din pocalurile astea preţioase, îşi spuse, pentru 
o băutură dătătoare de curaj, scoasă dintr-un poloboc 
de al lui Beorn“. 

— Thorin, strigă el cu voce tare. Acu’ ce mai facem? 
Înarmaţi suntem, ce e drept, dar crezi c-a servit 
vreodată vreo platoşă în faţa cumplitului Smaug? 
Tezaurul nu l-am recâştigat încă şi deocamdată nu 
căutăm aur, ci o ieşire. Şi prea ne-am jucat mult cu 
norocul. 

— Că bine spui, răspunse Thorin, venindu-şi din nou 
în fire. Să mergem! Vă călăuzesc eu. Nici într-o mie de 
ani n-am să uit să mă descurc în palatul ăsta. 

Apoi îi chemă pe ceilalţi. Se strânseră toţi, ţinându-şi 
torţele deasupra capului, şi trecură prin uşile larg 
deschise, după ce se uitară de mai multe ori în urmă, 
cu regret. 

Îşi acoperiră platoşele lucioase cu mantalele vechi, 
şi coifurile strălucitoare cu căciulitele lor zdrenţuite, şi 
o porniră după Thorin, unul în spatele celuilalt, un şir 
de luminiţe în întuneric, care se opreau mereu 
ascultând cu teamă zgomotele care ar anunţa sosirea 
zmeului. Cu toate că vechile ornamentaţii se năruiseră 
sau fuseseră distruse şi totul era mânjit şi ars de toate 
venirile şi plecările monstrului, Thorin cunoştea fiecare 
galerie şi fiecare cotitură. Urcară nişte scări lungi, o 
cotiră şi coborâră de-a lungul unor tuneluri largi şi 
pline de ecou, apoi o cotiră din nou, urcară alte trepte, 
şi iarăşi altele. Acestea din urmă erau line, săpate în 
stâncă vie, largi şi frumoase, şi piticii urcară sus, tot 
mai sus, fără să dea de niciun fel de vietate, doar de 
umbre ascunse care dispăreau când se apropiau 
torţele ce pâlpâiau în curent. 

Treptele nu erau totuşi făcute pentru picioare de 
hobbit, şi Bilbo tocmai începuse să simtă că nu mai 
poate înainta, când, deodată, tavanul se depărtă mult 
de ei, ieşind din raza de lumină a torţelor. Printr-o 
deschizătură, sus, departe, intra o lumină albă şi aerul 
se făcu mai dulce. Altă lumină palidă pătrundea prin 
nişte porţi mari din faţa lor, ce atârnau strâmbate din 
tâţâni şi pe jumătate arse. 

— Asta e marea sală a lui Thror, spuse Thorin, Sala 
de Receptie şi de consiliu. Acum nu mai, e mult până la 
Poarta Principală. 

Trecură prin sala în ruină. Era plină de mese care 
putrezeau, de scaune şi bănci răsturnate, carbonizate 
şi în stare de descompunere. Pe jos, prin praf şi printre 
sticle pântecoase, printre castroane şi coarne sparte 
din care se băuse cândva, erau răspândite cranii şi 
oase. Trecând printr-o nouă serie de uşi, la celălalt 
capăt, un zgomot de apă curgătoare le izbi auzul şi 
lumina cenuşie se făcu deodată mai puternică. 

— Aici se naşte Râul Grăbit, spuse Thorin, de aici 
aleargă spre Poartă. Hai să-l urmăm. 

O apă clocotitoare ieşea printr-o deschizătură 
neagră din peretele de stâncă şi curgea învolburându- 
se într-un canal îngust tăiat în piatră drept şi adânc, de 
priceperea unor mâini din alte vremi. Lângă canal 
alerga un drum pietruit, destul de larg ca să încapă 
mai mulţi oameni de-a latul, aşezaţi unul lângă altul. 
Porniră iute pe acest drum, apoi pe o cotitură care 
şerpuia larg şi... când colo, ce să vezi! Dădură de 
lumina limpede a zilei. Înaintea lor se ridica un arc 
înalt, în interiorul căruia se mai desluşeau încă 
fragmentele unor cioplituri vechi în piatră, oricât ar fi 
fost de tocite, crăpate şi înnegrite. Un soare ceţos îşi 
trimitea lumina slabă printre braţele Muntelui şi razele 
de aur cădeau pe podeaua de stâncă, în prag. 

Un vârtej de lilieci speriaţi, treziţi din somn de 
torţele fumegânde, se agitau acum deasupra lor; 
încercând să înainteze printr-o săritură, piticii 
alunecară pe pietrele acoperite cu mâl şi netezite prin 
frecare de trecerea zmeului. Apa, care ţâşnea 
gălăgioasă din Munte în faţa lor, cobora apoi 
spumegând în vale. Îşi aruncară torţele palide la 
pământ şi rămaseră locului, uitându-se orbiţi afară. 

Ajunseseră la Poarta Principală, de unde puteau zări 
oraşul Dale. 

— la te uită, spuse Bilbo. Nu m-am aşteptat 
niciodată să privesc prin poarta asta, dinăuntru IN 
AFARĂ. Şi nici nu m-am aşteptat să mă bucur atât că 
văd din nou soarele şi că simt vântul pe obraz. Dar, 
brrrr, ce rece e vântul ăsta! 

Era! Bătea un vânt năprasnic dinspre răsărit - o 
ameninţare a iernii. Se rotea ca un vârtej pe deasupra 
şi de jur împrejurul Muntelui, până în vale, oftând 
printre stânci. După atâta vreme petrecută în 

adâncurile înăbuşitoare ale cavernelor bântuite de 
zmeu, se cutremurară sub atingerea razelor de soare. 

Deodată Bilbo îşi dădu seama nu numai că e obosit, 
dar că îi e şi foarte foame. 

— Pare să fie dimineaţă, târziu, spuse, şi deci 
trebuie să fie mai mult sau mai puţin ora micului dejun 

— Dacă ar putea să existe aşa ceva pe aici. Dar nu 
cred că pragul Porții Principale a vizuinii lui Smaug e 
locul cel mai sigur pentru o masă tihnită. Hai să 
mergem undeva unde să putem sta puţin liniştiţi. 

— Aşa e, spuse Balin. Şi cred că ştiu încotro trebuie 
s-o pornim: înspre vechiul post de observaţie, care se 
află în colţul dinspre sud-vest al Muntelui. 

— Cât e de departe? întrebă hobbitul. 

— Cred că cinci ore de mers. Şi nu e uşor! Drumul de 
la Poartă de-a lungul malului stâng al izvorului pare 
distrus cu totul. Dar ia uitaţi-vă acolo, jos! Râul o 
coteşte brusc la dreapta, înspre Dale, în faţa oraşului 
în ruine. Acolo era cândva un pod care ducea la nişte 
trepte abrupte ce urcau pe malul drept, şi apoi la un 
drum care se căţăra până la Dealul Corbilor. Acolo e 
(sau era) o cărare care părăseşte drumul şi urcă până 
la post. Un urcuş greu, de altfel, chiar dacă mai există 
treptele vechi. 

— Doamne! mormăi hobbitul. lar umblăm şi iar 
urcăm fără mâncare. Mă întreb câte cafele cu lapte şi 
câte mese am pierdut în văgăuna aceea urâcioasă, 
fără ceas şi fără calendar. 

De fapt, de când spărsese zmeul uşa fermecată, 
trecuseră două nopţi şi ziua dintre ele (nu chiar fără 
mâncare), dar Bilbo pierduse şirul şi nu mai era în 
stare să-şi dea seama dacă trecuse o noapte sau o 
săptămână de nopţi. 

— la ascultă, spuse Thorin râzând - moralul lui înce- 
puse iar să se ridice, în timp ce se juca cu nestematele 

din buzunare. Să nu spui că palatul meu e o văgăună 
urâcioasă. Aşteaptă până va fi din nou tencuit şi 
reame-najat. 

— Asta n-o să se întâmple dacă nu moare Smaug... 
spuse Bilbo, posac. Dar unde o fi? Aş da o cafea cu 
lapte bună să aflu. Sper că nu stă cocoţat pe Munte şi 
se uită la noi. 

Auzind aceste vorbe, piticii se neliniştiră grozav şi 
într-o clipă hotărâră că Bilbo şi Balin aveau dreptate. 

— Trebuie să plecăm de aici, spuse Dori. Am 
impresia că-i simt ochii în ceafă. 

— Ce loc rece şi pustiu! spuse Bombur. Băutură o fi, 
dar nu văd nici urmă de mâncare. Un zmeu care 
locuieşte pe meleagurile astea trebuie să fie veşnic 
flămând. 

— Hai, hai! strigară ceilalţi. S-o luăm pe drumul lui 
Balin. 

Sub peretele de stâncă din dreapta nu era niciun 
drum, aşa că înaintară anevoios printre pietre, pe 
malul stâng al râului, şi pustietatea şi tristeţea locului îl 
făcură chiar şi pe Thorin să revină la realitate. 
Descoperiră că podul de care vorbise Balin se 
dărâmase de mult şi aproape toată piatra se 
fărâmiţase în pietricele care zăceau acum în râul mic şi 
gălăgios; dar trecură prin vad fără prea mare greutate, 
găsiră treptele vechi şi se căţărară pe malul înalt. 
După ce au mai mers puţin, au dat de drumul vechi şi 
îndată după aceea, de o vale îngustă şi adâncă, 
adăpostită între stânci; acolo se odihniră un timp, 
hrănindu-se cu ce mai aveau, mai ales cu UMPLUTURĂ 
şi apă. (Dacă vreţi să ştiţi ce e UMPLUTURA, vă pot 
spune că nu-i cunosc reţeta, dar că are consistenţă de 
posmagi, se păstrează bine oricât, se spune că e 

hrănitoare, dar sigur nu e gustoasă, ba e chiar foarte 
fadă şi nu prezintă interes decât ca exerciţiu de 
mestecat; oamenii de pe lac o pregătesc întotdeauna 
pentru călătoriile lungi.) 

După asta o porniră iar; drumul o apuca acum înspre 
apus şi părăsea malul apei, apropiindu-se din ce în ce 
de un pinten al Muntelui, îndreptat către sud. Intr-un 
târziu ajunseră la cărarea care ducea în sus. Urca 
abrupt şi ei se târâră încet, unul în spatele celuilalt, 
până când ajunseră, în sfârşit, târziu după-amiază, în 
vârful crestei şi văzură soarele iernatec coborând la 
apus. 

Aici găsiră un loc întins care nu avea perete decât 
într-o parte, spre miazănoapte - un zid de stâncă cu o 
deschizătură ca o uşă. Din prag aveai o perspectivă 
largă spre răsărit, spre miazăzi şi spre apus. 

— Pe vremuri, spuse Balin, aveam întotdeauna 
paznici aici; uşa aceea din fund dă într-o sală săpată în 
stâncă, făcută să servească drept corp de gardă. Săli 
din astea erau mai multe de jur împrejurul Muntelui. 
Numai că în vremurile noastre de glorie nu prea părea 
să fie nevoie de pază şi de aceea, de prea mult 
confort, gărzile trăiau într-un fel de stare de amorţeală 
- că altfel ne-am fi dat seama la timp de venirea 
zmeului şi lucrurile n-ar mai fi fost aşa cum sunt acum. 
Totuşi, putem sta aici o vreme ascunşi şi la adăpost, şi 
putem vedea multe fără să fim văzuţi. 

— Dacă ne-a văzut venind aici, nu ne mai foloseşte 
la nimic, spuse Dori, care se tot uita în sus, spre vârful 
Muntelui, de parcă s-ar fi aşteptat să-l vadă pe Smaug 
cocoţat acolo, ca o pasăre pe clopotniţă. 

— Trebuie să riscăm. N-avem încotro, spuse Thorin. 
Azi nu putem merge mai departe. 

— Bravo! Bravo! strigă Bilbo şi se trânti pe jos. 

În sala săpată în stâncă ar fi încăput o sută ca ei, şi 

în fund dădură de o altă încăpere, mică şi mai 
adăpostită de frigul de afară. Încăperea era cu 
desăvârşire goală; după câte se părea, în perioada 
stăpânirii lui Smaug n-o folosiseră nici măcar animalele 
sălbatice. Acolo îşi depuseră poverile; unii se trântiră 
îndată pe jos şi adormiră, în timp ce ceilalţi rămaseră 
lângă uşa de afară să discute ce aveau de făcut. Toate 
discuţiile lor se întorceau mereu la acelaşi lucru: unde 
era Smaug? Se uitară înspre apus şi nu văzură nimic, 
apoi înspre răsărit, nimic, la miazăzi nici urmă de 
zmeu, în schimb se adunaseră foarte multe păsări. Le 
priviră îndelung, întrebându-se ce-o fi cu ele; dar când 
răsăriră primele stele reci, tot mai căutau să găsească 
răspunsul. 


Capitolul XIV 
FOC ŞI APA 


DACĂ DORIŢI, aşa cum doreau şi piticii, să ştiţi ce se 
întâmplase cu Smaug, trebuie să vă întoarceţi cu două 
zile în urmă, la seara în care sfărâmase uşa şi plecase 
furios în zbor. Majoritatea locuitorilor din oraşul 
Esgaroth, Oraşul Lacului, se aflau în casă, căci vântul 
care venea dinspre estul negru era rece; câţiva 
umblau totuşi pe chei, privind, aşa cum le plăcea lor, 
stelele, care de îndată ce răsăreau pe cer păreau că 
ţâşnesc din suprafaţa lină a lacului. Din oraşul lor nu 
puteau vedea Muntele Singuratic, pentru că se 
ascundea în dosul dealurilor joase, de la celălalt capăt 
al lacului, unde era o prăpastie prin care curgea Râul 
Grăbit, venind dinspre miază-noapte. Nu se vedea 

decât vârful lui înalt şi doar când era senin; dar, 
oricum, se uitau iar la el, căci era ameninţător şi 
mohorât chiar şi în lumina dimineţii. Acum dispăruse 
cu totul, topit în întuneric. 

Deodată licări, apărând din nou la vedere; îl atinsese 
o lumină care, într-o clipă, se pierdu iar. 

— la uitaţi-vă, spuse unul. lar apar luminile! Paznicii 
au văzut azi-noapte cum au apărut şi au dispărut, de la 
miezul nopţii până în zori. Acolo, sus, se întâmplă ceva. 

— Poate că Regele de sub Munte fabrică aur, spuse 
altul. E mult de când a plecat spre miazănoapte. A 
venit vremea să se adeverească iarăşi cântecele. 

— Care rege? spuse altul, pe un ton aspru. Eu aş 
spune că e focul prădalnic al zmeului, singurul rege al 
Muntelui pe care l-am cunoscut vreodată. 

— Tu mereu cobeşti, spuseră ceilalţi. Nu te gândeşti 
decât la lucruri rele - de la inundaţii, la otrăvirea 
peştelui. la mai gândeşte-te şi la ceva vesel. 

Apoi deodată apăru o lumină puternică la poalele 
dealurilor şi capătul dinspre miazănoape al lacului se 
făcu auriu. 

— Regele de sub Munte! strigară. Bogăţiile lui sunt 
ca soarele, argintul lui e ca o fântână arteziană, şi în 
râurile lui curge aur. Râul aduce cu el aur de la Munte! 
strigară şi peste tot se deschiseră ferestrele şi se 
auziră paşi care alergau. 

Şi din nou se stârni o emoție nemaipomenită şi un 
mare entuziasm. Dar cetăţeanul cu vocea aspră alergă 
în mare grabă la Stăpân. 

— Să mă faceţi pe mine prost dacă n-o fi aşa, dar eu 
spun că vine zmeul! strigă. Tăiaţi podurile! La arme! La 
arme! 

Într-o clipă răsunară trompetele de alarmă; ecoul lor 
se pierdu de-a lungul malurilor stâncoase. Veselia se 
opri şi se transformă în spaimă. Şi aşa s-a întâmplat că 

zmeul nu i-a găsit cu totul nepregătiţi. 

N-a trecut mult şi viteza lui a devenit atât de mare 
încât l-au văzut ca o scânteie de foc care se 
năpusteşte asupra lor, crescând tot mai mare şi mai 
strălucitoare, şi cei care nu erau chiar proşti de tot 
începură a se îndoi că prevestirile ar fi fost greşite. 
Totuşi mai aveau puţin timp înaintea lor. Toate vasele 
din oraş au fost umplute cu apă, toţi războinicii 
înarmaţi, toate săgețile şi lăncile pregătite, şi podul 
care-i lega de pământ a fost dat jos şi distrus, înainte 
ca vâjâitul apropierii înfricoşătoare a lui Smaug să se 
înteţească şi lacul să facă vălurele roşii ca focul sub 
bătaia înfiorătoare a aripilor lui. 

Se repezi asupra oamenilor, în mijlocul ţipetelor şi 
strigătelor, se năpusti ca o vijelie asupra podului, dar 
se trezi împiedicat. Podul dispăruse şi duşmanii lui se 
aflau pe o insulă înconjurată cu apă adâncă - prea 
adâncă şi neagră şi rece ca să-i placă zmeului. Dacă se 
cufunda în ea, se ridicau vapori şi aburi cât să acopere 
tot ţinutul cu ceaţă, zile în şir; şi lacul era mai puternic 
ca el; i-ar fi stins tot focul înainte să poată ajunge pe 
partea cealaltă. 

Vâjâind, se întoarse năpustindu-se asupra oraşului. 
O grindină de săgeți negre ţâşni în sus, plesnind şi 
răpăind pe solzii şi giuvaerurile lui Smaug, cozile 
săgeţilor luând foc la răsuflarea lui şi căzând respinse 
în lac, unde ardeau sfârâind. Scena din noaptea aceea 
nu se poate compara cu niciun foc de artificii din câte 
aţi putut vedea vreodată. Auzind vâjâitul arcurilor şi 
sunetul strident al trompetelor, zmeul se făcu foc şi 
pară, orbit şi înnebunit de furie. De câteva milenii nu 
îndrăznise nimeni să i se împotrivească şi n-ar fi 
îndrăznit nici acum dacă n-ar fi fost omul acela cu 
vocea aspră (numele lui era Bard) care să alerge 
încoace şi încolo, îmbărbătând arcaşii şi îndemnându-l 

pe Stăpân să le poruncească să lupte până la ultima 
săgeată. 

Zmeul scotea foc printre fălci. Se roti o vreme, sus 
de tot, în aer, pe deasupra lor, luminând tot lacul; 
pomii de lângă mal străluceau ca arama şi ca sângele, 
şi la rădăcina lor săltau umbre negre şi dese. După 
care se năpusti în jos, înfruntând vijelia săgeţilor, 
nesăbuit în furia lui, neavând grijă să întoarcă părţile 
cu solzi către inamic, obsedat numai şi numai de ideea 
de a da foc oraşului. 

Ori de câte ori se repezea în jos, ţâşneau flăcări din 
acoperişurile de stuf şi la capetele grinzilor, apoi focul 
trecea mai departe şi iar se întorcea, deşi totul fusese 
îmbibat cu apă încă dinainte de a veni el. De altfel, 
cum apărea câte o scânteie, o sută de mâini aruncau 
din nou apă. Zmeul se întoarse iarăşi, ca un vârtej. Roti 
o dată coada, zdrobind şi dărâmând acoperişul Casei 
Mari. Flăcări care nu se puteau stinge se ridicau înalte 
în întunericul nopţii; zmeul se năpusti din nou şi încă o 
dată, după care o nouă casă şi apoi alta se acoperiră, 
de flăcări şi se dărâmară. In zadar continuau săgețile 
să i se împotrivească. Il atingeau cam cât l-ar fi atins o 
muscă din mlaştini. 

Oamenii începuseră să sară în apă de pe un mal şi 
de pe celălalt al lacului. Femei şi copii se înghesuiră în 
bărci încărcate, în bazinul care servea drept loc de 
târg. Oamenii aruncară armele. Acolo unde cu puţină 
vreme în urmă se cântaseră vechi balade ale piticilor 
despre bucuria care va să vină, se auzeau acum doar 
bocete şi vaiete de jale. Oamenii blestemau până şi 
numele de pitic. Stăpânul însuşi se întorsese către 
barca lui cea mare şi poleită, nădăjduind că în toată 
învălmăşeala va putea să se depărteze vâslind şi să 
scape. Curând tot oraşul avea să fie pustiit şi ars până 
la suprafaţa apei. 

Asta voia şi zmeul. La urma urmei, n-aveau decât să 
se urce toţi în bărci. S-ar distra de minune urmărindu-i 
sau i-ar putea înghesui într-un loc până ar muri de 
foame. Lasă să încerce să ajungă pe uscat, că avea el 
ac de cojocul lor! O să dea foc tuturor pădurilor de pe 
mal şi o să ofilească toate câmpiile şi păşunile. 
Deocamdată însă, hărţuind oraşul, se distra cum nu se 
mai distrase de ani de zile. 

Printre casele care ardeau mai rămăsese însă o 
companie de arcaşi pe poziţie. Căpetenia lor era Bard, 
cel cu vocea şi faţa aspră, cel pe care îl acuzaseră 
prietenii că prevesteşte inundaţii şi otrăvirea peştelui, 
cu toate că ştiau că-i vrednic şi viteaz. Era un urmaş 
îndepărtat al lui Girion, Stăpânul oraşului Dale, a cărui 
nevastă şi copil scăpaseră de pieire atunci, demult, 
coborând pe Râul Grăbit. Acum trăsese cu un arc mare 
de tisă până rămăsese doar cu o singură săgeată. 
Flăcările erau aproape. Tovarăşii îl părăseau. Atunci 
întinse arcul pentru ultima oară. 

Deodată, din întuneric, ceva se apropie fluturând de 
umărul lui. Tresări, dar nu era decât un sturz bătrân. 
Netemător, se cocoţă lângă urechea lui şi îi şopti 
ultimele ştiri. Uimit, Bard descoperi că poate înţelege 
graiul sturzului, dar asta pentru că el însuşi se trăgea 
din neamul celor din Dale. 

— Stai! Aşteaptă, îi spuse sturzul, că răsare luna. 
Caută-i scobitura din partea stângă a pieptului, pe 
când zboară şi se învârteşte deasupra ta! Şi în timp ce 
Bard se opri uimit, îi spuse care erau noutăţile de pe 
Munte şi tot ce auzise acolo. 

Bard apropie atunci coarda arcului de ureche. Zmeul 
se rotea zburând aproape de pământ şi, pe când se 
apropia, luna se ridică deasupra malului dinspre răsărit 
făcând să-i lucească aripile întinse, de parc-ar fi fost de 
argint. 

— Săgeată, spuse arcaşul, săgeată neagră! Te-am 
păstrat până la urmă. Nu m-ai dezamăgit niciodată şi 
întotdeauna am reuşit să te iau înapoi. Te am de la 
tatăl meu şi el, din vremuri de demult. Dacă ai fost 
într-adevăr plăsmuită de fierarii adevăratului Rege de 
sub Munte, du-te acum, zboară cu folos! 

Zmeul se năpusti încă o dată, mai jos ca înainte, şi, 
pe când se întoarse şi plonjă, burta lui luci, albă, 
presărată cu giuvaeruri care scânteiau în lumina lunii; 
dar era un loc unde pietrele lipseau. Arcul cel mare 
şuieră. Săgeata neagră zbură din arc drept la scobitura 
descoperită, din partea stângă a pieptului, căci îşi 
desfăcuse larg laba din faţă. Săgeata veni cu 
atâta 

putere încât lovi scobitura şi dispăru cu vârf, coadă şi 
aripioare cu tot. Smaug tâşni în aer cu un răcnet care 
asurzi oamenii, dobori copacii şi crăpă pietrele, apoi se 
întoarse şi se prăbuşi răpus. 

Căzu în plin oraş. Ultimele lui zvârcoliri făcură oraşul 
praf şi pulbere. Lacul se ridică vâjâind, aburi gigantici 
săriră în sus, albi sub lună în întunericul care îi 
înconjura. Se auzi un sâsâit, apa se învolbură şi se 
revărsă, după care se lăsă tăcerea. Şi astfel s-a isprăvit 
cu Smaug şi cu Esgaroth, dar nu şi cu Bard. 

Luna ca de ceară se ridică tot mai sus şi vântul 
începu să sufle rece şi zgomotos. Răsuci ceața albă, 
prefăcând-o în coloane aplecate şi nouri grăbiţi, 
gonind-o apoi spre apus unde se împrăştie în fâşii 
zdrenţuite peste mlaştinile din faţa Pădurii Întunecate. 
Pe suprafaţa lacului se vedeau acum bărci numeroase 
ca nişte pete negre, şi vântul aduse cu el vocile 
oamenilor din Esgaroth, care-şi jeleau oraşul, bunurile 
pierdute şi casele dărâmate. Totuşi, dacă s-ar fi gândit 
bine, şi-ar fi dat seama că au multe motive să fie 
recunoscători, cu toate că era greu să te aştepţi să se 
gândească la asta tocmai atunci: trei sferturi dintre 
oamenii oraşului scăpaseră cu viaţă; pădurile şi 
câmpiile şi păşunile şi vitele şi majoritatea bărcilor pe 
care le aveau rămăseseră intacte; şi zmeul era mort. 
Dar încă nu-şi dădeau seama ce înseamnă asta. 

Se strânseră în grupuri îndoliate pe malurile dinspre 
apus, tremurând sub vântul rece, şi primele lor 
izbucniri de mânie, primele lor plângeri se îndreptară 
împotriva Stăpânului, care părăsise prea devreme 
oraşul atunci când unii ar mai fi vrut să-l apere. 

„O fi avind el cap bun de afaceri, dar mai ales pentru 
afacerile lui, murmurară unii. Când se întâmplă ceva 

mai grav, nu e bun de nimic!“ Şi lăudară vitejia lui 
Bard şi ultima lui lovitură atât de puternică. „Dacă n-ar 
fi murit spuseră cu toţii, l-am fi făcut rege. Bard, 
Ucigătorul-de-zmei, din neamul Girion. Ce păcat că nu 
mai e!“ 

Dar tocmai când discuţia lor era în toi, apăru din 
umbră o siluetă înaltă, un om ud leoarcă, cu părul 
negru atârnându-i în şuviţe pe faţă şi pe umeri şi cu o 
lucire sălbatică în ochi. 

— Bard nu e pierdut! strigă el. A sărit la Esgaroth în 
apă, când a fost ucis duşmanul. Eu sunt Bard din 
neamul Girion şi eu am răpus zmeul. 

— Regele Bard! Regele Bard! strigară toţi. 

Dar Stăpânul scrâşni din dinţii cere-i clănţăneau. 

— Girion a fost Stăpânul oraşului Dale, şi nu rege al 
Esgarothului, spuse. Noi, cei din Oraşul Lacului ne-am 
ales întotdeauna Stăpânii dintre oamenii bătrâni şi 
înţelepţi şi n-am îndurat niciodată domnia unor simpli 
războinici. Lăsaţi-l pe „regele Bard“ să se întoarcă în 
regatul lui. Datorită faptelor lui de vitejie, Dale e liber 
acum, aşa că nimic nu-l împiedică să se întoarcă acolo. 
Şi cei ce doresc îl pot urma, dacă preferă pietrele reci 
de la umbra Muntelui malurilor verzi ale lacului. 
Înţelepţii vor rămâne aici, cu speranţa să 
reconstruiască oraşul şi, cu timpul, să se bucure din 
nou de pacea şi bogăţiile lui. 

— Noi îl vrem rege pe Bard! strigară oamenii din 
apropiere, drept răspuns. Ne-am săturat de bătrâni şi 
de socotitorii-de-bani. 

Şi alţii, care se aflau mai departe, reluară strigătul: 
„Trăiască arcaşul! Jos cu bogătaşii!“ până când larma 
se împrăştie pe tot malul. 

Departe de mine gândul să-l nesocotesc pe Bard 
Arcaşul, spuse Stăpânul grijuliu (căci Bard stătea acum 
chiar lângă el). În seara asta şi-a câştigat în anale un 

loc de frunte printre binefăcătorii oraşului nostru; şi 
merită multe cântece nepieritoare. Dar de ce, o, 
oameni buni - şi aici Stăpânul se ridică în picioare şi 
vorbi foarte tare şi răspicat - de ce să aruncaţi toată 
vina pe mine? Pentru care păcat vreţi să mă izgoniți? 
Eu aş vrea să vă întreb cine a stârnit zmeul din 
amorţeală? Cine a obţinut de la noi daruri bogate şi 
ajutor din plin? Cine ne-a făcut să credem că baladele 
vechi se pot adeveri? Cine a profitat de inimile noastre 
miloase şi de gustul nostru pentru lucruri plăcute? 
Care e aurul pe care ni l-au trimis pe râu, în semn de 
răsplată? Flăcările zmeului şi prăpădul! Cui trebuie să-i 
cerem despăgubiri pentru stricăciuni, şi ajutor pentru 
văduve şi orfani? 

După cum vedeţi, Stăpânul nu-şi obținuse situaţia 
chiar pe degeaba. Rezultatul cuvintelor lui a fost că, 
pentru moment, oamenii au uitat cu totul de ideea 
unui nou rege şi şi-au îndreptat gândurile mânioase 
către Thorin şi tovarăşii lui. 

Din mai multe părţi se auziră oamenii strigând 
cuvinte crunte şi amare; unii dintre cei care cântaseră 
baladele vechi cu mare foc strigau acum cu aceeaşi 
patimă că piticii aţăâţaseră dinadins zmeul împotriva 
lor. 

— Caraghioşilor, spuse Bard. De ce vă irosiţi vorbele 
împotriva acestor făpturi nefericite? Probabil că au 
pierit în flăcări înainte să se repeadă Smaug asupra 
noastră. Şi deodată, pe când vorbea, îi veni în minte 
comoara legendară a Muntelui, care zăcea acum fără 
pază şi fără proprietar, şi tăcu. Se gândi la cuvintele 
Stăpânului şi la Dale, reconstruit şi plin de clopote de 
aur; dar pentru asta trebuia să găsească oameni. 

În cele din urmă, vorbi din nou: 

— Stăpâne, acum nu-i vremea să rostim cuvinte de 
mânie şi nici să facem planuri hotărâtoare care să 

schimbe lucrurile. Avem treabă de făcut. Deocamdată 
sunt încă slujitorul dumitale - cu toate că după un timp 
s-ar putea să mă gândesc din nou la ce-ai spus şi să 
plec spre miazănoapte, cu oricine va voi să mă 
urmeze. 

Apoi plecă să ajute la rânduirea taberelor şi îngrijirea 
răniților şi a bolnavilor. Stăpânul rămase aşezat pe 
pământ, bombănind în urma lui. Chibzui mult, dar 
vorbi puţin, strigându-şi doar din când în când oamenii, 
să-i aducă foc şi mâncare. 

Acum, peste tot pe unde se ducea, Bard descoperea 
că ştirea despre comoara cea mare, care stătea 
nepăzită, se răspândise ca focul. Oamenii vorbeau 
despre ea ca despre o despăgubire pentru tot răul pe 
care-l suferiseră şi spuneau că bogăţia „care depăşea 
cu mult tot ce-şi putea cineva închipui, le va folosi să 
cumpere lucruri minunate din Sud; asta îi făcea să mai 
uite de starea jalnică în care se aflau, ceea ce nu era 
rău pe o noapte atât de aspră şi de tristă. Reuşiră să 
găsească adăpost doar pentru câţiva dintre ei 
(Stăpânul fiind unul dintre aceştia) şi merinde foarte 
puţine (de asta ducând lipsă chiar şi el). 

Mulţi se îmbolnăviră în noaptea aceea, de frig, de 
umezeală şi de amărăciune, şi muriră, după ce 
scăpaseră din distrugerea oraşului, fără măcar o 
zgârietură; În zilele care au urmat în oraş a fost boală 
grea şi foamete mare. 

Între timp, Bard preluă conducerea şi organiză totul 
după cum voia el, cu toate că o făcea de fiecare dată 
în numele  Stăpânului; avea sarcina grea să 
stăpânească oamenii şi să supravegheze pregătirile 
pentru apărarea şi adăpostirea lor. Probabil că 
majoritatea ar fi pierit în frigul iernii, care acum se 
grăbea să ia locul toamnei, dacă n-ar fi avut ajutoare 
pe aproape. Şi ajutoarele veniră în grabă; Bard 

trimisese pe apă, la codru, soli iuți să ceară ajutor de la 
Regele lelelor Pădurii, iar solii îşi găsiseră gazda pe 
picior de plecare, cu toate că se aflau doar în a treia zi 
după răpunerea lui Smaug. 

Regele lelelor primise ştirea de la propriii săi soli şi 
de la păsările care-i iubeau supuşii, şi care aflaseră 
multe din cele întâmplate. Era într-adevăr mare 
agitaţie printre vieţuitoarele cu aripi care locuiau la 
marginea Meleagurilor Pustiite ale zmeului. Văzduhul 
era plin de stoluri care se tot roteau, solii lor cu zborul 
iute apărând când ici, când colo pe cer. Deasupra 
marginilor pădurii se auzeau ţipete şi ciripit de 
păsărele. Veştile se răspândiră departe, peste Pădurea 
Intunecată: „Smaug a murit!“ Frunzişul fremătă, 
urechile tresăriră şi se ciuliră. Încă dinainte s-o 
pornească Regele Ielelor la drum, ştirile plecaseră spre 
soare-apune, ajungând tocmai la pădurile de pini ale 
Munţilor Ceţoşi; le auzise şi Beorn în casa lui de lemn, 
iar gnomii se strânseseră în peşterile lor şi ţineau sfat. 

— Mă tem că n-o să mai auzim niciodată de Thorin 
Scut-de-Steiar, s-a terminat cu el, spuse regele. Nu era 
mai bine să fi rămas oaspetele meu? Şi suflă un vânt 
nefast, adăugă el, care n-o s-aducă nimic bun nimănui. 
Căci nici el nu uitase legenda averii lui Thror. 

Şi astfel se întâmplă ca solii lui Bard să-l găsească 
înaintând cu o armată de lăncieri şi de arcaşi; 
deasupra lui se strânseseră cârduri dese de ciori, care 
credeau că e rost de un nou război, aşa cum nu mai 
fusese pe meleagurile acelea de o veşnicie. 

Dar primind rugăminţile lui Bard, regele, care era 
stăpânul unui neam blând şi bun, se lăsă înduplecat. Și 
întorcându-se din drum, căci la început o pornise către 
Munte, se grăbi să coboare râul înspre Lacul Lung. Nu 
avea destule bărci sau plute pentru toată oastea, aşa 
că au fost siliţi să meargă mai încet, cu piciorul, pe 

uscat; trimise însă înainte, pe calea apei, rezerve 
serioase de bunuri. Totuşi, ielele sunt iuți de picior şi, 
cu toate că pe atunci nu prea erau obişnuite cu marşul 
şi cu terenurile nesigure dintre pădure şi lac, înaintau 
repede. Nu trecură nici cinci zile de la răpunerea 
zmeului şi se şi aflau pe malul lacului, uitându-se la 
ruinele oraşului. Fură bine primiţi, după cum era şi de 
aşteptat; oamenii şi Stăpânul lor erau gata să cadă la 
orice  învoială pentru viitor, dacă Regele  lelelor 
consimţea să-i ajute. 

Işi făcură iute planurile. Stăpânul trebuia să rămână 
în urmă, cu femeile, copiii, bătrânii şi invalizii, şi cu 
câţiva meşteşugari, şi mai multe iele care se pricepeau 
la una şi la alta. Se apucară să taie copaci şi să strângă 
cheresteaua care era trimisă din pădure. Apoi se 
apucară să clădească mai multe colibe pe mal, care să 
slujească oamenilor drept adăpost împotriva iernii care 
bătea la uşă; tot sub conducerea Stăpânului începură 
să facă planurile unui nou oraş, mai frumos şi mai 
mare chiar decât cel vechi, dar aşezat într-alt loc: mai 
sus, pe mal, spre miazănoapte; căci spaima de apa în 
care zăcea acum zmeul n-avea să le treacă în vecii 
vecilor. Zmeul nu se va mai întoarce niciodată la patul 
lui de aur; zăcea, rece ca piatra, chircit pe fundul nu 
prea adânc al apei. Şi secole de-a rândul, în zilele 
senine, s-au mai putut vedea oasele lui uriaşe, printre 
pilonii dărâmaţi ai vechiului oraş. Dar puţini îndrăzneau 
să treacă prin locul blestemat şi nimeni nu îndrăznea 
să sară în apa care se încreţea, sau să redobândească 
pietrele preţioase care cădeau din hoitul lui în 
putrefacție. 

Dar toţi soldaţii care mai erau în puteri, şi cea mai 
mare parte din oastea Regelui lelelor, se pregătiră să o 
pornească spre miazănoapte, către Munte. Şi astfel, 
unsprezece zile după dărâmarea oraşului, capul 

armatei trecu prin porţile de stâncă din cealaltă parte 
a lacului şi intră pe Meleagurile Pustiite. 


Capitolul XV 
SE ADUNA NORII 


SĂ NE ÎNTOARCEM ACUM la Bilbo şi la pitici. Toată 
noaptea stătuse de veghe unul dintre ei, dar dimineaţa 
îşi dădură seama că nu auziseră şi nu văzuseră niciun 
semn de pericol. Totuşi păsările se strângeau în stoluri 
din ce în ce mai dese. Veneau tot mai multe, zburând 
dinspre miazăzi; iar ciorile, care tot mai trăiau în jurul 
Muntelui, se roteau în văzduh ţipând neîncetat. 

— Se întâmplă ceva ciudat, spuse Thorin. A trecut 
timpul migrărilor de toamnă; şi astea sunt păsări care 
locuiesc pe aici tot anul; sunt grauri şi cârduri de 
cintezoi; şi acolo, departe, sunt păsări răpitoare care 
parcă ar simţi că se pregăteşte o bătălie. 

— Uitaţi! strigă Bilbo deodată, arătând cu degetul. 

lar a venit bătrânul sturz! S-ar părea că a scăpat 
când a dărâmat Smaug partea aceea a Muntelui, în 
schimb, cred că melcii s-au dus cu totul. 

Da, era într-adevăr bătrânul sturz şi, după cum 
subliniase şi Bilbo, zbură către ei şi se aşeză în vârful 
unei pietre din apropiere. Apoi bătu din aripi şi cântă; 
după care lăsă capul într-o parte, de parcă ar fi vrut să 
asculte ceva; apoi iar începu să cânte, şi iar să asculte. 

— Mi se pare că încearcă să ne spună ceva, făcu 
Balin. Dar nu pot urmări vorbirea sturzilor; e foarte 
grea, şi oricum vorbesc prea iute. Tu poţi, Baggins? 

— Nu prea, spuse Bilbo (de fapt nu înţelegea absolut 

nimic), dar bătrânul pare foarte tulburat. 

— Ce bine ar fi fost să fie corb! spuse Balin. 

— Credeam că nu-ți plac! Când am venit pe aici, 
data trecută, păreai foarte speriat de ei. 

— Alea erau ciori! Nişte făpturi scârboase, cu un aer 
suspect şi foarte prost-crescute. N-ai auzit ce vorbe 
urâte au strigat după noi? Cu corbii e altceva. A existat 
odată o mare prietenie între ei şi oamenii lui Thror; ne 
aduceau adesea veşti secrete şi drept răsplată 
primeau lucrurile strălucitoare pe care le râvneau, şi le 
ascundeau în cuiburile lor. 

— Trăiesc ani mulţi, au memorie lungă şi lasă 
înţelep-ciunea moştenire puilor. Când eram pitic la 
mama, cunoşteam mulţi din corbii stâncilor. Chiar 
vârful ăsta s-a numit cândva Dealul Corbilor fiindcă 
aici, deasupra corpului de gardă, trăia o pereche 
vestită, cu scaun la cap, bătrânul Carc şi nevasta sa. 
Acum cred că nu mai există niciun urmaş al neamului 
vechi, pe aici. 

Dar n-apucă să isprăvească cele spuse, că bătrânul 
sturz scoase un strigăt puternic şi se depărtă în zbor. 

— Nu l-om fi înțelegând noi pe bătrân, dar sunt sigur 
că el pe noi ne înţelege, spuse Balin. Fiţi atenţi să 
vedem ce se întâmplă. 

Nu trecu mult şi se auzi un fâlfâit de aripi şi sturzul 
se întoarse; era însoţit de o pasăre foarte bătrână şi 
ramolită. Era aproape oarbă, nu mai putea zbura decât 
cu greu şi chelise de tot în creştet. Era un corb bătrân 
şi uriaş. Ateriză ţeapăn pe pământ, în faţa lor, bătu 
încet din aripi şi făcu o reverență scurtă în faţa lui 
Thorin. 

— O, Thorin, fiu al lui Thrain, şi Balin, fiu al lui 
Fundin, croncăni el (şi Bilbo înţelese ce spune, căci 
folosea vorbirea obişnuită şi nu limba păsărească). Eu 
sunt Roăc, fiul lui Carc. Carc a murit, dar l-aţi cunoscut 


294 


bine altădată. De când am ieşit din ou, au trecut o sută 
de ani şi încă cincizeci şi trei, dar n-am uitat niciodată 
vorbele tatii. Acum sunt eu căpetenia marilor corbi ai 
Muntelui. Suntem puţini, dar nu l-am uitat pe regele de 
altădată. Cei mai mulţi dintre ai mei sunt acum plecaţi, 
că în Sud s-au întâmplat lucruri mari - unele 
îmbucurătoare pentru voi, altele mai puţin. Uitaţi-vă, 
iar se strâng păsările şi zboară către Munte şi către 
Dale, venind din sud, din răsărit şi din apus, căci 
vestea că Smaug a fost ucis s-a răspândit în cele patru 
vânturi. 

— Ucis? Ucis? strigară piticii. Ucis? Atunci ne-am 
temut degeaba - şi comoara e a noastră! Săriră cu toţii 
în sus şi începură să facă tumbe de bucurie. 

— Da, ucis, spuse Roăc. Sturzul, păstra-şi-ar veşnic 
penele, l-a văzut prăbuşindu-se şi putem să ne 
încredem în vorbele lui. L-a văzut căzând în lupta cu 
oamenii din Esgaroth. Astă-seară, la răsăritul lunii, o să 
fie trei nopţi de când s-a întâmplat. 

Lui Thorin i-a trebuit timp până a reuşit să-i facă pe 
pitici să tacă şi să asculte ştirile aduse de corb. In cele 
din urmă, după ce le-a povestit totul în legătură cu 
bătălia, corbul a continuat: 

— Astea-s veştile bune, Thorin Scut-de-Stejar. Vă 
puteţi întoarce la peşterile voastre, fără pericol; 
comoara vă aparţine toată - deocamdată. Dar, în afară 
de păsări, s-au mai strâns şi alţii să vină încoace. ŞI 
sunt mulţi. Ştirea morţii celui care păzea comoara s-a 
răspândit în lung şi-n lat şi legenda comorii lui Thror nu 
s-a uitat, că a tot fost povestită de-a lungul anilor; sunt 
mulţi care ar dori să ia şi ei o parte din comoară. O 
armată de iele a şi pornit încoace, însoţită de păsări 
răpitoare care trag nădejdea c-o să fie luptă şi măcel. 
Pe malul lacului, oamenii au început să-i blesteme pe 
pitici că de la ei li se trag toate necazurile; nu mai au 

adăpost şi mulţi dintre ai lor au pierit; iar Smaug le-a 
distrus tot oraşul; şi ei se gândesc la comoara voastră 
ca la o despăgubire, fie că sunteţi în viaţă sau nu. 

Singuri voi, cu înţelepciunea voastră, veţi hotărî ce 
să faceţi, dar nu uitaţi că aţi rămas doar treisprezece 
din ce-a fost odată marele popor al lui Durin, care 
locuia pe aici şi care acum s-a răspândit departe. Dacă 
vreţi să mă ascultați pe mine, să nu aveţi încredere în 
Stăpânul Oamenilor Lacului, ci în cel care a ucis zmeul 
cu sulița lui. II cheamă Bard şi se trage din seminţia lui 
Girion din Dale; e un om aspru, dar de nădejde. Mă 
gândesc că după atâta pustiire ar putea fi din nou pace 
între pitici, iele şi oameni; dar s-ar putea, pe de altă 
parte, ca asta să vă coste mult aur. Eu atâta am avut 
de spus. 

Thorin izbucni atunci, furios: 

— Îţi mulţumesc, Roăc, fiu al lui Carc. N-o să te 
uităm şi n-o să-i uităm nici pe ai tăi. Dar hoţii n-o să ia 
nimic din aurul nostru şi nici n-o să ni-l smulgă nimeni 
cu forţa, cât vom fi în viaţă, iar dacă vrei să ai şi mai 
mult parte de recunoştinţa noastră, adu-ne veşti 
despre oricine se apropie. Şi te mai rog ceva. Din 
suflet! Dacă ai printre ai tăi pe unii care sunt mai tineri 
şi au aripi mai puternice, trimite-i în solie la neamurile 
noastre din Munţii Nordului, atât la apus cât şi la 
răsărit de locul ăsta, să le spună de necazul de care 
am dat. Duceţi-vă mai cu seamă la vărul meu, Dain, de 
pe Dealurile de Fier, că el are o ceată mare şi bine 
înarmată şi locuieşte cel mai aproape de aici. Rugaţi-l 
stăruitor să se grăbească! 

— Nu ştiu dacă ce mă îndemni să fac e bine sau rău, 
croncăni Roăc, dar am să fac tot ce pot. După care se 
depărtă, zburând încet. 

— Şi acum, înapoi la Munte! strigă Thorin. N-avem 
timp de pierdut. 

— Şi nici mâncare, strigă Bilbo, care era întotdeauna 
practic în aceste probleme. In orice caz, simţea că 
odată cu uciderea zmeului aventura se încheiase - dar 
se înşela - şi ar fi dat cea mai mare parte din ce i se 
cuvenea ca să se sfârşească totul în chip paşnic. 

— Înapoi la Munte! strigară piticii, de parcă nici nu l- 
ar fi auzit. 

Aşa că a trebuit să-i urmeze. 


xxx 


Având în vedere că unele dintre întâmplări le 
cunoaş-teţi, vă daţi seama că piticii mai puteau conta 
pe câteva zile de linişte. Explorară încă o dată peșterile 
şi desco-periră, după cum se şi aşteptaseră, că nu mai 
rămăsese deschisă decât Poarta Principală; toate 
celelalte intrări (bineînţeles în afară de mica uşă 
secretă) fuseseră de mult dărâmate şi blocate de 
Smaug şi nu se mai vedea nici urmă de ele. Aşa că 
începură să muncească din greu, să consolideze 
intrarea principală şi să facă un nou drum care să 
pornească de la ea. Găsiră unelte din belşug, folosite 
de minerii, pietrarii şi constructorii de pe vremuri; şi la 
asemenea treburi piticii continuau să fie foarte 
pricepuţi. 

Ei lucrau şi corbii le aducdau întruna veşti. Astfel 
aflară că Regele lelelor, se abătuse pe la lac, şi deci 
mai aveau şi ei puţin răgaz. Auziră şi o veste mai bună, 
şi anume că trei dintre căluţii lor scăpaseră şi 
hoinăreau acum sălbatici pe malul Râului Grăbit, 
departe, jos, pe lângă locul unde lăsaseră ei restul 
proviziilor. Aşa că, în timp ce ceilalţi îşi vedeau de 
treabă, Fili şi Kili fură trimişi, călăuziţi de un corb, să 
găsească poneii şi să aducă înapoi tot ce puteau. 

Lipsiră patru zile şi când se întoarseră ştiau că 
armatele unite ale oamenilor de pe lac şi ale ielelor se 

îndreptau grăbite spre Munte. Dar erau mai optimişti 
acum căci, dacă le drămuiau cu cumpătare, aveau 
merinde cât să le ajungă mai multe săptămâni - mai 
ales UMPLUTURA; de fapt, se săturaseră de ea până-n 
gât, dar tot era mai bună decât nimic - iar intrarea era 
acum blocată de un perete de pietre tăiate pătrat şi 
aşezate acolo fără tencuială, dar într-un strat foarte 
gros şi înalt, de-a curmezişul deschiderii. În zid erau 
găuri prin care puteau să vadă (sau să tragă), dar nicio 
intrare. Ca să intre sau să iasă, foloseau scări şi 
trăgeau lucrurile în sus cu frânghiile. Pentru râu 
făcuseră o boltă mică şi joasă sub noul zid, prin care 
curgea afară; dar lângă intrare schimbaseră albia 
îngustă a râului, atât de tare, încât se formase un lac 
mare care se întindea de la peretele Muntelui până la 
capul povârnişului peste care curgea râul spre Dale. 
Acum nu se putea apropia nimeni de poartă decât 
înotând, sau pe o margine îngustă a stâncii abrupte, în 
dreapta, dacă stăteai cu spatele la perete. Aduseseră 
căluţii doar până la capătul treptelor deasupra 
vechiului pod şi, descărcându-i acolo, îi îndemnaseră 
să se întoarcă la stăpânii lor şi îi trimiseseră fără 
călăreţi spre miazăzi. 


xxx 


Se lăsă noaptea. Şi deodată, în faţa lor, apăru o 
droaie de lumini ca de foc sau de torţe, departe, spre 
miazăzi, la Dale. 

— Au venit! strigă Balin. Şi armata lor e foarte mare. 
Trebuie să fi pătruns în vale pe ambele maluri ale 
râului, tăinuiţi de umbrele nopţii. 

In noaptea aceea, piticii n-au prea reuşit să doarmă. 
Dimineaţa era încă palidă când au văzut o armată care 
se apropia. O urmăriră din spatele zidului cum se 
apropie de capătul văii şi cum începe, domol, să urce. 

Nu trecu mult şi văzură că e formată atât din oamenii 
de pe lac, înarmaţi ca de război, cât şi din arcaşi ai 
ielelor. În cele din urmă, o parte începură să urce pe 
stâncile prăbuşite şi apărură la capătul povârnişului; 
mare le-a fost mirarea când au dat în faţa lor de lac şi 
de intrarea blocată cu un zid de piatră, proaspăt 
cioplită. 

Stăteau arătând cu degetul şi vorbind între ei, când 
Thorin li se adresă, strigând cu voce foarte tare: 

— Cine sunteţi voi, care veniţi pe picior de război la 
porţile lui Thorin, fiu al lui Thrain, Regele de sub 
Munte? Şi ce doriţi? 

Dar nu primi niciun răspuns. Unii făcură stânga 
împrejur şi o porniră înapoi, în grabă; alţii, după ce se 
uitară o vreme îndelung la Poartă şi la fortificaţii, îi 
urmară pe ceilalţi. În ziua aceea armata fu mutată la 
răsărit de râu, chiar între ramificaţiile Muntelui. Ecoul 
vocilor şi cântecelor răsună printre stânci, aşa cum nu 
mai răsunase de mult. Se auziră şi harfele ielelor, şi 
sunetul unei muzici suave; şi, odată cu ecoul care se 
ridica spre ei, aerul rece păru că se încălzeşte şi 
simţiră vag mireasma florilor de pădure ce se 
deschideau în faţa primăverii. 

Bilbo simţi atunci dorinţa de a scăpa de fortăreaţa 
întunecată, de a se duce în vale să ia şi el parte la 
veselie şi la petrecerile de lângă foc. Unii dintre piticii 
mai tineri se simţiră şi ei emoţionaţi şi mormăiră că ar 
fi dorit ca lucrurile să fi ieşit altfel şi că ar fi putut să 
primească asemenea făpturi ca pe nişte prieteni. Dar 
Thorin se uită la ei încruntat. 

Atunci piticii scoaseră şi ei nişte harfe şi alte instru- 
mente pe care le găsiseră odată cu comoara, şi 
începură să cânte ca să-l îmbuneze pe Thorin; dar 
cântecul lor nu era cântec de iele, ci semăna mult mai 
mult cu cel pe care-l cântaseră atuncea, demult, în 


299 


mica vizuină a hobbitului Bilbo. 


Sub Muntele înalt şi-ntunecos, 

Stăpânul s-a întors acasă! 

Duşmanul lui e mort, ucis e înfricoşătorul 
vierme, 

Răpus de-o sabie aleasă. 


Tăios e paloşul şi lungă lancea, 
Săgeata-i iute, Poarta e de nepătruns 
Cutează inima ce vede aur; 

Piticii greutăţi au suferit deajuns! 


Pe vremuri, vrăji au tot făcut piticii! 

Ciocanul lor cu dangăt greu cădea 

În  peşterile-adânci  ce-adăpostesc făpturi 
cețoase, 

În hăuri mari, sub mlaştini şi sub lut. 


Pe salbe de argint au înşirat 

Lumina stelelor, şi-au smuls cununi 
Din flăcări de balaur, şi-au țesut 

Din sârma harfelor cânt din străbuni. 


Din nou e liber tronul Muntelui! 
Ehei, popor pribeag, dă ascultare! 
Coboară-n zbor din munte şi ponor, 
Căci regele frăției-i la strâmtoare. 


Chemarea să răsune peste munții reci 
Întoarceţi-vă toţi la peşterile vechi, 

Aici, la Poartă, regele aşteaptă 

Cu brațele deschise, dornic să vă răsplătească. 


Stăpânul s-a întors acasă, 
Sub Muntele înalt şi-ntunecos. 
Ucis e înfricoşătorul vierme, 

Răpus de-o sabie aleasă! 


Cântecul păru să-i placă lui Thorin; zimbi din nou şi 
se înveseli; şi începu să socotească distanta până la 
Dealurile de Fier şi cât avea să treacă până va ajunge 
Dain la Muntele Singuratic, dacă o pornise la drum de 
îndată ce primise solia corbilor. Dar inima lui Bilbo se 
întristă când auzi cântecul, cât şi discuţia: prea 
miroseau a război. 

A doua zi în zori, văzură o armată de lăncieri care 
trecu râul şi începu să urce coasta. Purtau steagul 
verde al Regelui lelelor şi steagul albastru al Lacului. 
Înaintară până când ajunseră drept în faţa zidului, la 
Poartă. 

Şi Thorin le strigă din nou cu voce tare: 

— Cine sunteţi voi, care veniţi înarmaţi ca de luptă, 
la Porţile lui Thorin, fiu al lui Thrain, Rege de sub 
Munte? 

De data asta primi răspuns. Un om înalt, cu părul 
negru şi faţa întunecată, înaintă câţiva paşi şi strigă: 

— Bine te-am găsit, Thorin! De ce te-ai ferecat ca un 
tâlhar în fortăreață? Doar nu suntem încă duşmani şi 
ne bucurăm să vă găsim în viaţă, deşi nu ne mai 
aşteptam. Credeam că n-o să mai găsim pe nimeni 
aici; dar acum, când ne-am întâlnit, cred că ar trebui 
să stăm de vorbă şi să negociem. 

— Cine eşti şi ce vrei să negociezi? 

— Eu sunt Bard, şi mâna mea e cea care a ucis 
zmeul şi v-a eliberat comoara. Oare asta nu vă 
priveşte? Şi pe urmă, mai e ceva: eu mă trag în linie 
dreaptă din Girion de la Dale, şi în comoara dumitale 
sunt amestecate multe dintre comorile oraşului şi 
palatelor sale, pe care le-a prădat bătrânul Smaug. 
Oare despre asta nu e cazul să vorbim? In plus, în 
ultima sa bătălie, Smaug a distrus locuinţele oamenilor 

din Esgaroth şi eu mai sunt încă slujitorul Stăpânului 
lor. Aş vorbi în numele lui, întrebându-vă dacă nu vă 
gânditi deloc la durerea şi nenorocirea oamenilor lui. 
V-au ajutat în clipe grele şi până acum nu le-aţi adus 
drept răsplată decât nenorocire, deşi fără îndoială că 
n-ati făcut-o dinadins. 

Cuvintele erau frumoase şi adevărate, chiar dacă 
Bard le rostise cu mândrie şi înverşunare; şi Bilbo se 
gândi că Thorin va recunoaşte imediat că omul avea 
dreptate. Nu se aştepta, fireşte, să-şi amintească 
nimeni că el - şi numai el - descoperise punctul 
vulnerabil al zmeului; şi mai bine că nu s-a aşteptat, 
fiindcă nici nu şi-a amintit nimeni. Dar nici nu se 
gândea ce putere are aurul clocit multă vreme de un 
zmeu, şi ce suflet au piticii. În ultimele zile Thorin 
petrecuse multe ore în vistierie, şi asta îi înteţise setea 
de comoară. Cu toate că umblase în primul rând după 
Piatra Ark, ştia că erau multe lucruri minunate care 
zăceau acolo şi de care se legau vechi amintiri de 
trudă şi suferinţă ale neamului său. 

— Ultimul argument, şi cel căruia îi atribui cea mai 
mare importanţă, e cel mai puţin valabil, răspunse 
Thorin. Nimeni n-are dreptul la comoara oamenilor 
mei, numai pentru că Smaug, care a furat-o de la noi, 
i-ar fi distrus şi lui viaţa sau căminul. Comoara nu a 
fost a lui, aşa că nu cred că poate servi măcar în parte 
drept compensație pentru crimele pe care le-a comis. 
Vom plăti bunurile şi ajutorul pe care le-am primit de la 
oamenii de pe lac, aşa cum se cuvine şi la timpul 
potrivit. Dar nu vom da NIMIC, nici măcar un capăt de 
aţă, dacă suntem ameninţaţi cu forţa. Atâta timp cât 
se află o ceată înarmată în faţa porţii noastre, vă 
considerăm inamici şi tâlhari. Şi daţi-mi voie să vă 
întreb, voi cât aţi fi plătit neamurilor noastre din 
moştenirea care li se cuvine dacă aţi fi descoperit 

comoara nepăzită, iar pe noi ne-aţi fi găsit ucişi? 

— O întrebare firească, răspunse Bard, dar voi n-aţi 
fost ucişi şi noi nu suntem tâlhari. In plus, cei bogaţi ar 
trebui să aibă, dincolo de dreptate, şi milă faţă de cei 
nevoiaşi, care i-au ajutat când au fost la ananghie. Şi, 
totuşi, n-aţi răspuns celorlalte revendicări ale mele. 

— După cum v-am mai spus, nu vreau să negociez 
cu oameni înarmaţi ce stau în fata Porții mele. Şi în nici 
un caz cu supuşii Regelui lelelor, de care nu prea mi- 
amintesc cu plăcere. N-au ce să caute în discuţia asta. 
Şi acum plecaţi, înainte să înceapă suliţele noastre să 
zboare. lar dacă doriţi vreodată să mai vorbiţi cu mine, 
spuneţi-le întâi ielelor să se întoarcă în pădure, că 
acolo le e locul, şi când vă întoarceţi, lăsaţi armele 
înainte să vă apropiaţi de pragul Porții. 

— Regele lelelor e prietenul meu, şi i-a ajutat pe 
oamenii de pe lac ori de câte ori au avut nevoie, cu 
toate că n-aveau de ce să aibă pretenţie la altceva 
decât la prietenie, răspunse Bard. Cu timpul o să vă 
pară rău de vorbele voastre. Nădăjduiesc să vă vină 
mintea la cap până ne întoarcem! După care plecă, 
înapoindu-se în tabără. 

Dar nu trecură prea multe ore şi stegarii se 
întoarseră. Trompeţii făcură un pas înainte şi suflară o 
dată din goarnă: 

— În numele lui Esgaroth şi al Pădurii, strigă unul 
dintre ei, ne adresăm lui Thorin Scut-de-Stejar, fiu al lui 
Thrain, care se pretinde Rege de sub Munte, şi îl 
rugăm să ia revendicările noastre în consideraţie, că 
de nu, va fi declarat duşmanul nostru. Să dea cel puţin 
a douăsprezecea parte din comoară lui Bard, pentru că 
a răpus zmeul şi pentru că se trage din neamul lui 
Girion. Din acea parte, Bard va ajiita, la rândul lui, 
oraşul Esgaroth; iar dacă Thorin doreşte să se bucure 
de prietenia şi respectul celor ce locuiesc pe 

meleagurile astea, aşa cum s-au bucurat pe vremuri şi 
strămoşii lui, va trebui să mai dăruiască şi el ceva 
oamenilor de pe lac, drept alinare. 

Thorin luă atunci un arc de corn şi trase în vorbitor. 
Săgeata se înfipse în scutul lui şi rămase acolo, 
tremurând. 

— Dacă ăsta vă e răspunsul, strigă solul, declar 
Muntele asediat. Nu veţi putea pleca de aici decât 
după ce veţi cere voi un armistițiu şi negocieri. Nu 
ridicăm armele împotriva voastră, dar vă lăsăm cu 
aurul. N-aveţi decât să-l mâncaţi. 

După care solii se depărtară în grabă şi piticii fură 
lăsaţi să mediteze asupra situaţiei. Thorin devenise 
atât de furios încât ceilalţi, chiar dacă ar fi vrut, tot n- 
ar fi îndrăznit să-i facă vreun reproş; şi de fapt, 
majoritatea păreau a fi de partea lui - cu excepţia, 
poate, a bătrânului şi grasului Bombur, a lui Fili şi a lui 
Kili. Bilbo dezaproba, bineînţeles, toată întorsătura pe 
care o luaseră lucrurile. Se săturase până peste cap de 
Munte şi tare nu-i plăcea ideea să fie asediat înăuntrul 
lui. 

— Locul ăsta tot mai duhneşte a zmeu, mormăi el în 
sinea lui. Simt că mi se face greață. Şi UMPLUTURA a 
început pur şi simplu să-mi stea în gât. 


__ Capitolul XVI 
UN TALHAR IN INIMA NOPŢII 


ZILELE TRECEAU ACUM ÎNCET şi obositor. Mulţi 
dintre pitici îşi petreceau timpul rânduind şi strângând 
comoara în teancuri. Thorin le povesti despre Piatra 

Ark, cea care îi aparţinea lui Thrain, şi îi rugă fierbinte 
s-o caute în toate ungherele. 

— Căci piatra asta, care a fost a tatălui meu, 
valorează în sine mai mult decât un râu de aur, iar 
pentru mine e de-a dreptul nepreţuită. Din toată 
comoara asta nu doresc decât piatra şi mă voi răzbuna 
pe oricine o găseşte şi o tăinuieşte. 

Auzind cuvintele astea, Bilbo simţi că i se face frică, 
întrebându-se ce se va întâmpla dacă se va găsi piatra 
- înfăşurată într-o legătură veche de boarfe zdrenţuite, 
pe care o folosea el drept pernă. Dar nu vorbi de ea, 
căci pe măsură ce oboseala zilelor creştea tot mai 
mare, în căpşorul lui se iviseră începuturile unui plan. 

Lucrurile continuau în felul acesta de câtăva vreme, 
când corbii aduseră ştirea că Dain şi mai bine de cinci 
sute de pitici veneau în grabă dinspre nord-est, de pe 
Dealurile de Fier, aflându-se acum la vreo două zile de 
marş de oraşul Dale. 

— Dar nu pot ajunge până la Munte neobservaţi, 
spuse Roăc, şi mă tem că în vale vor fi lupte. Eu nu 
consider că e bine aşa. Cu toate că sunt fioroşi, nu 
cred că vor putea învinge armata care vă asediază; şi 
chiar dacă ar face-o, ce câştigaţi? larna şi zăpada îi 
gonesc din urmă. Credeţi că vă veţi putea hrăni fără 
prietenia şi bunăvoința pământurilor din jur? S-ar 
putea ca această comoară să vă aducă moartea, cu 
toate că zmeul a fost răpus. 

Dar Thorin nu se lăsă impresionat. 

— Frigul şi zăpada vor asalta şi oamenii, şi ielele, 
spuse, şi s-ar putea ca ei să găsească dărâmăturile în 
care locuiesc greu de îndurat. Cu prietenii mei în 
coastă şi copleşiţi de iarnă, vor deveni poate mai 
înţelegători şi vom putea sta de vorbă. 

In noaptea aceea, Bilbo luă o hotărâre. Cerul era 
negru şi fără lună. De îndată ce se întunecă de-a 

binelea, se duse în colţul unei peşteri interioare, chiar 
lângă Poartă, şi scoase din bocceaua lui o frânghie şi 
Piatra Ark, înfăşurată într-o cârpă. Apoi se căţără în 
capătul de sus al zidului. Acolo nu era decât Bombur, 
fiind rândul lui să stea de strajă - piticii stând doar câte 
unul de pază, cu rândul. 

— Straşnic frig! spuse Bombur. Bine ar fi dacă am 
avea şi noi aici un foc, aşa cum au ei acolo, la tabără. 

— Înăuntru e destul de cald, spuse Bilbo. 

— Da, cred, dar eu sunt nevoit să stau aici, afară, 
până la miezul nopţii, mormăi piticul cel gras. Toată 
povestea asta e cât se poate de neplăcută. Nu că aş 
îndrăzni să fiu de altă părere decât Thorin, creşte-i-ar 
barba tot mai lungă, dar el a fost întotdeauna un pitic 
îndărătnic, cu mintea cam ţeapănă. 

— Dar nu mai mult ca picioarele mele, spuse Bilbo. 
M-am săturat de trepte şi de tuneluri săpate în stâncă; 
aş da mult să simt iarăşi iarba sub degetele de la 
picioare. 

— Eu aş da oricât să simt gustul unei băuturi tari în 
gâtlej sau să am parte de un pat moale, după o cină 
gustoasă. 

— Astea nu ti le pot da atâta timp cât durează 
asediul. Dar e mult de când n-am mai stat de strajă şi 
pot să-ti ţin eu locul, dacă vrei. Astă-seară n-am somn. 

— Eşti un băiat bun, domnule Baggins, şi am să 
profit de propunerea dumitale, cu bucurie. Dar bagă de 
seamă, dacă observi ceva, mă scoli imediat. Eu dorm 
aici aproape, în cămăruţa dinăuntru, în stânga. 

— Du-te fără grijă, făcu Bilbo, că te scol eu la miezul 
nopţii ca să poţi trezi santinela următoare. 

De îndată ce a plecat Bombur, Bilbo şi-a pus inelul, 
şi-a legat sfoara de mijloc, s-a strecurat peste zid, şi 
dus a fost. Avea vreo cinci ore la dispoziţie. Bombur va 
dormi (era în stare să doarmă la orice oră, şi, de când 

cu aventura din pădure, încerca mereu să regăsească 
visele frumoase pe care le avusese atunci), iar ceilalţi 
erau toţi ocupați cu Thorin. Era puţin probabil ca 
vreunul dintre ei, chiar şi Fili sau Kili, să vină până la 
zid, înainte să le vină rândul să stea de strajă. 

Era foarte întuneric şi după un timp, când părăsi 
drumul, făcut de curând, şi cobori spre cursul inferior 
al râului, totul i se păru străin. În cele din urmă ajunse 
la un cot unde, dacă voia să se ducă la tabără, trebuia 
să treacă apa. În punctul acela, albia râului nu prea era 
adâncă, dar în schimb era destul de lată şi nu-i prea 
venea uşor micului hobbit să treacă prin apă, în 
întuneric. Ajunsese aproape pe celălalt mal când 
lunecă pe o piatră rotundă şi căzu în apa rece, 
pleoscăind. leşi din apă în patru labe, tremurând de 
frig şi împroşcând stropi de apă, şi deodată, în 
întuneric apărură nişte iele care voiau să cerceteze de 
unde venea zgomotul. 

— N-a fost peşte, spuse una. Trebuie să fie vreo 
iscoadă. Ascundeţi luminile, că-i servesc mai mult ei 
decât nouă, dacă e vorba de făptura aceea mică şi 
ciudată de care se spune că e slujitorul lor. 

— Curat slujitor! sforăi Bilbo; şi în mijlocul sforăielii 
strănută cu zgomot şi ielele se strânseră îndată, 
apropiindu-se de direcţia din care venise sunetul. 
Faceţi lumină, spuse. Sunt aici dacă aveţi nevoie de 
mine! Şi, scoţându-şi inelul, apăru brusc de după o 
stâncă. 

ÎI înhăţară iute, în ciuda uimirii lor. 

— Cine eşti? Hobbitul piticilor? Ce faci? Cum de ai 
trecut de santinelele noastre şi ai ajuns până aici? 
întrebară ielele, una după alta. 

— Eu, dacă vreţi să ştiţi, sunt domnul Bilbo Baggins, 
răspunse, tovarăşul lui Thorin. Îl cunosc bine pe regele 
vostru, din vedere, deşi poate că el nu m-ar cunoaşte 

dacă m-ar vedea. Dar Bard îşi va aminti de mine. Şi eu 
mai ales pe Bard vreau să-l văd. 

— Nu zău! spuseră ielele. Şi ce treabă ai cu el? 

— Oricare ar fi treaba, e a mea, ielele mele dragi. 
Dar dacă vreţi să vă mai întoarceţi vreodată în pădurile 
voastre, dacă vreţi să părăsiţi locul ăsta rece şi trist, 
răspunse el tremurând, duceţi-mă repede lângă un foc 
unde să mă pot usca - şi pe urmă lăsaţi-mă să vorbesc 
cu căpeteniile voastre. Dar cât mai repede, că n-am 
decât o oră sau două la îndemână. 

Şi aşa se întâmplă că vreo două ore după ce fugise 
de la Poartă, Bilbo stătea lângă un foc bun, în faţa unui 
cort mare, şi tot acolo stăteau, uitându-se ciudat la el, 
Regele lelelor şi Bard. Un hobbit în armură de iele, pe 
jumătate înfăşurat într-o pătură veche, era ceva nou 
pentru ei. 

— Ştiţi, de fapt, situaţia e imposibilă, spunea Bilbo, 
cu tonul omului care tratează o afacere. Eu unul m-am 
săturat de toată povestea, până-n gât. Aş vrea să mă 
întorc acasă; acolo oamenii sunt mult mai de înţeles. 
Dar am şi eu un interes - a paisprezecea parte, ca să 
fiu precis, aşa se spune într-o scrisoare pe care cred că 
din fericire am păstrat-o. Şi scoase dintr-un buzunar al 
jachetei lui vechi (pe care o purta peste armură) 
scrisoarea lui Thorin, mototolită şi îndoită de mai multe 
ori, cea pe care i-o puseseră sub ceasul de pe poliţa 
căminului, în luna mai. O cotă-parte din PROFITURI, nu 
uitaţi, continuă el. Îmi dau seama de asta. Personal, 
sunt cât se poate de hotărât să iau în considerare cu 
atenţie toate pretenţiile dumneavoastră şi să scad din 
total ceea ce vi se cuvine de drept, înainte să ridic eu 
pretenţiile mele. Dar nu-l cunoaşteţi pe Thorin Scut-de- 
Stejar atât de bine cât am ajuns eu să-l cunosc acum. 

Vă asigur că e gata să se aşeze pe mormanul de aur şi 
să rămână acolo să moară de foame până plecaţi. 

— N-are decât să rămână, spuse Bard. Dacă-i aşa de 
prost, n-are decât ce merită. g 

— Ce e drept, aşa e! spuse Bilbo. Ințeleg punctul 
dumneavoastră de vedere. Dar, pe de altă parte, iarna 
se apropie cu paşi repezi. In curând va cădea zăpada şi 
câte şi mai câte, şi cred că va fi greu să găsiţi de 
mâncare 

— Chiar şi dumneavoastră şi ielele - şi se vor mai ivi 
şi alte greutăţi. Aţi auzit de Dain şi de piticii de pe 
Dealurile de Fier? 

— Da, de mult, dar ce legătură are asta cu noi? 
întrebă regele. 

— Ştiam c-o să mă întrebaţi. Văd că am informaţii 
mai multe ca voi. Aflaţi deci că Dain se găseşte acum 
la mai puţin de două zile distanţă de aici; că vine cu 
cel puţin cinci sute de pitici fioroşi - mulţi dintre ei cu 
experienţă acumulată în războaiele cumplite dintre 
pitici şi gnomi, despre care sunt sigur că aţi auzit. Şi 
când or ajunge aici, s-ar putea să fie de rău. 

— De ce ne spui asta? îţi trădezi prietenii sau ne 
ameninţi pe noi? întrebă Bard încruntat. 

— Dragul meu Bard, chiţăi Bilbo. Nu te mai repezi 
aşa! In viaţa mea n-am cunoscut o făptură atât de 
bănuitoare. Vreau doar să împedic nenorocirile care s- 
ar putea abate asupra noastră a tuturor. Şi acum, am 
să vă fac o ofertă. 

— S-o auzim, spuseră. 

— Nu. S-o vedeţi, spuse Bilbo. Asta el şi scoase 
Piatra Ark la iveală, aruncând cârpa cu care o 
înfăşurase. 

Chiar şi Regele Ielelor, care avea ochii obişnuiţi cu 
minunăţii şi frumuseți, se ridică uimit. lar Bard rămase 
cu ochii pe ea, fascinat, fără să mai poată scoate o 

vorbă. Era ca un glob în care s-ar fi răsturnat lumina 
lunii şi care ar fi fost apoi atârnat în faţa lor, într-o 
plasă ţesută din scântei de stele îngheţate. 

— Asta e Piatra Ark; a fost a lui Thorin, spuse Bilbo. 
E Inima Muntelui şi e şi inima lui Thorin. O preţuieşte 
mai mult decât un râu de aur. Eu v-o dau. O să vă 
folosească la tocmeli. După care Bilbo, cutremurându- 
se şi aruncându-i o privire tristă, de rămas-bun, îi dădu 
piatra cea minunată lui Bard, care rămase cu ea în 
mână, nemişcat şi uluit. 

— Dar cum de-i a ta? Cum de ne-o poţi da? întrebă 
el în cele din urmă, cu un mare efort. 

— Ştiţi, spuse Bilbo cam încurcat, de fapt nu e chiar 
a mea, dar sunt gata să renunţ, pentru ea, la toate 
pretenţiile mele. Pe cuvântul meu! Oi fi eu Spărgător - 
aşa spun ei - deşi personal nu m-am simţit niciodată 
ca atare, dar sper că sunt un Spărgător onest. În orice 
caz, eu acum mă întorc şi piticii n-au decât să-mi facă 
ce vor. Sper să vă fie de folos. 

Regele lelelor se uită la Bilbo cu uimire. 

— Bilbo Baggins, spuse, eşti mai demn de a purta 
armura de prinţ al ielelor decât mulţi care ar arăta mai 
frumos în ea. Dar mă întreb dacă Thorin Scut-de-Stejar 
va fi de aceeaşi părere. Poate că eu ştiu mai multe 
despre pitici decât tine. Te sfătuiesc, deci, să rămâi cu 
noi; aici vei fi onorat şi de trei ori binevenit. 

— Vă mulţumesc foarte mult, spuse Bilbo, făcând o 
plecăciune. Dar cred că nu trebuie să-mi părăsesc 
prietenii, după câte am pătimit împreună. Şi pe urmă, 
i-am făgăduit bătrânului Bombur că-l trezesc la miezul 
nopţii. Trebuie să plec, şi încă repede. 

Nimic din ce i-au spus n-a reuşit să-l convingă; aşa 
că i-au dat un însoțitor şi a plecat, atât regele cât şi 
Bard salutându-l cu respect. Pe când treceau prin 
tabără, un bătrân înfăşurat într-o pelerină neagră s-a 

ridicat din uşa unui cort, unde stătea aşezat, şi a venit 
către ei. 

— Bravo, domnule Baggins, spuse bătrânul, dându-i 
o palmă pe spate. Mereu depăşeşti aşteptările tuturor! 

Era Gandalf. 

Şi pentru prima dată, de zile întregi, Bilbo se simţi 
fericit. Dar nu era timp acum pentru toate întrebările 
pe care voia să i le pună vrăjitorului. 

— Toate la vremea lor, spuse Gandalf. Dacă nu mă 
înşel, lucrurile se apropie de sfârşit. Te aşteaptă clipe 
cam grele. Dar nu-ţi pierde firea. S-AR PUTEA să ieşi cu 
bine din toate astea. Se pune ceva la cale, de care n- 
au auzit nici măcar corbii. Noapte bună! 

Nedumerit, dar mult mai bine dispus, Bilbo grăbi 
pasul, îl duseră până la un vad sigur şi-l trecură pe 
partea cealaltă fără să se ude, după care Bilbo îşi luă 
rămas-bun de la iele şi urcă cu grijă spre Poartă. 
incepuse să-l cuprindă o mare oboseală; dar când 
ajunse din nou lângă frânghie, care era tot acolo unde 
o lăsase, era mult înainte de miezul nopţii. Se căţără 
până sus, apoi dezlegă frânghia şi o ascunse, după 
care se aşeză pe zid şi se întrebă cu îngrijorare ce se 
va întâmpla. 

La miezul nopţii îl trezi pe Bombur; apoi se ghemui şi 
el în colţişorul lui, fără să mai asculte mulţumirile 
bătrânului pitic (pe care simţea că nu prea le merită). 
Curând după aceea adormi dus, uitând de toate grijile, 
până dimineaţa, visând, de fapt, ouă cu şuncă. 

Capitolul XVII 
RUPERE DE NOURI 


A DOUA ZI, trompetele răsunară în tabără dis-de- 
dimineaţă. După care n-a trecut mult şi un mesager 
singuratic a apărut alergând pe poteca îngustă. S-a 
oprit la oarecare distanţă, i-a salutat şi a întrebat dacă 
Thorin nu vrea să asculte un nou mesaj, pentru că 
avea ştiri noi şi lucrurile se schimbaseră. 

— Trebuie să fie vorba de Dain, spuse Thorin. 
Pesemne că au prins de veste că vine. Ştiam eu că 
asta le va schimba dispoziţia. Spune-le să vină puţini la 
număr şi fără arme şi atunci îi voi asculta, îi strigă el 
mesagerului. 

Pe la amiază apărură din nou călăreţi, purtând 
steagurile Pădurii şi ale Lacului şi venind spre ei. Era o 
companie de douăzeci. 

La capătul cărării înguste aruncară săbiile şi suliţele 
şi-şi continuară drumul către Poartă. Piticii văzură cu 
surprindere că printre ei se află atât Bard cât şi Regele 
lelelor, iar în faţa lor era un bătrân înfăşurat într-o 
pelerină cu glugă şi care purta o lădiţă de lemn cu 
cercuri de fier. 

— Bine te-am găsit, Thorin, spuse Bard. Ţi-ai mai 
schimbat punctul de vedere? 

— Crezi că ajunge să răsară şi să apună de câteva 
ori soarele ca să mi-l schimb? răspunse Thorin. Ai venit 
să-mi pui întrebări fără rost? Văd că armata ielelor e 
tot aici, deşi ţi-am cerut să plece. Şi până nu pleacă, 
degeaba vii să încerci să cădem la vreo învoială. 

— Nu există chiar nimic pentru care ai ceda puţin 
din aurul dumitale? 

— Nimic din ce-mi poţi oferi dumneata sau prietenii 

dumitale. 

— Ce ai spune de Piatra Ark a lui Thrain, spuse Bard 
- şi cât ai clipi din ochi, bătrânul deschise lădiţa şi 
ridică giuvaerul în sus. Lumina îi ţâşni din mână, albă şi 
strălucitoare sub soarele dimineţii. 

Thorin amuţi, zăpăcit şi uluit. Şi multă vreme nimeni 
n-a mai scos o vorbă. 

În cele din urmă, Thorin întrerupse tăcerea, dar când 
vorbi aproape că se înecă de furie. 

— Piatra asta a aparţinut tatălui meu şi acum e a 
mea, spuse. De ce să cumpăr ceva care e al meu? 
Deodată, însă, îi veni o idee şi întrebă: Dar cum a ajuns 
această amintire de familie în mâinile voastre - dacă 
credeţi că e cazul să pun asemenea întrebări unor 
hoţi? 

— Nu suntem hoţi, răspunse Bard. O să vă dăm ceea 
ce e al vostru, dar voi daţi-ne ce e al nostru. 

— Cum a ajuns în mâna voastră? strigă Thorin, din 
ce în ce mai furios. 

— Eu le-am dat-o, chiţăi Bilbo, care se uita cu coada 
ochiului pe deasupra zidului, cuprins de o panică îngro- 
zitoare. 

— Tu? Tu? ţipă Thorin, întorcându-se către el şi 
înşfăcându-l cu amândouă mâinile. Hobbit nenorocit! 
Mini-spărgător ce eşti, strigă el, nemaigăsindu-şi 
cuvinte şi scuturându-l pe bietul Bilbo ca pe un iepure. 
Pe barba lui Durin! Ce aş mai vrea să-l am în mâinile 
mele pe Gandalf. Blestemat să fie că te-a ales. Ofili-i-s- 
ar barba! lar pe tine te arunc în prăpastie, strigă el 
ridicându-l pe Bilbo în braţe. 

— Stai! Că ţi s-a îndeplinit dorinţa! spuse o voce. Şi 
bătrânul care ţinea lădiţa aruncă pelerina şi gluga 
deoparte. lată-l pe Gandalf. Şi s-ar părea că am venit 
tocmai la timp. Nu-ţi place Spărgătorul meu. Foarte 
bine! Dar, rogu-te, nu mi-l vătăma. Pune-l jos şi ascultă 

ce are de spus. 

— E clar, v-aţi unit cu toţii împotriva mea, spuse 
Thorin, dându-i lui Bilbo drumul să cadă pe zid. In viaţa 
mea n-am să mai fac afaceri cu vrăjitori sau cu 
prietenii lor. Ce ai de spus, neam de şobolan? 

— Vai de mine şi de mine! făcu Bilbo. Ce jenante 
sunt toate astea! Vă rog să vă aduceţi aminte că mi-aţi 
spus că-mi pot alege ce mi se cuvine, adică a 
paisprezecea parte din comoară. Poate că am luat 
făgăduiala prea în serios; mi s-a spus mie că piticii 
promit uneori mai mult decât fac. Şi totuşi, a fost o 
vreme când aţi socotit că vă sunt de folos. Auzi, neam 
de şobolan! Oare asta e toată răsplata pe care mi-aţi 
făgăduit-o, dumneata şi neamurile dumitale? 
Consideră că mi-am luat partea şi am făcut ce am vrut 
cu ea, şi gata! 

— Bine, gata! spuse Thorin încruntat. Şi te las să şi 
pleci - şi bine ar fi să nu ne mai întâlnim niciodată. 
După asta se întoarse şi le vorbi celor care se aflau de 
cealaltă parte a zidului. Am fost trădat, spuse, şi bine a 
ghicit cine a ghicit că nu voi putea să rabd să nu 
răscumpăr Piatra Ark, o comoară a dinastiei mele. 
Pentru ea vă voi da a paisprezecea parte a comorii, în 
aur şi argint, lăsând deoparte pietrele preţioase, dar 
asta va conta drept partea făgăduită acestui trădător 
şi cu ea poate pleca, după care n-aveţi decât s-o 
împărţiţi cum vreţi. Nu mă îndoiesc că va obţine destul 
de puţin. Luaţi-l de aici, dacă vreţi să mai rămână în 
viaţă; şi fireşte că a pierdut prietenia mea, pe vecie. 

— Hai, du-te jos la prietenii dumitale, îi spuse apoi 
lui Bilbo, sau te arunc eu jos. 

— Dar aurul şi argintul? întrebă Bilbo. 

— Urmează să-l primiţi mai târziu, după cum se va 
putea aranja, spuse. Pleacă! 

— Până atunci, păstrăm Piatra, strigă Bard. 

— Nu prea arăţi măreț ca Rege de sub Munte, spuse 
Gandalf. Dar lucrurile se mai pot schimba. 

— Se pot într-adevăr schimba, spuse Thorin. Căci 
comoara îl îmbătase atât de tare, încât se gândea că 
poate, cu ajutorul lui Dain, va reuşi să pună din nou 
mâna pe Piatra Ark şi să păstreze şi partea de răsplată. 

Şi astfel Bilbo fu coborât peste zid şi plecă fără nicio 
compensație pentru toate necazurile pe care le 
suferise, în afară de armura pe care apucase să i-o dea 
Thorin. Şi nu puţini au fost piticii care, când l-au văzut 
cum pleacă, s-au simţit ruşinaţi şi în fundul sufletului 
lor li s-a făcut milă. 

— Rămâneţi cu bine, le strigă Bilbo, s-ar putea să ne 
mai întâlnim şi să fim din nou prieteni într-o zi. 

— Pleacă! strigă Thorin. Eşti îmbrăcat în zale făcute 
cândva de supuşii mei, şi sunt prea bune pentru tine. 
Nu le poate străpunge nicio săgeată; dar dacă nu te 
grăbeşti, îţi înţep labele picioarelor tale scârboase. Hai, 
grăbeşte-te! 

— Uşurel! făcu Bard. Aveţi timp până mâine. Mâine 
la amiaz, ne întoarcem să vedem dacă aţi adus partea 
din comoară care să răscumpere Piatra. Şi dacă 
schimbul se face, aşa, fără înşelătorii, plecăm, şi 
armata de iele se întoarce în pădure. Până atunci vă 
salutăm. 

Şi spunând acestea, se întoarseră la tabără; dar 
Thorin trimise soli prin Roăc să-i spună lui Dain ce se 
petrecuse şi să-l roage stăruitor să vină în grabă, dar 
cu grijă. 

xxx 


Trecu ziua aceea, trecu şi noaptea. A doua zi, vântul 
se întoarse către apus şi ziua rămase întunecată şi 
mohorâtă. Abia se iviseră zorile când se auzi un strigăt 
în tabără. Veniseră soli să spună că apăruse o armată 

de pitici de după pintenul răsăritean al Muntelui şi că 
se grăbea acum să ajungă la Dale. Era Dain. Gonise 
toată noaptea, aşa că ajunsese la ei mai devreme 
decât se aşteptaseră. Piticii lui aveau haine din zale de 
oţel care le atârnau până la genunchi, şi picioarele 
acoperite cu pantaloni din plasă subţire şi flexibilă de 
metal, pe care nu ştiau s-o facă decât oamenii lui Dain. 
Piticii sunt extrem de solizi pentru înălţimea lor, iar 
supuşii lui Dain, în marea lor majoritate, erau chiar mai 
solizi decât sunt piticii de obicei. In luptă mânuiau 
săpăligi grele cu două mânere; dar fiecare dintre ei 
mai avea şi o sabie scurtă şi lată, la şold, şi un scut 
rotund, prins în spate. Aveau bărbile bifurcate, 
împletite şi înfipte în cingătoare, căciuli de fier, 
încălțări de fier, iar feţele lor erau neîndurătoare. 

Trompeţii chemară oamenii şi ielele la arme. Nu 
trecu mult şi piticii fură văzuţi urcând valea cu pas 
grăbit. Se opriră între râu şi pintenul dinspre răsărit; 
câţiva însă continuară drumul, şi trecând râul se 
apropiară de tabără; acolo, depuseră armele şi ridicară 
mâinile în semn de pace. Bard ieşi în întâmpinarea lor 
Şi cu el veni şi Bilbo. 

— Suntem trimişi de Dain, fiul lui Nain, răspunseră ei 
la întrebările lor. Ne grăbim să ajungem la neamurile 
noastre din Munte, că am auzit că regatul de altădată 
a reînviat. Dar cine sunteţi voi, care staţi în câmp ca 
duşmanii în faţa unor ziduri de apărare? 

Asta, fireşte, însemna în limbajul politicos şi cam de 
modă veche, care se folosea în asemenea situaţii: „Nu 
aveţi ce căuta aici. Noi oricum mergem mai departe, 
aşa că, ori vă daţi la o parte, ori ridicăm armele”. 
Aveau intenţia să ajungă într-un loc între Munte şi 
cotul râului; căci fâşia îngustă de pământ de acolo nu 
părea cine ştie ce păzită. 

Bard refuză, bineînţeles, să-i lase pe pitici să se ducă 

drept la Munte. Era hotărât să aştepte până când i se 
aducea aurul şi argintul în schimbul Pietrei Ark; căci 
dacă această armată atât de mare şi de războinică 
ajungea până la fortăreață, nu-i mai dădeau nimic. |n 
plus, mai duceau cu ei şi o mare cantitate de provizii; 
căci piticii pot căra poveri foarte grele, şi aproape toţi 
soldaţii lui Dain, deşi mersul lor era iute, duceau în 
spate, în afară de arme, şi nişte raniţe mari. Asta putea 
să-i ajute să reziste la asediu şi săptămâni de-a rândul, 
şi până atunci s-ar fi putut să mai vină şi alţi pitici, şi 
alţii, căci Thorin avea multe neamuri. Pe de altă parte, 
aveau posibilitatea să redeschidă şi să păzească altă 
poartă şi deci asediatorii să fie nevoiţi să încercuiască 
tot Muntele; şi pentru asta nu erau destui. 

Şi chiar asta le era intenţia (căci corbii-mesageri 
ţinuseră tot timpul legătura între Thorin şi Dain); 
pentru moment însă drumul era barat şi după câteva 
schimburi de cuvinte mânioase, piticii-mesageri se 
retraseră mormăind în barbă. Bard trimise atunci, 
îndată, soli la Poartă; dar solii n-au găsit acolo nici aur 
şi nici alt fel de plată. De îndată ce s-au apropiat, au 
început să ţâşnească săgeți către ei, aşa că, 
înspăimântați, s-au grăbit să se întoarcă. La tabără era 
acum mare agitaţie, de parcă s-ar fi pregătit de luptă; 
căci piticii lui Dain înaintau pe malul dinspre răsărit al 
râului. 

— Proştii, spuse Bard râzând, auzi, să vină aşa, chiar 
sub ramificaţia Muntelui! Ei nu se pricep să lupte afară, 
în aer liber, nu ştiu să se bată decât în subterane. Pe 
stânci, în dreapta lor, stau ascunşi o grămadă de arcaşi 
şi de lăncieri de-ai noştri. O fi bună poşta piticească, 
dar în curând vor fi puşi într-o situaţie foarte grea. Aşa 
că hai să-i atacăm de pe acum din ambele flancuri, 
înainte să apuce să se odihnească. 

Dar Regele lelelor spuse: 

— Mă mai faceţi mult să-mi pierd vremea cu războiul 
ăsta pentru aur? Piticii nu pot trece de noi decât dacă 
vrem, şi nici nu pot face nimic de care să nu ne dăm 
seama. Să sperăm totuşi că va interveni ceva care ne 
va aduce împăcarea. lar dacă până la urmă va trebui 
să ajungem la situaţia regretabilă de a ne lupta, 

ajunge faptul că suntem mai mulţi decât ei. 

Dar uitase că piticii aveau punctul lor de vedere. 
Faptul că ştiau că Piatra Ark se află în mâinile 
asediatorilor le ardea minţile şi ghiciseră şovăiala lui 
Bard şi a prietenilor lui, aşa că hotărâră să-i lovească 
în timp ce aceştia stăteau şi se sfătuiau. 

Deci, brusc, fără să anunţe în niciun fel, săriră în 
tăcere la atac. Arcurile zăngăniră, săgețile şuierară; 
bătălia era cât pe-aci să înceapă. 

Dar şi mai brusc, iute ca fulgerul, se întunecă totul. 
Un nour negru alergă grăbit pe cer. Tunetele iernii, 
mânate de vântul sălbatic, se rostogoliră mugind în aer 
şi bubuind deasupra Muntelui, iar trăsnetul îi lumină 
piscul. lar pe sub nori, o altă masă neagră înainta ca 
un vârtej. Dar nu venea cu vântul, venea dinspre 
miazănoapte şi semăna cu un stol uriaş de păsări, atât 
de dens încât printre aripile lor nu putea pătrunde 
nicio rază de lumină. 

— Opriti-vă! strigă Gandalf, care apăru deodată şi se 
aşeză, cu braţele ridicate către cer, între piticii care 
înaintau şi rândurile care îi aşteptau. Opriţi-vă! le 
strigă el cu o voce ca de tunet şi din bagheta lui tâşni o 
flacără vie şi strălucitoare ca trăsnetul. Nenorocire! Din 
păcate, a venit mai repede decât mi-am închipuit. Vă 
atacă gnomii pe toţi! Şi mai vine şi Bolg de la 
miazănoapte! Bolg e fiul lui Azog, cel pe care tu, Dain, 
l-ai ucis la Moria. Priviţi! Liliecii zboară pe deasupra 
armatei lui, ca o mare de lăcuste. lar ei călăresc pe 
lupi, şi în urma lor vin şi lupii Wargi. 

Rămaseră cu toţii uluiţi şi în mintea lor se învălmăşi 
totul. Incă pe când vorbea Gandalf, începuse să se facă 
din ce în ce mai întuneric. Piticii se opriră şi se uitară la 
cer. lelele începură să strige care mai de care. 

— Hai, spuse Gandalf, că mai avem timp cât ne 
trebuie să ţinem un sfat. Să vină repede la noi Dain, 

fiul lui Nain. 
*xx*x x 


Şi astfel începu o bătălie la care nu se aşteptase 
nimeni; a fost numită Bătălia celor Cinci Armate. Şi a 
fost cumplită. De o parte erau gnomii şi lupii cei fioroşi, 
iar de cealaltă erau lelele, Oamenii şi Piticii. Şi iată 
cum s-a petrecut: Din ziua în care fusese răpus Marele 
Gnom al Munţilor Ceţoşi, ura gnomilor faţă de pitici se 
trezise din nou şi era acum fioroasă. Trimiseseră soli 
prin toate oraşele, coloniile şi cetătile lor; căci se 
hotărâseră să devină stăpânii tuturor ținuturilor de la 
miazănoapte. Culeseseră ştiri în taină; şi în toţi munţii 
începuse să se bată fierul şi să se facă arme. Apoi au 
umblat şi s-au adunat de pe dealuri şi din văi, trecând 
numai prin tuneluri sau circulând când se lăsa 
noaptea, până când, în jurul şi la poalele marelui 
munte Gundabad, de la miazănoapte, unde le era 
capitala, s-a strâns o armată mare, gata să se 
năpustească pe neaşteptate, atacând pe timp de 
furtună ţinuturile de la miazăzi. Apoi au auzit de 
uciderea lui Smaug şi asta i-a bucurat nespus. Şi s-au 
grăbit noapte după noapte, trecând prin munţi, şi au 
ajuns în cele din urmă, dinspre miazănoapte, brusc, în 
spatele lui Dain. Venirea lor n-au simţit-o nici măcar 
corbii, decât după ce-au apărut pe pământurile crăpate 
care despărţeau Muntele Singuratic de dealurile din 
spatele lui. Nu-mi dau seama cât ştia Gandalf, dar e 
limpede că nu se aşteptase nici el la acest atac subit. 

Şi iată ce plan a întocmit, sfătuindu-se cu Regele 
lelelor şi cu Bard; şi cu Dain, căci stăpânul piticilor li se 
alăturase şi el acum: gnomii erau duşmanii tuturor, şi 
odată cu venirea lor toate celelalte conflicte au fost 
uitate. Singura lor speranţă era să-i atragă pe gnomi în 
valea dintre braţele Muntelui; iar ei să se plaseze pe 

pintenii cei mari, care se îndreptau înspre miazăzi şi 
răsărit. Dar asta era periculos dacă gnomii erau destul 
de mulţi ca să invadeze însusi Muntele - şi deci să-i 
atace şi prin spate, şi de sus; dar nu era timp de alte 
planuri şi nici de cerut ajutor. 

Curând, tunetele trecură, rostogolindu-se către sud- 
est; dar nourul de lilieci se apropia zburând tot mai jos, 
peste umărul Muntelui; se roti deasupra lor, acoperind 
lumina şi vârându-le spaima în suflet. 

— La Munte, strigă Bard. La Munte! Să ne luăm locu- 
rile cât mai e timp. 

lelele se aşezară pe pintenul dinspre miazăzi, pe 
povârnişurile lui mai joase şi pe stâncile de la poale; pe 
pintenul dinspre răsărit se aşezară oameni şi pitici. Dar 
Bard şi câţiva dintre oamenii şi ielele cele mai 
sprintene se cătărară în vârful umărului dinspre răsărit, 
ca să poată vedea ce se petrece la miazănoapte. Nu 
trecu mult şi văzură ţinutul de la poalele Muntelui, 
înnegrit de o mulţime care foşgăia grăbită. Şi într-o 
clipă avangarda înconjură, ca un vârtej, capătul 
pintenului şi intră alergând în oraşul Dale. Erau gnomii, 
călare pe lupii cei mai iuți; strigătele şi urletele lor 
sfişiau văzduhul până departe. Câţiva oameni viteji s- 
au aşezat în faţa lor, unul lângă altul, încercând într-un 
fel să se împotrivească, şi au căzut mulţi, iar cei care 
au reuşit să scape au fugit repede care încotro. După 
cum sperase Gandalf, armata gnomilor se strânsese în 
spatele avangărzii, căreia i se împotriviseră, şi venea 
acum în vale ca un puhoi furios, căţărându-se 
nebuneşte între brațele Muntelui, în căutarea 
duşmanului.Aveau steaguri nenumărate, negre, şi se 
apropiau ca o avalanșă, furioşi şi în dezordine. 

A fost o bătălie înspăimântătoare. Cea mai groaznică 
din toate experienţele lui Bilbo, cea pe care, atunci, a 
urât-o cel mai mult - ceea ce însemna, de fapt, cea de 

care a fost cel mai mândru şi cea de care i-a plăcut cel 
mai mult să-şi amintească mai târziu, cu toate că rolul 
lui în toată povestea a fost foarte mic. De fapt, la drept 
vorbind, şi-a pus inelul chiar de la început; asta l-a ferit 
de priviri, dar nu şi de pericol. Un inel fermecat ca cel 
pe care-l avea Bilbo nu constituie un scut când eşti 
atacat de gnomi şi nici nu opreşte săgețile zburătoare 
sau lăncile dezlănţuite; dar te ajută să ieşi din 
învălmăşeală şi capul tău să nu devină cu tot 
dinadinsul ţinta unei lovituri năvalnice dată de vreun 
gnom lăncier. lelele atacară primele. Ura lor împotriva 
gnomilor era înverşunată şi fără de iertare. Suliţele şi 
săbiile lor străluceau în întuneric ca o flacără 
îngheţată, atât de cumplită era furia mâinilor care le 
ţineau. De îndată ce armata duşmană se strânse 
compactă în vale, trimiseră o ploaie de săgeți 
împotriva ei şi fiecare dintre ele licări -pe când zbura, 
de parcă ar fi fost un ac de foc. In spatele săgeţilor 
urmară o mie de suliţaşi, care săriră de sus şi atacară. 
Strigătele lor erau asurzitoare. Stâncile erau pătate de 
sângele negru al gnomilor. 

Tocmai când gnomii îşi reveneau din atacul violent 
pe care îl dezlănţuiseră ielele împotriva lor, şi care 
acum se oprise, se ridică de-a curmezişul văii un 
răcnet gutural. Cu strigăte de: „Moria!“ şi „Dain! 
Dain!“ piticii de pe Dealurile de Fier se aruncară în 
luptă din cealaltă parte, mânuindu-şi săpăligile; lângă 
ei veneau Oamenii Lacului, cu săbii lungi. 

Pe gnomi îi cuprinse panica; şi tocmai când să se 
întoarcă să facă fată acestui nou atac, ielele se 
năpustiră iarăşi asupra lor, cu forţe noi. Mulţi dintre 
gnomi o şi porniseră alergând, făcând cale întoarsă pe 
malul râului, ca să scape de încleştare; şi mulţi dintre 
lupii lor îi atacau acum pe ei şi le sfâşiau morţii şi 
răniții. Victoria părea a fi la un pas, când un strigăt 

răsună pe înălţimi. 

Gnomii escaladaseră Muntele pe partea cealaltă şi 
mulţi dintre ei ajunseseră pe povârnişurile de deasupra 
Porții, urmaţi de alţii care veneau valuri-valuri, fără 
teamă, nepăsători faţă de cei care cădeau ţipând de 
pe stânci, în prăpăstii; voiau să atace pintenii de sus. 
La pintenii ăştia ajungeai pe nişte cărări care coborau 
din masa principală a Muntelui către centru; apărătorii 
erau prea puţini la număr ca să le ţină piept multă 
vreme. Victoria se depărta acum de speranţă. 
Stăviliseră doar primul atac violent al şuvoiului negru. 

Ziua înainta. Gnomii se strânseseră din nou în vale. 
După ei se năpusti şi o armată de lupi Wargi şi cu ei 
veni şi garda personală a lui Bolg, gnomi uriaşi cu 
iatagane de oţel. Nu trecu mult şi cerul răvăşit de 
furtună se întunecă de-adevărat, în timp ce liliecii mari 
tot mai zburau rotindu-se în jurul ielelor şi al 
oamenilor, în jurul capului şi urechilor lor, sau se 
prindeau ca vampirii de cei loviți. Bard se lupta acum 
să apere pintenul dinspre răsărit, dar se retrăgea 
totuşi, încetul cu încetul, iar căpeteniile ielelor erau 
încolţite şi stăteau în jurul regelui lor, pe ramificaţia 
dinspre miazăzi a Muntelui, aproape de punctul de 
observaţie de pe Dealul Corbilor. 

Deodată răsună un strigăt puternic şi de la Poartă se 
auzi sunet de trompetă. Uitaseră de Thorin! O parte 
din perete, mişcat de un sistem de pârghii, se prăbuşi 
în afară, căzând în groapă cu un bubuit. Regele de sub 
Munte sări afară, urmat de tovarăşii lui. Scufiile şi 
pelerinele dispăruseră; purtau acum armuri lucioase şi 
în ochii lor sclipea o lumină roşie. În întuneric, marele 
pitic lucea ca aurul într-un foc care ar sta să se stingă. 

Gnomii rostogoleau stânci şi le aruncau de sus, de 
unde se aflau; dar ei nu se lăsară, săriră jos la 
picioarele cascadei şi se repeziră în focul luptei. Lupii şi 
călăreţii cădeau sau o luau la goană. Thorin îşi mânuia 

toporişca cu lovituri puternice şi nimic nu părea să-l 
atingă. 

— Veniţi aici, aici, la mine! lele şi Oameni! La mine! 
O, neamurile mele! strigă el, şi vocea lui răsună ca un 
corn în toată valea. 

Şi toţi piticii lui Dain coborâră repede, înghesuindu- 
se să vină în ajutorul lui. Coborâră şi mulţi dintre 
oamenii de pe lac, căci Bard nu reuşi să-i împiedice; şi 
din partea cealaltă veniră o grămadă de lăncieri de-ai 
ielelor. Şi din nou gnomii fură loviți şi nimiciţi în vale; şi 
aşezaţi grămadă unii peste alţii, până când oraşul Dale 
se întunecă devenind hidos de stârvurile lor. Lupii 
Wargi se împrăştiară şi Thorin se repezi drept 
împotriva gărzii personale a lui Bolg. Dar nu reuşi să le 
străpungă rândurile. 

În spatele lui, printre gnomii ucişi, zăceau destui 
oameni şi pitici, şi multe iele mândre, care ar mai fi 
putut să mai trăiască mult timp, fericite, în pădure. Pe 
măsură ce valea se lărgea, atacul lui Thorin încetinea. 
Avea prea puţine forţe. Flancurile lui erau neapărate. 
Nu trecu mult şi asaltatorii fură asaltaţi şi forţaţi să se 
strângă într-un cerc mare, întorşi cu feţele în toate 
direcţiile, strânşi de jur împrejur, ca în chingi, de gnomi 
şi lupi care se întorseseră în luptă. Garda personală a 
lui Bolg se repezi urlând şi intră în rândurile lor ca nişte 
valuri pe o faleză de nisip. Prietenii lor nu mai puteau 
să-i ajute, căci atacul dinspre Munte porni din nou cu 
forţe sporite şi de fiecare parte oamenii şi ielele erau 
încet, încet înfrânți. 

Bilbo se uita la toate astea, nefericit. Stătea pe 
Dealul Corbilor, printre iele - pe de o parte, pentru că 
de acolo era mai uşor de scăpat, şi pe de alta (aici 
intervenea sângele Took din vinele lui), pentru că, 
dacă avea să se afle într-o ultimă situaţie desperată, 
prefera, una peste alta, să-l apere pe Regele Ielelor. 

Gandaif era, de altfel, şi el, acolo, aşezat pe jos şi 
cufundat parcă adânc în gânduri, pregătind probabil o 
ultimă vrăjitorie, înainte să se sfârşească totul. 

De altfel, sfârşitul părea aproape. „Nu mai e mult, se 
gândi Bilbo, şi gnomii ajung la Poartă şi ne măcelăresc 
pe toţi sau ne fugăresc până jos şi ne prind. Zău dacă 
nu-ţi vine să plângi, după toate prin câte am trecut. 
Mai bine ar fi trăit bătrânul Smaug şi ar fi păstrat 
tezaurul ăsta blestemat, decât să-l ia asemenea făpturi 
ticăloase; şi bătrânul Bombur, săracul, şi Balin, şi Fili şi 
Kili, şi ceilalţi să sfârşească toţi atât de rău! Şi Bard, şi 
oamenii de pe lac şi ielele voioase. Vai de capul meu! 
Am auzit multe cântece de bătălie şi am crezut 
întotdeauna că înfrângerea poate fi glorioasă. Mie, 
unul, mi se pare foarte penibilă, ca să nu spun 
dureroasă. Tare aş vrea să fiu departe.” 

Nourii se mişcau sfârtecaţi de vânt şi lumina roşie a 
apusului spinteca cerul. Văzând brusc o licărire în 
amurg, Bilbo se uită în jur şi scoase un strigăt. Ceea ce 
văzuse făcuse să-i tresalte inima de bucurie: forme 
negre, încă mici deocamdată, dar care se detaşau 
maiestuoase pe văpaia roşie din depărtări. 

— Vulturii! Vulturii! strigă el. Vin vulturii! 

Lui Bilbo nu prea i se întâmpla să-l înşele ochii. 
Vulturii coborau cu vântul, şir după şir, o armată atât 
de mare încât trebuie să se fi strâns din toate cuiburile 
de la miazănoapte. 

— Vulturii! Vulturii! strigă Bilbo, dansând şi făcând 
semne cu braţele. Şi chiar dacă nu puteau să-l vadă, 
ielele, oricum, îl auzeau. Curând după aceea începură 
şi ele să strige, şi ecoul strigătelor se răspândi în toată 
valea. O mulţime de ochi uimiţi se ridică înspre cer, cu 
toate că deocamdată nu se putea vedea decât de pe 
umerii de la miazăzi ai Muntelui. 

— Vulturii! strigă Bilbo încă o dată, dar în clipa aceea 

o piatră căzu de sus, îi izbi cu putere coiful şi Bilbo se 
prăbuşi pierzându-şi cunoştinţa. 


Capitolul XVIII 
DRUMUL DE INTOARCERE 


CÂND ÎŞI REVENI ÎN SIMŢIRI, Bilbo văzu că e 
literalmente singur cu simţirile lui. Zăcea pe pietrele 
plate de pe Dealul Corbilor, şi nu era absolut nimeni pe 
aproape. O zi fără nouri, dar răcoroasă, îl înconjura din 
toate părţile. Tremura şi era îngheţat bocnă, dar capul 
îi ardea ca focul. g 

„Mă întreb ce s-o fi întâmplat? îşi spuse. In orice caz 
„nu sunt încă ceea ce se cheamă un erou căzut la 
datorie dar probabil că nu e timpul pierdut.” 

Se ridică cu greu. Se uită în vale, dar nu văzu niciun 
gnom viu. După un timp, când i se mai limpezi puţin 
mintea, i se păru că vede iele mişcându-se pe stâncile 
de jos. Se frecă la ochi. Probabil că mai rămăsese o 
tabără la oarecare distanţă, în câmpie; şi era într- 
adevăr şi oarecare forfotă în jurul Porții? | se părea că 
vede pitici care dărâmă zidul. Dar totul era învăluit 
într-o tăcere de mormânt. Nu se auzeau nici strigăte, 
nici ecouri de cântec. În aer părea că pluteşte tristeţea. 

„Până la urmă, probabil că am fost totuşi victorioși, 
îşi spuse, pipăindu-şi capul dureros. Dar o victorie cam 
sinistră.” 

Deodată văzu un om care urca îndreptându-se către 
el. 

— Hei! strigă el cu o voce care tremura. Bună ziua! 
Ce se întâmplă? 

— Ce e vocea asta care se aude printre pietre? 
spuse omul oprindu-se şi uitându-se cercetător în jurul 
lui, destul de aproape de locul unde se afla Bilbo. 

Bilbo îşi aminti atunci de inel. „Vai de mine! spuse. 
Până la urmă nu e întotdeauna bine să fii nevăzut. 
Poate că altfel aş fi petrecut o noapte caldă şi 
confortabilă în pat.” 

— Eu sunt! Bilbo Baggins, tovarăşul lui Thorin, strigă 
el, scoțând în grabă inelul. 

— Bine că te-am găsit, spuse omul, apropiindu-se de 
el. E nevoie de dumneata şi te căutăm de mult. Ai fost 
trecut printre morţi, şi sunt mulţi, dacă Gandalf, 
vrăjitorul, n-ar fi spus că ultima dată când ţi-a auzit 
vocea erai cam pe aici. Am fost trimis să te mai caut o 
dată, pentru ultima oară. Eşti rănit rău? 

— O lovitură urâcioasă la cap, cred, spuse Bilbo, dar 
aveam coif şi capul meu e tare. Totuşi mi-e cam rău şi- 
mi simt picioarele ca de paie. 

— Te duc eu în braţe până la tabăra din vale, spuse 
celălalt şi-l ridică cu grijă. 

Omul era iute şi avea un pas sigur. Aşa că nu trecu 
mult şi Bilbo se trezi aşezat pe jos, în faţa unui cort din 
Dale. Acolo se afla şi Gandalf, cu braţul într-o eşarfă. 
Nici măcar vrăjitorul nu scăpase fără rană. ŞI, în 
general, în toată armata nu prea scăpaseră mulţi 
neatinşi. 

Văzându-l pe Bilbo, Gandalf se arătă încântat. 

— Baggins! exclamă el. la te uită! Totuşi ai scăpat. 
Ce bine îmi pare! Începusem să mă întreb dacă ai 
reuşit să treci de toate astea, deşi ştiam că eşti 
norocos. Groaznică poveste, care era cât pe aci să se 
transforme în dezastru. Dar lasă că-ţi spun restul 
ştirilor mai târziu. Hai, vino! spuse şi tonul lui se făcu 
serios. Eşti chemat. Şi arătându-i drumul, îl duse în 
cort. 

— Bună ziua, Thorin! spuse, intrând. L-am adus. 

Şi într-adevăr, Thorin Scut-de-Stejar zăcea acolo 
grav rănit, iar armura lui sfâşiată şi securea crăpată 
erau aruncate pe jos. Bilbo se apropie de el şi Thorin îşi 
ridică privirea. 

— Rămâi cu bine, bunul meu hoţ, spuse, mă duc 
acum în Sălile Aşteptării, să mă aşez lângă străbunii 
mei, alături de Thrain şi Thror. Şi cum las o grămadă 
de aur şi de argint care, acolo unde mă duc eu, nu e de 
niciun folos, vreau să mă despart de tine cu prietenie 
şi să-mi retrag vorbele şi faptele de la Poartă. 

Bilbo se aşeză cu un genunchi la pământ; sufletul îi 
era plin de tristeţe. 

— Rămâi cu bine, Rege de sub Munte, spuse. 
Dureroasă aventură, dacă trebuie să se isprăvească 
astfel; şi niciun munte întreg de aur nu poate s-o 
îndrepte. Dar îmi pare bine că am împărţit pericolele 
cu dumneavoastră - asta e mai mult decât merită un 
Baggins. 

— Nu, spuse Thorin, ai mult mai multe calităţi decât 
îţi închipui, copil al blândului Soare-Apune. Ai curaj şi 
înţelepciune împletite în egală măsură. Dacă ar fi mai 
mulţi care să preţuiască mâncarea şi cântecul şi 
veselia mai presus de comori şi de aur, lumea ar fi mai 
fericită. Dar, fericită sau tristă, eu trebuie s-o părăsesc 
acum. Rămâi cu bine! 

Bilbo plecă atunci şi se aşeză singur, înfăşurat într-o 
pătură, şi nu ştiu dacă mă credeţi sau nu, dar începu 
să plângă, şi a plâns până i s-au înroşit ochii şi a 
răguşit de tot. Avea sufletul blând şi bun. Şi într- 
adevăr, a trecut multă vreme până când l-a lăsat inima 
să facă din nou o glumă. „Mare noroc că m-am trezit 
când m-am trezit, îşi spuse el în cele din urmă. Grozav 
aş vrea să mai fie Thorin în viaţă, dar oricum îmi pare 
bine că am ajuns să ne despărţim prieteni. Eşti un 

prost, Bilbo Baggins. Ai încurcat povestea aceea cu 
Piatra rău de tot, şi tot a fost război, cu toată strădania 
ta de a cumpăra pacea şi liniştea, dar cred că de asta 
nu mă poate face nimeni răspunzător.” 


xxx 


Mai târziu află că toate se întâmplaseră după ce 
primise lovitura aceea în cap; dar se simţi mai degrabă 
trist decât fericit, şi oricum se săturase de toată 
aventura. Simţea dorul de acasă ca pe o durere până 
în măduva oaselor. Dar drumul de întoarcere a mai 
suferit totuşi o mică amânare, aşa că între timp am să 
vă povestesc puţin ce s-a întâmplat. Vulturii avuseseră 
de mult o bănuială că se ridică gnomii, căci ochiul lor 
ager prindea aproape orice mişcare ce avea loc în 
munţi. Aşa că se întruniseră şi ei, mulţi, foarte mulţi, 
sub conducerea Marelui Vultur din Munţii Ceţoşi; şi în 
cele din urmă, simțind de departe miros de bătălie, 
veniseră iute, odată cu furtuna, şi ajunseseră tocmai la 
timp. Ei fuseseră aceia care îi îndepărtaseră pe gnomi 
de pe povârnişurile muntelui, aruncându-i în prăpastie 
sau  urmărindu-i până jos în vale, în mijlocul 
duşmanilor, în timp ce ţipau înnebuniţi. Eliberaseră 
astfel iute Muntele Singuratic; iar ielele şi oamenii, de 
o parte şi de alta a văii, reuşiseră în sfârşit să vină în 
ajutorul celor care se luptau jos. Dar chiar şi cu vulturii, 
tot erau mult mai puţini la număr decât inamicii lor. In 
ultima clipă apăruse chiar şi Beorn, în persoană - 
nimeni n-a ştiut cum şi de unde. Venise singur şi sub 
înfăţişarea de urs; şi, de furie, părea să fi crescut 
aproape cât un uriaş. 

Tunetul vocii lui era ca răpăitul de tobe şi ca salvele 
de tun, şi arunca gnomii şi lupii din calea lui de parcă 
ar fi fost vorba de paie sau fulgi. Se năpusti în 
ariergarda lor şi străpunse încercuirea ca trăsnetul. 

Piticii încetaseră lupta şi se strânseseră în jurul 
stăpânilor lor, pe un deal mic şi rotunjit. Apoi Beorn se 
opri şi îl ridică pe Thorin, care căzuse străpuns de 
sulițe, şi îl scoase din focul bătăliei. 

Se întoarse însă repede, de două ori mai furios, şi 
nimic nu mai reuşi să i se împotrivească; nicio armă nu 
părea să-l mai atingă. Imprăştie corpul de gardă, îl 
trase chiar pe Bolg însuşi în jos şi-l strivi. Gnomii se 
simţiră atunci cuprinşi de panică şi o luară la fugă în 
toate direcţiile. Dar inamicii lor uitaseră de oboseală de 
îndată ce apăruseră noi speranţe, aşa că îi urmăriră 
îndeaproape, împiedicându-i pe cei mai mulţi dintre ei 
să scape pe unde puteau. Impinseră mulţi dintre ei în 
Râul Grăbit, iar pe cei care o porniseră alergând la 
miazăzi sau la apus îi urmăriră până la mlaştinile de 
lângă Râul Pădurii; acolo pieriră cei mai mulţi dintre 
ultimii fugari, iar cei care ajunseră cu greu până în 
împărăţia lelelor Pădurii fură ucişi acolo sau atraşi să 
moară în adâncurile negre şi fără de cărare ale Pădurii 
intunecate. Cântecele spun că trei sferturi dintre 
gnomii războinici de la miazănoapte au pierit în ziua 
aceea, şi munţii au trăit apoi mulţi ani în linişte şi pace. 

Victoria fusese câştigată înainte de căderea nopţii, 
dar, când Bilbo se întorsese în tabără, urmărirea tot 
mai continua; şi în vale aproape că nu rămăseseră 
decât cei grav răniţi. 

— Unde sunt vulturii? îl întrebă el pe Gandalf în 
seara aceea, pe când zăcea în mai multe pături 
călduroase. 

— Unii iau parte la urmărire, spuse vrăjitorul, dar cei 
mai mulţi s-au întors la cuiburile lor. N-au vrut să stea 
aici; au plecat cu primele raze ale dimineţii. Dain i-a 
mulţumit stăpânului lor, acoperindu-l cu aur, şi le-a 
jurat tuturor prietenie veşnică. 

— Îmi pare rău, adică vreau să spun că aş fi vrut să-i 

mai văd odată, spuse Bilbo somnoros; dar lasă că 
poate îi văd în drum spre casă; că îmi închipui că voi 
pleca curând acasă. 

— Când vrei, spuse vrăjitorul. 

Dar n-a reuşit să plece decât după câteva zile. Pe 
Thorin l-au înmormântat adânc sub Munte, şi Bard i-a 
pus Piatra Ark pe piept. 

— Acolo să rămână cât o sta Muntele în picioare, 
spuse. Şi să aducă noroc tuturor semenilor săi, ce vor 
trăi aici în anii care vor să vie. 

Pe mormântul lui, Regele lelelor aşeză sabia 
fermecată, ORCRIST, pe care i-o luase lui Thorin când 
era în captivitate. Baladele spun că, ori de câte ori se 
apropiau duşmanii, strălucea în întuneric, aşa că 
fortăreaţa piticilor nu a putut fi niciodată luată prin 
surprindere. Acolo s-a stabilit Dain, fiul lui Nain, şi a 
devenit Regele de sub Munte, iar cu timpul s-au strâns 
mulţi alţi pitici în jurul tronului său din sălile vechi. Din 
cei doisprezece tovarăşi ai lui Thorin rămăseseră doar 
zece. Fili şi Kili căzuseră apărându-l, făcându-i scut din 
trupul lor, căci era fratele mai mare al mamei lor. 
Ceilalţi au rămas cu Dain; pentru că Dain îşi împărţise 
bine comoara. 

Nu mai era, fireşte, vorba să se împartă în câte părţi 
se hotărâse la început - lui Balin şi Dwalin, şi Dori şi 
Nori şi Ori, şi Oin şi Gloin, şi Bifur şi Bofur şi Bombur - 
sau lui Bilbo. Totuşi, a paisprezecea parte din tot aurul 
şi argintul, lucrat şi nelucrat, i s-a dat lui Bard; căci 
Dain a spus: „Vom cinsti cuvântul celui care s-a dus, şi 
Piatra Ark e acum în păstrarea lui.“ 

Chiar şi a paisprezecea parte însemna o avere foarte 
mare, mai mare decât a multor regi pământeni. Din 
acea comoară, Bard îi trimise mult aur Stăpânului din 
Oraşul Lacului; şi-şi răsplăti slujitorii şi prietenii cu 
mărinimie. Regelui lelelor îi dădu smaragdele lui 

Girion, giuvaeruri pe care le preţuia foarte mult şi pe 
care i le restituise Dain. 

Lui Bilbo îi spuse: 

— Această comoară îţi aparţine tot atât cât îmi apar- 
ţine şi mie, cu toate că vechile învoieli nu mai stau în 
picioare, fiindcă sunt mulţi cei care au pretenţia de a fi 
câştigat-o şi apărat-o. Dar, deşi eşti gata să renunţi la 
orice pretenţie, aş dori ca vorbele spuse de Thorin la 
Poartă, şi de care i-a părut rău, adică să-ţi dăm doar 
puţin, să nu se îndeplinească. Pe tine am să te 
răsplătesc cel mai bine. 

— Sunteţi foarte generos, spuse Bilbo, darzău că eo 
uşurare pentru mine să nu iau nimic. Cum aş fi dus eu 
toată comoara asta până acasă, fără război şi fără 
crime? Şi ce-aş putea face cu ea, odată ajuns acasă? 
Sunt convins că e mai bine să rămână în mâinile 
dumneavoastră. 

N-a vrut nici în ruptul capului să ia mai mult de două 
casete mici, una plină cu argint, cealaltă cu aur, cât să 
poată duce un căluţ solid. „Mai mult decât atât nici n- 
aş putea mânui“, spuse. 

În cele din urmă veni şi vremea ca Bilbo să-şi ia 
rămas bun de la prieteni. 

— Rămâi cu bine, Balin, spuse, şi tu, Dwalin, 
rămâneţi cu bine Dori, Nori, Ori, Oin, Gloin, Bifur, Bofur 
şi Bombur! Să nu vi se rărească niciodată bărbile! Şi 
întorcându-se înspre Munte, adăugă: Rămâi cu bine, 
Thorin Scut-de-Stejar! Şi voi, Fili şi Kili! Să nu vi se 
stingă amintirea niciodată. 

La Poartă, piticii se plecară adânc în faţa lui, dar 
cuvintele li se împotmoliră în gâtlej. 

— La revedere şi să ai noroc oriunde te-ai duce! 
spuse Balin, în cele din urmă. Şi dacă vii să ne mai vezi 
vreodată, când sălile noastre vor fi iarăşi frumoase, 
vom face o petrecere într-adevăr grozavă! 

— Şi dacă drumul vostru va trece vreodată pe la 
mine, spuse Bilbo, nu şovăiţi să bateţi la poartă. Ceaiul 
e la ora 4; dar oricare dintre voi e binevenit la orice 
oră. 

Apoi se întoarse şi plecă. 

Oastea ielelor se întorcea acasă; şi dacă numărul lor 
se împuţinase întristător, totuşi multe dintre ele erau 
fericite, căci se gândeau că cei de la miazănoapte vor 
trăi fericiţi acum, mulţi, mulţi ani. Zmeul fusese ucis, 
gnomii înfrânți şi-n inimile tuturor era lumină, căci 
după iarnă se pregătea o primăvară de bucurie. 

Gandalf şi Bilbo l-au urmat pe Regele lelelor călare, 
iar lângă ei a păşit Beorn, care-şi recăpătase 
înfăţişarea de om şi care a râs şi a cântat cu voce tare 
tot drumul. Şi au tot mers aşa, până când au ajuns 
aproape de marginea Pădurii  Intunecate, la 
miazănoapte de locul pe unde răsărea Râul Pădurii. 
Acolo se opriră, căci vrăjitorul şi Bilbo nu voiau să intre 
în pădure, cu toate că regele îi invitase să stea un timp 
în palatele lui. Voiau s-o ia pe lângă marginea pădurii 
şi s-o ocolească în capătul dinspre miazănoapte, în 
pârloaga care se întindea între pădure şi începutul 
Munţilor Cenuşii. Era un drum lung şi mohorât, dar 
acum, după ce gnomii fuseseră zdrobiţi, li se părea că 
e mai sigur decât cărările înfricoşătoare de sub copaci. 
Pe de altă parte, Beorn mergea şi el în aceeaşi direcţie. 

— Rămâi cu bine, o, Rege al lelelor, spuse Gandalf. 
Să-ţi fie veselă pădurea verde, cât o fi pământul tânăr. 
Şi vesel să-ţi fie tot neamul. 

— Mergi cu bine, o, Gandalf! spuse regele. Să apari 
întotdeauna unde e cea mai mare nevoie de 
dumneata, dar nimeni nu se aşteaptă să vii. Cu cât ai 
să vii mai des pe la mine, cu atât o să fiu mai 

mulţumit. 

— Vă rog din suflet, spuse Bilbo, bâlbâindu-se şi 
stând într-un picior, să acceptaţi da-darul a-acesta. 
După care scoase un colan de argint şi perle, pe care i- 
| dăduse Dain la despărţire. 

— Ce am făcut eu ca să câştig un asemenea dar, o, 
Hobbit? spuse regele. 

— Păi, ştiţi, m-am gândit, spuse Bilbo, puţin ruşinat, 
că ar trebui să vă răsplătesc cumva, pentru, hm! 
pentru ospitalitatea de atunci. Vreau să spun că şi un 
Spărgător poate avea sentimente... Prea am băut mult 
din vinul dumneavoastră şi prea multă pâine am 
mâncat fără să ştiti! 

— Am să iau darul pe care mi-l dai, o, Bilbo, hobbit 
minunat, spuse regele cu gravitate. Te declar Prieten- 
al-ielelor şi te binecuvântez. Să nu ţi se micşoreze 
niciodată umbra (că altfel, ar fi prea uşor să te furişezi 
şi să şterpeleşti). Du-te cu bine! 

După care ielele se întoarseră în pădure, iar Bilbo o 
porni pe drumul lui lung către casă. 

Până a ajuns acasă a mai avut însă multe greutăţi şi 
aventuri. Ţinutul Sălbatic rămăsese tot ţinut sălbatic, şi 
pe vremea aceea, în afară de gnomi, mai trăiau acolo 
şi alte făpturi; dar a fost bine călăuzit şi bine păzit - 
vrăjitorul era cu el. Şi o bună parte din drum a mers cu 
ei şi Beorn, aşa că nu s-a mai aflat niciodată în mare 
pericol. În orice caz, cam pe la miezul iernii, Gandalf şi 
Bilbo făcuseră tot drumul de-a lungul ambelor margini 
ale pădurii, până în pragul casei lui Beorn; acolo au 
mai rămas, un timp, amândoi. Perioada sărbătorilor de 
iarnă a fost plăcută şi veselă acolo; oamenii veneau 
din toate părţile să chefuiască, la invitatia lui Beorn. 
Gnomii Munţilor Ceţoşi erau acum puţini la număr şi 
morţi de frică, şi stăteau ascunși în văgăunile cele mai 
adânci pe care reuşiseră să le găsească; lupii Wargi 


336 


dispăruseră din pădure, aşa că oamenii puteau călători 
acum dintr-un loc într-altul, fără să le mai fie teamă. 
Mai târziu, Beorn a devenit într-adevăr un mare 
conducător al acelor locuri şi a domnit peste un 
pământ sălbatic, aşezat între munţi şi pădure; se mai 
spune şi că, timp de mai multe generaţii, bărbaţii din 
neamul lui au păstrat puterea să se prefacă în urşi, şi, 
dacă unii au fost oameni răi şi încruntaţi, cei mai mulţi 
au avut sufletul lui Beorn, chiar dacă nu au avut 
volumul şi puterea lui. În vremea lor au fost izgoniți 
ultimii gnomi din Munţii Ceţoşi şi o pace nouă s-a 
răspândit dincolo de marginea Ţinutului Sălbatic. 

Era primăvară, o primăvară dulce cu soare 
strălucitor, când Bilbo şi Gandalf şi-au luat, în cele din 
urmă, rămas-bun de la Beorn, şi, deşi îi era dor de 
casă, lui Bilbo îi păru rău că pleacă, pentru că florile 
din grădinile lui Beorn erau, primăvara, tot atât de 
minunate ca florile din miezul verii. 

In cele din urmă au dat de drumul cel lung şi au 
ajuns la Trecătoare, unde îi prinseseră altădată gnomii. 
Dar au ajuns în locul acela înalt dimineaţa, şi, uitându- 
se în spatele lor, au văzut un soare alb care lucea 
peste pământurile întinse. Acolo, în spate, se afla 
Pădurea Intunecată, albastră în depărtare şi verde- 
închis şi misterioasă la marginea mai apropiată, deşi 
era primăvară. Acolo, departe, unde abia se mai 
vedea, era Muntele Singuratic. Pe vârful lui cel mai 
înalt zăpada, care încă nu se topise, lucea palidă. 

— Şi astfel, după foc vine zăpadă, şi chiar şi zmeii au 
un sfârşit, spuse Bilbo şi întoarse spatele Aventurii. 
Partea Took a firii lui obosise cumplit, pe măsură ce 
partea Baggins devenea din zi în zi mai puternică. Tot 
ce doresc acum e să stau în fotoliul meu de acasă, 
spuse. 

Capitolul XIX, 
ULTIMA ETAPA 


ERA 1 MAI când Bilbo şi Gandalf se întoarseră, în 
sfârşit, la marginea văii Rivendell, unde se afla Ultima 
(sau Prima) Casă Îmbietoare. Au ajuns seara şi căluţii 
lor erau obosiţi, mai ales cel care căra bagajele; 
simțeau cu toţii nevoia de odihnă. Coborând cărarea 
abruptă, Bilbo auzi spiriduşii care cântau urcați în 
copaci, de parcă nu se opriseră nicio clipă de când 
trecuse ultima dată pe acolo. Şi de îndată ce călăreţii 
ajunseră în luminişurile de mai jos ale pădurii, 
spiriduşii izbucniră într-un cântec care semăna foarte 
mult cu cel pe care îl auziseră prima dată. Adică suna 
cam aşa: 


Balaurul a fost răpus 
ȘI oasele-i sunt fărâme-acum. 
Cămaşa lui de za e ruptă, 
Din slava-i s-a ales doar scrum. 
Chiar dacă spada rugineşte, 
lar tronul şi coroana pier, 
Cu brațul ce-a fost de nădejde 
Și mult iubitul giuvaer, 
Aici tot va mai creste iarba 
Și pomii se vor legăna 
Și apa tot va curge lină, 
ȘI spiriduşii vor cânta, 

Hai, Hai, la-la-la-la-la, 

Veniti, hai, vă întoarceți cu toții în vâlcea 
Stelele-s mult mai lucitoare 
Ca giuvaerurile lor, 
Mult mai albă este, sigur, luna, 
Decât argintul din comori. 

Cu mult mai orbitor e focul, 
În astă vatră şi-n cuptor 
Decât e aurul din mină. 
De ce să fii rătăcitor? 
O, tra-la-la-la-la-la, 
Veniti, hai, vă-ntoarceți cu toții în vâlcea. 
Dar unde vă duceti 
Acum, târziu, în noapte? 
Când stelele clipesc 
ȘI râul curge-n şoapte. 
Unde vă duceti, încărcați, 
Cu feţele-ntristate, cu sufletul mâhnit, 
Căci zânele de-aicea sunt toate zâmbitoare 
Și vor să-nveselească pribeagul cel trudit, 
Cu tra-la-la-la-la 
Vă-ntoarceţi în vâlcea, 
Tra-la-la-la-la-la, 
La-la-la-la 
La-la! 


Apoi spiriduşii văii le-au ieşit în întâmpinare, i-au 
salutat şi i-au dus pe celălalt mal al apei, până la casa 
lui Elrond. Acolo li s-a făcut o primire călduroasă şi 
multe au fost în seara aceea urechile nerăbdătoare să 
asculte povestea aventurilor lor. Cel care le-a spus-o a 
fost Gandalf, căci Bilbo devenise tăcut şi somnoros. 
Cunoştea cea mai mare parte a poveştii, căci o trăise 
şi i-o spusese aproape toată şi vrăjitorului, pe drumul 
de întoarcere sau în casa lui Beorn; doar când şi când 
deschidea câte un ochi şi asculta, când apărea câte un 
episod pe care nu-l cunoştea. 

Aşa a aflat şi unde fusese Gandalf: auzind ceea ce i- 
a spus vrăjitorul lui Elrond. După câte se părea, 
Gandalf fusese la un mare sfat al vrăjitorilor, stăpâni ai 
ştiinţei tradiţionale şi ai magiei celei mai iscusite; şi îl 

goniseră în cele din urmă pe Necromant din vizuina lui 
cea neagră, de la miazăzi de Pădurea Întunecată. 

— Curând, spunea Gandalf, pădurea va deveni un 
loc mai sănătos. Sper că Nordul va trăi eliberat de 
groază, mulţi-mulţi ani. Şi totuşi, tare aş fi vrut să-l fi 
izgonit din lume pentru totdeauna. 

— Ar fi fost într-adevăr foarte bine, spuse Elrond, dar 
mă tem că asta n-o să se întâmple în mileniul nostru şi 
nici în multe altele care vor veni după noi. 

După ce isprăvi povestea călătoriilor, urmară alte 
poveşti şi apoi altele, poveşti de demult, şi poveşti din 
vremuri noi, şi poveşti care nu se legau de nicio 
vreme, până când lui Bilbo îi căzu capul în piept şi 
începu să sforăie tihnit în colţişorul lui. 

Când se trezi, descoperi că se află într-un pat alb, iar 
luna strălucea prin fereastra deschisă. Sub fereastră, 
pe malurile izvorului, cântau o grămadă de spiriduşi, 
cu o voce puternică şi clară: 


Cântaţi cu toții-acum, un imn de bucurie, 

Căci vântul lin prin cetini şi ierburi iar adie; 
Stelele au muguri şi luna e în floare, 

Și-a nopții mici ferestre lucesc, sunt zâmbitoare. 


Dansaţi cu toții veseli, dansati toți împreună, 
Uşori ca pana pe iarba de sub lună. 
De-argint e râu-acuma şi umbre trec în zbor, 
In luna mai e vesel şi nici urmă de nor. 


Dar să cântăm în şoaptă, să-i tesem lui un vis, 

Și să-l lăsăm să doarmă, că ochii i-a închis, 

Uraţi-i „noapte bună”, somn dulce, pernă moale, 
Somn dulce, nani, nani, somn dulce pân-se scoală. 


Să nu mai fremătaţi, copaci, nici brad, nici fag nici 
salcie, 
Tu, lună, cazi, şi bezna peste toți să domnească. 

Sst! salcie, şi tu, frasin, şi tu, mânare stejar, 
Să fie mut şi râul, până e ziuă, iar. 


— Hei, făpturi voioase, spuse Bilbo, uitându-se afară. 
Care-i ora lunii acum? Cântecul vostru de leagăn ar 
trezi şi un gnom beat! Totuşi, eu vă mulţumesc. 

— lar sforăiturile tale ar trezi şi un zmeu de piatră - 
totuşi noi îţi mulţumim, răspunseră spiriduşii râzând. 
Se apropie zorile şi tu dormi de când s-a lăsat noaptea. 
Mâine poate că vei fi vindecat de oboseală. 

— Putin somn în casa lui Elrond te tămăduieşte de 
multe, spuse el, dar o să profit să mă tămăduiesc cât 
mai bine. Vă spun din nou noapte bună, frumoşii mei 
prieteni. Şi zicând asta, se întoarse în pat şi dormi 
până târziu dimineaţă. 

În casa aceea se vindecă repede de oboseală, 
glumind şi dansând adesea, vesel şi voios, cu spiriduşii 
din vale, în zori sau miez de noapte. Dar chiar şi locul 
acela nu l-a putut reţine multă vreme; îi era dor de 
casă. De aceea, după o săptămână îşi luă rămas-bun 
de la Elrond şi dându-i mici daruri, din acelea pe care 
ştia că le va accepta, o porni călare cu Gandalf mai 
departe. 

Tocmai când să părăsească valea, cerul se întunecă 
în faţa lor şi ploaia şi vântul le ieşiră în cale. 

— Veselă e luna mai, spuse Bilbo, pe când ploaia îi 
biciuia obrazul. Dar am lăsat legendele în urma 
noastră şi ne întoarcem acasă. Probabil că asta e casă 
ne aducem aminte. 

— Mai e drum lung până acasă, spuse Gandalf. 

— Dar e ultimul, răspunse Bilbo. 

Ajunseră la râul care însemna chiar marginea zonei 
de frontieră a Ţinutului Sălbatic, şi la vadul de sub 
malul abrupt, de care poate că vă amintiţi; apele erau 
umflate pentru că se topiseră zăpezile odată cu 

apropierea verii şi pentru că ploua de dimineaţă până 
seara; trecură vadul cu oarecare greutăţi, dar îşi 
continuară drumul, pe când se lăsa seara asupra 
ultimei etape a călătoriei. 

Lucrurile se petrecură în mare parte ca prima dată 
când trecuseră pe acolo, doar că erau mai puţini şi mai 
tăcuţi; şi pe urmă, de data asta, nici troli n-au mai fost. 
Bilbo îşi amintea în fiecare punct al drumului 
întâmplările care se petrecuseră şi vorbele care 
fuseseră rostite cu un an în urmă - lui i se părea că 
trecuseră zece - aşa că recunoscu, fireşte, şi locul 
unde căzuse căluţul în râu, şi cel unde o cotiseră şi 
dăduseră de aventura urâciosă cu Tom şi Bert şi Bill. 

Nu prea departe de drum găsiră, ascuns şi neatins, 
aurul trolilor pe care-l îngropaseră ei atuncea. 

— Eu am destul, să-mi ajungă cât m-o ţine vremea, 
spuse Bilbo, după ce îl scoaseră din pământ. Mai bine 
ia-l dumneata, Gandalf. Cred că-ţi poate fi de folos. 

— Sigur că-mi poate fi de folos, spuse vrăjitorul. Dar 
să împărţim, totuşi, frăţeşte. S-ar putea să descoperi 
că ai mai multă nevoie de el decât îţi închipui. 

Aşa că puseră aurul în saci şi-l aşezară pe căluţi, 
care se arătară foarte nemulţumiţi. După asta, au mers 
mult mai încet, căci cea mai mare partea a timpului au 
trebuit să umble pe jos. Dar regiunea era verde şi avea 
multă iarbă prin care hobbitul trecea fericit. Îşi ştergea 
faţa cu o batistă roşie de mătase - nu! nu 
supravieţuise nici măcar una dintre batistele lui; pe 
asta o împrumutase de la Elrond, căci odată cu luna 
iunie venise şi vara, şi era din nou cald şi senin. 

Dar toate lucrurile au un sfârşit, chiar şi povestea 
noastră, aşa că a venit în sfârşit o zi când au văzut 

meleagurile unde se născuse şi crescuse Bilbo, unde 
cunoştea formele pământului şi ale copacilor tot atât 
de bine ca şi mâinile şi degetele lui de la picioare... 
Ajungând pe o înălţime şi văzând propriul lui Deal, în 
depărtare, se opri brusc şi spuse: 


Peste stânci şi pe sub pomi 
Șerpuiesc spre zări cărări, 
Lângă peşteri reci şi râuri 
Ce nu poposesc în mări, 
Peste-omăt cernut de iarnă, 
Și prin florile-n cunună, 
Peste munti, în clar de lună. 


Pe sub nori şi pe sub stele, 
Drumu-aleargă, nici nu-i pasă, 
Insă paşii drumeţiei 

In sfârşit m-aduc acasă. 


Ochii ce-au văzut măceluri 
Și, în peşteri, grozăvii, 

Văd în fine lunci şi pomi, 
Amintiri ce azi sunt vii! 


Gandalf se uită la el, spunând: „Dragul meu Bilbo, cu 
tine s-a petrecut ceva. Nu mai eşti hobbitul de 
altădată!“ 

Apoi traversară podul, trecură de moara de lângă 
râu şi ajunseră la uşa lui Bilbo. 

— Doamne! Ce se întâmplă aici? strigă el. Era, într- 
adevăr, mare forfotă şi oameni de toate felurile, 
respectabili şi nerespectabili, stăteau strânşi ciorchine 
la uşa lui, mulţi dintre ei intrând şi ieşind, fără măcar 
să-şi şteargă picioarele pe preş, după cum observă 
Bilbo enervat. 

Dacă Bilbo a fost cu drept cuvânt cam uluit, 

persoanele acelea au rămas de-a dreptul trăsnite. Se 
întorsese tocmai la mijlocul unei licitaţii. La intrare era 
atârnat un anunţ mare, roşu şi negru, care spunea că 
la 22 iunie, domnii Grubb, Grubb şi Burrowes vor vinde 
la licitaţie efectele răposatului domn Bilbo Baggins 
esq. proprietar al Fundului-de-Sac, de sub Deal, 
Hobbiton. Vânzarea începuse la 10 fix. Acum era 
aproape de prânz şi cele mai multe lucruri se şi 
vânduseră pe diferite preţuri, de la mai nimic până la o 
ceapă degerată (ceea ce nu e neobişnuit la licitaţii). 
Verii lui Bilbo, ramura Baggins din Sac-Ville, erau 
ocupați să măsoare încăperile, să vadă dacă erau 
destul de mari pentru mobila lor. Pe scurt, Bilbo era 
„presupus mort“, şi mulţi dintre cei care o spuseseră 
erau trişti să descopere că presupunerea fusese 
greşită. 

Întoarcerea domnului Bilbo Baggins a creat într- 
adevăr o mare agitaţie, atât sub Deal cât şi peste Deal, 
cât şi de cealaltă parte a Apei. N-a fost o minune dintr- 
acelea care ţin doar trei zile; plictiselile legale au durat 
ani şi ani. A trecut, de fapt, destul de mult timp înainte 
ca domnul Baggins să fie din nou admis printre cei vii; 
persoanele care făcuseră afaceri deosebit de bune la 
licitaţie n-au vrut să se lase convinşi cu una, cu două; 
şi în cele din urmă, ca să câştige timp, Bilbo a trebuit 
să răscumpere o bună parte din propriile lui mobile. 
Multe din linguriţele lui de argint au dispărut în chip 
misterios şi n-au mai fost recuperate niciodată. El, 
unul, i-a bănuit pe verii Baggins din Sac-Ville. Ei, pe de 
altă parte, n-au vrut niciodată să admită că Baggins-ul 
care se întorsese era cel adevărat şi deci relaţiile lor cu 
Bilbo n-au mai fost niciodată aceleaşi. Prea doriseră 
mult să trăiască în vizuina lui frumoasă. 

Bilbo descoperi că pierduse mai mult decât 
linguriţele. Işi pierduse reputaţia. E adevărat că a 


344 


rămas pe vecie prieten al ielelor, că s-a bucurat de 
stima piticilor, vrăjitorilor şi tuturor făpturilor de acest 
fel, care treceau prin faţa porţii lui, dar nu mai era sută 
la sută respectabil. Toţi hobbiţii din împejurimi îl 
considerau  „excentric” - în afară de nepoţii şi 
nepoatele lui dinspre partea Took, dar nici chiar aceia 
nu erau încurajați în această simpatie de către cei 
vârstnici. 

Imi pare rău să vă spun, dar lui Bilbo nici nu-i păsa. 
Era cât se poate de mulţumit; şi şuieratul apei în 
ceainicul de pe vatră a rămas, pentru el, muzica cea 
mai dulce, mai dulce chiar decât fusese în zilele 
liniştite dinaintea  Petrecerii Neaşteptate. Sabia a 
atârnat-o deasupra căminului, cămaşa de zale a 
aşezat-o pe un cuier la intrare (până când a 
împrumutat-o unui zmeu). Aurul şi argintul le-a cheltuit 
în mare parte pe daruri, atât din cele utile cât şi din 
cele excentrice - ceea ce într-o anumită măsură 
explică afecțiunea pe care i-o purtau nepoţii şi 
nepoatele. Inelul fermecat l-a păstrat însă ca pe o 
mare taină, căci îl folosea ori de câte ori apăreau 
oaspeţi antipatici la orizont. 

S-a apucat să scrie poezii şi să frecventeze ielele; şi 
cu toate că mulţi dădeau din cap şi îşi atingeau fruntea 
spunând: „Bietul Baggins!“ şi cu toate că puţini au fost 
cei care să creadă vreuna din poveştile lui, a trăit 
fericit până la sfârşitul zilelor sale, care au fost extrem 
de multe. 

Într-o seară de toamnă, câţiva ani mai târziu, Bilbo 
stătea la biroul lui şi-şi scria memoriile. Se gândise să 
le intituleze Până acolo şi înapoi: vacanța unui hobbit! 
când auzi soneria de la intrare. Era Gandalf şi un pitic; 
piticul nu era altul decât Balin. 

— Intraţi, intraţi, spuse Bilbo, şi câteva clipe mai 
târziu stăteau toţi trei, aşezaţi în fotolii în faţa focului. 
Dacă Balin a observat că haina domnului Baggins se 
mărise (şi avea nasturi din aur adevărat), Bilbo a 
observat şi el, la rândul lui, că barba lui Balin se 
lungise cu mai mulţi centimetri, iar cojocul lui bătut în 
nestemate era foarte elegant. 

Bineînţeles că s-au apucat să vorbească de timpurile 
pe care le petrecuseră împreună, şi Bilbo întrebă cum 
mai merg lucrurile în ţinuturile Muntelui. Se pare că 
mergeau foarte bine. Bard reconstruise oraşul Dale şi 
oamenii se strânseseră în jurul lui, venind de pe lac şi 
dinspre miazăzi şi apus, şi toată valea devenise iarăşi 
roditoare şi bogată, iar pustietatea era acum 
primăvara plină de păsări şi pomi, şi toamna, plină de 
fructe şi serbări. Oraşul Lacului a fost reîntemeiat şi 
era acum mai înfloritor ca oricând; pe Râul Grăbit 
circulau multe bogății în sus şi-n jos; iar între iele, pitici 
şi oameni se legase o mare prietenie. 

Vechiul Stăpân o sfârşise rău. Bard îi dăduse o 
grămadă de aur ca să ajute oamenii de pe lac, dar fiind 
dintre aceia care prind uşor boala numită molimă- 
zmeiască, luase aproape tot aurul şi fugise cu el. Până 
la urmă a murit de foame în Ținuturile Pustii, părăsit de 
toţi ai lui. 

— Noul Stăpân e mai înţelept, spuse Balin, şi foarte 
iubit, căci fireşte că oamenii îi atribuie aproape toate 
meritele pentru buna lor stare actuală. Oamenii 
compun acum câtece care spun că, în vremea lui, 
râurile curg pline de aur. 

— Atunci, profeţiile vechilor cântece s-au adeverit 
într-un fel, spuse Bilbo. 

— Sigur că da, spuse Gandalf. De ce să nu se adeve- 
rească? Doar nu te îndoieşti de profeţii, fiindcă ai şi 
dumneata o contribuţie în a le fi făcut să se 

adeverească? Doar nu îţi închipui că aventurile 
dumitale şi felul în care ai scăpat de necazuri s-au 
datorat norocului, sau că au fost doar spre folosul 
dumitale? Eşti o persoană foarte bine, domnule 
Baggins, şi eu ţin foarte mult la dumneata, dar, la 
urma urmei, eşti doar o făptură mititică într-o lume 
mare, mare! 

— Slavă domnului! spuse Bilbo râzând, şi îi întinse 
cutia în care ţinea tutunul. 

J.R.R. Tolkien (1892-1974), profesor de limba engleză şi anglo-saxonă, 
la Oxford, a scris o serie de studii, trecând apoi, prin cartea de critică 
despre basme, la scrierea basmelor propriu-zise. 

O poveste cu un hobbit este unul dintre aceste basme, urmat de trilogia 
Domnul lelelor şi Aventurile lui Tombombodil. 

O poveste cu un hobbit este un basm clasic în care binele se înfruntă cu 
răul şi, bineînţeles, învinge, dar calea până la victorie constituie contri- 
buţia lui Tolkien, rodul imaginaţiei lui. E o cale originală. 


